
PREZENT 


Sticla de șampanie atinge cu zgomot tejgheaua de marmură 
din bucătărie făcându-mă să tresar. Mă uit la Jack, sperând să 
nu fi observat cât sunt de agitată. Mă surprinde privindu-l și 
zâmbește. 

— Perfect, spune el încetișor. 

Mă ia de mână și mă duce la musafirii noștri care așteaptă. 
Când trecem prin hol, văd crinul înflorit adus de Diane și Adam 
pentru grădina noastră. E de un roz atât de frumos, încât sper 
ca Jack să-l planteze într-un loc din care am să-l pot vedea de la 
fereastra dormitorului. Mă gândesc la grădină, mă podidesc 
lacrimile și le înghit repede. Cum în seara asta sunt atâtea în 
joc, trebuie să mă concentrez pe momentul prezent. 

În camera de zi, un foc arde liniștit în căminul antic. E martie, 
dar încă e răcoare și lui Jack îi place ca invitaţii noștri să se 
simtă cât mai confortabil. 

— Casa voastră e cu adevărat extraordinară, Jack, spune cu 
admiraţie Rufus. Nu crezi, Esther? 

Nu-i cunosc nici pe Rufus, nici pe Esther. Sunt noi în zonă și în 
seara asta e prima dată când ne întâlnim, de aceea sunt și mai 
emoţionată. Dar nu-mi permit să-l dezamăgesc pe Jack, așa că- 
mi fixez un zâmbet pe faţă, rugându-mă ca ei să mă placă. 
Esther nu-mi întoarce zâmbetul, așa că bănuiesc că amână 
evaluarea. Dar nu pot s-o condamn. Sunt sigură că, de când a 
intrat în cercul nostru de prieteni, acum o lună, i s-a tot spus că 
Grace Angel, soția eminentului avocat Jack Angel, este un 
exemplu perfect de femeie care are tot - casa perfectă, soțul 
perfect, viaţa perfectă. În locul lui Esther, și eu aș fi 
circumspectă în privința mea. 

Ochii îmi cad pe cutia cu bomboane de ciocolată scumpă pe 
care tocmai a scos-o din geantă și simt o undă de emoție. 
Nevoind să i le dea direct lui Jack, mă îndrept ușurel spre ea, iar 
ea mi le întinde instinctiv. 

— Mulţumesc, arată minunat, spun recunoscătoare, punând 
cutia pe măsuţă ca s-o deschid mai târziu, la cafea. 

Esther mă intrigă. E total opusă lui Diane - înaltă, blondă, 
suplă, rezervată - și nu pot să n-o respect pentru faptul că e 
prima persoană care pășește în casa noastră și nu o ţine întruna 
cu ce frumoasă este. Jack a insistat să aleagă el casa, 
spunându-mi că avea să fie darul meu de nuntă, așa că am 
văzut-o prima dată când ne-am întors din luna de miere. Deși 
îmi zisese că era perfectă pentru noi, nu mi-am dat seama pe 
deplin ce voia să spună decât când am văzut-o. Amplasată pe 
un teren mare în capătul îndepărtat al satului, ea îi oferă lui Jack 
intimitatea pe care și-o dorește cu înfocare, precum și privilegiul 
de a fi stăpânul celei mai frumoase case din Spring Eaton. Și cel 
mai bine apărată. Are un sistem complicat de alarmă, cu 
obloane de oțel care protejează ferestrele de la parter. Probabil 
că pare ciudat că de multe ori obloanele stau închise în timpul 
zilei, dar, așa cum spune Jack oricui întreabă, cu o slujbă ca a 
lui, siguranţa este una dintre priorităţi. 

Avem o mulţime de tablouri pe pereţii camerei de zi, dar 
oamenii sunt atrași de obicei de pictura mare și roșie care 
atârnă deasupra căminului. Diane și Adam, care au văzut-o deja, 
se duc să mai arunce o privire, iar Rufus li se alătură, în timp ce 
Esther se așază pe una dintre canapelele din piele crem. 

— E uimitoare! spune Rufus, uitându-se fascinat la sutele de 
pete micuţe care alcătuiesc mare parte din pictură. 

— Se numește Licurici, explică Jack, desfăcând sârma sticlei 
de șampanie. 

— N-am mai văzut așa ceva. 

— Grace a pictat-o, îi spune Diane. Îţi vine să crezi? 

— Trebuie să vezi și celelalte tablouri ale lui Grace. 

Jack scoate dopul din sticlă cu un susur abia auzit. 

— Sunt cu adevărat nemaipomenite, adaugă el. 

Rufus se uită cu interes prin cameră. 

— Sunt aici? 

— Nu, sunt altundeva în casă. 

— Doar pentru ochii lui Jack, glumește Adam. 

— Și ai lui Grace. Nu-i așa, iubito? spune Jack, zâmbindu-mi. 
Numai pentru ochii noștri. 

— Da, aprob eu, întorcând capul. 

Ne alăturăm lui Esther pe canapea și Diane scoate o 
exclamaţie de plăcere când Jack toarnă șampania în pahare 
înalte. Se uită la mine. 

— Acum ţi-e mai bine? întreabă ea. Grace n-a putut să ia ieri 
prânzul cu mine fiindcă a fost bolnavă, explică, întorcându-se 
spre Esther. 

— A fost doar o migrenă, protestez eu. 

— Din nefericire, Grace e predispusă la migrene, spune Jack, 
uitându-se compătimitor la mine. Însă nu ţin mult, slavă 
Domnului. 

— E a două oară când m-ai lăsat cu ochii în soare, îmi 
amintește Diane. 

— Îmi pare rău, mă scuz eu. 

— Mă rog, măcar de data asta n-ai uitat, mă tachinează ea. 
Ce-ar fi să ne întâlnim vinerea viitoare ca să compensăm? O să 
fii liberă, Grace? N-ai nicio programare la dentist de care să-ți 
amintești în ultima clipă? 

— Nu, și nici migrene, sper. 

Diane se întoarce spre Esther. 

— Vrei să vii cu noi? Va trebui să fie la un restaurant din oraș 
fiindcă eu lucrez. 

— Mulţumesc, mi-ar plăcea, spune Esther și se uită la mine, 
ca să vadă poate dacă nu mă deranjează că vine și ea și, în timp 
ce-i întorc zâmbetul, mă simt îngrozitor de vinovată deoarece 
știu deja că nu mă voi duce. 

Cerând tuturor să fie atenţi, Jack ţine un toast pentru Esther și 
Rufus, urându-le bun venit în zonă. Ridic paharul și iau o gură de 
șampanie. Bulele dansează în gura mea și simt brusc un val de 
fericire, de care încerc să mă agăț. Dar el dispare la fel de 
repede cum a venit. 

Mă uit la Jack care vorbește cu însufleţire cu Rufus. El și cu 
Adam l-au cunoscut pe Rufus în urmă cu două săptămâni la 
clubul de golf și l-au invitat la o partidă. Au descoperit că Rufus 
e un jucător de golf excelent, dar nu într-atât de bun ca să-l 
învingă pe el, și Jack i-a invitat pe el și pe Esther la noi la cină. 
Urmărindu-i acum, este evident că Jack caută să-l impresioneze 
pe Rufus, ceea ce înseamnă că e important ca eu s-o cuceresc 
pe Esther. Dar n-o să fie ușor; în timp ce Diane pur și simplu mă 
adoră, Esther pare mai complicată. 

Mă scuz, mă duc la bucătărie să aduc tartinele pe care le-am 
pregătit mai devreme și să fac ultimele retușuri cinei. Eticheta - 
Jack e pedant în privinţa ei - cere să nu lipsesc mult, așa că bat 

repede albușurile care așteaptă într-un castron și le adaug în 
amestecul de sufleu pe care l-am preparat mai devreme. 

În timp ce pun cu lingura amestecul în farfurii, mă uit agitată 
la ceas, apoi pun farfuriile într-o tavă cu apă și o bag în cuptor, 
reținând ora exactă. 

Am un moment de panică la gândul că s-ar putea să nu fiu 
gata la timp cu toate, dar, amintindu-mi că frica este dușmanul 
meu, încerc să rămân calmă și mă întorc în camera de zi cu tava 
cu tartine. Îi servesc pe toţi, acceptând complimentele cu 
amabilitate, pentru că și Jack le-a auzit. Bineînţeles, cu un sărut 
pe creștetul meu, o aprobă pe Diane care spune că sunt într- 
adevăr o bucătăreasă nemaipomenită, iar eu scot un oftat de 
ușurare neauzit. 

Hotărâtă să mă pun bine cu Esther, mă așez lângă ea. Văzând 
asta, Jack îmi ia tartinele din mâini. 

— Meriţi să te odihnești, iubito, după cât ai muncit azi, spune 
el, ţinând tava în echilibru pe degetele lui lungi și elegante. 

— N-a fost deloc greu, protestez eu, ceea ce e o minciună, iar 
Jack știe asta, fiindcă el a ales meniul. 

Încep să-i pun lui Esther toate întrebările potrivite: dacă s-a 
obișnuit în zonă, dacă-i pare rău că a plecat din Kent, dacă s-au 
acomodat cei doi copii ai ei la noua școală. Dintr-un motiv 
neștiut, faptul că sunt bine informată pare s-o irite, așa că am 
grijă s-o întreb cum îi cheamă pe fiul și fiica ei, deși știu că se 
numesc Sebastian și Aisling. Cu toate că știu ce vârste au, șapte 
și cinci ani, mă prefac că nu știu. Conștientă că Jack îmi ascultă 
fiecare cuvânt, știu că se va minuna de jocul meu. 

— Nu aveţi copii, nu-i așa, spune Esther ca o afirmaţie, nu o 
întrebare. 

— Nu, nu încă. Ne-am gândit ca mai întâi să ne bucurăm 
câţiva ani unul de celălalt. 

— Păi, de cât timp sunteţi căsătoriți? 

— De un an, recunosc eu. 

— Săptămâna trecută a fost aniversarea lor, intervine Diane. 

— Și încă nu sunt pregătit să-mi împart frumoasa soţie cu 
altcineva, spune Jack, umplându-i iar paharul. 

Pe moment absentă, mă uit cum un strop de șampanie 
ratează paharul și aterizează pe pantalonii lui imaculaţi. 

— Sper că nu te superi că întreb, începe Esther, învinsă de 
curiozitate, dar vreunul dintre voi a mai fost căsătorit? 

Vorbește de parcă ar vrea ca răspunsul să fie afirmativ, ca și 
cum un fost soț sau o fostă soție nemulțumită care pândește în 
fundal ar fi fost dovada că nu suntem chiar perfecţi. 

— Nu, niciunul dintre noi n-a fost, spun eu. 

Ea se uită la Jack și sunt sigură că se-ntreabă cum cineva atât 
de arătos a reușit să rămână atâta timp neîmperecheat. 
Simţindu-i privirea, Jack zâmbește bine dispus. 

— Trebuie să recunosc că la patruzeci de ani începusem să nu 
mai sper c-am să găsesc vreodată femeia perfectă. Dar cum am 
văzut-o pe Grace, am știut că ea era cea pe care o așteptam. 

— Ce romantic! oftează Diane, care știe deja cum ne-am 
cunoscut eu și Jack. Am pierdut socoteala femeilor cu care am 
încercat să-l cuplez pe Jack, însă niciuna n-a fost bună până 
când a cunoscut-o pe Grace. 

— Dar tu, Grace? întreabă Esther. Și la tine a fost dragoste la 
prima vedere? 

— Da, spun eu, amintindu-mi momentul. A fost. 

Copleșită de amintiri, mă ridic puţin prea repede și capul lui 
Jack se răsucește spre mine. 

— Sufleul, explic eu calmă. Trebuie să fie gata. Vreţi să vă 
așezați la masă? 

Zoriţi de Diane, care le spune că sufleul nu așteaptă pe 
nimeni, toți își golesc paharele și se îndreaptă spre masă. 
Totuși, Esther se oprește pentru a se uita mai bine la Licurici și, 
când Jack i se alătură în loc s-o îndemne să se așeze, oftez 
ușurată pentru că sufleul nu e nici pe departe gata. Dac-ar fi 
fost gata, mai că aș fi plâns de stres din cauza întârzierii, mai 
ales că el începe să-i explice tehnicile deosebite pe care le-am 
folosit la tablou. 

După cinci minute, când în cele din urmă ei se așază, sufleul 
este perfect făcut. În timp ce Diane își exprimă uimirea, Jack îmi 
zâmbește din celălalt capăt al mesei și le spune tuturor că sunt, 
într-adevăr, foarte pricepută. 

In serile ca aceasta îmi amintesc de ce m-am îndrăgostit de 
Jack. Fermecător, amuzant și inteligent, știe exact ce să spună și 
cum s-o spună. Pentru că Esther și Rufus sunt nou-veniţi, are 
grijă ca, în timp ce mâncăm, conversaţia să se desfășoare în 
folosul lor. li îndeamnă pe Diane și Adam să dezvăluie despre ei 
informaţii care le vor fi de ajutor noilor noștri prieteni, precum 
unde merg la cumpărături și ce sporturi practică. Cu toate că 

Esther ascultă politicoasă lista activităţilor lor din timpul liber, 
numele grădinarilor și bonelor lor, cel mai bun loc de cumpărat 
pește, știu că eu sunt cea care o interesează. Sunt convinsă c-o 
să revină la faptul că eu și cu Jack am ajuns relativ târziu la 
căsătorie, sperând să găsească ceva - orice - care să-i spună că 
mariajul nostru nu e așa perfect cum pare. Din nefericire pentru 
ea, o să fie dezamăgită. 

Așteaptă până Jack taie fileul de vită Wellington, care este 
servit cu cartofi gratinaţi și morcovi ușor glasaţi cu miere. 
Alături sunt și bobițe de zahăr pe care le-am cufundat în apă 
clocotită chiar înainte de a scoate fileul din cuptor. Diane se 
minunează că am reușit să fiu gata cu toate în același timp și 
recunoaște că ea alege mereu un fel principal precum curry, pe 
care-l poate pregăti mai devreme și apoi îl poate încălzi în 
ultima clipă. Aș vrea să-i spun că aș prefera și eu să fac ca ea, 
că socotelile minuţioase și nopţile de insomnie sunt prețul pe 
care-l plătesc pentru a servi o astfel de cină desăvârșită. Dar 
alternativa - servirea unei cine mai puţin decât perfecte - nu eo 
opțiune. 

Esther se uită la mine peste masă. 

— Așadar, unde v-aţi cunoscut tu și Jack? 

— În Regent Park, spun. Într-o după-amiază de duminică. 

— Povestește-i ce s-a întâmplat, mă îmboldește Diane, 
îmbujorată de la șampanie. 

Șovăi o clipă, pentru că e o poveste pe care am mai spus-o. 
Dar lui Jack îi place tare mult să mă audă povestind, așa că este 
în interesul meu s-o repet. Din fericire, Esther îmi vine în ajutor. 
Confundă pauza pe care o fac cu reticenţța și mă îndeamnă: 

— Te rog, povestește! 

— Ei bine, cu riscul de a-i plictisi pe cei care au mai auzit-o, 
zic eu, zâmbind a scuză, eram în parc cu sora mea, Millie. Ne 
ducem des acolo duminica după-amiază, iar în ziua aceea s-a 
întâmplat să cânte o orchestră. Millie adoră muzica și era atât 
de încântată, încât s-a ridicat de pe locul ei și a început să 
danseze în faţa estradei. Învățase de curând să valseze și, în 
timp ce dansa, și-a întins braţele ca și cum ar fi dansat cu 
cineva. 

Mă pomenesc zâmbind amintirii și-mi doresc cu disperare ca 
viața să fie în continuare atât de simplă, atât de inocentă. 

— Deși oamenii erau în general indulgenţi, bucuroși s-o vadă 
pe Millie distrându-se, continui eu, am văzut că unul sau doi 
erau deranjaţi și mi-am dat seama că trebuia să fac ceva, poate 
s-o chem înapoi la locul ei. Dar o parte din mine se împotrivea, 
pentru că... 

— Câţi ani are sora ta? mă întrerupe Esther. 

— Șaptesprezece. 

Mă opresc o clipă, nedorind să înfrunt realitatea. 

— Aproape optsprezece. 

Esther ridică din sprânceană. 

— Atunci, cam vrea să atragă atenţia. 

— Ba nu, nu vrea, doar că... 

— Ei bine, trebuie să vrea. Adică, de obicei oamenii nu se 
apucă să danseze în parc, nu-i așa? 

Se uită triumfătoare de jur-împrejurul mesei și, când toţi îi 
evită privirea, mi se face milă de ea. 

— Millie are sindromul Down. 

Glasul lui Jack sparge tăcerea stânjenitoare care s-a lăsat la 
masă. 

— Asta înseamnă că de multe ori este minunat de spontană, 
continuă el. 

Fața lui Esther este inundată de perplexitate și sunt supărată 
că oamenii care i-au povestit totul despre mine n-au pomenit 
nimic despre Millie. 

— Oricum, înainte să mă hotărăsc ce am de făcut, spun eu, 
venind în ajutorul ei, acest domn desăvârșit s-a ridicat de pe 
locul lui, s-a dus la Millie, s-a înclinat și i-a întins mâna. Ei bine, 
Millie a fost încântată și, când au început să danseze, toată 
lumea a început să aplaude și apoi și alte cupluri s-au ridicat și 
au început să danseze. A fost un moment foarte, foarte special. 
Și, bineînţeles, pentru asta m-am îndrăgostit imediat de Jack. 

— Ce nu știa Grace la acea vreme era că în săptămâna 
dinainte le văzusem în parc pe ea și pe Millie și mă- 
ndrăgostisem pe loc de ea. Era atât de atentă cu Millie, atât de 
altruistă! Nu mai văzusem la nimeni acel gen de devotament și 
eram hotărât s-o cunosc. 

— lar ce nu știa Jack la acea vreme, am spus la rândul meu, 
era că-l observasem în săptămâna precedentă, dar nici nu mă 
gândisem că l-ar interesa cineva ca mine. 

Mă amuză când toată lumea dă din cap în sens de aprobare. 
Cu toate că arăt bine, înfățișarea de vedetă de film a lui Jack 
înseamnă că oamenii mă consideră norocoasă pentru că a dorit 
să se însoare cu mine. Dar nu asta voiam să spun. 

— Grace nu mai are alţi fraţi și surori, așa că s-a gândit că 
faptul că, într-o zi, Millie va deveni responsabilitatea ei o să mă 
descurajeze, explică Jack. 

Apoi clatină din cap. 

— Dimpotrivă, știind că Grace ar face totul pentru Millie, mi- 
am dat seama că ea este femeia pe care am căutat-o toată 
viaţa. În munca mea, rasa umană ajunge ușor să te 
demoralizeze. 

— Am văzut ieri în ziar că meriţi felicitări, spune Rufus, 
ridicând paharul în direcţia lui Jack. 

— Da, bine lucrat, intră-n vorbă Adam, care e avocat la 
aceeași firmă cu Jack. Încă o condamnare la activ. 

— A fost un caz destul de simplu, spune cu modestie Jack. 
Deși a fost ceva mai greu să dovedesc că clienta mea nu și-a 
provocat singură rănile, dat fiind că avea o predilecție spre 
automutilare. 

— Dar, în general vorbind, cazurile de molestare nu sunt de 
obicei ușor de dovedit? întreabă Rufus, în timp ce Diane îi spune 
lui Esther, în caz că nu știe deja, că Jack apără victimele - mai 
precis, nevestele bătute. Nu vreau să minimalizez treaba 
minunată pe care o faci, dar nu există adesea probe fizice sau 
martori? 

— Punctul forte al lui Jack este că le face pe victime să aibă 
suficientă încredere în el și să-i povestească ce s-a întâmplat, 
explică Diane, pe care o bănuiesc a fi puţin îndrăgostită de Jack. 
Multe femei nu au la cine să apeleze și sunt speriate că nu vor fi 
crezute. 

— Și el are grijă ca făptașii să fie închiși pentru multă vreme, 
adaugă Adam. 

— N-am decât dispreț pentru bărbaţii care sunt violenţi cu 
soțiile lor, spune ferm Jack. Merită tot ce primesc. 

— Beau pentru asta. 

Rufus ridică iar paharul. 

— N-ai pierdut încă niciun proces, nu-i așa, Jack? spune Diane. 

— Nu, și nici nu intenţionez. 

— Un șir de succese neîntrerupt - asta e ceva, spune gânditor 
și impresionat Rufus. 

Esther se uită la mine. 

— Sora ta - Millie - e mult mai tânără decât tine, spune ea, 
revenind la conversaţia de mai înainte. 

— Da, între noi sunt șaptesprezece ani. Millie s-a născut când 
mama avea patruzeci și șase de ani. La început, nici nu i-a dat 
prin cap că e însărcinată, așa că a avut un șoc când a aflat c-o 
să fie iar mamă. 

— Millie locuiește cu părinţii voștri? 

— Nu, e la o școală minunată din North London. Dar în aprilie 
împlinește optsprezece ani, așa că la vară va trebui să 
părăsească școala. Păcat, fiindcă îi place tare mult acolo. 

— Și unde o să se ducă? La părinţii voștri? 

— Nu. 

Fac o scurtă pauză, fiindcă știu că o va șoca ce urmează să 
spun. 

— Ei trăiesc în Noua Zeelandă. 

Se uită la mine ca picată din lună. 

— Noua Zeelandă? 

— Da. S-au retras acolo anul trecut, chiar după nunta noastră. 

— Înţeleg, spune ea. 

Dar știu că nu înţelege. 

— Millie va sta la noi, explică Jack şi-mi zâmbește. Ştiam că 
asta avea să fie o condiţie ca Grace să accepte să se mărite cu 
mine și am fost de acord cu cea mai mare bucurie. 

— Eşti foarte generos, spune Esther. 

— Deloc. Sunt încântat că Millie va locui aici. Asta va mai 
adăuga o dimensiune vieţii noastre, nu-i așa, iubito? 

Ridic paharul și iau o gură de vin ca să nu trebuiască să 
răspund. 

— Este evident că te înţelegi bine cu ea, spune Esther. 

— Ei bine, sper că ţine și ea la mine cât ţin eu la ea - deși i-a 
fost greu odată ce eu și Grace ne-am căsătorit. 

— De ce? 

— Cred că realitatea căsătoriei noastre a fost un șoc pentru 
ea, îi spun eu. Ea l-a adorat pe Jack de la început, dar, când ne- 
am întors din luna de miere și și-a dat seama că el o să fie tot 
timpul cu mine, a devenit geloasă. Acum e bine. Jack e din nou 
favoritul ei. 

— Slavă Domnului că, în locul meu, acum îl antipatizează pe 
George Clooney, râde Jack. 

— George Clooney? 

— Da. 

Dau din cap, bucuroasă că Jack a adus asta în discuţie. 

— Simţeam că are ceva special. 

— Nu simţim toate astea? murmură Diane. 

— ... și Millie era așa de geloasă încât, într-un an, când niște 
prieteni mi-au dăruit de Crăciun un calendar cu George Clooney, 
ea a mâzgălit pe el „Nu-mi place George Clooney”, doar că a 
scris cum se aude - J-O-R-] K-O-O-N-I - „L” îi cam dă de furcă, 
explic eu. A fost foarte nostim. 

Toată lumea râde. 

— lar acum nu prididește să spună tuturor că pe mine mă 
place, dar pe el nu-l place. A devenit o mantra - „De tine îmi 
place, Jack, dar de George Clooney nu-mi place”. 

Jack zâmbește. 

— Trebuie să recunosc că mă simt foarte flatat că sunt 
menţionat în aceeași frază cu el. 

Esther se uită la el. 

— Ştii, chiar semăn un pic. 

— Doar că Jack e mult mai arătos, spune Adam cu un zâmbet 
larg. Nici nu știi ce ușurați am fost toți când s-a însurat cu 
Grace. Asta a făcut ca femeile de la birou să nu mai aibă fantezii 
cu el - dar și unii dintre bărbaţi, adaugă râzând. 

Jack oftează bine dispus. 

— Termină, Adam. 

— Tu nu lucrezi, nu-i așa? mă întreabă Esther. 

Detectez în glasul ei disprețul abia voalat pe care femeile care 
muncesc îl au faţă de cele ce nu lucrează și mă simt obligată să 
mă apăr. 

— Am lucrat, dar am renunţat la slujbă chiar înainte de a mă 
căsători cu Jack. 

— Serios? se-ncruntă Esther. De ce? 

— Ea n-a vrut să renunțe, intervine Jack. Dar avea o slujbă 
foarte solicitantă și eu nu voiam să vin acasă epuizat și s-o 
găsesc pe Grace la fel de surmenată ca mine. Poate am fost 
egoist cerându-i să renunţe la slujbă, dar îmi doream să pot să 
ajung acasă și să stau liniștit. Ea călătorea foarte mult, și nu-mi 
mai plăcea să găsesc casa pustie, cum deja o făcusem mulţi ani. 

— Ce slujbă ai avut? întrebă Esther, fixându-mă cu ochii ei 
albaștri spălăciţi. 

— Eram achizitor pentru Harrods. 

Licărul din privirea ei îmi spune că este impresionată. Faptul 
că nu-mi cere să dezvolt îmi spune că încă nu are de gând s-o 
arate. 

— Călătorea în toată lumea la clasa întâi, spune Diane cu 
respiraţia tăiată. 

— Nu în toată lumea, o corectez. Doar în America de Sud. 
Achiziţionam fructe, în principal din Chile și Argentina, adaug eu. 

Rufus se uită cu admiraţie la mine. 

— Trebuie să fi fost interesant. 

— A fost, dau eu din cap. Mi-a plăcut totul la nebunie. 

— Atunci, probabil îţi lipsește. 

Încă o afirmaţie din partea lui Esther. 

— Nu, nu chiar, mint eu. Am o mulţime de lucruri de care să 
mă ocup aici. 

— Și în curând va trebui să ai grijă de Millie. 

— Millie este foarte independentă și, oricum, va lucra 
majoritatea timpului la Meadow Gate. 

— Centrul horticol? 

— Da. Adoră plantele și florile, așa că a avut mare noroc că i 
s-a oferit slujba perfectă. 

— Și ce-ai să faci toată ziua? 

— Cam ce fac și acum - am să gătesc, am să fac curățenie, 
am să grădinăresc, când îmi permite vremea. 

— Data viitoare va trebui să vii duminica la prânz ca să vezi 
grădina, spune Jack. Grace are talent la grădinărit. 

— Doamne! spune încetișor Esther. Atâtea talente! Mă bucur 
mult că mi s-a oferit un post la St. Polycarp. Eu mă plictiseam 
stând acasă toată ziua. 

— Când începi? 

— Luna viitoare. Înlocuiesc o învăţătoare care intră în 
concediu de maternitate. 

Mă întorc spre Rufus. 

— Jack mi-a spus că aveţi o grădină uriașă, îi șoptesc eu și, în 
timp ce-i mai servesc cu file Wellington, pe care l-am ţinut la 
cald împreună cu legumele, conversaţia de la masă se învârte în 
jurul amenajării grădinilor. 

În timp ce toată lumea râde și discută, mă pomenesc uitându- 
mă visătoare la celelalte femei și întrebându-mă cum e să fii ca 
Esther sau Diane, să nu trebuiască să ai grijă de cineva ca Millie. 
Mă simt imediat vinovată, pentru c-o iubesc pe Millie mai mult 
decât viața și n-aș da-o pe lumea toată. Gândul la ea îmi 
întărește hotărârea și mă ridic. 

— E gata toată lumea pentru desert? întreb. 

Eu și cu Jack strângem farfuriile și tacâmurile murdare și el 
mă urmează în bucătărie, unde așez farfuriile în chiuvetă ca să 
le spăl mai târziu, în timp ce el pune cuțitul de tăiat carne la 
locul lui. Desertul pe care l-am preparat este o operă de artă - 
un cuib de bezea perfect, înalt de opt centimetri, umplut cu 
frișcă Devon. lau fructele pe care le-am pregătit mai devreme și 
așez cu grijă pe frișcă felii de mango, ananas, papaya și kiwi, 
apoi adaug căpșuni, zmeură și coacăze negre. 

In timp ce iau o rodie, senzația mă transportă înapoi în alt 
timp și în alt loc, unde căldura soarelui pe faţa mea și 
sporovăiala glasurilor entuziasmate erau lucruri firești pentru 
mine. Am închis ochii, amintindu-mi de viaţa de dinainte. Îmi 
dau seama că Jack aștepta cu mâna întinsă și îi dau rodia. O taie 
în jumătate și apoi eu scot seminţele cu o lingură și le presar 
peste celelalte fructe. Desertul, fiind terminat, îl duc în 
sufragerie, unde exclamaţiile cu care este întâmpinat confirmă 
că Jack a avut dreptate alegându-l în locul tortului de nuci și 
ciocolată, pe care aș fi preferat eu să-l prepar. 

— lţi vine să crezi că Grace n-a urmat niciodată un curs de 
gastronomie? îi spune Diane lui Esther, ridicând lingura. Eu sunt 
copleșită de așa perfecțiune. Deși n-am să mai intru niciodată în 
bikinii pe care mi i-am cumpărat, adaugă ea, gemând și 
bătându-se ușurel pe stomac prin rochia de in bleumarin. Chiar 
n-ar trebui să mănânc asta, ţinând cont că tocmai ne-am 
rezervat bilete pentru la vară, dar e atât de delicios încât nu 
rezist! 

— Unde plecaţi? întreabă Rufus? 

— In Thailanda, îi spune Adam. Voiam să mergem în Vietnam, 
dar când am văzut fotografiile făcute de Jack și Grace în vacanța 
recentă în Thailanda, ne-am hotărât să lăsăm Vietnamul pe anul 
viitor. 

Se uită la Diane și zâmbește larg. 

— Când Diane a văzut hotelul la care au stat ei, s-a terminat. 

— Deci o să staţi la același hotel? 

— Nu, era rezervat în întregime. Din păcate, nu ne permitem 
să mergem în vacanţă în timpul anului școlar. 

— Profită de asta cât mai poţi, spune Esther, întorcându-se 
spre mine. 

— Așa am de gând să fac. 

— Anul acesta vă întoarceți în Thailanda? întreabă Adam. 

— Numai dacă putem înainte de iunie, ceea ce este puțin 
probabil, ţinând cont că intră pe rol cazul Tomasin, spune Jack. 

Se uită cu înţeles peste masă la mine. 

— După aceea, Millie va fi cu noi. 

Imi ţin răsuflarea, sperând că nimeni nu va sugera că, dacă 
așteptăm, vom putea s-o luăm și pe Millie cu noi. 

— Tomasin? 

Rufus ridică din sprâncene. 

— Am auzit ceva despre asta. Soţia lui e clienta ta? 

— Da. 

— Dena Anderson, murmură el. Trebuie să fie un caz 
interesant. 

— Este, admite Jack. 

Se întoarce spre mine. 

— lubito, dacă toată lumea a terminat, ce-ar fi să-i arăţi lui 
Esther fotografiile din ultima noastră vacanţă în Thailanda? 

Inima mi se strânge. 

— Sunt sigură că nu vrea să vadă instantaneele noastre din 
vacanţă, spun eu pe un ton intenţionat lejer. 

Dar acest ușor dezacord între noi e de ajuns pentru Esther. 

— Mi-ar plăcea tare mult să le văd! exclamă ea. 

Jack își împinge scaunul și se ridică. Scoate din sertar albumul 
cu fotografii și i-l întinde lui Esther. 

— Cât vă uitaţi voi la fotografii, eu și Grace vom face cafeaua. 
Ce-ar fi să mergeţi în camera de zi, veți sta mai confortabil 
acolo? 

Când ne întoarcem din bucătărie cu tava cu cafea, o găsim pe 
Diane entuziasmată de fotografii, însă Esther nu spune mare 
lucru. 

Trebuie să recunosc că fotografiile sunt uluitoare și cele în 
care apar eu mă avantajează: frumos bronzată, la fel de suplă 
ca la douăzeci de ani și purtând bikini. În majoritatea 
fotografiilor stau în picioare în faţa unui hotel luxos, sau întinsă 

pe o plajă privată, sau sunt într-un bar ori restaurant cu un 
cocktail colorat și o farfurie cu mâncare exotică în faţă. În 
fiecare zâmbesc la aparat, exemplul perfect de femeie relaxată 
și răsfăţată, foarte îndrăgostită de soțul ei. Când e vorba de 
fotografiat, Jack este perfecţionist și face aceeași fotografie de 
nenumărate ori până când este mulţumit de rezultat, așa c-am 
învăţat să stau cum trebuie de prima dată. Sunt și câteva 
fotografii cu noi doi, făcute de străini amabili. Diane e cea care 
atrage atenţia în glumă că, în acele fotografii, în loc să ne uităm 
la aparat, eu și Jack ne uităm cu adoraţie unul la celălalt. 

Rufus toarnă cafeaua. 

— Vrea careva o bomboană de ciocolată? întreb eu, întinzând 
mâna cât pot de degajată spre cutia adusă de Esther. 

— Sunt sigur că ne-am săturat cu ce am mâncat, sugerează 
Jack, uitându-se la fiecare pentru confirmare. 

— Categoric, spuse Rufus. 

— Eu n-aș putea să mai mănânc ceva, geme Adam. 

— Atunci am să le pun deoparte pentru altă dată. 

Jack întinde mâna după cutie și tocmai mă resemnez cu 
gândul că nici nu le-am gustat, când Diane îmi sare în ajutor. 

— Să nu-ndrăznești - sunt sigură că pot să înghit o bomboană 
sau două. 

— Presupun că n-are rost să-ţi amintesc de bikini, oftează 
Adam, dând din cap spre soţia lui, cu o disperare simulată. 

— Bineînţeles că n-are niciun rost, admite Diane, luând o 
bomboană din cutia pe care i-a dat-o Jack și trecându-mi-o mie. 

lau una, o bag în gură și-i ofer cutia lui Esther. Când ea 
refuză, mai iau o bomboană și îi înapoiez cutia lui Diane. 

— Cum faci? întreabă Diane, uitându-se cu uimire și admiraţie 
la mine. 

— Poftim? 

— Mănânci foarte mult și nu te îngrași. 

— Am noroc, spun eu, întinzând mâna și luând încă o 
bomboană. Și control. 

Abia când pendula bate de douăsprezece și jumătate, Esther 
dă semnul de plecare. În hol, Jack le întinde paltoanele și, în 
timp ce el le ajută pe Esther și pe Diane să se îmbrace, eu 
accept să mă întâlnesc cu ele în oraș vinerea viitoare, la 
douăsprezece treizeci, să luăm masa la „Chez Luis”. Diane mă 
îmbrățișează de la revedere, iar când dau mâna cu Esther îi 

spun că aștept cu nerăbdare s-o revăd la masa de prânz. 
Bărbaţii mă sărută de plecare și toată lumea ne mulțumește 
pentru seara perfectă. De fapt, când Jack închide ușile după ei, 
holul răsună de cuvântul „perfect” repetat de atâtea ori încât 
știu că am triumfat. Dar trebuie să am grijă ca și Jack să știe 
asta. 

— Mâine la unsprezece trebuie să plecăm, spun, întorcându- 
mă spre el. Ca să ajungem la timp acolo și s-o luăm pe Millie la 
masă. 

TRECUT 


Viaţa mea a devenit perfectă acum un an și jumătate, în ziua 
în care Jack a dansat cu Millie în parc. O parte din ce i-am spus 
lui Esther a fost adevărat - îl văzusem pe Jack în parc duminica 
precedentă, dar nu mă gândisem că l-ar interesa cineva ca 
mine. În primul rând, era extraordinar de chipeș și pe atunci eu 
nu arătam așa de bine ca acum. Și apoi, era Millie. 

Uneori le povesteam iubiţilor mei despre ea încă de la început 
- dacă-mi plăceau mult -, le spuneam că am o soră mai mică, 
plecată la o școală, dar menţionam că are sindromul Down 
numai după câteva săptămâni de relaţie. Când le ziceam, unii 
nu știau ce să comenteze și nu rămâneau cu mine destul de 
mult ca să apuce să spună ceva. Alţii au fost curioși, chiar 
empatici, până au cunoscut-o pe Millie și au fost incapabili să-i 
catalogheze spontaneitatea drept minunată, așa cum a făcut-o 
Jack. Doi dintre cei mai buni au rămas cu mine mult timp după 
ce au cunoscut-o, însă chiar și lor le-a fost greu să accepte că 
Millie ocupa o parte uriașă din viaţa mea. 

Argumentul hotărâtor a fost întotdeauna același; îi spusesem 
de la început lui Millie că, atunci când va părăsi minunata, dar 
foarte costisitoarea ei școală, urma să locuiască la mine și că nu 
aveam nicio intenţie s-o dezamăgesc. Asta a însemnat că, mai 
înainte cu șase luni, trebuise să renunţ la Alex, bărbatul cu care 
fusesem foarte fericită doi ani și cu care crezusem că-mi voi 
petrece restul vieţii. Dar când Millie a împlinit șaisprezece ani, 
iminenţa sosirii ei a început să-l apese foarte tare - de aceea m- 
am pomenit, la treizeci și doi de ani, singură din nou și îndoindu- 
mă serios că am să găsesc vreodată bărbatul care să ne 
accepte pe mine și pe Millie. 

În ziua aceea, în parc, n-am fost singura care l-a remarcat pe 
Jack, deși probabil am fost cea mai discretă. Unele - în general 
femeile mai tinere - i-au zâmbit fățiș, încercând să-i capteze 
atenţia, în timp ce adolescentele chicoteau cu mâna la gură și 
șușoteau emoţionate că el trebuie să fie o vedetă de film. 
Femeile mai în vârstă se uitau cu admiraţie la el, iar apoi, de 
cele mai multe ori, la bărbatul de lângă ele, ca și cum l-ar fi 

găsit necorespunzător. Până și bărbaţii se uitau la Jack în timp 
ce se plimba prin parc, deoarece avea o eleganţă nonșalantă 
care nu putea fi ignorată. Singura care nu l-a remarcat a fost 
Millie. Absorbită de jocul de cărţi pe care-l jucam, singurul ei 
gând era să câștige. 

In acea zi de sfârșit de august, la fel ca mulți alţii, mâncam pe 
iarbă, nu departe de estradă. Cu coada ochiului l-am văzut pe 
Jack îndreptându-se spre o bancă din apropiere și, când a scoso 
carte din buzunar, mi-am întors atenţia la Millie, hotărâtă să n-o 
las să mă vadă uitându-mă la el. In timp ce Millie împărțea 
cărţile pentru altă partidă, am hotărât că era probabil un străin, 
un italian poate, aflat la Londra în weekend cu soția și copiii care 
vizitau nu știu ce monument și se întâlneau cu el mai târziu. 

In acea după-amiază nici nu s-a uitat în direcţia mea, 
nederanjat, se pare, de strigătele puternice ale lui Millie când 
tăia cu o carte mai mare. Am plecat curând după aceea, pentru 
că trebuia s-o duc pe Millie înapoi la școală până la ora șase, la 
timp pentru cina de la șapte. Deși nu credeam c-o să-l revăd 
vreodată, gândurile mi se întorceau, iar și iar, la bărbatul pe 
care-l văzusem în parc și m-am pomenit închipuindu-mi că nu 
era căsătorit, că mă remarcase și se îndrăgostise de mine și că 
avea de gând să se întoarcă în parc duminica următoare, în 
speranţa de a mă revedea. Nu mai avusesem din adolescenţă 
astfel de fantezii cu un bărbat, și asta m-a făcut să-mi dau 
seama că nu mai speram să mă mărit vreodată și să am o 
familie. Deși îi eram devotată lui Millie, mi-am imaginat mereu 
că, până când venea ea să locuiască cu mine, eu voi avea copii, 
așa că ea va deveni un membru al familiei, nu singura mea 
familie. O iubeam foarte mult, însă gândul că aveam să 
îmbătrânim împreună, singure, mă umplea de groază. 

Săptămâna următoare, în ziua în care orchestra cânta în parc, 
nu l-am văzut pe Jack până când nu s-a dus la Millie care dansa 
singură în fața estradei, cu braţele în jurul unui partener numai 
de ea văzut. In astfel de momente, emoţiile pe care mi le 
stârnea Millie erau greu de gestionat. Deși eram extrem de 
mândră de ea că reușise să stăpânească pașii pe care-i făcea, 
eram și extrem de protectoare și, când am auzit pe cineva în 
spatele meu râzând, a trebuit să-mi spun că râsul persoanei 
respective era probabil binevoitor chiar dacă nu era. Nu avea 
să-i strice plăcerea lui Millie. Dar dorinţa de a mă ridica șiao 

readuce pe Millie la locul ei era atât de puternică încât m-am 
detestat pentru ea și, pentru prima oară, m-am pomenit 
dorindu-mi ca Millie să fi fost normală. Mi-am imaginat câteva 
clipe cum ar fi fost viaţa noastră - viaţa mea - și, în timp ce 
clipeam repede și des ca să alung lacrimile de frustrare care-mi 
umpluseră ochii, l-am văzut pe Jack îndreptându-se spre Millie. 

La început nu l-am recunoscut și, crezând c-o să-i ceară lui 
Millie să se așeze la loc, m-am ridicat în picioare, gata să 
intervin. Abia când l-am văzut înclinându-se în fața ei și 
întinzând mâna mi-am dat seama că era bărbatul la care 
visasem toată săptămâna. După două dansuri, când a adus-o pe 
Millie înapoi la locul ei, eu mă îndrăgostisem deja de el. 

— Îmi permiţi? a întrebat el, arătând scaunul de lângă mine. 

— Da, desigur. 

l-am zâmbit recunoscătoare. 

— Îți mulţumesc că ai dansat cu Millie, ai fost foarte amabil. 

— Plăcerea a fost a mea, a spus el grav. Millie e o dansatoare 
foarte bună. 

— Drăguţ bărbat! a spus Millie, zâmbindu-i luminos. 

— Jack. 

— Drăguţ Jack. 

— Ar trebui să mă prezint așa cum trebuie. 

A întins mâna. 

— Jack Angel. 

— Grace Harrington, am spus, strângând-o. Millie e sora mea. 
Ești aici în vacanţă? 

— Nu, aici locuiesc. 

Am așteptat să adauge „cu soţia și copiii”, dar n-a adăugat, 
așa că am furișat o privire spre mâna lui stângă și, când am 
văzut că nu purta verighetă, m-am simţit atât de ușurată încât a 
trebuit să-mi amintesc că asta nu însemna nimic. 

— Și voi? Tu și cu Millie vizitaţi Londra? 

— Nu chiar. Eu locuiesc în Wimbledon, dar deseori o aduc aici 
pe Millie în weekend. 

— Nu locuiește cu tine? N 

— Nu, în timpul săptămânii e la internat, la școala ei. Incerc s- 
o văd cât pot de des în weekend, însă cum călătoresc mult în 
interes de serviciu, nu e mereu posibil. Din fericire, are o 
asistentă socială minunată care îmi ţine locul când nu pot să fiu 
cu ea. Și părinţii noștri la fel, desigur. 

— Slujba ta pare interesantă. Pot să te întreb cu ce te ocupi? 

— Cumpăr fructe. 

S-a uitat întrebător la mine. 

— Pentru Harrods. 

— Și călătoriile? 

— Achiziţionez fructe din Argentina și Chile. 

— Trebuie să fie interesant. 

— Este, recunosc eu. Și tu? 

— Eu sunt avocat. 

Plictisită de conversaţia noastră, Millie m-a tras de braț. 

— Băutură, Grace. Şi îngheţată. Eu cald. 

l-am zâmbit lui Jack, scuzându-mă. 

— Din păcate, trebuie să plecăm. Mulţumesc încă o dată că ai 
dansat cu Millie. 

— Poate îmi dai voie să vă scot pe tine și pe Millie la un ceai? 

S-a înclinat pentru a o vedea pe Millie care stătea de cealaltă 
parte a mea. 

— Tu ce zici, Millie? Ai vrea un ceai? 

— Suc, a spus Millie, zâmbindu-i încântată. Suc, nu ceai. Nu 
place ceai. 

— Suc, atunci, a zis el, ridicându-se. Mergem? 

— Nu, zău, am protestat eu. Ai fost deja prea amabil. 

— Te rog. E plăcerea mea. 

S-a întors spre Millie. 

— Îţi plac prăjiturile, Millie? 

Millie a dat din cap cu entuziasm. 

— Da, iubesc prăjitura. 

— Atunci, rămâne stabilit. 

Am traversat parcul către restaurant, eu și cu Millie braț la 
braţ, Jack mergând alături de noi. După o oră, când ne-am 
despărțit, am acceptat să mă întâlnesc cu el joia următoare la 
cină și a devenit repede o prezenţă permanentă în viaţa mea. N- 
a fost greu să mă îndrăgostesc de el; avea ceva demodat ce mi 
se părea reconfortant - îmi deschidea ușa, mă ajuta să-mi pun 
paltonul şi-mi trimitea flori. Mă făcea să mă simt deosebită, 
prețuită și, lucrul cel mai bun dintre toate, o adora pe Millie. 

După vreo trei luni de relaţie, m-a întrebat dacă voiam să-l 
prezint părinţilor mei. Am fost puţin surprinsă, deoarece îi 
spusesem deja că nu am o relaţie apropiată cu ei. O minţisem 
pe Esther. Părinţii mei nu voiseră încă un copil și, când a sosit 

Millie, categoric n-au dorit-o. În copilărie îmi sâcâisem atât de 
tare părinţii că vreau un frate sau o soră încât, într-o zi, m-au 
forţat să stau jos și mi-au spus foarte direct că, de fapt, ei nu-și 
doriseră deloc copii. Așa că, după vreo zece ani, atunci când 
mama a descoperit că era însărcinată, s-a îngrozit. Abia când 
am auzit-o întâmplător discutând cu tata despre riscurile unui 
avort mi-am dat seama că aștepta un copil și am fost revoltată 
că se gândeau să scape de frăţiorul sau de surioara pe care mi-i 
dorisem mereu. 

Am avut o ceartă aprinsă; ei insistau că, întrucât mama avea 
deja patruzeci și șase de ani, o sarcină la vârsta aceea era 
riscantă; eu susțineam că, întrucât era deja în luna a cincea de 
sarcină, un avort la acea vârstă era ilegal - și un păcat de 
moarte, deoarece amândoi erau catolici. Avându-i de partea 
mea pe Dumnezeu și sentimentul de vinovăţie, am câștigat 
lupta și, fără tragere de inimă, mama a dus sarcina la bun 
sfârșit. 

Când s-a născut Millie și s-a constatat că are Down - și alte 
probleme de sănătate - n-am înțeles de ce părinţii mei au 
respins-o. Eu m-am îndrăgostit de ea pe loc și n-am văzut-o 
diferită de orice alt copil. Așa că, atunci când mama a făcut o 
depresie severă, am luat-o pe Millie în grija mea, hrănind-o și 
schimbându-i scutecele înainte de a pleca la școală și reluând 
întregul proces când mă întorceam la prânz. Când ea avea trei 
luni, părinţii mi-au spus c-o dădeau spre adopţie și se mutau în 
Noua Zeelandă, unde trăiau bunicii mei materni, ceea ce 
spuseseră mereu că aveau să facă. Am ţipat de s-a zguduit 
casă, spunându-le că nu puteau s-o dea spre adopţie, că aveam 
să stau eu acasă și să am grijă de ea în loc să mă duc la 
universitate, însă ei au refuzat să mă asculte și, când procedura 
de adopţie s-a pus în mișcare, am luat o supradoză. A fost o 
prostie, o încercare copilărească de a-i face să-și dea seama că 
vorbeam serios, însă, dintr-un motiv neștiut, a funcţionat. Eu 
aveam deja optsprezece ani, așa că am devenit principalul 
îngrijitor al lui Millie, ajutată de diverși asistenţi sociali, ceea ce 
însemna că eu o creșteam efectiv, iar părinţii mei asigurau 
sprijinul financiar. 

Am luat-o pas cu pas. Când lui Millie i s-a găsit un loc la o 
creșă din localitate, am început să lucrez cu jumătate de normă. 
Prima mea slujbă a fost la un lanț de supermarketuri, la 

departamentul de achiziţionat fructe. La unsprezece ani, lui 
Millie i s-a oferit un loc la o școală pe care am considerat-o 
totuna cu o instituție psihiatrică și, îngrozită, le-am spus 
părinţilor mei că vreau să găsesc un loc mai potrivit. 
Petrecusem cu ea foarte mult timp, învăţând-o să se descurce 
singură, independenţă pe care mă îndoiesc c-ar fi obținut-o 
altfel, și aveam sentimentul că detaliul care o împiedica să se 
integreze în societate așa cum ar fi putut era deficienţa de 
exprimare, nu inteligența. 

A fost o luptă lungă și grea ca să găsesc o școală obișnuită 
dispusă s-o primească pe Millie și am reușit doar pentru că 
directoarea școlii pe care am găsit-o în cele din urmă era o 
femeie fără prejudecăţi, deschisă la minte, care, întâmplător, 
avea un frate mai mic cu sindromul Down. Școala privată, de 
fete, cu internat, pe care o conducea, era perfectă pentru Millie, 
dar scumpă și, cum părinţii mei nu-și permiteau să plătească 
taxa, le-am spus c-o voi plăti eu. Mi-am trimis CV-ul la mai multe 
firme, însoţit de o scrisoare în care explicam de ce anume 
aveam nevoie de o slujbă bună, bine plătită, și, în cele din urmă, 
am fost acceptată de Harrods. 

Când deplasările au început să facă parte din slujba mea, 
lucru de care am profitat fără să stau pe gânduri, datorită 
libertății pe care o presupunea - părinţii mei nu s-au simţit în 
stare s-o ia pe Millie în weekenduri, fără mine acolo. Însă o 
vizitau la școală, iar în restul timpului avea grijă de ea Janice, 
însoțitoarea lui Millie. Când următoarea problemă a început să 
se întrezărească la orizont - unde avea să meargă Millie odată 
ce părăsea școala - le-am promis părinţilor mei că aveam s-o 
iau la mine, astfel că ei puteau în sfârșit să emigreze în Noua 
Zeelandă. Și, de atunci, am numărat zilele. Nu-i condamnam; în 
felul lor, ţineau la mine și la Millie și noi la ei. Dar erau genul de 
oameni care nu erau făcuţi să aibă copii. 

Pentru că Jack ţinea morţiș să-i cunoască, i-am telefonat 
mamei și am întrebat-o dacă puteam să mergem la ei duminica 
următoare. Era spre sfârșitul lui noiembrie și am luat-o pe Millie 
cu noi. Cu toate că n-aș putea spune că s-au repezit să ne 
îmbrățișeze, mi-am dat seama că mama a fost impresionată de 
bunele maniere ale lui Jack și că tata a fost încântat că Jack era 
interesat de colecţia lui de cărţi în primă ediţie. Am plecat 
curând după prânz și, când am lăsat-o pe Millie la școală, după- 

amiaza era pe sfârșite. Aveam de gând să mă îndrept spre casă, 
pentru că în acea săptămână eram foarte ocupată înainte de a 
pleca în Argentina, dar când Jack a propus o plimbare prin 
Regent Park am acceptat pe loc, deși se întunecase. Nu 
aşteptam cu nerăbdare să plec din nou din ţară; de când îl 
cunoscusem pe Jack, nu mă mai încânta să călătoresc atât de 
des deoarece aveam impresia că nu stăm deloc împreună. lar 
atunci când stăteam petreceam timp, era de cele mai multe ori 
cu un grup de prieteni sau cu Millie. 

— Ce impresie ţi-au făcut părinţii mei? l-am întrebat în timp 
ce ne plimbam. 

— Sunt perfecţi, a spus el zâmbind. 

Vorbele lui m-au făcut să mă-ncrunt. 

— Ce vrei să spui? 

— Că sunt exact așa cum speram să fie. 

M-am uitat la el întrebându-mă dacă era ironic, deoarece 
părinţii mei nu se dăduseră peste cap pentru noi. Dar apoi mi- 
am amintit că-mi spusese că părinţii lui, care muriseră cu niște 
ani înainte, fuseseră extrem de distanţi și am hotărât că de asta 
apreciase atât de mult primirea rece a părinţilor mei. 

Am mai mers puţin și, când am ajuns la estrada unde dansase 
cu Millie, m-a oprit în loc. 

— Grace, vrei să-mi faci onoarea să te măriţi cu mine? a 
întrebat. 

Cererea lui în căsătorie era atât de neașteptată încât la 
început am crezut că glumea. Deși în taină sperasem că relaţia 
noastră avea să ducă într-o bună zi la căsătorie, îmi închipuisem 
că acea zi avea să vină abia peste un an sau doi. 

— Din clipa în care te-am văzut stând acolo, pe iarbă, cu 
Millie, am știut că tu ești femeia pe care am așteptat-o toată 
viaţa. Nu vreau să mai aștept ca să te conving să fii soţia mea. 
Am vrut să-i cunosc pe părinţii tăi ca să-i pot cere tatălui tău 
binecuvântarea. Mă bucur că ne-a dat-o cu dragă inimă. 

N-am putut să nu mă amuz că tata fusese de acord atât de 
rapid să mă mărit cu cineva pe care abia îl cunoscusem și 
despre care nu știau nimic. Însă în timp ce stăteam acolo, în 
braţele lui Jack, m-a speriat faptul că imensa fericire pe care mi- 
o adusese cererea în căsătorie era înfrânată de o neliniște 
sâcâitoare și, tocmai când mi-am dat seama că era din cauza lui 
Millie, Jack a vorbit iar: 

— Înainte să-mi răspunzi, Grace, vreau să-ţi spun ceva. 

Vorbea atât de serios încât m-am gândit că avea să-mi spună 
despre o fostă soţie, sau un copil, sau o boală îngrozitoare. 

— Vreau să știi că, oriunde vom locui, întotdeauna va fi loc și 
pentru Millie. 

— Nici nu știi ce mult înseamnă pentru mine să te aud 
spunând asta, i-am zis, cu lacrimi în ochi. Îţi mulţumesc. 

— Deci vrei să te maăriţi cu mine? 

— Da, bineînțeles că vreau. 

A scos din buzunar un inel și, luându-mi mâna, mi l-a pus pe 
deget. 

— Cât de repede? a murmurat el. 

— Cât de repede vrei. 

M-am uitat la diamant. 

— Ce frumos e, Jack! 

— Mă bucur că îţi place. Așadar, ce zici de martie? 

Am izbucnit în râs. 

— Martie! Cum vom organiza noi o nuntă într-un timp atât de 
scurt? 

— Nu va fi chiar așa de greu. Am deja în minte un loc pentru 
recepţie, Cranleigh Park din Hecclescombe. E o casă privată, la 
ţară, a unui prieten de-al meu. In mod normal, ţine acolo 
recepții de nuntă doar pentru membrii familiei, dar sunt sigur că 
nu va fi nicio problemă. 

— Sună minunat, am spus fericită. 

— Doar să nu vrei să inviţi prea mulţi oameni. 

— Nu, doar părinţii mei și câţiva prieteni. 

— Atunci rămâne stabilit. 

Mai târziu, când m-a condus acasă cu mașina, m-a întrebat 
dacă seara următoare puteam să bem ceva împreună, deoarece 
voia să discute cu mine câteva lucruri înainte să plec miercuri în 
Argentina. 

— Poţi să vii la mine acum, dacă vrei, i-am propus eu. 

— Din păcate, chiar trebuie să ajung acasă. Mâine dimineaţă 
mă scol devreme. 

Fără să vreau, am fost dezamăgită. El a observat. 

— Nimic nu mi-ar plăcea mai mult decât să rămân la noapte 
cu tine, dar trebuie să mă uit peste niște dosare. 

— Nu-mi vine să cred că am acceptat să mă mărit cu un 
bărbat cu care nici nu m-am culcat încă, am mormăit. 

— Atunci, ce zici de o ieșire de două zile, în weekend, după ce 
te întorci din Argentina? O scoatem pe Millie la masă și, după 
ce-o lăsăm înapoi la școală, mergem să vizităm Cranleigh Park și 
găsim un hotel undeva la ţară să stăm peste noapte. Merge? 

— Da. 

Am dat din cap recunoscătoare. 

— Unde ne întâlnim mâine-seară? 

— Ce zici de barul de la Connaught? 

— Dacă vin direct de la serviciu, pot fi acolo în jur de șapte. 

— Perfect. 

Ziua următoare mi-am petrecut-o în mare parte întrebându- 
mă ce voia să discute Jack cu mine, înainte să plec în Argentina. 
Nici nu mi-a trecut prin cap că avea să-mi ceară să renunţ la 
slujbă sau că voia să ne mutăm la Londra. Presupuneam că, 
după căsătorie, lucrurile urmau să fie în mare parte la fel, doar 
că aveam să locuim împreună în apartamentul lui, întrucât era 
mai central. Propunerile lui m-au uluit. Văzând cât eram de 
șocată, a căutat să-mi explice, subliniind ce-mi trecuse și mie 
prin cap cu o zi în urmă, și anume că-n cele trei luni de când ne 
cunoșteam petrecuserăm prea puţin timp împreună. 

— Ce rost are să ne căsătorim dacă nu ne vedem? a întrebat 
el. Nu putem continua ca până acum și, ca să fiu sincer, nici nu 
vreau. Ceva trebuie făcut și cum sper că mai devreme sau mai 
târziu vom avea copii... 

S-a oprit. 

— Vrei copii, nu-i așa? 

— Da, Jack, sigur că vreau, am spus zâmbind. 

— Ce ușurare! 

Mi-a luat mâna în a lui. 

— De prima dată când te-am văzut cu Millie am fost sigur c-ai 
fi o mamă minunată. Sper să nu trebuiască să aștept prea mult 
până mă vei face tată. 

Copleșită de dorinţa bruscă de a purta în pântec copilul lui, 
am rămas fără grai. 

— Dar poate că ai prefera să așteptăm câţiva ani, a continuat 
el, șovăitor. 

— Nu e vorba de asta, am spus, regăsindu-mi graiul. Doar că 
nu văd cum pot să renunţ la slujbă cât e Millie încă la școală. 
Vezi tu, eu îi plătesc taxele, așa că încă un an și jumătate n-am 
să pot renunţa la slujbă. 


VP - 26 


— Nici vorbă să mai lucrezi un an și jumătate, a spus el ferm. 
Millie se poate muta la noi de-ndată ce ne întoarcem din luna de 
miere. 

M-am uitat la el vinovată. 

— Oricât de mult o iubesc pe Millie, chiar aș vrea ca mai întâi 
să avem puţin timp pentru noi. Și ea este atât de fericită la 
școală încât ar fi păcat s-o luăm cu un an înainte. 

M-am gândit o clipă. 

— Putem să vorbim la ea la școală și să-i întrebăm pe cei de- 
acolo ce părere au? 

— Sigur. Și poate o întrebăm și pe Millie ce părere are. Eu 
unul aș fi încântat dacă ar alege să se mute imediat la noi. Dar 
dacă toată lumea va considera că e mai bine s-o lăsăm 
deocamdată acolo unde este, insist să-i plătesc eu taxele. La 
urma urmelor, în curând o să fie sora mea. 

Mi-a luat mâna. 

— Promite-mi că mă lași să te ajut. 

M-am uitat la el neajutorată. 

— Nu știu ce să spun. 

— Atunci nu spune nimic. Tot ce trebuie să faci e să-mi 
promiţi că ai să te gândești să-ţi depui preavizul. Nu vreau să nu 
te văd niciodată după ce ne căsătorim. Acum, ce fel de casă ți- 
ar plăcea? Trebuie să știu pentru că, dacă mă lași, aș vrea să-ți 
cumpăr ca dar de nuntă casa visurilor tale. 

— Nu m-am gândit niciodată la asta, am recunoscut. 

— Păi gândește-te acum, fiindcă e important. Ai vrea o 
grădină mare, piscină, camere multe? 

— O grădină mare, clar. Nu mă omor după piscină, iar în ceea 
ce privește numărul camerelor, asta depinde de câţi copii o să 
avem. 

— O mulţime, a spus el zâmbind. Mi-ar plăcea să locuim în 
Surrey, destul de aproape de Londra ca naveta zilnică să fie 
suportabilă. Tu ce zici? 

— Oriunde, atâta timp cât suntem fericiţi. Dar ţie ce fel de 
casă ţi-ar plăcea? 

— Aș vrea să fie aproape de un orășel drăguţ, dar suficient de 
departe ca să nu ne deranjeze zgomotul. La fel ca tine, mi-ar 
plăcea să aibă o grădină mare, de preferință înconjurată de 
ziduri înalte, ca să nu se vadă înăuntru. Și aș vrea un birou și un 
subsol unde să ţinem lucruri. Cam asta. 

— O bucătărie frumoasă, am spus. Aș vrea o bucătărie 
frumoasă care dă pe o terasă unde am putea lua în fiecare 
dimineață micul dejun și în camera de zi un cămin uriaș în care 
să putem face focul cu bușteni adevăraţi. Și un dormitor galben 
pentru Millie. 

— Ce-ar fi să schiţezi un plan al casei noastre de vis? a propus 
el, scoțând din servietă o foaie de hârtie. Așa voi avea ceva 
concret. 

După două ore, când m-a urcat într-un taxi, avea schiţa unei 
case frumoase, completată cu grădini amenajate, o terasă, trei 
camere de primire, un șemineu, o bucătărie, un birou, cinci 
dormitoare - inclusiv unul galben pentru Millie - trei băi și, în 
acoperiș, un mic luminator rotund. 

— Te provoc să găsești o astfel de casă până mă întorc din 
Argentina, am spus râzând. 

— Îmi voi da toată silinţa, a promis el, înainte de a-mi da un 
sărut. 

Săptămânile următoare au trecut într-un iureș. Când m-am 
întors din Argentina, mi-am înaintat preavizul și mi-am scos casa 
la vânzare. Cât fusesem plecată, cumpănisem cu grijă lucrurile 
și nu aveam nicio îndoială că făceam ce trebuia urmând ceea 
ce-mi ceruse Jack. Știam că voiam să mă mărit cu el și gândul că 
până la primăvara viitoare aveam să locuiesc într-o casă 
frumoasă, la ţară, și poate așteptând primul nostru copil mă 
umplea de bucurie. Treisprezece ani lucrasem non-stop și 
existaseră dăţi când mă întrebasem dacă am să scap vreodată 
de corvoada muncii de zi cu zi. Și deoarece știusem că, odată ce 
Millie venea să stea la mine, n-am să mai pot să călătoresc ca 
înainte sau să muncesc peste program cum se întâmpla uneori, 
eram neliniștită în privinţa slujbei pe care urma s-o găsesc. 
Dintr-odată, toate îngrijorările mele au dispărut și, când am ales 
invitaţiile de nuntă pentru a le trimite prietenilor și familiei, m- 
am simţit cea mai norocoasă persoană din lume. 

PREZENT 


Meticulos ca întotdeauna, Jack apare în dormitor la zece 
treizeci dimineaţa și îmi spune că la unsprezece fix plecăm. Nu- 
mi fac griji că n-am să fiu gata la timp. Am făcut deja duș, așa 
că treizeci de minute îmi ajung să mă îmbrac și să mă machiez. 
Dușul m-a mai calmat puţin deoarece, de la opt când mă 
trezisem, fusesem într-o stare continuă de agitaţie, abia 
îndrăznind să cred că-n scurt timp aveam s-o văd pe Millie. 
Veșnic prudentă, îmi spun că se poate întâmpla orice. Totuși, 
am grijă să nu-i arăt lui Jack nimic din frământările mele. Am o 
mină calmă și, când Jack se dă la o parte să mă lase să trec, 
sunt o tânără ca oricare ce iese în oraș. 

Jack mă urmează în dormitorul de alături, unde sunt hainele 
mele. Mă duc la șifonierul uriaș care acoperă tot peretele, 
împing lateral ușa cu oglindă, trag un sertar și iau sutienul crem 
și chiloţii în ton pe care mi le-a cumpărat Jack săptămâna 
trecută. În alt sertar găsesc niște ciorapi de culoarea pielii, pe 
care îi prefer colanţilor. Jack mă privește dintr-un scaun în timp 
ce-mi scot pijamaua şi-mi pun lenjeria intimă și ciorapii. Apoi 
deschid ușa următoare și, pentru o clipă, mă uit la hainele 
aranjate cu grijă după culoare. N-am mai purtat de mult rochia 
albastră care-i place tare mult lui Millie, fiindcă are culoarea 
ochilor mei. O scot din șifonier. 

— la-o pe cea crem, spune Jack. 

E drept că el mă preferă în culori neutre, așa că pun la loc 
rochia albastră și o îmbrac pe cea crem. 

Pantofii mei sunt depozitaţi pe rafturi, în cutii transparente, în 
altă parte a șifonierului. Aleg o pereche de pantofi bej cu toc. 
Când ieșim de obicei la plimbare după masa de prânz, cei fără 
toc ar fi mai practici, însă lui Jack îi place să fiu tot timpul 
elegantă, fie că ne plimbăm în jurul lacului sau luăm masa cu 
prietenii. Mă încalț, iau de pe raft o geantă asortată și i-o întind 
lui Jack. Mă duc la masa de toaletă și mă așez. Machiajul nu-mi 
ia mult: un pic de creion de ochi, puţin fard de obraz și o idee de 
ruj. Au mai rămas cincisprezece minute, așa că mă hotărăsc să 
umplu timpul dându-mi cu lac pe unghii. Dintre diversele sticluțe 

aranjate pe masă aleg un roz drăguţ, dorindu-mi să-l pot lua cu 
mine pentru a-i vopsi și lui Millie unghiile, lucru pe care știu că l- 
ar adora. Când lacul s-a uscat, mă ridic, îmi iau geanta de la Jack 
și cobor la parter. 

— Ce palton ai vrea să-ţi iei? mă-ntreabă el, când ajungem în 
hol. 

— Cel bej, de lână, cred. _ 

ÎI aduce din vestiar și mă ajută să mi-l pun. ÎI închei la toţi 
nasturii și îmi întorc buzunarele pe dos în timp ce el mă 
privește. Deschide ușa din faţă și, după ce o încuie în urma 
noastră, îl urmez la mașină. Această excursie a fost câștigată cu 
greu și am de gând să profit din plin de ea. Când ajungem la 
mașină, Jack activează telecomanda și porţile negre și uriașe din 
faţa casei încep să se deschidă. Ocolind mașina, îmi deschide 
portiera. Urc și un bărbat care face jogging se uită spre noi. Nu-l 
cunosc, însă Jack îi urează o dimineaţă bună și - fie pentru că nu 
mai are suflu ca să vorbească, fie pentru că-și păstrează energia 
pentru restul alergării - bărbatul răspunde la salut fluturând 
mâna. Jack închide portiera din partea mea și, după niciun 
minut, ieșim pe poartă. Când aceasta se închide în urma 
noastră, mă uit o clipă înapoi la casa frumoasă pe care a 
cumpărat-o Jack pentru mine, pentru că-mi place s-o văd așa 
cum o văd alţii. 

Intrăm în Londra și gândurile mi se întorc la cina pe care am 
găzduit-o aseară. Deși erau atâtea lucruri care ar fi putut să 
meargă prost, rămâne un mister cum am reușit s-o scot la capăt 
cu bine. 

— Sufleul tău a fost perfect, zice Jack, ceea ce îmi spune că 
nu sunt singurul care se gândește la seara precedentă. Ai fost 
isteaţă c-ai prevăzut că ai să-l aduci cu întârziere la masă și ai 
ținut cont de asta, chiar foarte isteață. Dar se pare că Esther nu 
te prea place. Mă întreb de ce. 

Știu că trebuie să-mi aleg cu grijă cuvintele. 

— Ea nu apreciază perfecțiunea, spun. 

E un răspuns care-l mulțumește. Incepe să fredoneze o 
melodie și, în timp ce mă uit la peisajul pe lângă care trecem, 
mă pomenesc gândindu-mă la Esther. In alte împrejurări, aș fi 
plăcut-o, probabil. Însă inteligenţa ei neîndoielnică o face 
periculoasă pentru cineva ca mine. Nu că n-ar aprecia 

perfecțiunea, cum am crezut la început, mai degrabă se teme 
de ea. a 

Durează aproape o oră să ajungem la școala lui Millie. Imi 
petrec timpul gândindu-mă la Dena Anderson, clienta lui Jack. 
Nu știu multe despre ea, în afară de faptul că s-a măritat de 
curând cu un filantrop bogat, foarte respectat pentru munca sa 
la diverse organizaţii de caritate, și, prin urmare, nu l-aș bănui 
că și-a bătut soţia. Totuși, știu bine că aparentele pot fi 
înșelătoare și, dacă Jack a acceptat s-o reprezinte, ea trebuie să 
aibă un caz foarte solid. Verbul „a pierde” nu face parte din 
vocabularul lui Jack, cum ţine să-mi amintească el mereu. 

N-am mai văzut-o pe Millie de o lună, așa că, nerăbdătoare, 
ne așteaptă pe banca din faţa ușii înfofolită cu căciulă și fular 
galben - galbenul este culoarea ei preferată - împreună cu 
Janice, însoţitoarea ei. Când cobor din mașină, se repede spre 
mine cu ochii strălucind de lacrimi de ușurare și, în timp ce-o 
îmbrățișez strâns, îmi dau seama că Jack se uită la noi. Janice 
vine la noi și-l aud pe Jack spunându-i că, deși știam că Millie o 
să fie dezamăgită, nu îndrăzniserăm să venim la ea până nu mi- 
a trecut de tot gripa care mă pusese la pământ. Janice l-a liniștit 
spunându-i c-am făcut bine, adăugând că-i explicase lui Millie de 
ce n-am putut să venim. 

— Dar i-a fost foarte greu, recunoaște ea. Vă adoră pe 
amândoi. 

— Și noi o adorăm, spune Jack, zâmbindu-i afectuos lui Millie. 

— Bună, Jack, spune ea cu un zâmbet larg. Mă bucur că te 
văd. 

— Și eu mă bucur mult că te văd, spune el, sărutând-o pe 
obraz. Ai înţeles de ce n-am putut să venim până acum, nu-i 
așa? 

Millie dă din cap. 

— Da, biata Grace bolnavă. Dar mai bine acum. 

— Mult mai bine, aprobă Jack. Fiindcă ai fost atât de 
răbdătoare, am ceva pentru tine, Millie. 

Bagă mâna în buzunarul de la palton. 

— la să vedem, ghicești? 

— Agatha Christie? 

Ochii ei căprui se luminează de plăcere, deoarece nimic nu-i 
place mai mult decât să asculte povești polițiste. 

— Isteață fată! 

Jack scoate din buzunar o carte audio. 

— Nu cred că ai Zece negri mititei, nu-i așa? 

Ea clatină din cap. 

— E una dintre preferatele mele, spune zâmbind Janice. O 
începem diseară, Millie? 

— Da, spune Millie, dând din cap. Mulţumesc, Jack. 

— Plăcerea e de partea mea, îi zice el. Și acum am să-mi scot 
la masă cele două doamne preferate. Unde ai vrea să mergem? 

— Hotel, spune imediat Millie. 

Știu de ce a ales ea hotelul, tot așa cum știu de ce o să refuze 
Jack. 

— Ce-ar fi să mergem la restaurantul de lângă lac? spune el, 
ca și cum ea nici n-ar fi vorbit. Sau la cel unde se servesc la 
desert clătitele alea delicioase. 

Lui Millie îi cade faţa. 

— Pe care-l preferi? o întreabă el. 

— Lacul, mormăie ea, legănându-și părul negru peste faţă. 

Pe drum Millie nu prea vorbește. Voise să stau lângă ea pe 
bancheta din spate, însă Jack îi spusese că s-ar fi simţit că un 
taximetrist. 

Când ajungem la restaurant, Jack găsește un loc de parcare 
și, când pornim pe cărare, ne ia de mână, astfel încât să-l 
încadrăm. Personalul ne întâmpină ca pe niște prieteni vechi, 
pentru că o aducem des pe Millie aici. Suntem conduși la masa 
rotundă din colţ, cea care-i place lui Jack, lângă fereastră. Mereu 
stăm așa, Jack cu fața la geam, iar eu și cu Millie de-o parte și 
de alta a lui. În timp ce studiem meniul, îmi întind picioarele pe 
sub masă și le găsesc pe ale ei, semnul meu secret pentru ea. 

În timpul mesei, Jack îi vorbește întruna lui Millie, încurajând-o 
să povestească, întrebând-o ce a făcut în weekendurile în care 
n-am putut să venim la ea. Millie spune că o dată a luat-o Janice 
la masă la ai ei, o dată au ieșit în oraș să ia ceaiul de după- 
amiază și o dată au fost invitate amândouă acasă la prietena ei 
Paige și, nu pentru prima dată, îi mulţumesc lui Dumnezeu că 
Millie are pe cineva ca Janice care să-mi ţină locul, ori de câte ori 
nu pot să fiu cu ea. 

— Grace vii plimbare? întreabă Millie când prânzul a luat 
sfârșit. Jur lac. 

— Da, firește. 

Îmi împăturesc frumos șervetul și-l pun pe masă cu mișcări 
deliberat tacticoase. 

— Mergem? întreb. 

Jack își împinge scaunul în spate. 

— Vin și eu. 

Deși m-am așteptat la asta, am un sentiment zdrobitor de 
dezamăgire. 

— Facem tot ocol, avertizează Millie. 

— Nu tot ocolul, protestează Jack. E prea frig ca să stăm mult 
afară. 

— Atunci Jack rămâne aici, îi spune Millie. Eu merg cu Grace. 

— Ba nu, spune Jack. Mergem toti. 

Millie se uită cu gravitate la Jack peste masă. 

— Îmi place de tine, Jack, spune ea. Dar nu-mi place de Jorj 
Koony. 

— Știu, spune Jack. Nici mie nu-mi place. 

— El urât, spune Millie. 

— Da, e foarte urât, aprobă Jack. 

Ne plimbăm puţin pe lângă lac, Jack mergând între noi două. 
Jack îi spune lui Millie că a muncit de zor la camera ei pentru a fi 
gata când vine să locuiască la noi. Când ea întreabă dac-o să fie 
galbenă, el spune că bineînţeles că da. 

Jack a avut dreptate; e prea frig ca să stai foarte mult afară și, 
după vreo douăzeci de minute, ne întoarcem la mașină. Pe 
drumul de întoarcere la școala ei, Millie e și mai tăcută și știu că 
e la fel de frustrată ca mine. Când ne luăm la revedere, întreabă 
dacă o să venim din nou la ea weekendul viitor, iar când Jack 
spune că vom veni sigur, mă bucur că Janice e în apropiere să-l 
audă. 

TRECUT 


Când eu și cu Jack i-am spus lui Millie că ne căsătorim, primul 
lucru pe care l-a întrebat a fost dacă putea să fie domnișoară de 
onoare. 

— Bineînţeles! am spus eu, îmbrăţișând-o. E în regulă, nu-i 
așa, Jack? am adăugat speriată, văzându-i încruntătura de pe 
faţă. 

— Credeam c-o să avem o nuntă simplă, a spus el 
dezaprobator. 

— Da, dar tot o să am nevoie de o domnişoară de onoare. 

— Serios? 

— Păi, da, am spus, tulburată. Așa e tradiţia. N-ai nimic 
împotrivă, nu-i așa? 

— Nu crezi că va fi cam mult pentru Millie? a întrebat el, 
coborând glasul. Dacă chiar ai nevoie de domnișoară de onoare, 
de ce nu o rogi pe Kate sau pe Emily? 

— Pentru că eu o vreau pe Millie, am insistat, conștientă că ea 
ne urmărea neliniștită. 

A urmat un moment de tăcere stânjenitoare. 

— Atunci o s-o ai pe Millie, a spus el, zâmbind și întinzând 
brațele spre ea. Vino să-i spunem directoarei tale vestea cea 
bună. 

Doamna Goodrich și Janice au fost încântate să audă că ne 
căsătoream. După ce a trimis-o pe Millie să se spele pentru cină, 
doamna Goodrich a fost de acord că pentru Millie era cel mai 
bine să rămână încă un an și trei luni la școală, până împlinea 
optsprezece ani, așa cum fusese planul de la început, în ciuda 
faptului că Jack a repetat că ar fi fost foarte fericit ca Millie să se 
mute imediat la noi. M-am bucurat când doamna Goodrich a 
sugerat că ar fi bine să avem puţin timp doar pentru noi și m-am 
întrebat dacă bănuise că speram să ne mărim familia imediat. 

La scurt timp după aceea, eram în drum spre Hecclescombe, 
unde am descoperit că Cranleigh Park era într-adevăr la fel de 
frumos cum îmi povestise Jack. Era cadrul perfect pentru o 
nuntă și le-am fost recunoscătoare lui Giles și Moirei, prietenii lui 
Jack, că ne permiteau să folosim frumoasa lor casă. Ne-am 

gândit că invitaţii noștri nu vor avea nimic împotrivă să facă 
patruzeci de minute de la Londra pentru a petrece după-amiaza 
și seara într-un astfel de decor încântător, mai ales că Giles și 
Moira s-au oferit cu amabilitate să cazeze pe oricine nu făcea 
faţă drumului de întoarcere la Londra. După ce am petrecut 
două ore hotărându-ne asupra unui meniu pentru cincizeci de 
persoane, care urma să fie pregătit și servit de o firmă de 
catering din Londra, am plecat la hotelul la care Jack făcuse 
rezervări cât fusesem eu în Argentina. 

Abia așteptam ca Jack să mă ducă în sfârșit în pat, dar trebuia 
mai întâi să luăm cina. Masa a fost delicioasă, însă eu eram 
nerăbdătoare să ne întoarcem în camera noastră. 

M-am dus să fac un duș și, când am ieșit din baie 
nerăbdătoare să fac dragoste, am fost consternată să constat că 
Jack dormea dus pe pat. Nu m-a lăsat inima să-l trezesc 
deoarece știam că era istovit - la cină îmi mărturisise că fusese 
cât pe ce să amâne nunta din cauză că avea multă treabă, dar 
nu voise să mă dezamăgească. Când s-a trezit în cele din urmă, 
după două ore, s-a simţit prost că adormise și, luându-mă în 
brațe, am făcut dragoste. 

Cea mai mare parte a dimineţii următoare am stat în pat și, 
după un prânz leneș, ne-am întors la Londra. Deși nu l-am văzut 
pe Jack întreaga săptămână care a urmat, m-am bucurat că 
reușiserăm să ne desprindem puţin din frenezia în care ne 
aruncase apropierea iminentă a nunţii noastre. In plus, am avut 
ocazia să termin tabloul pe care-l începusem pentru el cu două 
luni înainte. Deoarece nu prea aveam timp să lucrez la el, mă 
resemnasem să i-l dau drept cadou de nuntă, și nu de Crăciun, 
cum intenţionasem. Dar cum Jack seara era ocupat, iar 
geamantanele mele rămâneau un timp nedefinit în fundul 
dulapului, am reușit să-l termin la timp ca să i-l dau în ziua de 
Crăciun. Speram că, dacă-i plăcea, avea să împodobească 
pereţii noii noastre case - puteam ușor să mi-l imaginez 
atârnând deasupra căminului despre care vorbiserăm. 

Era un tablou mare și, la prima vedere, părea o operă 
abstractă cu nuanțe diferite de roșu și pete micuțe argintii. Abia 
la o examinare atentă îţi dădeai seama că masa de roșu erau 
licurici minusculi - și numai Jack și cu mine aveam să știm că 
masa de roșu fusese realizată nu cu vopsea, ci cu ruj de buze, 
pe care apoi îl fixasem cu lac transparent. 

Nu-i spusesem niciodată lui Jack că-mi plăcea să pictez și nici 
chiar atunci când el admirase un tablou care atârna în bucătăria 
mea nu-i mărturisisem că eu îl pictasem. Așa că, atunci când i- 
am spus de Crăciun - după ce am fost sigură că-i plăcea tabloul 
pe care i-l dăruisem - că nu doar că pictasem Licuricii, ci și că-l 
realizasem sărutând pânza de sute de ori, având pe buze 
nuanțe de ruj diferite, el a fost atât de generos cu 
complimentele încât m-am bucurat că reușisem să-l surprind. A 
fost încântat că pictez și mi-a spus că, după ce ne vom muta în 
casa noastră, spera să acopăr pereţii cu picturile mele. 

Casa mea s-a vândut repede. Am vrut ca Jack să folosească 
banii pe care i-am primit din vânzare la casa pe care o găsise în 
Spring Eaton, dar el a refuzat, amintindu-mi că acesta era 
cadoul lui de nuntă pentru mine. Descoperise satul adormit 
Spring Eaton într-o duminică, pe când se întorcea de la Adam și 
Diane, și l-a considerat ideal pentru că era situat la vreo 
douăzeci de mile la sud de Londra. Întrucât casa necesita unele 
lucrări minore înainte să ne mutăm în ea, nu a dorit ca eu să o 
văd până ne-ntorceam din luna de miere. Când l-am bătut la cap 
să-mi spună cum era, s-a mulţumit să zâmbească și mi-a spus 
că era perfectă. Când l-am întrebat dacă era precum cea din 
schița pe care o întocmiserăm împreună, a răspuns solemn că 
bineînțeles că era. l-am spus că voiam să folosesc banii din 
vânzarea casei mele ca să mobilez noua noastră casă în chip de 
dar de nuntă pentru el și, după multă muncă de convingere, a 
acceptat. A fost ciudat să cumpărăm mobilă pentru o casă pe 
care eu nu o văzusem, însă Jack știa exact ce voia și n-am putut 
să mă plâng de gusturile lui. 

Mi-am părăsit slujba cu o lună înainte de căsătorie și, o 
săptămână mai târziu, după ce m-am plâns în glumă lui Jack că 
nu mai era nimic nou în a nu face nimic toată ziua, a apărut în 
pragul ușii cu o cutie legată cu fundă roșie. Am deschis-o și am 
descoperit un pui de Labrador, de trei luni, uitându-se la mine. 
Era o căţelușă. 

— E adorabilă, Jack! am exclamat, luând-o din cutie. Unde ai 
găsit-o? E a ta? 

— Nu, e ata, a spus el. Ceva care să-ţi dea de lucru. 

— Asta sigur, am spus râzând. 

Am pus-o pe pardosea și ea a luat-o la fugă prin hol, 
explorând locul. 

— Dar nu știu ce am să fac cu ea cât suntem noi în luna de 
miere în Thailanda. Am putea să-i rugăm pe părinţii mei s-o ţină, 
dar nu știu dacă vor fi de acord. 

— Fii fără grijă, totul e aranjat. Am găsit o menajeră să aibă 
grijă de casa noastră cât suntem plecaţi - nu vreau să stea 
pustie și mai e niște mobilă de adus, așa c-o să locuiască în ea 
până ne întoarcem noi - și o să aibă grijă și de Molly. 

— Molly? 

M-am uitat la căţelușă. 

— Da, i se potrivește foarte bine. Millie se va bucura tare, 
mereu și-a dorit un câine. Millie și Molly - sună perfect! 

— Exact la asta m-am gândit și eu. 

— Millie o s-o îndrăgească. 

— Și tu? Tu o vei îndrăgi? 

— Bineînţeles! 

Am luat-o în brațe. 

— Deja îmi e dragă. 

Am râs și ea a început să mă lingă pe faţă. 

— Mă tem că n-am să mai vreau deloc s-o las acasă când 
plecăm în Thailanda. 

— Dar gândește-te cât te vei bucura să o revezi la întoarcere. 
Deja îmi imaginez reîntâlnirea voastră, a spus el zâmbind. 

— Abia aştept să i-o arăt lui Millie! Eşti minunat de bun, Jack. 

Aplecându-mă spre el, l-am sărutat cu tandrete. 

— Molly este exact compania de care am nevoie cât ești tu la 
muncă toată ziua. Sper că în Spring Eaton sunt locuri frumoase 
pentru plimbare. 

— Sunt o mulţime, mai ales de-a lungul râului. 

— Abia aştept, i-am spus fericită. Abia aştept să văd casa și 
abia aștept să mă mărit cu tine! 

— Și eu, a spus el, sărutându-mă. Și eu. 

e 

Având-o pe Molly să mă ţină în alertă, ultimele săptămâni au 
trecut în zbor. În ziua de dinaintea nunţii am luat-o pe Millie de 
la școală și i-am lăsat-o pe Molly lui Jack, care în acea seară o 
ducea la casa cea nouă să i-o dea în primire menajerei. Nu-mi 
venea deloc să mă despart de ea, însă Jack m-a asigurat că 
doamna Johns, femeia pe care o găsise să aibă grijă de casă, era 
extrem de amabilă și bucuroasă să stea cu Molly până ne 
întorceam noi din Thailanda. Cu câteva zile în urmă eu mă 

mutasem la un hotel din apropiere, după ce-mi trimisesem toate 
lucrurile la Spring Eaton, așa că acolo m-am întors cu Millie, să 
ne pregătim pentru a doua zi. Ne-am petrecut seara probând 
rochiile și încercând fardurile pe care le cumpărasem special 
pentru nuntă. Nu voisem să port o rochie tradiţională de 
mireasă, așa că-mi cumpărasem o rochie de mătase crem, care 
îmi ajungea aproape până la glezne și se mula pe silueta mea în 
toate locurile potrivite. Și Millie își alese o rochie crem, dar cu o 
eșarfă roz, exact culoarea buchetului pe care avea să-l poarte. 

Dimineaţa următoare, când mi-am pus rochia, m-am simţit 
mai frumoasă ca niciodată. Buchetele de nuntă sosiseră mai 
devreme la hotel - trandafiri roz pentru Millie și o cascadă de 
trandafiri roșii pentru mine. Jack aranjase să vină o mașină care 
să ne ducă la oficiul de stare civilă și, la unsprezece, când s-a 
auzit o bătaie în ușă, am trimis-o pe Millie să deschidă. 

— Spune că vin într-un minut, am zis, dispărând în baie ca să 
arunc o ultimă privire în oglindă. 

Mulțumită de ce am văzut, m-am întors în dormitor și am luat 
buchetul. 

— Arăţi uluitor! 

Luată prin surprindere, am ridicat privirea și l-am văzut în 
prag pe Jack. Era atât de chipeș în costumul de culoare închisă 
cu vestă de un roșu aprins încât mi s-a strâns stomacul. 

— De fapt, aproape la fel de frumoasă ca Millie, a adăugat el. 

Lângă el, Millie a bătut fericită din palme. 

— Ce cauţi aici? am exclamat, neliniștită și încântată în 
același timp. S-a întâmplat ceva? 

A venit la mine și m-a luat în braţe. 

— Nu mai aveam răbdare să te văd, asta-i tot. Și, în plus, am 
ceva pentru tine. 

Dându-mi drumul, a băgat mâna în buzunar și a scos o cutie 
neagră. 

— Am fost azi-dimineaţă la bancă să le iau. 

Deschizând cutia, am văzut pe catifeaua neagră din interior 
un splendid colier cu perle și o pereche de cercei cu perle 
asortați. 

— Ce frumoase sunt, Jack! 

— Au fost ale mamei. Uitasem de tot de ele până aseară. M- 
am gândit că poate ai să vrei să le porţi azi, de aceea am venit. 
Nu ești obligată să le porți, desigur. 

— Ba vreau tare mult să le port, i-am spus, scoțând colierul și 
desfăcându-i închizătoarea. 

— Lasă-mă pe mine. 

Mi l-a luat din mâini și mi l-a pus la gât. 

— Ce părere ai? 

M-am întors spre oglindă. 

— Nu-mi vine să cred ce bine se asortează cu rochia, am 
spus, pipăind perlele. Sunt exact aceeași nuanţă de crem. 

Mi-am scos cerceii de aur pe care îi purtam și i-am înlocuit cu 
cei cu perle. 

— Grace frumușică, foarte, foarte frumușică, a spus râzând 
Millie. 

— Sunt de acord, a aprobat-o cu gravitate Jack. 

A băgat mâna în celălalt buzunar și a scos o cutie mai mică. 

— Am ceva și pentru tine, Millie. 

Când Millie a văzut lănţișorul de argint cu o perlă în formă de 
lacrimă a scos un icnet de încântare. 

— Multumesc, Jack, a spus ea cu un zâmbet radios. Eu port el 
acum. 

— Ești foarte bun, Jack, i-am spus în timp ce-i puneam lui 
Millie lănţișorul la gât. Dar nu știai că poartă ghinion să-ţi vezi 
mireasa în ziua nunţii? 

— Păi, am mers la noroc, a răspuns el zâmbind. 

— Ce face Molly? S-a acomodat? 

— Perfect. Privește. 

Și-a scos telefonul din buzunar și ne-a arătat lui Millie și mie o 
fotografie cu Molly care dormea ghemuită în coșul ei. 

— Deci pardoseala e din gresie, am murmurat eu. Cel puţin 
știu și eu ceva despre viitoarea mea casă. 

— Și asta e tot ce ai să știi, a spus el, băgând telefonul în 
buzunar. Mergem? Şoferul a fost destul de surprins când l-am 
rugat să mă ia și pe mine în drum spre tine. Așa că, dacă nu 
ieşim mai repede, s-ar putea să creadă c-am venit să 
contramandez totul. 

După ce ne-a oferit lui Millie și mie câte un braţ, ne-a condus 
la mașină și am plecat spre oficiul de stare civilă. 

_ Când am ajuns, toată lumea ne aștepta, inclusiv părinţii mei. 
Işi împachetaseră aproape toate lucrurile în vederea mutării în 
Noua Zeelandă și stabiliseră să plece la două săptămâni după 
întoarcerea noastră din luna de miere. M-am cam mirat când mi- 

au spus că plecau atât de repede, dar când m-am gândit la asta, 
mi-am dat seama că așteptaseră șaisprezece ani. În săptămâna 
dinainte, eu și cu Jack ne întâlniserăm cu ei la cină, unde ne-o 
predaseră pe semnătură pe Millie, ceea ce-nsemna că nu mai 
erau întreţinătorii ei legali. Toţi am fost încântați de acest 
aranjament și, poate fiindcă se simțeau vinovați că Jack purta pe 
umeri povara financiară, părinţii mei ne-au spus că la nevoie 
aveau să ne ajute și ei cum puteau. Insă Jack a spus ferm că el 
și cu mine vom răspunde de Millie și le-a promis că nu-i va lipsi 
nimic. 

Invitații noștri s-au mirat să-l vadă pe Jack ieșind din mașină 
împreună cu mine și cu Millie. În timp ce am urcat cele câteva 
trepte care duceau la oficiul de stare civilă, l-au tachinat că nu 
rezistase să meargă cu un Rolls-Royce. Tata mă însoțea pe mine 
și Jack o însoțea pe Millie, iar unchiul Leonard, pe care nu-l mai 
văzusem de câţiva ani, îi oferise mamei brațul. Eram aproape în 
vârful scărilor când am auzit-o pe Millie ţipând și, răsucindu-mă, 
am văzut-o rostogolindu-se pe scări. 

— Millie! am ţipat. 

Până să se oprească ea din căzătură la baza scărilor, eu eram 
deja la mijlocul drumului. Mi s-a părut un veac până am reușit să 
răzbat prin mulţimea de oameni adunați în jurul ei și am 
îngenuncheat lângă ea, fără să-mi pese că-mi murdăream 
rochia, îngrijorată doar că Millie zăcea acolo nemișcată. 

— E în regulă, Grace, respiră, m-a liniștit Adam, care stătea 
pe vine de cealaltă parte a ei, în timp ce eu îi căutam înnebunită 
pulsul. O să fie bine, ai să vezi. Diane a sunat la ambulanţă, o să 
fie aici într-un minut. 

— Ce s-a întâmplat? am întrebat cu glas tremurând, 
conștientă că mama și tata se lăsaseră pe vine alături de mine. 
l-am dat lui Millie părul de pe faţă, neîndrăznind să o mișc. 

— Îmi pare tare rău, Grace. 

Am ridicat ochii și l-am văzut pe Jack, alb ca hârtia pe faţă. 

— S-a împiedicat brusc. Cred că și-a prins tocul în tivul rochiei 
și, până să-mi dau seama ce se întâmplă, ea se rostogolea. Am 
încercat s-o prind, dar n-am reușit să ajung la ea. 

— Nu-i nimic, am spus repede. Nu e vina ta. 

— Trebuia să se ţină mai bine de mine, a continuat el cu 
disperare, trecându-și mâna prin păr. Trebuia să ţin minte că nu 
întotdeauna îi vine ușor să urce scările. 

— Nu-mi place cum îi e îndoit piciorul, a spus încet tata. Pare 
rupt. 

— Oh, Doamne! am gemut eu. 

— Uite, își revine, a spus mama, luând mâna lui Millie. 

— E-n regulă, Millie, am murmurat când ea a început să se 
miște. E-n regulă. 

Ambulanţa a sosit în câteva minute. Am dat să merg la spital 
cu ea, dar mama și tata mi-au spus c-or să meargă ei, 
amintindu-mi că eu urma să mă mărit. 

— Nu pot să mă mărit acum, am hohotit eu, în timp ce Millie 
era băgată în ambulanţă. 

— Ba poţi, a spus mama cu asprime. Millie o să fie bine. 

— Are piciorul rupt, am spus plângând. Și poate și alte leziuni 
despre care nu știm. 

— N-am să te condamn dacă vrei să contramandezi nunta, a 
spus Jack încet. 

— Nu văd cum am putea merge înainte cu toate când nici nu 
știu cât de grav e Millie rănită. 

Paramedicii au fost minunaţi. Înţelegând în ce situaţie dificilă 
eram, au examinat-o pe Millie în ambulanţă cât de meticulos au 
putut și mi-au spus că, în afară de picior, nu părea să aibă și alte 
oase fracturate și că, dacă voiam să merg înainte cu nunta, erau 
siguri că părinţii mei aveau să mă ţină la curent cu tot ce se- 
ntâmpla. Au ţinut să spună și că, de îndată ce ajungea la spital, 
Millie avea să fie dusă urgent la radiografie, așa că oricum nu 
puteam să stau cu ea. Încă indecisă, m-am uitat la Jack, care 
vorbea încet cu Adam, și expresia de dezolare de pe faţa lui m-a 
făcut să mă hotărăsc. M-am urcat în ambulanţă și am sărutat-o 
pe Millie, care era într-o stare de somnolență. După ce i-am 
promis că dimineața următoare mă duc s-o văd, le-am dat 
părinţilor mei numărul de mobil al lui Jack și i-am rugat să mă 
anunțe de îndată ce aveau vești. 

— Sigur vrei să continuăm? m-a întrebat Jack neliniștit, după 
plecarea ambulanţei. Nu cred că cineva mai are chef de 
petrecere după ce i s-a întâmplat lui Millie. Poate ar trebui să 
așteptăm până știm sigur c-o să fie bine. 

M-am uitat la invitaţii noștri, care se învârteau prin preajmă, 
voind să știe dacă nunta mai avea loc sau nu. 

— Cred că vor fi de acord să continuăm cu nunta dacă noi 
vrem asta. 

L-am întors cu faţa spre mine. 

— Tu mai vrei să ne căsătorim, Jack? 

— Bineînţeles că vreau, mai mult decât orice. Dar, în ultimă 
instanţă, decizia e a ta. 

— Atunci, ne căsătorim. Millie asta ar vrea, am minţit, pentru 
că știam că Millie n-ar fi înțeles de ce am mers înainte și ne-am 
căsătorit fără ea. 

Gândul c-o trădam mi-a adus iar lacrimi în ochi și le-am gonit 
clipind repede ca să nu le vadă Jack, sperând să nu mai fiu 
niciodată nevoită să aleg între ea și Jack. 

Toată lumea a fost încântată că până la urmă ne căsătoream, 
iar când, după două ore, mama a sunat să ne spună că Millie era 
bine, cu excepţia piciorului fracturat, am răsuflat ușurată. Am 
vrut să scurtez recepţia și să mă duc la ea în acea seară, dar 
mama mi-a spus că dormea adânc și, din cauza analgezicelor pe 
care i le dăduse doctorul, nu avea să se trezească până 
dimineața următoare. A adăugat că intenţiona să rămână la 
spital peste noapte, așa că i-am spus că dimineaţa aveam să 
trec cu Jack pe la Millie, în drum spre aeroport. 

Deși restul serii am reușit să mă distrez, m-am bucurat când 
ultimii invitaţi au plecat și eu cu Jack ne-am îndreptat, în sfârșit, 
spre hotelul nostru. Pentru că mașina lui Jack era în Londra, 
Moira și Giles ne-au împrumutat o mașină de-a lor ca să putem 
să ajungem a doua zi la aeroport, urmând să le-o înapoiem când 
ne întorceam din Thailanda. Având garajul plin de mașini, au 
sustinut că n-aveau nevoie de ea și că puteam s-o aducem 
înapoi când aveam noi timp. 

Când am ajuns la hotelul la care aveam să petrecem noaptea 
nunții, m-am dus direct să fac o baie fierbinte, lăsându-l pe Jack 
să-și toarne un whisky cât mă aștepta, în timp ce eram în cadă, 
gândurile mi se întorceau mereu la Millie și n-am putut decât să 
mă bucur că ziua s-a sfârșit. Cum apa începea să se răcească, 
am ieșit din cadă și m-am șters în grabă, nerăbdătoare să văd 
fața lui Jack când avea să mă vadă în cămășuţa și chiloţii de 
mătase crem pe care le cumpărasem anume pentru noaptea 
nunţii. Le-am îmbrăcat și, cu un fior de anticipare, am deschis 
ușa și am intrat în dormitor. 

PREZENT 


După vizita la Millie, în drum spre casă îi spun lui Jack că am 
de gând s-o sun pe Diane până vineri ca să-i zic că nu pot să iau 
masa de prânz cu ea și cu Esther. 

— Eu cred că, dimpotrivă, ar trebui să te duci, îmi spune el. 

Pentru că mi-a mai spus același lucru de multe ori, știu că nu 
înseamnă nimic. 

— La urma urmelor, ai contramandat deja de două ori, 
adaugă el. 

Nici chiar aceste cuvinte nu sunt de ajuns ca să mă facă să 
mă entuziasmez. Însă vineri dimineaţă, când îmi spune să-mi iau 
cea mai drăguță rochie, nu pot să nu mă-ntreb dacă, în sfârșit, a 
venit clipa pe care o așteptam. Mintea mea se grăbește să 
anticipeze și fac un efort ca sa-mi amintesc de toate celelalte 
ocazii când am fost dezamăgită. Nici chiar când urc în mașină 
alături de Jack nu-mi dau voie să cred că s-ar putea întâmpla. 
Dar când intrăm în oraș, nu pot să nu cred și încep să fac planuri 
cu înfrigurare, îngrozită că voi lăsa clipa să-mi alunece printre 
degete. Abia când Jack parchează mașina pe șosea în faţa 
restaurantului și coboară, îmi dau seama cât m-am amăgit. 

Diane și Esther sunt deja la masă. Diane îmi face cu mâna și 
mă îndrept spre ele, ascunzându-mi sub un zâmbet crunta 
dezamăgire, conștientă de mâna lui Jack pe spatele meu. 

— Mă bucur tare mult că ai reușit să vii, spune ea, 
îmbrăţișându-mă scurt. Ce drăguţ că ai venit și tu, Jack, să ne 
saluti! E ora ta de masă? 

— Azi-dimineaţă am lucrat de acasă, spune el. Și, cum la birou 
trebuie să ajung pe la sfârșitul după-amiezii, am sperat că-mi 
veți permite și mie să iau masa cu voi. lar eu, în schimb, o să vă 
fac cinste. 

— În cazul acesta, ești bine venit, râde ea. Sunt sigură că se 
mai găsește un loc, mai ales că masa asta este pentru patru 
persoane. 

— Doar că acum n-o să mai putem sta de vorbă, glumește 
Esther. 

În timp ce Jack fură un scaun de la altă masă, îmi trece prin 
cap că, nici dacă ar fi dorit, Esther n-ar fi putut spune ceva mai 
dăunător. Nu c-ar mai conta. 

— Sunt sigur că aveţi de discutat lucruri mult mai interesante 
decât persoana mea, spune Jack zâmbind, plasându-mă vizavi 
de Esther și făcându-i semn chelneriței să mai aducă un tacâm. 

— Și, oricum, Grace ar avea de spus despre tine numai lucruri 
frumoase, așa că n-ar fi prea amuzant, oftează Diane. 

— Oh, sunt sigură c-ar găsi câteva mici defecte, spune Esther, 
uitându-se provocatoare la mine. Nu-i așa, Grace? 

— Mă îndoiesc, spun. După cum vezi, Jack e perfect. 

— Ei, haide, nu poate fi chiar perfect! Trebuie să existe ceva! 

Mă încrunt, prefăcându-mă că mă gândesc la asta, apoi dau 
din cap cu regret. 

— Nu, îmi pare rău, chiar nu-mi vine în minte nimic - doar 
dacă se pune că-mi cumpără prea multe flori. Câteodată nu am 
suficiente vaze pentru toate. 

Lângă mine, Diane oftează. 

— Acesta nu-i un defect, Grace. 

Se întoarce spre Jack. 

— Oare i-ai putea da și lui Adam câteva ponturi despre cum 
să-ţi răsfeţi nevasta? 

— Nu uita că, în comparaţie cu noi, Grace și Jack sunt practic 
proaspăt căsătoriţi, îi atrage atenţia Esther. Și încă n-au copii. 
Galanteria zboară pe fereastră odată ce în relaţie se instalează 
obișnuinţa și copiii. 

Se oprește o clipă. 

— Aţi trăit mult timp împreună înainte de căsătorie? 

— N-am avut timp să trăim împreună, explică Jack. Ne-am 
cunoscut și, după nici șase luni, ne-am căsătorit. 

Esther ridică din sprâncene. 

— Doamne, ce repede! 

— Când am fost sigur că Grace e aleasa mea, m-am gândit că 
nu avea niciun rost să mai pierdem timpul, spune el, luându-mă 
de mână. 

Esther se uită la mine cu un zâmbet în colţul gurii. 

— lar tu n-ai găsit schelete în dulap după ce v-aţi căsătorit? 

— Nici măcar unul. 

lau meniul pe care mi-l întinde chelneriţa și-l deschid cu 
nerăbdare, nu doar pentru că vreau să pun capăt 

interogatoriului lui Esther privitor la relaţia mea cu Jack, ci și 
pentru că mi-e foame. Scanez felurile de mâncare și văd că au 
file de vită cu garnitură de ciuperci, ceapă și cartofi prăjiți. 
Perfect. 

— Își ia cineva ceva care îngrașă măcar puţin? întrebă Diane 
cu speranță. 

Esther clatină din cap. 

— Scuze. Eu am să iau o salată. 

— Eu iau fileul de vită, îi spun eu. Cu cartofi prăjiți. Și, 
probabil, la desert am să iau tort cu ciocolată, adaug, știind că 
asta vrea să audă. 

— În cazul acesta, am să iau o salată, ca Esther, și tort de 
ciocolată, ca tine, spune ea fericită. 

— Vrea cineva vin? întreabă Jack, veșnic gazda perfectă. 

— Nu, mulţumesc, spune Diane și, cu regret, mă resemnez cu 
un prânz fără alcool, pentru că Jack nu bea niciodată în timpul 
zilei. 

— Eu aș vrea, spune Esther. Dar numai dacă beţi și tu și 
Grace. 

— Beau eu, îi spun lui Esther. Preferi roșu sau alb? 

În timp ce așteptăm să fim serviţi, conversaţia se îndreaptă 
spre festivalul de musical din localitate, care are loc în fiecare 
an, în iulie, și atrage oameni de la kilometri întregi depărtare. 
Suntem de acord că toţi locuim destul de aproape ca să 
participăm ușor la festival și totuși suficient de departe ca să nu 
fim deranjaţi de miile de oameni care se năpustesc asupra 
orășelului. Deși Diane și Adam merg mereu la festival, eu și cu 
Jack n-am fost niciodată și nu trece mult până când Diane face 
planuri să mergem cu toţii. Vorbind despre muzică, aflăm că 
Esther cântă la pian și Rufus la chitară, iar când recunosc că eu 
n-am talent la muzică, Esther mă întreabă dacă-mi place să 
citesc. Îi spun că-mi place, deși citesc foarte puţin. Vorbim 
despre ce fel de cărți ne plac, iar Esther menţionează un 
bestseller nou care tocmai a apărut și ne întreabă dacă l-am 
citit. Se dovedește că niciunul dintre noi nu l-a citit. 

— Vrei să ţi-l împrumut? întreabă ea, în timp ce chelnerița ne 
așază comanda pe masă. 

— Da, te rog. 

Sunt atât de impresionată că s-a oferit să-mi împrumute 
cartea mie, și nu lui Diane, încât uit. 

— Am să ţi-o aduc după-amiază, se oferă ea. Vinerea nu 
predau. 

Acum îmi aduc aminte. 

— Ai putea s-o lași în cutia de scrisori. Probabil că voi fi în 
grădină și nu voi auzi soneria. 

— Mi-ar plăcea să-ți văd cândva grădina, se entuziasmează 
ea. Mai ales că Jack a spus că ești pricepută la grădinărit. 

— Nu e nevoie să vii până la noi, spune Jack, ocolind cu 
dibăcie aluzia uriașă pe care ea tocmai a făcut-o. Grace poate 
să-și cumpere cartea. 

— Chiar nu e nicio problemă. 

Esther își privește cu apreciere salata. 

— Doamne, arată minunat! 

— De fapt, ne ducem să cumpărăm un exemplar de îndată ce 
terminăm aici. Smith's e chiar după colț. 

— Doar vinerea nu lucrezi? întreb eu, voind să schimb 
subiectul. 

— Nu, nici marțea nu lucrez. Lucrez alternativ cu altă 
învăţătoare. 

— Mi-ar plăcea și mie să fac asta, spune visatoare Diane. E 
greu să lucrezi cu normă întreagă când ai copii. Dar nu mi-ar 
plăcea să renunţ de tot să lucrez, ceea ce e singura opţiune, 
deoarece n-am auzit încă la firma mea despre lucratul 
alternativ. 

Esther se uită la mine. 

— Nu-mi vine să cred că nu ţi-e dor de muncă. Vreau să spun 
c-ai avut o slujbă destul de interesantă înainte de a te mărita. 

Îmi fac de lucru tăind o bucată de carne, pentru că mi-e greu 
să mi se amintească de viaţa pe care o aveam înainte. 

— Deloc - am o mulţime de lucruri de făcut. 

— În afară de pictură, grădinărit și citit, ce hobby-uri mai ai? 

— Oh, puţin din aia, puţin din ailaltă..., spun, dându-mi seama 
cât de neconvingător vorbesc. 

— Ce nu spune Grace este că-și face singură multe haine, 
intervine Jack. Chiar zilele trecute și-a făcut o rochie adorabilă. 

— Zău? 

Esther se uită la mine cu interes. 

Obișnuită să gândesc rapid, nici nu clipesc. 

— E doar o rochie pe care-o port prin casă, explic. Nimic 
elegant. Nu-mi fac haine pe care să le port în oraș seara, sau 
chestii prea complicate. 

— Nu știam că te pricepi la croitorie. 

Ochii lui Diane strălucesc. 

— Mi-ar plăcea să cos. 

— Și mie, spune Esther. Poate mă-nveţi și pe mine, Grace. 

— Poate înființăm un cerc de cusut și tu să ne fii profesoară, 
sugerează Diane. 

— Nu mă pricep chiar atât de bine, protestez eu, tocmai de 
aceea n-am vorbit până acum despre asta. Imi e foarte teamă 
că mi se va cere să arăt ceva făcut de mine. 

— Păi, dacă tu coși cum gătești, sunt sigură că rochia pe care 
ai făcut-o este frumoasă. 

— Trebuie să ne-o arăţi odată, spune Esther. 

— V-o arăt, promit. Dar numai să nu-mi cereţi să vă fac și 
vouă. 

Nevoia constantă de a răspunde prompt la remarcile ei mă 
face să mă simt atât de încordată încât mă gândesc să sar peste 
desert, lucru pe care, în mod normal, nu l-aș face. Dar dacă nu 
iau eu, nu va lua nici Diane, și, pentru că Esther tocmai a 
declarat că a mâncat deja prea mult, asta înseamnă că masa se 
va încheia repede. Cântăresc argumentele pro și contra, dar în 
cele din urmă nu pot rezista ispitei tortului de ciocolată. Mai iau 
o gură de vin ca să opresc și alte întrebări din partea lui Esther, 
dorindu-mi ca ea să-și abată atenţia asupra lui Diane pentru o 
vreme. 

Citindu-mi parcă gândurile, ea o întreabă pe Diane despre fiul 
ei. Obiceiurile lui alimentare sunt unul dintre subiectele de 
conversaţie preferate ale lui Diane, așa că am câteva minute de 
răgaz cât timp se vorbește despre cum să-i faci pe copii să 
mănânce legume care nu le plac. Jack ascultă cu atenţie, de 
parcă subiectul chiar l-ar interesa, și gândurile mi se-ntorc la 
Millie, întrebându-mă îngrijorată ce va crede dacă nu mă duc în 
weekend la ea, fiindcă îmi este din ce în ce mai greu să-i explic 
absenţa mea. Cândva nici nu mi-ar fi trecut prin cap să-mi 
doresc ca ea să fi fost altfel decât a fost întotdeauna. Acum îmi 
doresc în mod constant ca ea să nu fi avut sindromul Down, să 
nu fie dependentă de mine, să-și fi putut trăi propria viață în loc 
să fie nevoită s-o împartă pe a mea. 

Diane comandă desertul pentru mine și, readusă brusc în 
prezent, când Esther mă întreabă la ce visam, îi spun că mă 
gândeam la Millie. Diane întreabă dacă am văzut-o de curând, 
așa că-i spun că am fost la ea duminica precedentă și că Jack 
ne-a scos la un prânz minunat. Aștept să fiu întrebată dacă în 
weekendul acesta ne ducem iar la ea, dar n-o face nimeni, așa 
că răsuflu ușurată. 

— Probabil că așteaptă cu nerăbdare să vină să locuiască la 
voi, spune Esther când sosesc deserturile. 

— Da, aprob eu. 

Jack zâmbește. 

— Și noi așteptăm cu nerăbdare. 

— Ce părere are despre casă? 

Întind mâna după pahar. 

— De fapt, n-a văzut-o încă. 

— Dar nu v-aţi mutat în ea acum un an? 

— Ba dar, dar vreau ca totul să fie perfect înainte s-o vadă ea, 
explică Jack. 

— Mie mi s-a părut perfectă când am văzut-o, spune ea. 

— Camera ei nu este încă terminată, dar mă distrez tare mult 
punând-o la punct. 

Spre groaza mea, simt că lacrimile stau să mă podidească și 
las repede capul în jos, conștientă că Esther se uită la mine. 

— Ce culoare va fi? întreabă Diane. 

— Roșie, spune Jack. E culoarea ei preferată. 

Face semn cu capul spre tortul de ciocolată. 

— Mănâncă tot, iubito. 

lau lingurita, întrebându-mă cum am să pot să mănânc tot. 

— Arată delicios, spuse Esther. Pot să iau și eu puţin? 

Ezit, prefăcându-mă că mă codesc, întrebându-mă de ce mă 
mai deranjez când știu că pe Jack nu-l păcălesc. 

— la, te rog, spun, oferindu-i furculita mea. 

— Mulţumesc. la o bucăţică de tort. Tu și Jack aţi venit cu 
mașini separate? 

— Nu, am venit împreună. 

— Atunci te duc eu înapoi, dacă vrei. 

— E în regulă, am de gând s-o duc pe Grace acasă înainte de 
a mă duce la birou, spune Jack. 

— Nu ocolești puţin? se încruntă ea. De aici poţi să ajungi 
direct în autostrada care duce la Londra. Pot s-o duc eu acasă, 
Jack, chiar nu e nicio problemă. 

— Eşti foarte amabilă, dar trebuie să iau niște documente 
pentru întâlnirea de după-amiază cu un client. 

Face o pauză. 

— Păcat că nu le-am adus cu mine, pentru că te-aș fi lăsat cu 
plăcere s-o duci pe Grace acasă. 

— Altă dată, atunci. 

Esther se întoarce spre mine. 

— Poate facem schimb de numere de telefon. Aș vrea să vă 
invit pe toţi la cină, dar trebuie să vorbesc cu Rufus să văd când 
e liber. Urmează să plece la Berlin și nu știu sigur când. 

— Bineînţeles. 

Îi dau numărul de telefon de acasă și ea-l trece în mobilul ei. 

— Și mobilul tău? 

— Nu am. 

Se uită la mine și apoi se mai uită o dată. 

— N-ai mobil? 

— Nu. 

— De ce? 

— Pentru că nu văd ce nevoie aș avea să am. 

— Dar toată lumea între zece și optzeci de ani are. 

— Ei bine, eu nu, spun amuzată - fără să vreau - de reacţia ei. 

— Știu, de necrezut, nu-i așa? spune Diane. Am încercat s-o 
conving să-și cumpere, dar n-o interesează. 

— Dar cum Dumnezeu dă cineva de tine când ești plecată cu 
treabă? se minunează Esther. 

Dau din umeri. 

— Nu dă. 

— Ceea ce e un lucru bun, spune sec Diane. Eu nu pot să mă 
duc la cumpărături fără ca Adam sau unul dintre copii să mă 
sune ca să mă roage să le iau ceva, sau să lămuresc ceva când 
mă-ntorc. Nici nu mai știu de câte ori am stat la casă în Tesco 
punând toate cumpărăturile în sacoșe în timp ce încercam să 
mă gândesc la ceva la care nu mă puteam gândi acasă. 

— Dar dacă ai o problemă? întreabă Esther, încă încercând să 
înțeleagă. 

— Înainte oamenii se descurcau foarte bine fără telefoane 
mobile, spun eu. 

— Da, în Evul Mediu, spune ea și se întoarce spre Jack. Pentru 
Dumnezeu, Jack, cumpără-i soției tale un mobil! 

Jack desface mâinile într-un gest de neputinţă. 

— l-aș cumpăra bucuros, dar știu că nu l-ar folosi. 

— Nu-mi vine să cred una ca asta - nici nu știe ce practice 
sunt mobilele! 

— Jack are dreptate, nu l-aș folosi, confirm eu. 

— Te rog, spune-mi că ai calculator. 

— Da, bineînţeles că am. 

— Atunci ai putea să-mi dai adresa ta de mail? 

— Sigur. E jackangelQcourt.com. 

— Asta nu-i adresa lui Jack? 

— E șia mea. 

Ea înalţă capul și se uită întrebătoare la mine. 

— N-ai adresa ta? 

— Pentru ce? Eu și Jack nu avem secrete unul față de celălalt. 
lar dacă îmi trimite cineva un e-mail, de obicei e pentru a ne 
invita la cină, sau pentru ceva care-l privește și pe Jack, așa că e 
mai simplu dacă vede și el mesajul. 

— Mai ales că Grace uită de multe ori să-mi spună unele 
lucruri, spune Jack, zâmbindu-i cu indulgență. 

Esther se uită gânditoare la noi doi. g 

— Voi chiar sunteți ca gemenii siamezi, nu-i așa? In fine, 
întrucât n-ai mobil, va trebui să recurg la pix și hârtie ca să 
notez numerele. Ai un pix? 

Știu că n-am. 

— Nu știu sigur, spun, cu intenţia de a mă preface că voi 
căuta unul. 

Întind mâna după geantă, pe care am atârnat-o de speteaza 
scaunului, dar ea ajunge prima și mi-o întinde. 

— Dumnezeule, pare goală! 

— Nu umblu cu multe lucruri la mine, îi spun, deschizând 
geanta și uitându-mă înăuntru. Nu, îmi pare rău, nu am. 

— E în regulă, le notez eu. 

Jack își scoate mobilul. 

— Am deja numărul tău de acasă, Esther, de la Rufus, așa că 
dă-mi-l doar pe cel mobil. 

În timp ce ea îl dictează, încerc să-l memorez, dar nu reușesc 
să-l rețin pe tot. Închid ochii și încerc să-mi reamintesc ultimele 
cifre, dar e imposibil. 

— Mersi, Esther, spune Jack. 

Deschid ochii și o văd pe Esther uitându-se curioasă la mine 
peste masă. 

— Am să i-l scriu lui Grace, adaugă Jack. 

— Stai puţin - la mijloc e 721 sau 712? 

Esther se încruntă. 

— Niciodată nu-mi amintesc cum e corect. Sfârșitul este 
foarte ușor - 9146 - cu partea dinainte am o problemă. Vrei să 
verifici, Diane? 

Diane scoate telefonul și găsește numărul lui Esther. 

— E 712, spune ea. 

— Oh, da - 07517129146. Așa ai scris, Jack? 

— Da, e bine. Vrea toată lumea cafea? 

Dar nu vrem, fiindcă Diane trebuie să se-ntoarcă la muncă, iar 
Esther nu are chef. Jack cere nota de plată, iar Diane și Esther 
dispar la toaletă. Aș fi mers și eu, dar nu vreau să le urmez. 

Odată nota de plată achitată, eu și Jack ne luăm la revedere 
de la ele și ne îndreptăm spre parcare. 

— Ei, ţi-a plăcut masa, soţioara mea perfectă? întreabă Jack, 
deschizându-mi portiera. 

Recunosc una dintre întrebările lui de un milion de dolari. 

— Nu prea. 

— Nici măcar desertul pe care-l așteptai cu nerăbdare? 

Înghit în sec. 

— Nu pe cât am crezut c-o să-mi placă. 

— Noroc că te-a ajutat Esther să-l termini. 

— L-aș fi mâncat oricum, spun eu. 

— Și mă lipseai de o plăcere atât de mare? 

Corpul îmi este străbătut de un tremur. 

— Categoric. 

El înalță din sprâncene. 

— Mi se pare mie sau spiritul tău bătăios a reînviat? Mă bucur 
tare mult. Ca să fiu sincer, începusem să mă plictisesc. 

Îmi aruncă o privire amuzantă. 

— Dă-i drumul, Grace - aștept cu interes. 

TRECUT 


În seara aceea, seara nunţii mele, când am intrat în dormitor 
după baie, am fost surprinsă să constat că acesta era gol. Am 
presupus că ieșise să dea un telefon și m-a iritat gândul că, 
pentru el, ceva putea să fie mai important decât mine în ziua 
nunţii noastre. Dar iritarea s-a transformat repede în neliniște 
când mi-am adus aminte că Millie era în spital. Astfel, în doar 
câteva secunde, am reușit să mă conving că i se întâmplase 
ceva cumplit, că mama îl sunase pe Jack ca să-i spună și că el 
ieșise din cameră fiindcă nu voia să le aud conversaţia. 

Am alergat la ușă și am deschis-o larg, sperând să-l văd pe 
Jack plimbându-se în sus și în jos pe coridor, încercând să 
găsească un mod de a-mi da o veste tragică. Dar coridorul era 
pustiu. Bănuind că el coborâse în hol și nevoind să pierd timpul 
căutându-l, am scotocit prin bagajul pe care șoferul îl lăsase la 
hotel, am scos telefonul și am sunat-o pe mama pe mobil. În 
timp ce așteptam să mi se facă legătura, mi-a trecut prin cap 
că, dacă ea vorbea cu Jack, nu aveam cum să discut cu ea. Eram 
pe cale să închid și să-l sun pe tata, când am auzit telefonul ei 
sunând și, curând după aceea, glasul ei. 

— Ce s-a întâmplat, mamă? am strigat, nelăsând-o să termine 
salutul. A fost vreo complicaţie sau ceva? 

— Nu, totul e bine. 

Mama părea surprinsă. 

— Deci Millie e bine? 

— Da, doarme buștean. Tu ești bine? Pari agitată. 

M-am așezat pe pat, înmuiată de ușurare. 

— Jack a dispărut, așa că m-am gândit că poate l-ai sunat tu 
să-i dai vreo veste proastă și că el a ieșit să discute cu tine în 
secret, am explicat. 

— Cum adică „a dispărut”? 

— Păi, nu e în cameră. Am intrat să fac o baie și, când am 
ieșit, el era plecat. 

— Probabil a coborât la recepţie pentru ceva. Sunt sigură că 
într-un minut se întoarce! Cum a mers nunta? 

— Bine, chiar bine, ţinând cont că m-am gândit întruna la 
Millie. Mi-a părut tare rău că n-a fost acolo. O să fie foarte 
dezamăgită că ne-am căsătorit fără ea. 

— Sunt sigură că va înţelege, m-a liniștit mama, iar eu m-am 
înfuriat că știa foarte puţine despre Millie, pentru că aceasta 
sigur nu avea să înțeleagă. 

Am constatat cu groază că eram gata să izbucnesc în plâns, 
dar, după tot ce se întâmplase, dispariţia lui Jack era ultima 
picătură. l-am spus mamei că dimineața următoare ne vedeam 
la spital, am rugat-o să o sărute pe Millie pentru mine și am 
închis. 

În timp ce formam numărul lui Jack, mi-am impus să mă 
calmez. Nu ne mai certaserăm niciodată și n-aş fi realizat nimic 
dacă mă răsteam la el ca o ţaţă. Era evident că apăruse ceva cu 
unul dintre clienţii lui, o problemă de ultimă clipă pe care 
trebuia s-o rezolve înainte să plecăm în Thailanda. Și el era 
probabil la fel de supărat că fusese deranjat în ziua nunții. 

Am răsuflat ușurată când i-am auzit telefonul sunând, ușurată 
că nu vorbea cu cineva și sperând că asta însemna că problema 
- oricare era ea - fusese rezolvată. Când el n-a răspuns, mi-am 
înăbușit un strigăt de frustrare și i-am lăsat un mesaj pe 
mesageria vocală. 

— Unde Dumnezeu ești, Jack? Ai putea să mă suni, te rog? 

Am închis și am început să mă plimb fără astâmpăr prin 
cameră, întrebându-mă unde plecase. Ochii mi-au căzut pe 
ceasul de pe noptieră și am văzut că era ora nouă. Am încercat 
să-mi imaginez de ce nu răspunsese Jack la telefon, de ce nu 
putuse să vorbească și m-am întrebat dacă vreunul dintre 
partenerii lui venise la hotel să stea de vorbă cu el. După ce au 
mai trecut zece minute, am format din nou numărul lui. De data 
asta, a intrat direct mesageria vocală. 

— Jack, te rog să mă suni, am spus apăsat, știind că el își 
închisese mobilul după ultimul meu apel. Trebuie să știu unde 
ești. 

Mi-am urcat geamantanul pe pat, l-am deschis și am scos 
pantalonii bej și cămașa pe care mă gândeam să o port a doua 
zi, în călătorie. M-am îmbrăcat repede, am băgat în buzunar 
cartela magnetică și am părăsit camera, luând telefonul cu 
mine. Prea agitată ca să aștept liftul, am luat-o pe scări și, odată 
ajunsă în hol, m-am dus la recepţie. 

— Doamna Angel, nu-i așa? 

Tânărul de la birou mi-a zâmbit. 

— Cu ce pot să vă ajut? 

— De fapt, îl caut pe soţul meu. L-ai văzut pe undeva? 

— Da, a coborât cam acum o oră, nu mult după ce v-aţi cazat. 

— Ştii unde s-a dus? S-a dus cumva la bar? 

El a clătinat din cap. 

— A ieșit pe ușa din faţă. Am presupus că se duce să ia ceva 
din mașină. 

— L-ai văzut întorcându-se? 

— Acum că aţi spus asta, nu, nu l-am văzut. Dar la un 
moment dat am fost ocupat cu alt client, așa că e posibil să nu-l 
fi văzut. 

S-a uitat la telefonul din mâna mea. 

— Aţi încercat să-l sunaţi? 

— Da, dar are mobilul închis. Probabil că e în bar, înecându-și 
amarul că acum e bărbat însurat. 

Am zâmbit, încercând să tratez problema cu relaxare. 

— Mă duc să arunc o privire. 

M-am dus în bar, dar nici urmă de Jack. M-am uitat în diverse 
holuri, în sala de fitness și la piscină. În drum spre cele două 
restaurante, i-am mai lăsat un mesaj în căsuţa vocală, cu glasul 
întretăiat de neliniște. 

— Nimic? 

Recepţionerul s-a uitat compătimitor la mine când m-am 
întors singură în hol. 

Am clătinat din cap. 

— Din păcate, nu-l găsesc nicăieri. 

— V-aţi uitat deja dacă mașina dumneavoastră mai e în 
parcare? Cel puţin aţi ști dacă a părăsit sau nu hotelul. 

Am ieșit pe ușa din față și m-am dus în parcarea din spatele 
hotelului. Mașina nu era unde o lăsase Jack și nici în altă parte. 
Nevoind să mă întorc în hol și să dau iar ochii cu recepţionerul, 
am intrat pe ușa din spate și am urcat scările în fugă până în 
dormitor, rugându-mă să-l găsesc pe Jack deja acolo, întors în 
timp ce eu îl căutam. Când am găsit dormitorul gol, am izbucnit 
în lacrimi de frustrare. Mi-am spus că faptul că mașina lipsea 
explica oarecum de ce nu răspunsese, pentru că el nu 
răspundea niciodată la telefon când era la volan. Dar dacă se 
dusese la birou pentru o treabă urgentă, de ce nu bătuse în ușa 

băii să-mi spună? lar dacă nu voise să mă deranjeze, de ce nu- 
mi lăsase măcar un bilet? 

Tot mai îngrijorată, am format numărul lui și i-am lăsat un 
mesaj înlăcrimat spunându-i că, dacă în zece minute nu aveam 
vești de la el, aveam să sun la poliţie. Știam că voi face asta în 
ultimă instanţă, că mai înainte aveam să-l sun pe Adam, dar 
speram că, pomenind de poliţie, Jack avea să-și dea seama cât 
eram de îngrijorată. 

Au fost cele mai lungi zece minute din viața mea. Apoi, tocmai 
când eram pe cale să-l sun pe Adam, telefonul meu m-a anunțat 
că primisem un mesaj. Cu un oftat de ușurare, l-am deschis și, 
când am văzut că era de la Jack, ochii mi s-au umplut de lacrimi 
de ușurare, făcând imposibil să citesc ce îmi scrisese. Insă nu 
conta, fiindcă știam ce avea să spună. Că fusese chemat pe 
neașteptate, că-i părea rău că eram îngrijorată, dar că nu 
putuse să răspundă la telefon fiindcă fusese într-o ședință, că 
avea să se întoarcă în scurtă vreme și că mă iubea. 

Am luat un șerveţel din cutia de pe birou, mi-am șters ochii, 
mi-am suflat nasul și m-am uitat iar la mesaj. 

„Nu fi așa isterică, nu-ți stă bine. A apărut ceva, ne vedem 
dimineață”. 

Uluită, m-am așezat pe pat și am citit mesajul iar și iar, 
convinsă că-l înţelesesem cumva greșit. Nu puteam să cred că 
Jack mi-ar fi scris ceva atât de crud sau c-ar fi fost atât de tăios. 
Niciodată nu-mi vorbise astfel, nici măcar nu ridicase glasul la 
mine. Mă simțeam ca pălmuită peste faţă. Și de ce nu se- 
ntorcea până dimineaţa următoare? Sigur meritam o explicaţie 
și, cel puţin, scuze. Brusc furioasă, l-am sunat, tremurând de 
supărare, provocându-l să răspundă. Pentru că n-a făcut-o, a 
trebuit să fac un efort să nu-i las în căsuţa vocală un mesaj pe 
care aveam să-l regret. 

Simţeam tare mult nevoia să vorbesc cu cineva și, când mi- 
am dat seama că nu aveam pe cine să sun, m-am dezmeticit. 
Cu părinţii mei nu aveam genul de relaţie care să-mi permită să 
plâng la telefon că Jack mă lăsase singură în ziua nunţii și, dintr- 
un motiv necunoscut, îmi era prea rușine să-i spun vreuneia 
dintre prietenele mele. In mod normal, i-aș fi spus lui Kate sau 
Emily, dar, la nuntă, mi-am dat seama cât le neglijasem de când 
îl cunoscusem pe Jack, așa că nu mă simţeam în stare s-o sun 
pe una dintre ele. M-am gândit să-l sun pe Adam să văd dacă 

știa de ce fusese Jack chemat pe neașteptate, dar cum ei nu 
lucrau în același domeniu, mă îndoiam că știa. Și, la fel, îmi era 
rușine că, pentru Jack, ceva a putut să fie mai important decât 
mine în ziua nunţii. 

Ștergându-mi lacrimile cu un șerveţel, m-am străduit să 
înţeleg. Dacă era cu unul dintre ceilalţi avocaţi, am judecat eu, 
prins într-o ședință delicată, era normal să fi închis telefonul 
după prima mea încercare de a-l contacta ca să nu mai fie 
deranjat. Probabil intenţionase să mă sune de îndată ce avea 
ocazia, dar ședința se prelungise probabil mai mult decât se 
așteptase. Poate că într-o pauză scurtă îmi ascultase mesajul și, 
supărat de tonul meu, se răzbunase trimițându-mi un mesaj 
tăios în loc să mă sune. Și poate se gândise că, dacă vorbea cu 
mine, eu aveam să fiu atât de surescitată și că nu urma să se 
întoarcă la ședință până nu mă calmam. 

Totul suna atât de plauzibil încât am regretat că mă purtasem 
ca o isterică. Jack avusese dreptate să se supere pe mine. 
Văzusem deja ce influenţă putea să aibă munca lui asupra 
relaţiei noastre - numai Dumnezeu știa de câte ori fusese prea 
obosit sau prea stresat pentru sex - și se scuzase deja pentru 
asta. Mă implorase să-nțeleg că munca lui era de așa natură 
încât nu putea să fie alături de mine fizic și mintal. Fusesem 
mândră de faptul că nu ne certaserăm niciodată, iar acum mă 
prăbușisem la primul obstacol. 

Nu mai voiam decât să-l văd pe Jack, să-i spun că-mi pare rău, 
să-i simt brațele în jurul meu, să-l aud spunând că mă iartă. 
Recitindu-i mesajul, m-am gândit că voise să spună, probabil, că 
ne vedem dis-de-dimineaţă. Mult mai liniștită și dintr-odată 
foarte obosită, m-am dezbrăcat și m-am băgat în pat, 
mângâindu-mă cu gândul că, nu peste mult timp, Jack avea să 
mă trezească pentru a face dragoste. Inainte de a cădea într-un 
somn adânc, am apucat să sper că Millie încă dormea dusă. 

Nu-mi trecuse prin cap că Jack și-a petrecut noaptea cu altă 
femeie. Însă acesta a fost primul gând care mi-a venit în minte 
dimineaţa, când m-am trezit pe la opt și ceva și mi-am dat 
seama că nu se întorsese. Străduindu-mă să nu intru în panică, 
am luat mobilul cu speranţa de a găsi un mesaj de la el, măcar 
și pentru a-mi spune la ce oră va ajunge la hotel. Dar nu era 
nimic și, pentru că era posibil să fi dormit câteva ore la birou ca 
să nu mă deranjeze, am avut reţineri să-l sun, ca nu cumva să-l 

trezesc. Dar voiam cu disperare să vorbesc cu el, așa că până la 
urmă l-am sunat. Când mi-a intrat căsuţa vocală, am inspirat 
adânc și, străduindu-mă să adopt un ton cât mai normal, i-am 
lăsat un mesaj rugându-l să-mi dea de știre la ce oră să-l aștept 
la hotel. l-am mai spus și că, în drum spre aeroport, trebuia să 
trecem pe la spital ca s-o vedem pe Millie. Apoi am făcut un duș, 
m-am îmbrăcat și m-am pus pe așteptat. 

In acest timp mi-am dat seama că nici nu știam la ce oră 
decola avionul nostru. Mi-am amintit vag că Jack spusese ceva 
despre un zbor de după-amiază, așa că am bănuit că trebuia să 
ajungem la aeroport cu cel puțin două ore înainte. Când, după 
aproape o oră, am primit în sfârșit un mesaj de la Jack, tonul lui 
iarăși m-a uluit. Fără scuze, fără altceva decât ordinul de a-l 
aștepta la unsprezece în parcarea hotelului. Când am intrat în 
lift cu cele două geamantane ale noastre și bagajul meu de 
mână, stomacul îmi forfotea de neliniște. Când am predat la 
recepţie cheia de la cameră, m-am bucurat că-n locul bărbatului 
cu care vorbisem seara precedentă era o tânără care, am sperat 
eu, nu știa nimic despre soţul meu dispărut. 

Un hamal m-a ajutat să car bagajul în parcare, i-am spus că 
soțul meu plecase să alimenteze mașina și m-am îndreptat spre 
o bancă din apropiere, ignorându-i sugestia c-ar fi fost mai bine 
să aștept în hotel, la căldură. Nu voiam să-mi iau în Thailanda 
un palton gros și, fiindcă mă așteptasem să nu stau mai deloc în 
aer liber, eram îmbrăcată doar cu o jachetă care nu făcea deloc 
faţă vântului năprasnic care bătea prin parcare. Când, după 
douăzeci de minute, a apărut Jack, eram vânătă de frig și gata 
să plâng. A oprit mașina la doar un metru distanţă, a coborât și 
a venit la mine. 

— Urcă, a spus el, luând geamantanele și punându-le în 
portbagaj. 

Prea îngheţată ca să mă cert, am urcat în mașină și m-am 
înghesuit în portieră, voind doar să mă încălzesc. Am așteptat să 
vorbească, să spună ceva - orice - care să-mi explice cumva de 
ce aveam sentimentul că stăteam lângă o persoană pe care n-o 
cunoșteam. Când tăcerea s-a prelungit prea mult, mi-am făcut 
curaj și m-am uitat la el. Lipsa oricărei emoții de pe faţa lui m-a 
șocat. Mă așteptasem să văd supărare, stres sau iritare. Dar nu 
era nimic. 

— Ce se petrece, Jack? am întrebat șovăitor. 

Parcă nici nu vorbisem. 

— Pentru Dumnezeu, Jack! am strigat. Ce dracu’ se petrece? 

— Te rog să nu înjuri, a spus el cu dezgust. 

M-am uitat la el uimită: 

— La ce te așteptai? Dispari fără o vorbă, lăsându-mă singură 
în noaptea nunții și apoi vii să mă iei cu o jumătate de oră 
întârziere, lăsându-mă să îngheţ! Oare n-am dreptul să fiu 
supărată? 

— Nu, a spus el. Nu ai. N-ai niciun drept. 

— Nu fi caraghios! Există altcineva, Jack? Despre asta e 
vorba? Ești îndrăgostit de altcineva? Acolo ai fost azi-noapte? 

— Acum tu ești caraghioasă. Tu ești soția mea, Grace. De ce 
aș avea nevoie de altcineva? 

înfrântă, am clătinat din cap amărâtă. 

— Nu înţeleg. E vreo problemă de serviciu, ceva despre care 
nu poți să-mi spui? 

— Am să-ți explic totul când ajungem în Thailanda. 

— De ce nu poţi să-mi spui acum? Te rog, Jack, spune-mi ce 
se întâmplă. 

— În Thailanda. 

Mi-a venit să-i spun că nu ţineam în mod deosebit să merg cu 
el în Thailanda în dispoziţia în care era. Dar m-am consolat cu 
gândul că, odată ajunși acolo, aveam în sfârșit să înţeleg de ce 
căsnicia noastră pornise atât de prost. Deoarece starea lui de 
spirit părea să fie legată de o problemă de serviciu, m-am temut 
c-ar fi putut fi ceva cu care urma să mă confrunt de multe ori în 
viitor. 

Căutam să-mi imaginez cum aveam să mă obișnuiesc cu 
faptul că eram măritată cu un bărbat despre care cu câtva timp 
în urmă nici nu știam că există. Exact atunci mi-am dat seama 
că ne îndreptam direct spre aeroport. 

— Și Millie? am strigat. Trebuie să trecem pe la ea! 

— Îmi pare rău, e prea târziu, a spus el. Ar fi trebuit să cotim 
cu multe mile în urmă. 

— Dar ţi-am spus în mesaj că trebuie să ne oprim la spital! 

— Mă rog, cum n-ai spus nimic despre asta când ai urcat în 
mașină, m-am gândit că te-ai răzgândit. În plus, chiar nu mai 
avem timp. 

— Dar avionul nostru e abia după-amiază! 

— Pleacă la trei, ceea ce înseamnă că la douăsprezece trebuie 
să ne înregistrăm. 

— Dar i-am promis! l-am spus lui Millie că mă duc la ea în 
dimineaţa asta. 

— Când? Când i-ai spus asta? Nu-mi amintesc. 

— Când era în ambulanţă! 

— Era inconștientă, așa că n-o să-și amintească. 

— Asta-i irelevant! Oricum, i-am spus mamei c-o să trecem și 
ea trebuie să-i fi spus lui Millie. 

— Dacă ai fi vorbit mai întâi cu mine, ţi-aș fi spus că nu se 
poate. 

— Cum puteam să vorbesc cu tine când nu erai acolo? Te rog 
să întorci, Jack, avem timp berechet. S-o deschide la 
douăsprezece ghișeul de înregistrare, dar se închide mult mai 
târziu. N-am să stau mult, îţi promit, vreau doar s-o văd. 

— Problema asta iese din discuţie, regret. 

— De ce ești așa? am strigat. Știi cum e Millie, știi că nu va- 
nțelege dacă nu apar. 

— Atunci sun-o și explică-i. Sun-o și spune-i că ai înțeles 
greșit. 

Frustrată, am izbucnit în lacrimi. 

— N-am înţeles greșit, am hohotit eu. Avem timp din belșug, 
știi că avem! 

Nu mă mai văzuse plângând și, cu toate că-mi era rușine, am 
sperat să-și dea seama cât de absurd era. Așa că, atunci când a 
scos brusc mașina de pe șosea pentru a intra pe o alee care 
ducea la o staţie service, mi-am șters ochii și mi-am suflat nasul, 
gândindu-mă că avea de gând să întoarcă. 

— Mulţumesc, am spus când el a oprit mașina. 

A oprit motorul și s-a întors spre mine. 

— Ascultă-mă, Grace, și ascultă cu atenţie. Dacă vrei să te 
duci la Millie, poţi să te duci. Poţi să cobori acum din mașină și 
să iei un taxi până la spital. Însă eu mă duc la aeroport și, dacă 
alegi să mergi la spital, n-ai să vii cu mine în Thailanda. Simplu 
ca bună ziua. 

Am clătinat din cap și m-au podidit iar lacrimile. 

— Nu te cred. Nu vrei să mă pui să aleg între tine și Millie, nu 
vrei asta dacă mă iubești. 

— Dar exact asta fac. 

— Cum să aleg? 

M-am uitat la el îndurerată. 

— Vă iubesc pe amândoi! 

A oftat iritat. 

— Mă întristează că faci atâta tărăboi pe seama asta. Ar 
trebui să fie simplu. Chiar ai de gând să arunci la gunoi căsnicia 
noastră doar fiindcă refuz să ne întoarcem ca să mergi la Millie 
când nu mai avem mult până la aeroport? Atât de puţin însemn 
eu pentru tine? 

— Nu, bineînţeles că nu, am spus, înghiţindu-mi lacrimile. 

— Și nu crezi că, în trecut, am fost foarte generos, 
neplângându-mă niciodată că în fiecare weekend trebuie să 
petrecem o groază de timp cu Millie? 

— Ba da, am spus amărâtă. 

A dat din cap, mulțumit. 

— Deci, cum rămâne, Grace? Aeroportul sau spitalul? Soțul 
tău sau sora ta? 

S-a oprit o clipă. 

— Eu sau Millie? 

— Tu, Jack, am spus încet. Tu, bineînţeles. 

— Bun. Acum, unde ţi-e pașaportul? 

— În geantă, am îngânat. 

— MI-I dai? 

Am luat geanta, am scos pașaportul și i l-am întins. 

— Mulţumesc, a spus el, strecurându-l în buzunarul interior de 
la haină. 

Fără vreun alt cuvânt, a băgat mașina în viteză, a ieșit din 
stația service și a intrat din nou pe autostradă. 

In ciuda celor întâmplate, nu-mi venea să cred cu adevărat că 
nu avea să mă ducă la Millie și m-am întrebat dacă tocmai 
fusesem supusă unui test de vreun fel și pentru că-l alesesem 
pe el, și nu pe ea, acum avea de gând să mă ducă la spital. 
Când am văzut că tot spre aeroport ne îndreptăm, m-a cuprins 
deznădejdea, nu doar din cauza lui Millie, ci și din cauză că, în 
cele șase luni de când îl cunoșteam pe Jack, nici nu întrezărisem 
această latură a caracterului lui. Nu bănuisem niciodată că 
putea să fie altfel decât omul cel mai bun, cel mai rezonabil din 
univers. Toate instinctele îmi spuneau să-i cer să oprească 
mașina și să mă lase să cobor, dar mă speria ceea ce s-ar fi 
întâmplat dacă o făceam. În starea de spirit în care era, nu 
aveam cum să știu dacă și-ar fi dus ameninţarea la capăt și ar fi 

plecat în Thailanda fără mine. lar dacă o făcea, ce s-ar fi ales de 
mine, de noi, de căsnicia noastră? Când am ajuns la aeroport, 
îmi era rău din cauza stresului. 

In timp ce stăteam la coadă așteptând să ne înregistrăm, Jack 
a sugerat s-o sun pe mama și să-i spun că nu putuserăm să 
trecem pe la spital, spunându-mi că, cu cât o făceam mai 
repede, cu atât avea să fie mai bine pentru toţi. Incă uluită de 
atitudinea lui, am făcut ce mi-a spus și, când mi-a răspuns direct 
căsuta vocală a mamei, n-am știut dacă să mă neliniștesc sau 
să suflu ușurată. M-am gândit că probabil era bine că n-am 
putut să vorbesc cu Millie și am lăsat un mesaj, explicând că 
înțelesesem greșit ora plecării și nu mai putusem să trec pe la 
spital. Am rugat-o pe mama s-o sărute pe Millie din partea mea 
și să-i spună că am s-o sun când ajungem în Thailanda. Când am 
închis, Jack a zâmbit și mi-a luat mâna și, pentru prima dată, mi- 
a venit să o smulg din mâinile lui. 

Când ne-am apropiat de ghișeu, Jack a fost atât de fermecător 
cu lucrătoarea de la aeroport, explicându-i că eram proaspăt 
căsătoriţi și că avusesem o zi a nunţii vecină cu dezastrul din 
cauză că domnișoara de onoare, care avea sindromul Down, 
căzuse pe scări și-și rupsese piciorul, încât am fost avansați la 
clasa întâi. Dar asta nu m-a făcut să mă simt mai bine - ba 
dimpotrivă, faptul că s-a folosit de boala lui Millie pentru a fi 
compătimit m-a dezgustat. Vechiul Jack n-ar fi făcut niciodată 
așa ceva și mă îngrozea gândul că următoarele două săptămâni 
aveam să le petrec cu cineva care devenise, practic, un străin. 

In sala de plecare am fost și mai derutată când Jack s-a așezat 
și a citit ziarul cu braţul petrecut pe după umerii mei de parcă n- 
ar fi avut nicio grijă pe lume. Am refuzat șampania când ne-a 
fost oferită, sperând ca Jack să-nțeleagă că nu aveam chef să 
sărbătoresc. Dar el a acceptat imediat paharul, aparent 
neafectat de prăpastia care se căscase între noi. Am încercat să- 
mi spun că toate cele întâmplate între noi nu erau decât o 
ciondăneală de îndrăgostiţi, o abatere de moment de la drumul 
spre o căsnicie lungă și fericită, dar știam că treaba era mai 
serioasă. Dorind să înţeleg unde greșiserăm, am revăzut în gând 
tot ce se întâmplase de când ieșisem din baie, cu mai puţin de 
douăzeci și patru de ore în urmă, iar când mi-am adus aminte de 
mesajele pe care le lăsasem panicată pe telefonul lui, am 
început să mă-ntreb dacă eu eram cea care procedase greșit. 

Dar știam că nu eram, știam că era vina lui Jack, doar că eram 
atât de obosită încât nu reușeam să-mi dau seama de ce. Dintr- 
odată, abia aşteptam să fiu în avion, sperând că după un răsfăţ 
de paisprezece ore aveam să ajung în Thailanda într-o stare de 
spirit mai bună. 

Pentru că în sala de plecare refuzasem să mănânc ceva, când 
am urcat în avion eram lihnită de foame, deoarece fusesem 
prea supărată ca să iau micul dejun. Când ne-am așezat pe 
locurile noastre, Jack a fost îndatoritor, având grijă să am tot ce- 
mi trebuia, așa că moralul mi s-a ridicat puţin. 

— Obosită? a întrebat Jack. 

— Da, am spus, dând din cap. Și foarte flămândă. Dacă 
adorm, mă trezești la cină? 

— Sigur. 

Am adormit înainte ca avionul să decoleze. Când, în cele din 
urmă, am deschis iar ochii, cabina pasagerilor era cufundată în 
întuneric și toată lumea părea să doarmă. Numai Jack era treaz 
și citea ziarul. 

M-am uitat panicată la el. 

— Parcă te-am rugat să mă trezești pentru cină. 

— M-am gândit că e mai bine să nu te deranjez. Dar nu te 
îngrijora, peste două ore vine micul dejun. 

— Dar nu pot să aştept două ore, n-am mai mâncat de ieri! 

— Atunci roagă o stewardesă să-ți aducă ceva. 

M-am uitat lung la el peste spaţiul dintre noi. În cealaltă viaţă 
a noastră de dinainte de căsătorie ar fi sunat el după 
stewardesă. Unde dispăruse gentlemanul perfect? Totul fusese o 
fațadă, își ascunsese adevăratul caracter sub o mantie de 
amabilitate și bună dispoziţie ca să mă impresioneze? Și-a dat 
seama că mă uitam la el și a pus ziarul jos. 

— Cine ești, Jack? am întrebat. 

— Soţul tău, a spus el. Sunt soțul tău. 

Mi-a luat mâna, a dus-o la buze și a sărutat-o. 

— La bine și la rău. La boală și la sănătate. Până moartea ne 
va despărți. 

Lăsându-mi mâna, a apăsat butonul și a chemat stewardesa. 
Aceasta a venit imediat. 

— Ai putea să-i aduci soţiei mele ceva de mâncare, te rog? 
Din păcate, a ratat cina. 

— Sigur, domnule, a spus ea zâmbind. 

— Gata, a spus Jack după plecarea ei. Mulțumită? 

A luat iar ziarul și m-am bucurat că nu vedea jalnicele lacrimi 
de recunoștință care mi-au împânzit ochii. Am mâncat repede și, 
neţinând să stau de vorbă cu Jack, am dormit până când avionul 
s-a pregătit de aterizare în Bangkok. 

Jack insistase să se ocupe el de toate aranjamentele pentru 
luna de miere deoarece voia să fie o surpriză pentru mine. 
Fusese deja de câteva ori în Thailanda și cunoștea cele mai 
bune locuri de cazare, așa că, deși mi se vorbise mult despre 
Koh Samui, n-aveam idee unde mergeam de fapt. Am fost 
dezamăgită când, în loc să ne îndreptăm spre plecările interne, 
Jack m-a condus spre staţia de taxiuri. Curând, eram în drum 
spre centrul Bangkokului și n-am putut să nu mă entuziasmez la 
forfota orașului, deși eram cam înspăimântată de zgomot. Când 
taxiul a încetinit în faţa unui hotel numit The Golden Temple, m- 
am înseninat și mai mult deoarece era unul dintre cele mai 
frumoase hoteluri pe care le văzusem. Dar, în loc să oprească, 
taxiul și-a continuat drumul până am ajuns în fața unui hotel 
bun, dar mai puţin luxos, aflat la trei sute de metri mai încolo. 
Holul arăta mai bine decât fațada. Dar când am ajuns în camera 
noastră și am descoperit că baia era atât de mică încât Jack ar fi 
reușit cu greu să facă duș, m-am așteptat ca el să se întoarcă și 
să plece imediat. 

— Perfect, a spus el, scoțându-și sacoul, l-a atârnat în șifonier. 
Este exact ce voiam. 

— Doar nu vorbești serios, Jack. 

M-am uitat prin cameră. 

— Oare nu putem găsi ceva mai bun? 

— E vremea să te trezești, Grace. 

Arăta atât de serios încât m-am întrebat de ce nu-mi trecuse 
prin cap că poate-și pierduse slujba și, cu cât mă gândeam mai 
mult la asta, cu atât eram mai convinsă că găsisem explicaţia 
perfectă a schimbării lui bruște. Dacă mi-ar fi spus vineri seară, 
probabil că sâmbătă, în timp ce făceam baie, m-aș fi gândit că 
el s-a dus înapoi la birou să-ncerce să aranjeze lucrurile cu 
ceilalți parteneri înainte să plecăm în luna de miere. Bineînţeles 
că n-ar fi voit să-mi spună la nuntă, bineînțeles că, în 
comparaţie cu situaţia lui, vizita mea la Millie trebuie să fi părut 
un nimic. Nu era de mirare că voise să aștepte să ajungem în 
Thailanda ca să-mi spună ce se-ntâmplase și, întrucât era 

evident că schimbase rezervarea la hotel cu ceva mai ieftin, 
eram pregătită să aud că nu reușise să negocieze recăpătarea 
slujbei. 

— Ce s-a întâmplat? am întrebat. 

— Din păcate, visul s-a terminat. 

— Nu contează, am spus pe un ton optimist, spunându-mi că 
acesta putea fi, de fapt, cel mai bun lucru care ni s-a întâmplat. 
Ne descurcăm noi. 

— Ce vrei să spui? 

— Păi, sunt sigură că ai să găsești ușor altă slujbă - sau, dacă 
vrei, ai putea chiar să-ți înfiinţezi firma ta. Și, dacă situaţia e cu 
adevărat critică, pot oricând să mă întorc la muncă. N-o să-mi 
pot recăpăta vechea slujbă, dar sunt sigură că voi primi un post. 

S-a uitat amuzat la mine. 

— Nu mi-am pierdut slujba, Grace. 

L-am privit lung. 

— Atunci ce e toată treaba asta? 

A clătinat din cap cu tristeţe. 

— Ar fi trebuit s-o alegi pe Millie, zău c-ar fi trebuit. 

Un fior de frică mi-a trecut pe șira spinării. 

— Ce se petrece? am întrebat, încercând să-mi păstrez glasul 
calm. De ce ești așa? 

— Tu îţi dai seama ce ai făcut, îţi dai seama că ţi-ai vândut 
sufletul mie? Și pe al lui Millie, de fapt. 

A făcut o pauză. 

— Mai ales pe al lui Millie. 

— Încetează! am spus cu asprime. Nu te mai juca cu mine! 

— Nu e un joc. 

În fața calmului lui, m-a cuprins panica. Mi-am aruncat ochii 
prin cameră; căutând în mod subconștient o cale de ieșire. 

— E prea târziu, a spus el, observând asta. Mult prea târziu. 

— Nu înțeleg, am spus, înăbușindu-mi un hohot de plâns. Ce 
vrei? 

— Exact ce am - pe tine și pe Millie. 

— Pe Millie nu o ai și, cu siguranţă, nici pe mine. 

Mi-am înșfăcat bagajul de mână și m-am uitat furioasă la el. 

— Mă întorc la Londra. 

M-a lăsat să ajung la ușă. 

— Grace? 

Nu m-am întors imediat pentru că nu știam cum aveam să 
reacţionez când îmi spunea ce eram sigură că avea să-mi spună, 
că totul fusese o glumă stupidă. Nici nu voiam să vadă cât de 
ușurată mă simţeam, pentru că nici nu voiam să mă gândesc ce 
s-ar fi întâmplat dacă m-ar fi lăsat să trec pragul. 

— Ce este? am întrebat cu răceală. 

A băgat mâna în buzunar și a scos pașaportul meu. 

— N-ai uitat ceva? 

Ținându-l cu două degete, l-a plimbat prin faţa ochilor mei. 

— Nu poţi să pleci în Anglia fără el, știi și tu. De fapt, nu poți 
să pleci nicăieri fără el. 

Am întins mâna. 

— Dă-mi-l, te rog. 

— Nu. 

— Dă-mi pașaportul, Jack! Vorbesc serios! 

— Chiar dacă ţi l-aș da, cum ai ajunge la aeroport fără bani? 

— Am bani, am spus cu semeţie, bucuroasă că înainte să 
plecăm cumpărasem niște bani thailandezi. Am și un card de 
credit. 

— Ba nu, a spus el, clătinând din cap cu regret, nu ai. Nu mai 
ai. 

Am deschis repede fermoarul bagajului de mână, am văzut că 
poșeta mea lipsea, la fel și mobilul meu. 

— Unde sunt poșeta mea și telefonul? Ce ai făcut cu ele? 

M-am repezit la geanta lui de voiaj și am scotocit prin ea, 
căutându-le. 

— N-ai să le găsești acolo, a spus el amuzat. Pierzi timpul. 

— Tu chiar crezi că poţi să mă ţii prizonieră aici? Că n-am să 
pot scăpa, dacă vreau? 

— Aici intervine Millie, a spus el serios. 

M-am răcit. 

— Ce vrei să spui? 

— Ca să mă exprim așa - ce crezi că se va întâmpla cu ea 
dacă nu-i mai platesc taxele școlare? Un azil, poate? 

— Îi voi plăti eu taxele - am destui bani din vânzarea casei. 

— Banii ăia mi i-ai dat mie, adu-ţi aminte, ca să cumpăr 
mobilă pentru noua noastră casă, ceea ce am și făcut. Cât 
despre ce a rămas - ei bine, acum sunt ai mei. Tu n-ai niciun 
ban, Grace, nimic! 

— Atunci am să mă întorc la muncă. Și, pentru restul de bani, 
am să te dau în judecată, am adăugat furioasă. 

— Ba nu, n-ai să mă dai. În primul rând, n-ai să te întorci la 
muncă. 

— Nu mă poți opri. 

— Ba firește că pot. 

— Cum? Suntem în secolul douăzeci și unu, Jack. Dacă toate 
astea chiar se întâmplă, dacă nu sunt o glumă macabră, chiar 
crezi că am să rămân măritată cu tine? 

— Da, pentru că n-ai de ales. Ce-ar fi să stai jos ca să-ţi spun 
de ce? 

— Nu mă interesează. Dă-mi pașaportul și bani cât să ajung în 
Anglia și vom considera că toată povestea asta a fost o greșeală 
cumplită. Tu poţi să rămâi aici dacă vrei, iar când te vei întoarce 
în ţară le vom spune tuturor că ne-am dat seama că n-a fost să 
fie și am hotărât să ne despărțim. 

— Eşti foarte generoasă! 

S-a gândit o clipă, iar eu mi-am ţinut răsuflarea. 

— Singura problemă e că eu nu fac greșeli. N-am făcut 
niciodată și nici nu voi face. 

— Te rog, Jack, am spus deznădăjduită. Te rog, lasă-mă să 
plec! 

— Uite ce-am să fac. Dacă stai jos, am să-ţi explic totul, cum 
am promis. Și după aceea, după ce vei auzi ce am de spus, dacă 
tot vei mai vrea să pleci, eu te voi lăsa. 

— Promiţi? 

— Îți dau cuvântul meu. 

Mi-am cântărit repede opţiunile și, când mi-am dat seama că 
nu aveam de ales, m-am așezat pe marginea patului, cât mai 
departe de el. 

— Dă-i drumul. 

El a dat din cap. 

— Însă, înainte de a începe, doar ca să-nţelegi că vorbesc 
foarte serios, am să-ți spun un secret. 

M-am uitat circumspectă la el. 

— Care? 

S-a aplecat spre mine, cu un zâmbet slab în colţul gurii. 

— Nu există nicio menajeră, a șoptit. 

PREZENT 


Când ajungeam acasă după prânzul luat cu Diane și Esther, 
am urcat în camera mea, ca întotdeauna. Am auzit cheia 
răsucindu-se în broască și, după câteva minute, zgomotul 
obloanelor trase; o măsură suplimentară de precauţie ca eu să 
nu pot ieși pe ușa încuiată și să ajung pe scări în hol, lucru 
absolut improbabil. Urechile mele, acordate fin după cele mai 
slabe zgomote - altceva nu are ce să le stimuleze, întrucât n-am 
muzică, n-am televizor -, prind zumzăitul porților negre care se 
deschid și, curând după aceea, scârțâitul pietrișului de pe alee 
sub roțile mașinii. Plecarea lui nu mă neliniștește ca de obicei, 
pentru că astăzi am mâncat. Odată nu s-a întors trei zile și eram 
gata să mănânc săpunul din baie. 

Mă uit prin camera care de șase luni îmi este casă. Nu-i mare 
lucru în ea, doar un pat, o fereastră zăbrelită și încă o ușă. Ea dă 
într-o baie mică, singurul meu portal spre o altă lume, unde 
singurele ornamente sunt un duș, o chiuvetă și un scaun de 
toaletă, un săpun micuţ și un prosop. 

Deși cunosc fiecare centimetru al acestor două încăperi, ochii 
mei le cercetează continuu, pentru că întotdeauna există gândul 
că poate mi-a scăpat ceva ce mi-ar face viaţa mai suportabilă, 
un cui pe care să-l folosesc pentru a-mi grava suferinţa pe 
marginea patului sau pentru a lăsa măcar o urmă dacă aș 
dispărea brusc. Dar nu e nimic. Oricum, Jack nu și-a pus în gând 
să mă omoare. Planul lui e mai subtil și, ca întotdeauna când mă 
gândesc la ce o să vină, mă rog înnebunită ca, în drum spre 
casă de la muncă, să moară într-un accident de mașină. Dacă 
nu diseară, atunci înainte de sfârșitul lui iunie, când Millie va 
veni să locuiască la noi. Pentru că, după aceea, va fi prea târziu. 

N-am cărți, ziare sau un pix care să mă ajute să mă gândesc 
la altceva. Imi petrec zilele suspendată în timp, o masă pasivă 
de umanitate. Cel puţin, asta vede Jack. În realitate, aștept 
răbdătoare să se ivească un prilej favorabil, cum sigur se va ivi - 
pentru că, dacă n-aş crede că se va ivi, cum aș putea să merg 
mai departe? Cum aș putea să continui farsa în care s-a 
transformat viaţa mea? 

Aproape am crezut că șansa mea a venit azi, lucru care, privit 
retrospectiv, a fost o prostie din partea mea. Cum am putut să 
cred că Jack m-ar fi lăsat să mă duc singură la o masă de prânz, 
prilej de care aș fi putut profita pentru a fugi de el? Doar că el 
nu mai mersese niciodată până-ntr-acolo încât să mă ducă tot 
drumul, ci se mulțumise să se joace cu iluziile mele. Odată, când 
m-am prefăcut în faţa lui Diane că uitasem că trebuia să iau 
prânzul cu ea, mă dusese doar până la jumătatea drumului până 
la restaurant, râzând de expresia dezamăgită care mi-a apărut 
pe față când mi-am dat seama că șansa mea de a evada se 
evaporase. ă 

Mă gândesc deseori să-l omor, dar nu pot. In primul rând, n- 
am mijloacele necesare. N-am acces la medicamente, cuțite sau 
orice alt instrument de distrugere, pentru că are el grijă de 
toate. Dacă-i cer o aspirină pentru durerea de cap și 
catadicsește să-mi aducă, așteaptă până o înghit ca să n-o 
ascund undeva și, cu timpul, să-mi fac un stoc suficient pentru 
a-l otrăvi. Mâncarea mi-o aduce pe farfurii de plastic însoţite de 
tacâmuri de plastic și pahare de plastic. Când pregătesc 
mâncarea pentru o cină la care avem invitaţi este mereu 
prezent și se uită atent cum pun cuţitele la loc în cutii, ca nu 
cumva să ascund unul asupra mea și să-l folosesc într-un 
moment oportun ca să-l ucid. Sau îmi taie el ce am nevoie. 
Oricum, ce rost ar avea să îl omor? Dacă aș fi trimisă la 
închisoare, ce s-ar alege de Millie? Totuși, n-am fost mereu atât 
de pasivă. Când am înţeles pe deplin că eram într-o situaţie 
disperată, am dat dovadă de ingeniozitate în încercările de a 
scăpa de el. Dar, într-un final, n-a meritat; preţul pe care l-am 
plătit de fiecare dată a fost prea mare. 

Mă ridic de pe pat și mă uit pe fereastră la grădina de jos. 
Gratiile sunt atât de apropiate încât ar fi inutil să sparg geamul 
în speranţa de a mă strecura printre ele, iar șansele de a găsi un 
obiect cu care să le pilesc sunt nule. Chiar dacă, printr-o 
minune, în rarele ocazii când sunt lăsată să ies din casă, aș găsi 
un astfel de obiect, n-aș putea să-l iau, fiindcă Jack e 
întotdeauna cu mine. Este supraveghetorul meu, paznicul meu, 
temnicerul meu. N-am voie să merg nicăieri fără el, nici măcar 
la toaletă într-un restaurant. 

Jack crede că, dacă m-ar scăpa din ochi chiar și două 
secunde, aș profita de prilej pentru a-i spune cuiva despre 

situația mea, pentru a cere ajutor, pentru a fugi. Însă n-aș mai 
fugi decât dacă aș fi sută la sută sigură că m-ar crede cineva, 
pentru că trebuie să mă gândesc la Millie. Ea este motivul 
pentru care nu strig după ajutor pe stradă sau la restaurant și, 
în plus, Jack este mult mai credibil decât mine. Am încercat o 
dată și lumea m-a crezut nebună, în timp ce Jack a fost 
compătimit că trebuie să-mi suporte delirul incoerent. 

In cameră n-am nici ceas de perete, nici ceas de mână, dar 
am ajuns expertă în estimarea orei. larna, când se înnorează 
devreme, e mai ușor, dar vara nu știu sigur ora exactă la care 
Jack se întoarce de la muncă - din câte știu, ar putea fi oricând 
între șapte și zece. Oricât ar părea de ciudat, semnele 
întoarcerii lui mă liniștesc întotdeauna. De atunci de când nu s-a 
întors trei zile, mi-e teamă că am să mor de foame. M-a învățat 
minte. Dacă am învățat ceva despre Jack, este că tot ce face și 
ce spune e calculat până la ultimul punct. El se mândrește că 
spune doar adevărul și îi place la nebunie că sunt singura care- 
nțelege ce se află în spatele vorbelor lui. 

Comentariul pe care l-a făcut la cina dată de noi, când a spus 
că venirea lui Millie pentru a locui la noi o să mai adauge o 
dimensiune vieții noastre, este doar un exemplu al felului lui de 
a vorbi cu dublu înțeles. Un altul este comentariul lui cum că 
faptul că a știut că eu aș face orice pentru Millie l-a făcut să-și 
dea seama că eu sunt femeia pe care a căutat-o toată viaţa. 

După estimarea mea, în seara asta vine acasă pe la opt. Aud 
ușa din față deschizându-se, și apoi închizându-se în urma lui, îi 
aud pașii pe hol și zgomotul cheii aruncate pe masa din hol. Mi-l 
închipui scoțând telefonul din buzunar și, după câteva secunde, 
aud zornăitul cheilor când îl pune lângă ele. Un moment de 
liniște, apoi zgomotul ușii de la vestiar când își atârnă acolo 
sacoul. II cunosc îndeajuns ca să știu că se va duce direct în 
bucătărie și-și va turna un whisky, dar știu asta doar pentru că 
încăperea în care stau se află deasupra bucătăriei și am învățat 
să deosebesc zgomotele pe care le face seara. 

Bineînţeles, după aproximativ un minut - timp în care s-a 
uitat, poate, prin corespondenţă - îl aud intrând în bucătărie, 
deschizând ușa dulapului, scoțând un pahar, închizând-o la loc, 
ducându-se la congelator, deschizând ușa, deschizând sertarul, 
scoțând tăviţa cu cuburi de gheaţă, eliberând cu un trosnet 
cuburile, aruncând două în pahar, unul după altul. Il aud 

deschizând robinetul, umplând la loc tăvița, punând-o înapoi în 
sertar, închizând sertarul, închizând ușa, luând sticla de whisky 
de pe margine, deșurubând capacul, turnând în pahar, 
înșurubând capacul, punând sticla la loc, luând paharul. Nu aud 
când ia prima înghiţitură, dar îmi închipui c-o face fiindcă 
întotdeauna trec câteva secunde înainte să-l aud ducându-se 
înapoi la ușa bucătăriei, ieșind în hol și intrând în birou. S-ar 
putea să-mi aducă să mănânc ceva în cursul serii, însă, fiindcă 
am mâncat la prânz, nu-mi fac griji. 

Mesele pe care mi le aduce nu au un caracter regulat. Pot să 
primesc una dimineaţă sau una seara, sau deloc. Dacă-mi aduce 
micul dejun, el poate fi compus din cereale și un pahar de suc, 
sau un fruct și apă. Seara poate fi o masă alcătuită din trei feluri 
și un pahar cu vin, sau un sandviș și lapte. Jack știe că nimic nu 
e mai reconfortant decât rutina și de aceea mi-o refuză. Insă, 
fără să știe, îmi face o favoare. Fără rutină, nu există riscul să 
fiu internată într-un ospiciu și să nu mai pot gândi singură. Și 
trebuie să gândesc singură. 

Este îngrozitor să depinzi de cineva pentru necesităţile de 
bază ale vieţii, deși mulțumită robinetului din micuța mea baie 
n-am să mor niciodată de sete. Însă aș putea să mor de 
plictiseală, pentru că n-am cu ce să-mi umplu zilele pustii care 
se întind în faţa mea la nesfârșit. Cinele cu invitaţi de care-mi 
era atâta groază sunt acum o distracţie bine venită. Îmi place 
chiar provocarea cererilor tot mai exigente ale lui Jack privitoare 
la întocmirea meniului pentru invitaţii noștri, pentru că, atunci 
când înregistrez un succes, cum a fost sâmbăta trecută, gustul 
victoriei îmi face existența suportabilă. Asta e viața mea. 

La vreo jumătate de oră după ce a ajuns acasă, îi aud pașii pe 
scări, apoi pe palier. Cheia se răsucește în broască. Ușa se 
deschide și, în prag, apare soţul meu chipeș și psihopat. Mă uit 
cu speranţă la mâinile lui, dar nu văd nicio tavă. 

— Am primit un e-mail de la școala lui Millie, ar vrea să stea 
de vorbă cu noi. 

Se uită atent la mine o clipă. 

— Ce-ar putea să vrea să ne spună, mă-ntreb? adaugă el. 

Mi se face frig. 

— Habar n-am, spun, bucuroasă că nu poate vedea cât de 
repede-mi bate inima. 

— Păi, trebuie să mergem să aflăm, nu-i așa? Se pare că 
Janice i-a spus doamnei Goodrich că ne gândim să mergem iar 
în vizită duminica asta și ea ne-a sugerat să mergem puţin mai 
devreme ca să discutăm. Sper că totul e bine. 

— Sunt sigură că este, spun, mai calmă decât mă simt. 

— Ar fi bine să fie. 

Pleacă, încuind ușa după el. Deși mă bucur că doamna 
Goodrich a trimis e-mailul, pentru că asta înseamnă că am s-o 
revăd pe Millie, sunt și neliniștită. N-am mai fost niciodată 
chemaţi la școală. Millie știe că nu trebuie să spună o vorbă, 
însă uneori mă-ntreb dacă chiar înțelege. Ea habar n-are câte 
sunt în joc, cum i-aș putea spune vreodată? 

Simt imperios nevoia de a găsi o soluţie la coșmarul în care 
suntem prinse - coșmarul în care eu ne-am băgat pe amândouă 
- și îmi impun să respir adânc, să nu intru-n panică. Am aproape 
patru luni la dispoziţie, îmi spun din nou, patru luni ca să găsesc 
acel prilej care să ne scape pe mine și pe Millie de el, și trebuie 
s-o fac singură, fiindcă nu are cine să ne ajute. Singurii care ar fi 
putut să o facă - datorită instinctului primar matern sau patern - 
sunt acum în cealaltă parte a lumii, încurajați de Jack să se mute 
acolo mai repede decât avuseseră de gând. 

El este foarte deștept, extrem de deștept. A folosit împotriva 
mea tot ce i-am povestit. Aș vrea să nu-i fi spus despre groaza 
părinţilor când s-a născut Millie. Sau cum numărau zilele până 
mi-am îndeplinit promisiunea de a o lua pe Millie să stea la mine 
ca ei să se poată, în sfârșit, să se mute în Noua Zeelandă. L-am 
lăsat să profite de groaza lor că aveam să nu mai recunosc ce 
promisesem și, până la urmă, ei trebuiau să aibă grijă de Millie. 
În weekendul în care m-a rugat să-l duc la părinţii mei, n-a făcut- 
o pentru a-i cere tatii mâna mea, ci pentru a-i spune că eu 
vorbisem despre plecarea lui Millie cu ei în Noua Zeelandă, 
deoarece voiam să mă mărit și să-mi întemeiez o familie. Când 
tata era să moară de șoc, Jack le-a sugerat să emigreze mai 
repede, scoţându-i practic din viața mea pe singurii oameni care 
ar fi putut să mă ajute. 

Mă așez pe pat, întrebându-mă cum o să decurgă seara și 
apoi noaptea. Gândul la întâlnirea cu doamna Goodrich îmi va 
alunga somnul. Privind obiectiv, întâlnirea ar fi ocazia perfectă 
de a da în vileag adevărul, că Jack mă ţine prizonieră, că are de 
gând să-i facă rău lui Millie. O pot implora să mă ajute, să sune 

la poliţie. Dar am mai făcut asta și știu pe pielea mea că Jack îmi 
va plănui moartea dacă voi îndrăzni să respir altfel decât de 
obicei în timpul întâlnirii. Nu doar că voi fi umilită și mai 
deznădăjduită decât sunt deja, dar Jack va avea grijă să se 
răzbune. Întind mâinile în faţă și tremuratul pe care nu-l pot 
controla îmi spune ceea ce Jack a știut tot timpul - că frica este 
cel mai bun mijloc de descurajare. 

TRECUT 


— Ce vrei să spui? am întrebat în timp ce stăteam pe 
marginea patului din camera noastră de hotel. 

Mă întrebam de ce, când îmi oferise șansa de a mă duce la 
Millie la spital sau de a merge în Thailanda cu el, crezusem că 
totuși era un om bun, în ciuda celor întâmplate la nunta noastră. 

— Exact ce am spus - nu există nicio menajeră. 

Am oftat, prea obosită pentru aiurelile lui. 

— Ce vrei să-mi spui? 

— O poveste. O poveste despre un băiat. Ai vrea s-o auzi? 

— Dacă după aceea mă lași să plec, da, mi-ar face plăcere să 
o aud. 

— Bun. 

A tras singurul scaun din cameră și s-a așezat în faţa mea. 

— A fost odată un băiat care trăia într-o ţară îndepărtată, 
foarte departe de aici, cu mama și tatăl lui. Când era foarte mic, 
băiatul se temea de tatăl vânjos și puternic și o iubea pe mamă. 
Dar când a văzut că mama era slabă și inutilă și incapabilă să-l 
apere de tată, băiatul a început s-o disprețuiască și să se bucure 
de groaza din ochii ei când tatăl o târa în pivniţă s-o încuie acolo 
cu șobolanii... Faptul că tatăl putea să inspire atâta groază unei 
alte fiinţe umane a transformat frica băiatului în admiraţie, și el 
a început să-și dorească să-l întreacă. Curând, ţipetele mamei 
sale, care răzbăteau prin dușumea, au devenit muzică pentru 
urechile lui, iar mirosul fricii ei, cel mai grozav parfum. Efectul a 
fost atât de puternic încât a început să dorească pătimaș să facă 
la fel și, când tatăl îl lăsa stăpân pe casă, băiatul își ducea 
mama în pivniță, iar rugăminţile ei de a nu o lăsa acolo nu 
făceau decât să-l excite. lar după aceea, în timp ce se-mbăta cu 
sunetul fricii ei și inspira mirosul acelei frici, își dorea s-o poată 
ţine acolo în veci... Într-o noapte, când băiatul avea în jur de 
treisprezece ani, mama a reușit să scape din pivniţă în timp ce 
tatăl lucra afară pe terenul arendat. Insă băiatul știa că, dacă ea 
pleca, nu avea să mai audă sunetul fricii ei, așa că a lovit-o ca s- 
o împiedice să plece. lar când ea a ţipat, a lovit-o iar. Și iar. Și cu 
cât ea tipa mai mult, cu atât mai mult o lovea și el și nu s-a 

putut opri nici când ea a căzut la pământ. ȘI, în timp ce se uita 
la fața ei tumefiată și plină de sânge, s-a gândit că nu avea să 
mai fie niciodată frumoasă... Tatăl, alarmat de ţipetele mamei, l- 
a tras pe băiat de pe ea. Dar era prea târziu, fiindcă ea era deja 
moartă. Tatăl s-a înfuriat și l-a lovit pe băiat, iar băiatul l-a lovit 
pe el. Când a venit poliţia, băiatul le-a spus că tatăl îi omorâse 
mama și că el încercase s-o apere. Așa că tatăl a ajuns la 
închisoare și băiatul s-a bucurat... Când băiatul a mai crescut, a 
început să dorească să aibă pe cineva numai al lui, căruia să-i 
poată insufla frică oricând voia și cum voia, cineva pe care să-l 
poată ţine ascuns, cineva căruia nimeni să nu-i simtă lipsa 
vreodată. Știa că nu avea să fie ușor să găsească o astfel de 
persoană, dar era convins că, dacă stăruia în căutările sale, în 
cele din urmă avea s-o găsească. Și, în timp ce căuta, s-a gândit 
la o cale de a-și satisface poftele. Și știi ce a facut? 

Am clătinat din cap amorțită. 

— S-a făcut avocat, specializându-se în cazuri de violență 
domestică. 

S-a aplecat și și-a apropiat gura de urechea mea. 

— Și s-a însurat cu tine, Grace. 

Mi s-a tăiat respiraţia. Tot timpul cât vorbise nu voisem să 
cred că el era băiatul din poveste, și atunci m-a apucat un 
tremurat îngrozitor. În timp ce camera dansa în faţa ochilor mei, 
el s-a rezemat de speteaza scaunului și și-a întins picioarele, cu 
o expresie de satisfacție pe faţă. 

— Și acum, spune, ţi-a plăcut povestea? 

— Nu, am spus cu glasul tremurând. Dar am ascultat-o, așa 
că acum pot să plec? 

Am dat să mă ridic, dar el m-a împins la loc. 

— Din păcate, nu. 

De spaimă, am început să plâng. 

— Dar mi-ai promis. 

— Serios? 

— Te rog! Lasă-mă să plec, te rog! N-am să spun nimănui 
ceea ce mi-ai povestit. Îţi promit. 

— Ba firește că ai să povestești. 

Am clătinat din cap. 

— Ba nu, n-am să povestesc. 

A tăcut o clipă, de parcă se gândea la ce spusesem. 

— Grace, nu te pot lăsa să pleci fiindcă am nevoie de tine. 

Văzând frica din ochii mei, s-a lăsat pe vine lângă mine și a 
inspirat. 

— Perfect, a șoptit el. 

Felul în care a spus-o m-a îngrozit și m-am dat înapoi. 

— Nu te speria, n-am să-ţi fac rău, a spus, întinzând mâna și 
mângâindu-mă pe obraz. Nu de asta ești aici. Dar să ne- 
ntoarcem la poveste. Așadar, în timp ce căutam pe cineva 
numai al meu, m-am acoperit cu respectabilitate. Mai întâi, am 
căutat un nume perfect și am găsit - Angel. Ba chiar mi-a trecut 
prin cap să-mi spun Gabriel Angel, dar m-am gândit că poate 
era cam prea mult, așa că m-am interesat, am cercetat și am 
descoperit că, de multe ori, băieţii buni din filme se numesc Jack 
și, hocus-pocus! Așa s-a născut Jack Angel. Apoi mi-am găsit 
slujba perfectă. 

A clătinat amuzat din cap. 

— Ironia sorții nu încetează să mă uimească - Jack Angel, 
apărătorul femeilor bătute! Dar aveam nevoie și de o viaţă 
perfectă - când un bărbat ajunge la patruzeci de ani fără o soţie, 
oamenii încep să-și pună întrebări - așa că-ţi poţi închipui ce am 
simţit când v-am văzut pe tine și pe Millie în parc, soția mea 
perfectă și... 

— Niciodată! am strigat. Nu voi fi niciodată soţia ta perfectă. 
Dacă crezi că am să rămân măritată cu tine după ce mi-ai 
povestit, să fac copii cu tine... 

A izbucnit în râs, întrerupându-mă. 

— Copii! Ştii care e cel mai greu lucru pe care l-am făcut în 
viața mea? Nu faptul că am omorât-o pe mama și l-am băgat pe 
tata la închisoare - lucrurile astea au fost ușoare, o plăcere 
chiar. Nu, cel mai greu lucru a fost să fac sex cu tine. Cum de n- 
ai bănuit, cum de n-ai înţeles din pretextele mele? Cum de nu ți- 
ai dat seama că, atunci când, în sfârșit, am făcut sex cu tine, 
pentru mine, a fost un efort dezgustător, nenatural. De asta am 
dispărut azi-noapte. Ştiam că te așteptai să fac dragoste cu tine 
- în definitiv, era noaptea nunţii noastre - și gândul că trebuia să 
trec prin asta doar ca să păstrez aparențele a fost mai mult 
decât puteam suporta. Așa că, înţelegi tu, nu mă aștept să ai 
copii cu mine. Când oamenii vor începe să întrebe, le vom spune 
că avem probleme și, după aceea, din politețe, nu vor mai pune 
întrebări. Vreau să fii soţia mea, Grace, dar numai cu numele. 
Nu tu ești răsplata mea, Grace, Millie este. 

L-am privit lung. 

— Millie? 

— Da, Millie. Corespunde perfect tuturor cerinţelor mele. Încă 
șaisprezece luni și va fi a mea și voi avea în sfârșit ce am fost 
nevoit să-mi refuz atâta timp. În afară de tine, nimeni nu-i va 
simţi lipsa. Nu c-aș avea de gând s-o omor - am făcut o dată 
greșeala asta. 

Am sărit în picioare. 

— Tu chiar crezi că te voi lăsa să te atingi de un fir de păr al 
lui Millie? 

— Dacă aș vrea cu adevărat, chiar crezi că m-ai putea opri? 

Am alergat spre ușă. 

— E încuiată, a spus el pe un ton plictisit. 

— Ajutor! am strigat, bătând în ușă cu pumnul. Ajutor! 

— Mai fă asta o dată și n-ai s-o mai vezi niciodată pe Millie! a 
spus el răstit. Vino înapoi și stai jos. 

Înnebunită de frică, am continuat să bat în ușă, strigând după 
ajutor. 

— Te avertizez, Grace. Ții minte că ţi-am spus că pot s-o bag 
pe Millie într-un azil? Știi ce ușor pot să aranjez asta? 

A pocnit din degete. 

— Uite-așa de repede. 

M-am răsucit spre el. 

— Părinţii mei n-ar admite niciodată asta. 

— Chiar îi vezi lăsându-și viaţa tihnită ca să dea fuga s-o 
salveze și s-o ia înapoi cu ei? Eu cred că nu. N-are cine să o 
salveze pe Millie, Grace, nici măcar tu. 

— Eu sunt tutorele ei legal! am strigat. 

— Și eu sunt și am acte s-o dovedesc. 

— N-am să fiu niciodată de acord să fie internată! 

— Dar dacă se dovedește că nici tu nu ești întreagă la minte? 
Ca soț al tău, aș fi răspunzător de amândouă și aș putea face 
cum doresc. 

A arătat ușa. 

— Ești invitata mea - bate mai departe în ușă și strigă după 
ajutor. Asta îți demonstrează nebunia. 

— Tu ești nebun! am șuierat. 

— Evident. 

S-a ridicat, s-a dus la noptieră, a smuls telefonul din priză, a 
scos un briceag din buzunar și a tăiat cablul. 

— Am să te las puţin singură ca să te gândești la ce am spus 
și, când mă-ntorc, mai vorbim. Vino și așază-te pe pat. 

— Nu! 

— Nu fi exasperantă! 

— Nu mă ţii tu pe mine încuiată aici! 

A venit spre mine. 

— Nu vreau să te lovesc, din simplul motiv că s-ar putea să nu 
mă pot opri. Dar am s-o fac, dacă trebuie. 

A ridicat braţele, și, crezând c-o să mă lovească, am tresărit. 

— lar dacă mori, cum rămâne cu Millie? 

l-am simţit mâinile pe umeri și am înlemnit de frică, 
așteptându-mă să mă stranguleze. În loc de asta, el m-a ghidat 
cu brutalitate spre pat și m-a împins pe el. În timp ce răsuflăm 
ușurată că nu mă sugrumase, că mai trâiam, am auzit ușa 
deschizându-se și am sărit de pe pat. Dar, înainte să apuc să 
ajung la ușă, el s-a strecurat afară. Când a închis-o după el, am 
bătut cu pumnii în ușă, strigându-i să mă lase să ies. Auzindu-i 
pașii îndepărtându-se pe coridor, am strigat iar și iar după 
ajutor. Dar n-a venit nimeni și, distrusă, m-am lăsat pe podea și 
am plâns. 

Mi-a luat ceva timp să mă adun. M-am ridicat în picioare și m- 
am dus la ușile glisante care dădeau în balcon, însă, oricât m- 
am chinuit să trag de ele, n-am putut să le deschid. Lungindu-mi 
gâtul, m-am uitat dincolo de balcon, dar n-am văzut decât cerul 
senin și acoperișurile unor clădiri. Camera noastră era la etajul 
șase în capătul unui coridor lung, ceea ce-nsemna că nu se 
învecina pe nicio parte cu altă cameră. Ducându-mă la celălalt 
perete, am bătut tare în el de câteva ori, dar, cum n-am primit 
niciun răspuns, am bănuit că oamenii erau plecaţi să viziteze 
punctele de atracţie turistică, întrucât era mijlocul după-amiezii. 

Simţind nevoia să fac ceva, mi-am întors atenţia spre trusele 
noastre de voiaj de pe pat și am început să scotocesc prin ele, 
căutând ceva care să m-ajute să ies din cameră. Dar n-am găsit 
nimic. Penseta și forfecuța mea de unghii dispăruseră. Nu știam 
cum reușise Jack să le scoată din trusa mea de toaletă fără să-l 
văd, dar am presupus că le luase înainte să părăsim Anglia, 
probabil la hotel, în timp ce eu eram în baie. Mi-au dat iar 
lacrimile la gândul că în urmă cu nici douăzeci și patru de ore 
așteptam cu nerăbdare să-mi încep viaţa conjugală fără să am 
nici cea mai mică bănuială despre ce avea să urmeze. 

Înfrângându-mi panica, una ce ameninţa să mă copleșească, 
m-am străduit să mă gândesc raţional la ce puteam să fac. Până 
nu auzeam pe cineva întorcându-se în camera de alături, n-avea 
rost să încerc să atrag atenţia cuiva bătând în perete. M-am 
gândit să strecor un bilet pe sub ușă, cu speranţa c-ar putea să 
treacă pe coridor cineva și c-ar fi suficient de curios ca să-l 
citească. Dar pixul îmi dispăruse din geantă, la fel ca rujurile și 
dermatografele. Jack îmi anticipase fiecare mișcare. 

Am început să cercetez înnebunită camera, căutând ceva - 
orice - care putea să-mi fie de ajutor. Dar n-am găsit nimic. 
Infrântă, m-am așezat pe pat. Dacă n-aș fi auzit zgomotul de uși 
care se deschideau și închideau undeva în hotel, aș fi crezut că 
era pustiu. Insă oricât de reconfortante erau acele zgomote, 
senzația mea de dezorientare era înspăimântătoare. Imi era 
greu să cred că era adevărat ce mi se întâmpla și mi-a trecut 
prin cap că poate eram filmată cu camera ascunsă pentru un 
spectacol de televiziune. 

Dintr-un motiv necunoscut, imaginându-mi că mă urmăream 
pe ecran și că milioane de oameni mă priveau și ei, am făcut un 
pas înapoi și mi-am analizat obiectiv opţiunile. Știam că, dacă 
mă gândeam la povestea îngrozitoare pe care mi-o spusese 
Jack, n-aș fi putut să-mi păstrez calmul relativ pe care reușisem 
să-l dobândesc. Așa că, în schimb, m-am întins pe pat și mi-am 
îndreptat gândurile spre ce aveam să fac când se întorcea Jack, 
ce aveam să-i spun și cum aveam să acţionez. Am simţit că mă 
ia somnul și, cu toate că am încercat să-l alung, când am 
deschis iar ochii, era deja întuneric și mi-am dat seama că 
dormisem ceva timp. Zgomotul vieţii de noapte de pe străzi mi- 
a spus că era seară, și atunci m-am ridicat din pat și m-am dus 
la ușă. 

Nu știu de ce - poate fiindcă eram încă somnoroasă - m-am 
pomenit răsucind instinctiv clanța. Când mi-am dat seama că s- 
a răsucit ușor și că ușa nu era încuiată, am fost atât de șocată 
încât mi-a luat un timp ca să reacţionez. În timp ce stăteam 
acolo, mi-am dat seama dintr-odată că, de fapt, nu-l auzisem 
încuind ușa. Presupusesem doar c-o încuiase și nu încercasem s- 
o deschid. Mi-am dat seama și că nu spusese că avea să mă 
încuie. Ajunsesem singură la acea concluzie. Când mi-am adus 
aminte că mă panicasem și bătusem cu pumnul în ușă și în 

perete, m-am simţit prost și mi-a fost rușine, imaginându-mi-l pe 
Jack râzând în timp ce se îndepărta. 

Ochii mi s-au umplut de lacrimi de furie. Clipind des ca să le 
alung, mi-am amintit că pașaportul și poșeta mea erau la el, că 
eram tot prizonieră. Dar cel puţin puteam să ies din cameră. 

Deschizând încet ușa, îngrozită că l-aș fi putut găsi pe Jack 
afară gata să lovească, am scos capul și m-am uitat pe coridor. 
Văzând că era pustiu, m-am întors în cameră, mi-am găsit 
pantofii, mi-am luat geanta de mână de pe podea și am plecat. 
In timp ce alergam spre lift, gândul că s-ar fi putut să-l găsesc 
pe Jack acolo când ușile se deschideau m-a făcut s-o iau pe 
scări. Le-am coborât în fugă, două câte două, nevenindu-mi să 
cred că pierdusem timp preţios crezând că eram încuiată. Când 
am ajuns în holul de la intrare și am văzut că era plin de 
oameni, senzaţia de ușurare a fost incredibilă. Inspirând adânc 
ca să mă calmez, m-am dus repede la recepţie, bucuroasă că 
visul urât luase sfârșit. 

— Bună seara, cu ce pot să vă ajut? 

Tânăra de la birou mi-a zâmbit. 

—Aș vrea să sunaţi la Ambasada Britanică, am spus, 
străduindu-mă să-mi păstrez glasul calm. Trebuie să mă întorc 
în Anglia și mi-am pierdut pașaportul și banii. 

— Îmi pare tare rău, a spus întristată tânăra. Îmi spuneţi, vă 
rog, numărul camerei dumneavoastră? 

— Din păcate, nu-l știu, dar e la etajul șase, iar eu mă numesc 
Grace Angel și m-am înregistrat azi, mai devreme, cu soţul meu. 

— Camera 601, a confirmat ea. Pot să vă întreb unde v-aţi 
pierdut pașaportul? In aeroport? 

— Nu, l-am avut aici în hotel. 

Am râs slab. 

— De fapt, nu l-am pierdut, e la soțul meu, împreună cu 
poșeta, le-a luat el, iar acum nu pot să mă-ntorc în Anglia. 

M-am uitat rugătoare la ea. 

— Chiar am nevoie să mă ajutați. 

— Unde e soţul dumneavoastră, doamnă Angel? 

— Habar n-am. 

Am dat să-i spun că mă încuiase în cameră, dar m-am oprit la 
timp, amintindu-mi că doar crezusem c-o făcuse. 

— A plecat acum două ore, luându-mi pașaportul și banii. Aţi 
putea să sunaţi la Ambasada Britanică, vă rog? 

— Vă rog să așteptați o clipă până vorbesc cu managerul 
meu. 

Mi-a zâmbit încurajator și s-a dus să discute cu un bărbat care 
stătea în picioare, puţin mai încolo. În timp ce-i explica 
problema mea, el s-a uitat la mine și i-am zâmbit apos, 
gândindu-mă pentru prima dată că arătam probabil neîngrijită. 
Poate ar fi trebuit să-mi fi schimbat hainele mototolite de 
călătorie. Dând din cap în timp ce asculta, el mi-a zâmbit 
liniștitor și, ridicând telefonul, a început să formeze numărul. 

— Poate doriţi să staţi jos cât lămurim noi lucrurile, mi-a 
propus tânăra, întorcându-se la mine. 

— Nu, mulţumesc - oricum, probabil va trebui să vorbesc eu 
cu ambasada. 

Mi-am dat seama că bărbatul închisese și m-am dus la el. 

— Ce-au spus? am întrebat. 

— Totul s-a lămurit, doamnă Angel. Ce-ar fi să luaţi loc cât 
așteptați? 

— Deci vine cineva de la ambasadă? 

— De ce nu luaţi loc? 

— Grace? 

Răsucindu-mă în loc, l-am văzut pe Jack venind grăbit spre 
mine. 

— E în regulă, Grace, sunt aici. 

M-a cuprins frica. 

— Pleacă de lângă mine! am strigat. 

M-am întors spre tânăra care se uita alarmată la mine. 

— Ajută-mă, te rog, omul ăsta e periculos! 

— E în regulă, Grace, a spus Jack, pe un ton liniștitor. 

l-a zâmbit cu mâhnire managerului. 

— Vă mulţumesc că m-aţi anunţat că e aici. Acum, Grace, a 
continuat el de parcă vorbea cu un copil, ce-ar fi să urcăm în 
camera noastră să dormi? După ce te odihnești, te vei simţi mult 
mai bine. 

— N-am nevoie de somn, tot ce am nevoie este să mă întorc 
în Anglia! 

Dându-mi seama că oamenii ne priveau curioși, am făcut un 
efort să cobor glasul. 

— Dă-mi pașaportul, Jack, și poșeta și mobilul. 

Am întins mâna. 

— Acum. 

El a oftat. 

— De ce trebuie să faci mereu asta? 

— Vreau pașaportul, Jack. 

A clătinat din cap. 

— Ti-am înapoiat pașaportul în aeroport, ca întotdeauna, și l- 
pus în geantă, ca întotdeauna. 

— Ştii foarte bine că nu e acolo. 

Am pus geanta pe tejghea și am deschis-o. 

— Priviţi, i-am spus femeii, cu glasul tremurând de emoție. Nu 
e acolo și nici poșeta. Le-a luat el și... 

M-am oprit și m-am uitat cum pașaportul și poșeta se 
revărsau din geantă, urmate de trusa de machiaj, peria de păr, 
un pachet de șerveţele umede, un flacon de tablete pe care nu-l 
mai văzusem și mobilul. 

— Tu le-ai pus la loc! i-am strigat acuzator lui Jack. Te-ai întors 
în timp ce dormeam și le-ai pus la loc! 

M-am întors spre manager. 

— Înainte nu erau acolo, jur. Le-a luat el și apoi a plecat, 
făcându-mă să cred că eram încuiată în cameră. 

Managerul părea încurcat. 

— Dar puteţi să deschideţi ușa din interior. 

— Da, dar el m-a făcut să cred că sunt încuiată! 

Chiar în timp ce am spus asta, mi-am auzit glasul isteric. 

— Cred că știu ce s-a întâmplat. 

Jack a luat flaconul cu tablete și l-a scuturat. 

— Ai uitat să-ţi iei medicamentele, nu-i așa? 

— Eu nu iau medicamente, nu sunt ale mele, tu trebuie să le 
fi pus acolo! am strigat. 

— Ajunge, Grace! 

Glasul lui Jack era ferm. 

— Eşti caraghioasă! 

— Putem să vă ajutăm cu ceva? a întrebat managerul. Un 
pahar cu apă, poate? 

— Da, puteți să chemați poliția! Omul acesta e un criminal 
periculos! 

S-a lăsat liniştea. 

— E adevărat! am adăugat cu deznădejde, auzind oameni 
murmurând în spatele meu. Și-a omorât mama. Chemaţi poliția, 
vă rog! 


a 

— Exact despre asta v-am avertizat, a oftat Jack, schimbând o 
privire cu managerul. Din păcate, nu e prima dată când se 
întâmplă. 

M-a prins de cot. 

— Hai să mergem, Grace! 

l-am dat mâna la o parte. 

— Vă rog să chemaţi poliţia! 

Tânăra cu care vorbisem s-a uitat neliniștită la mine. 

— Vă rog! Vă spun adevărul! 

— Ascultă, Grace, a spus Jack, de data asta exagerezi. Dacă 
chiar vrei să chemi poliția, n-ai decât. Dar mai ţii minte ce s-a 
întâmplat ultima dată? N-am putut să părăsim ţara până ne-au 
cercetat afirmaţiile și când și-au dat seama că umblau după cai 
verzi pe pereţi ne-au ameninţat că ne dau în judecată că le-am 
irosit timpul. Și asta era în America. Nu cred că poliţia de aici va 
fi atât de înțelegătoare. 

M-am uitat lung la el. 

— Care ultima dată? 

— Chiar nu vă sfătuiesc să implicaţi poliţia, a spus îngrijorat 
managerul. Decât dacă, desigur, aveţi un motiv întemeiat. 

— Am un motiv foarte întemeiat! Omul ăsta este periculos! 

— Dacă doamna Angel chiar vrea să plece, am putea să 
chemăm un taxi s-o ducă la aeroport acum că și-a gasit 
pașaportul, a sugerat femeia. 

M-am uitat ușurată la ea. 

— Da, da, vă rog să-l chemaţi! 

Am început să-mi îndes înapoi lucrurile în geantă. 

— Vă rog să chemaţi imediat unul. 

— Chiar ai de gând să mergi până la capăt cu asta? a întrebat 
resemnat Jack. 

— Categoric! 

— Atunci nu mai am ce să fac. 

S-a întors spre manager. 

— Trebuie sa-mi cer scuze pentru toată agitația asta. Poate 
rugaţi pe cineva din personal să o conducă pe soţia mea sus să- 
și ia bagajul. 

— Desigur. Kiko, vrei, te rog, s-o duci pe doamna Angel sus în 
camera ei cât chem eu un taxi? 

— Vă mulțumesc, am spus recunoscătoare, când am urmat-o 
pe Kiko în lift și picioarele îmi tremurau atât de tare încât abia 
puteam să merg. Vă mulțumesc tare mult! 

— Cu plăcere, doamnă Angel, a spus ea politicoasă. 

— Știu că probabil credeţi că sunt nebună, dar vă asigur că nu 
sunt, am continuat, simțind că îi datoram o explicaţie. 

— E în regulă, doamnă Angel, nu trebuie să-mi explicați. 

A zâmbit, chemând liftul. 

— Trebuie să sunaţi la poliţie, i-am spus. După ce plec, 
trebuie să sunaţi la poliţie și să le spuneţi că soțul meu, domnul 
Angel, este un criminal periculos. 

— Sunt sigură că managerul nostru va rezolva asta. 

A sosit liftul și am urcat în el, știind că nu credea o clipă că 
Jack era periculos sau criminal. Dar nu conta, pentru că, de 
îndată ce suiam în taxi, aveam de gând să sun chiar eu la 
poliție. 

Am ajuns la etajul șase și am urmat-o pe coridor spre camera 
noastră. Am scos cheia din geantă, am dat să deschid ușa și m- 
am tras înapoi, făcându-mi-se dintr-odată frică să intru. Dar nu 
aveam de ce să fiu îngrijorată; toate erau așa cum le lăsasem. 
M-am dus la geamantan și am scotocit prin el după niște haine 
curate. 

— Revin imediat, am spus, dispărând în baie. Intru doar să mă 
schimb. 

M-am dezbrăcat în grabă, m-am spălat repede și m-am 
îmbrăcat iar. În timp ce-mi făceam ghem hainele murdare, m- 
am simţit împrospătată fizic și mai puternică psihic. Nu voiam să 
întârzii și am deschis ușa. Dar, înainte să apuc să ies din baie, o 
mână s-a întins fulgerător și m-a împins înapoi, în timp ce alta 
mi-a acoperit gura, înăbușindu-mi ţipătul de groază. 

— Ţi-a plăcut micul scenariu pe care l-am regizat pentru tine? 
a întrebat Jack, cu faţa la câţiva centimetri de a mea. Mie mi-a 
plăcut nespus. Mai mult decât atât, am reușit să omor doi iepuri 
dintr-o lovitură. În primul și în primul rând, tocmai ai dovedit în 
fața a zeci de oameni că ești instabilă - chiar în acest moment, 
managerul întocmește un raport despre comportamentul tău, 
așa că există și o dovadă scrisă - și, în al doilea rând, să sperăm 
că ai învățat că voi fi întotdeauna cu un pas înaintea ta. 

S-a oprit o clipă ca să mă lase să-i asimilez vorbele. 

— Acum, uite ce o să facem. Am să-mi iau mâna de pe gura 
ta și, dacă scoţi un scâncet măcar, am să-ți îndes pe gură 
destule pastile ca să te omor și să fac ca moartea ta să pară 
sinuciderea unei tinere dezechilibrate. Dacă s-ar întâmpla asta, 
ca unic tutore supravieţuitor al lui Millie, m-aș ţine de 
promisiunea pe care i-am făcut-o împreună și aș aduce-o să 
locuiască în minunata noastră casă - doar că tu n-ai fi acolo, și 
cine ar apăra-o? Am fost explicit? 

Am dat din cap. 

— Bun. 

Și-a luat mâna de pe gura mea și, târându-mă din baie, m-a 
aruncat pe pat. 

— Și acum, vreau să mă asculţi cu atenţie. De fiecare dată 
când încerci să scapi, fie bătând cu pumnul în ușă, fie vorbind cu 
cineva, Millie e cea care va plăti. De exemplu, fiindcă azi ai 
încercat să scapi, n-o să mergem la ea când ne întoarcem, cum 
se așteaptă ea. Dacă mâine faci iar vreo prostie, n-o să mergem 
nici săptămâna următoare. Și așa mai departe. Vom inventa un 
virus stomacal deosebit de periculos pe care l-ai luat aici, în 
Thailanda, ca să ne scuzăm absența câte săptămâni va fi 
nevoie. Așa că, dacă vrei s-o mai vezi pe Millie într-un timp 
rezonabil, îți sugerez să faci exact ce-ţi spun eu. 

Am început să tremur incontrolabil, nu doar din cauza 
amenințării din glasul lui, ci și fiindcă mi-am dat seama că, 
întorcându-mă în cameră să-mi iau geamantanul, pierdusem 
șansa de a scăpa de el. Nu aveam nevoie de geamantan, aș fi 
putut să plec ușor fără el. Totuși, când Jack pomenise de el, mi 
s-a părut înţelept să urc să-l iau. Dacă el n-ar fi cerut pe cineva 
care să mă însoţească, poate i-aș fi pus la îndoială motivele de a 
mă face să mă-ntorc în cameră. Și, dacă mi-aş fi dat seama mai 
devreme că ușa nu era încuiată, dacă n-aș fi adormit, el n-ar fi 
putut să-mi pună la loc pașaportul, mobilul și poșeta. 

— Te întrebi dacă rezultatul ar fi fost altul dacă ai fi acționat 
altfel, nu-i așa? a spus el, amuzat. Dă-mi voie să te consolez - 
răspunsul e nu, rezultatul ar fi același. Dacă ai fi coborât în hol 
înainte să apuc să pun la loc pașaportul, mobilul și poșeta, le-aș 
fi pus în geamantanul tău odată ce părăseai camera - până 
acum trebuie să-ţi fi dat seama că am fost cu ochii pe tine tot 
timpul - și, în fața tuturor, aș fi sugerat că pur și simplu le-ai 
rătăcit. Apoi l-aș fi pus pe manager să te conducă aici să le 

cauţi. Treaba e că te cunosc, Grace, știu cum vei acţiona, ce vei 
spune. Știu chiar și că, înainte de a pleca din Thailanda, vei 
încerca iar să scapi, ceea ce ar fi o mare prostie. Dar până la 
urmă te vei învăţa minte, fiindcă vei fi nevoită. 

— Niciodată, am hohotit eu. N-am să cedez niciodată în faţa 
ta. 

— Mă rog, mai vedem noi. Acum, uite ce o să facem. Osă ne 
culcăm și mâine-dimineaţă o să coborâm la micul dejun. Când o 
să trecem pe lângă recepţie, ai să ceri scuze pentru agitația pe 
care ai provocat-o astă-seară și ai să spui că nu vrei să te-ntorci 
în Anglia. După micul dejun, la care te vei uita cu iubire în ochii 
mei, am să-ţi fac câteva fotografii frumoase în fața hotelului ca 
să le putem arăta tuturor prietenilor noștri ce fericită ai fost aici. 
Apoi, cât timp eu voi fi plecat cu treburi, tu, iubita mea, vei face 
plajă în balcon ca, atunci când ne vom întoarce în Anglia, să fii 
minunat bronzată. 

A început să-și dezlege șireturile. 

— După toată agitația asta, mă simt dintr-odată foarte obosit. 

— Nu dorm în același pat cu tine! 

— Atunci dormi pe podea. Și nu te deranja încercând să fugi, 
zău că nu merită. 

Am tras cuvertura de pe pat, m-am așezat pe podea și m-am 
înfășurat în ea, paralizată de frică. Deși instinctul îmi spunea să 
fug cu prima ocazie, raţiunea îmi spunea c-ar fi fost mult mai 
ușor să scap de el și să fac să fie băgat la închisoare pentru 
totdeauna dacă așteptam să ne-ntorceam în Anglia. Dacă 
încercam din nou aici în Thailanda și dădeam greș, nici nu voiam 
să mă gândesc ce ar fi putut să-mi facă. El credea că mă 
cunoștea, credea că știa cum voi acţiona, prezisese că aveam să 
încerc iar să scap. Singurul lucru pe care puteam să-l fac era să-l 
prind pe picior greșit, să-l fac să creadă că am cedat, că am 
renunţat. Oricât voiam să scap de el, principala mea prioritate 
trebuia să fie să ajung înapoi în Anglia, să ajung înapoi la Millie. 

PREZENT 


Duminică dimineaţă, în timp ce ne-ndreptăm spre școala lui 
Millie, sunt atât de stresată întrebându-mă de ce a cerut 
doamna Goodrich să stea de vorbă cu noi, încât mă bucur că 
Jack nu mi-a adus micul dejun înainte de plecare. Nici ieri nu mi- 
a adus nimic de mâncare, ceea ce-nseamnă că n-am mai 
mâncat de vineri, când am luat prânzul la restaurant. Nu știu de 
ce nu mi-a mai dat să mănânc, dar probabil din cauză că Esther 
m-a ajutat să termin desertul, lucru pe care l-a considerat 
înșelătorie, deși știa prea bine că n-aș fi putut să-l mănânc după 
ce făcuse aluzie la dormitorul lui Millie. În lumea bolnavă pe care 
mi-a creat-o Jack, sunt multe lucruri pe care n-am voie să le fac, 
iar a irosi mâncarea e unul dintre ele. 

Inima începe să-mi bubuie de cum suntem conduși în biroul 
doamnei Goodrich, mai ales când Janice se așază odată cu noi, 
cu fața gravă. Incă n-am văzut-o pe Millie, așa că presupun că 
nu știe că eu și Jack suntem deja aici. Dar nu trebuia să-mi fac 
griji; ne-a chemat doar să ne spună că, din cauză că are 
probleme cu somnul și pentru că ziua este irascibilă, doctorul 
școlii i-a prescris ceva care s-o calmeze înainte de culcare. 

— Vă referiţi la somnifere? întreb. 

— Da, spune doamna Goodrich. Pentru a fi administrate - cu 
permisiunea dumneavoastră, desigur - cum și când are nevoie 
de ele. 

— N-ai o problemă cu asta, nu-i așa, iubito? întreabă Jack, 
întorcându-se spre mine. Dacă e în interesul lui Millie. 

— Nu, dacă doctorul crede că are nevoie de ele, spun eu 
încet. Doar că nu vreau să devină dependentă de medicamente 
ca să poată dormi. 

— Sper că nu i-a prescris ceva prea puternic, spune Jack. 

— Nu, deloc, se pot cumpăra fără rețetă. 

Doamna Goodrich deschide o mapă, scoate o foaie de hârtie 
și i-o întinde. 

— Mulţumesc. Am să notez doar numele, dacă nu aveți nimic 
împotrivă. 

— De fapt, i-am dat unul aseară fiindcă părea deosebit de 
tulburată, spune Janice în timp ce el introduce în mobil numele 
pastilelor. Sper că am făcut bine. 

— Desigur, o liniștesc eu. Ai deja permisiunea mea scrisă să 
iei orice măsură consideri că e potrivită. 

— Noi ne întrebăm însă, continuă doamna Goodrich, dacă 
există vreun motiv ca Millie să aibă deodată probleme cu 
somnul. 

Face o pauză, din delicateţe. 

— Când aţi vizitat-o weekendul trecut, de exemplu, părea 
neliniștită sau nefericită? 

Jack clatină din cap. 

— Mie mi s-a părut ca de obicei. 

— Și mie - deși s-a supărat puţin că n-am mers să luăm 
prânzul la hotel, spun eu. Nu știm de ce, dar e locul ei preferat, 
cu toate că eu și cu Jack preferăm restaurantul de lângă lac. Dar 
și-a revenit repede. 

Doamna Goodrich schimbă o privire cu Janice. 

— Ne-am întrebat dacă n-o fi din cauză că încă n-a văzut 
casa. 

— Mă îndoiesc, spun eu repede. Adică, înţelege că preferăm 
s-o vadă după ce este complet terminată, nu când jumătate este 
acoperită cu huse contra prafului și sunt scări peste tot - dacă 
nu cumva ţi-a spus ceva ţie, iubitule. 

— Nu mi-a spus absolut nimic, confirmă Jack. Dar dacă asta o 
supără, sunt total de acord să vină s-o vadă de îndată ce 
dormitorul este gata. Singurul pericol este că probabil se va 
îndrăgosti de el și nu va mai vrea să plece, adaugă el râzând. 

— Probabil că gândul că pleacă de aici o apasă, sugerez eu, 
ignorând faptul că inima mi s-a strâns brusc. La urma urmelor, 
în ultimii șapte ani asta a fost casa ei și a fost foarte fericită aici. 

— Aveţi dreptate, desigur, spune Janice. Trebuia să mă 
gândesc la asta. 

— Și e deosebit de atașată de tine. Poate o s-o liniștești 
spunându-i că vei ține mereu legătura cu ea, c-o s-o vezi și după 
ce pleacă de aici, continui eu. Dacă vrei, adică. 

— Sigur că vreau! Millie mi-a devenit ca o surioară. 

— Ei bine, dacă poţi să-i spui că vei veni în mod regulat s-o 
vezi după ce se mută la noi, sunt sigură că asta îi va domoli 
temerile. 

Jack zâmbește, înțelegând foarte bine ce am făcut. 

— lar dacă Millie spune ceva, orice, care să vă dea motiv de 
îngrijorare, vă rog să ne anunţaţi, spune el. Tot ce vrem noi este 
ca Millie să fie fericită. 

— Spun încă o dată că Millie are mare noroc cu voi, spune 
doamna Goodrich. 

— Noi suntem cei norocoși, o corectează Jack cu o modestie. 
De fapt, avându-le pe Grace și Millie în viața mea, mă socotesc 
cel mai norocos bărbat din lume. 

Se ridică în picioare. 

— Acum, am dori s-o scoatem pe Millie la masă. Deși probabil 
că va fi dezamăgită că n-o să mergem la hotel - am rezervat o 
masă la un restaurant nou, unde mâncarea este extraordinară. 

Nu mă deranjez să-mi fac speranţe. Dacă Jack ne duce într-un 
loc nou, asta înseamnă că l-a verificat deja. 

— Mergem hotel azi? întreabă cu speranţă Millie, când 
mergem s-o luăm. 

— De fapt, aș vrea să te duc la un restaurant nou, spune Jack. 

— Îmi place hotel mai mult, se încruntă ea. 

— Altă dată. Hai să mergem! 

Când ne îndreptăm spre mașină, Millie este posacă și se vede 
clar că e nemulțumită că nu merge la hotel. Când urcăm în 
mașină, reușesc s-o strâng de mână și, înțelegând că-i transmit 
să aibă grijă, face un efort să se învioreze un pic. 

La masă, Jack o-ntreabă pe Millie de ce nu poate să doarmă 
noaptea și ea îi spune că aude muște bâzâind pe lângă capul ei. 
El o întreabă dacă pastila pe care i-a dat-o Janice aseară i-a fost 
de ajutor și ea îi răspunde că da, că a dormit foarte bine, „ca 
bebeluș”, așa că el îi spune că ne-am dat acceptul să ia 
somnifere ori de câte ori are nevoie. Ea întrebă dacă Molly s-a 
întors și, din cauză că mi se pune un nod în gât, ca întotdeauna 
când mă gândesc la Molly, Jack este cel care-i spune cu 
blândeţe că e puţin probabil să se întoarcă, că probabil a fost 
găsită de o fetiță care nu știe c-a fugit de acasă și o iubește 
foarte mult. Îi promite că imediat ce se mută la noi o s-o ducă 
să-și aleagă un cățeluș al ei și, când Millie se luminează la față 
de fericire, dorinţa de a lua un cuţit de pe masă și dea i-l înfige 
în inimă este copleșitoare. Poate simțind asta, Jack își pune 
mâna peste a mea, această dovadă de afecțiune dintre noi 

făcând-o pe chelneriţa care a venit să ne ia farfuriile să 
zâmbească. 

Când ne terminăm desertul, Millie spune că trebuie să meargă 
la toaletă. 

— Du-te, spune Jack. 

Millie se uită la mine. 

— Vii, Grace? 

Mă ridic. 

— Da, am și eu nevoie. 

— Mergem toţi, spune Jack. 

Il urmăm la toalete, care sunt exact cum mă gândeam c-or să 
fie, una cu o cabină pentru femei și una cu o cabină pentru 
bărbaţi, cele două uși fiind alăturate. Toaleta doamnelor este 
ocupată, așa că, încadrându-l pe Jack, așteptăm să se elibereze. 
lese o doamnă și Jack mă strânge de cot pentru a-mi aminti că 
nu trebuie să-i spun că soţul meu e psihopat. 

Când Millie dispare în cabină, doamna se întoarce și ne 
zâmbește. Știu că tot ce vede ea sunt doi oameni fermecători, 
care stau atât de aproape unul de celălalt încât e clar că se 
iubesc foarte mult. lar asta mă face să-mi dau seama încă o 
dată că situaţia mea e fără speranţă. Incep să-mi pierd nădejdea 
că va pune cineva vreodată la îndoială perfecțiunea absolută a 
vieților noastre. Ori de câte ori suntem cu prietenii, mă minunez 
de prostia lor de a crede că eu și cu Jack nu ne certăm niciodată, 
că suntem de acord cu privire la toate, că eu, o femeie de 
treizeci și doi de ani, fără copii, aș putea fi mulțumită să stau 
toată ziua acasă și să fac pe gospodina. 

Aș vrea să pună cineva întrebări, să aibă suspiciuni. Gândurile 
mi se îndreaptă imediat spre Esther și mă-ntreb dacă nu cumva 
ar trebui să fiu mai atentă ce-mi doresc. Dacă Jack intră la 
bănuieli cu privire la faptul că ea pune întrebări în mod 
constant, s-ar putea să decidă că am încurajat-o în vreun fel și 
viaţa mea va merita și mai puţin să fie trăită. Dacă n-ar fi Millie, 
aș accepta bucuroasă moartea în locul acestei vieți noi pe care 
o duc. Dar dacă n-ar fi Millie, n-aș fi aici. Cum Jack mi-a spus 
deja, el pe Millie o vrea, nu pe mine. 

TRECUT 


În acea dimineaţă din Thailanda, de după noaptea în care am 
descoperit că m-am măritat cu un monstru, nu-mi doream deloc 
ca Jack să se trezească mai repede, fiindcă știam că, odată 
treaz, trebuia să-ncep să joc rolul vieţii mele. Petrecusem cea 
mai mare parte a nopţii pregătindu-mă psihic, acceptând că, 
dacă voiam să mă întorc în Anglia repede și în siguranţă, trebuia 
să mă prefac că sunt o femeie zdrobită și înspăimântată. Era 
simplu să mă prefac înspăimântată, pentru că eram. Avea să fie 
mult mai greu să mă prefac zdrobită, pur și simplu pentru că era 
în firea mea să ripostez. Dar, întrucât Jack prezisese că aveam 
să încerc iar să scap înainte de a pleca din Thailanda, eram 
hotărâtă să n-o fac. Era important ca el să creadă că 
renunţasem deja. 

L-am auzit trezindu-se, dar m-am ghemuit și mai mult în 
cuvertură și m-am prefăcut că dorm, sperând să câștig puţin 
timp. L-am auzit dându-se jos din pat și venind spre locul în care 
stăteam rezemată de perete. L-am simţit uitându-se la mine. A 
început să mă furnice pielea și inima îmi bătea atât de repede 
încât am fost sigură că-mi simțea mirosul fricii. După câteva 
clipe s-a îndepărtat, dar abia când am auzit ușa de la baie 
deschizându-se și închizându-se și dușul curgând am deschis 
ochii. 

— Ştiam eu că te prefaci că dormi, a spus el, făcându-mă să 
tip de frică, fiindcă era chiar lângă mine. Hai, sus, trebuie să ceri 
multe scuze în dimineața asta, nu uita. 

În timp ce făceam duș și mă îmbrăcam sub privirile lui, 
vorbele din seara precedentă, cum că nu îl interesam din punct 
de vedere sexual, m-au liniștit. 

— Bun, a spus el, aprobând cu o mișcare din cap rochia pe 
care alesesem să o port. Acum, zâmbește. 

— Când ajungem la parter, am îngânat, trăgând de timp. 

— Acum! 

Glasul lui era ferm. 

— Vreau să te uiţi la mine ca și cum m-ai iubi. 

Mi-am înghiţit nodul din gât și m-am întors încet spre el, 
gândindu-mă că n-am să pot s-o fac. Dar când am văzut 
tandreţea de pe faţa lui în timp ce se uita la mine, am avut 
senzaţia uluitoare că tot ce se-ntâmplase în ultimele douăzeci și 
patru de ore fusese un vis. N-am putut să ascund dorinţa pe 
care o simţeam și, când el mi-a zâmbit drăgăstos, i-am zâmbit și 
eu. 

— Așa-i mai bine, a spus el. Ai grijă să-ţi păstrezi zâmbetul la 
micul dejun. 

Îngrozită că uitasem chiar și preţ de o clipă cine era, m-am 
înroșit de jenă. 

El a observat și a râs. 

— Gândește-te așa, Grace - întrucât este evident că încă mă 
găsești atrăgător, o să-ţi fie mai ușor să faci pe soția iubitoare. 

De rușine, ochii mi s-au umplut de lacrimi și m-am întors într- 
o parte, enervată de faptul că aspectul lui fizic era în total 
dezacord cu răul din el. Dacă pe mine a putut să mă păcălească, 
dacă a putut să mă facă, chiar și câteva secunde, să uit ce știam 
despre el, cum aveam să pot vreodată să-i conving pe oameni 
că era un lup în piele de oaie? 

Am coborât cu liftul în hol și, când am trecut pe lângă 
recepție, Jack m-a îndreptat spre manager și a rămas lângă 
mine, ţinându-mă pe după umeri, cât timp am cerut scuze 
pentru comportamentul din seara precedentă. Am explicat că 
din cauza schimbării de fus orar uitasem să-mi iau 
medicamentele la ora prescrisă. Imi dădeam seama că Kira mă 
urmărea în tăcere de după tejghea și am sperat că ceva din ea - 
un fel de empatie feminină, poate - avea să înțeleagă că 
suferința mea din seara precedentă fusese autentică. Poate că 
avusese presimţiri când Jack apăruse brusc în cameră și-i 
spusese că mai departe avea să se ocupe el. Când am terminat 
cu scuzele, am aruncat o privire spre ea, dorind să înţeleagă că 
jucam un rol și c-ar trebui să sune, totuși, la ambasadă. Dar, ca 
și înainte, ea a evitat să-mi întâlnească privirea. 

Managerul a trecut peste scuzele mele și ne-a condus el 
însuși pe terasă, dându-ne o masă la soare. Deși nu-mi era 
foame, m-am forțat să mănânc, știind că trebuia să-mi păstrez 
forţele. În timp ce mâncam, Jack a făcut conversaţie spunându- 
mi - ca să fie auzit de oamenii de la mesele învecinate - tot ce 
aveam să facem noi în acea zi. În realitate, n-am făcut niciunul 

dintre lucrurile spuse de el. După ce am terminat micul dejun, 
Jack m-a dus la hotelul de cinci stele pe care-l văzusem din taxi 
în ziua precedentă. După ce mi-a făcut câteva fotografii în faţa 
intrării, unde a trebuit să mă gândesc la Millie ca să pot zâmbi 
cum mi-a cerut el, m-a dus înapoi la hotelul nostru. 

— Aș vrea s-o sun pe Millie, am spus, când el a închis ușa 
după noi. Îmi dai telefonul, te rog? 

El a clătinat din cap cu regret. 

— Din păcate, nu. 

— l-am promis mamei că sun, am insistat eu, și vreau să știu 
ce face Millie. 

— lar eu vreau ca părinţii tăi să creadă că te distrezi atât de 
bine cu mine în luna de miere încât ai uitat de tot de Millie. 

— Te rog, Jack! 

Nu puteam să sufăr tonul implorator al glasului meu, dar 
voiam cu disperare să știu că Millie era bine și surprinzător de 
disperată să aud glasul mamei. Să știu că lumea pe care am 
știut-o odată mai exista. 

— Nu. 

— Te urăsc! am spus printre dinţi. 

— Bineînţeles, a spus el. Și-acum, eu am să ies și tu ai să 
aștepți aici în balcon ca să te întorci acasă frumos bronzată. Așa 
că ai grijă să iei tot ce-ţi trebuie fiindcă, după ce plec, n-ai să 
mai poţi să te întorci în cameră. 

Mi-a trebuit o clipă să înțeleg. 

— Doar n-ai de gând să mă încui pe balcon! 

— Ba da. 

— De ce nu pot să rămân în cameră? 

— Fiindcă nu pot să te încui. 

M-am uitat îngrozită la el. 

— Și dacă am nevoie să merg la toaletă? 

— N-ai să poţi, așa că-ţi sugerez să te duci acum. 

— Dar cât ai să lipsești? 

— Două, trei ore. Patru, poate. Și în eventualitatea că te 
gândești să strigi după ajutor din balcon, te sfătuiesc să n-o faci. 
Am să fiu prin preajmă, supraveghindu-te. Așa că să nu faci vreo 
prostie, Grace, te avertizez! 

Mi-a trecut un fior rece pe șira spinării și, totuși, după ce a 
plecat, mi-a fost greu să rezist tentaţiei de a striga cât mă ţinea 
gura după ajutor din balcon. Am încercat să-mi imaginez ce s-ar 

fi întâmplat dac-o făceam și am ajuns la concluzia că, chiar dacă 
oamenii ar fi venit în fugă, ar fi venit și Jack, înarmat cu o 
poveste convingătoare despre starea mea psihică. Și cu toate că 
s-ar fi putut hotărî cineva să cerceteze afirmaţiile mele că Jack 
era un criminal și mă ţinea prizonieră, puteau să treacă 
săptămâni întregi până să se poată dovedi ceva. 

Puteam să repet povestea pe care mi-o spusese și până la 
urmă autorităţile ar fi putut găsi un caz cu un tată care și-a 
omorât în bătaie soţia, care se potrivea cu versiunea pe care le- 
aș fi spus-o. Puteau să dea de tatăl lui Jack. Dar, chiar dacă el 
spunea că fiul lui a fost cel care a comis crima, era îndoielnic c- 
ar fi fost crezut la treizeci de ani după eveniment. În plus, era 
posibil să fi murit între timp. Și mai ales nu aveam de unde să 
știu dacă povestea era adevărată. Păruse îngrozitor de 
plauzibilă, dar Jack ar fi putut inventa toată tărășenia doar ca să 
mă sperie. 

Balconul în care urma să stau câteva ore dădea pe o terasă 
din spatele hotelului și, uitându-mă în jos, am văzut oameni care 
se învârteau în jurul piscinei, pregătindu-se să înoate sau 
căutând un loc de plajă. Dându-mi seama că Jack putea fi 
oriunde acolo, cu ochii pe mine, și m-ar vedea mult mai ușor 
decât l-aș fi putut vedea eu, m-am îndepărtat de marginea 
balconului. Pe balcon erau două scaune de lemn, cu stinghii, 
genul inconfortabil care lasă urme pe spatele picioarelor dacă 
stai prea mult pe ele. Era și o măsuţă, dar niciun şezlong care 
mi-ar fi făcut mai confortabilă șederea acolo. Din fericire, mă 
gândisem să-mi iau prosopul, așa că am făcut din el o pernă și 
am pus-o pe scaun. Jack îmi dăduse destul timp ca să-mi iau un 
bikini, loţiune de bronzat și ochelari de soare, dar nu mă 
gândisem să iau una dintre multele cărţi pe care le adusesem cu 
mine. Nu c-ar fi contat - știam că n-aș fi fost în stare să mă 
concentrez, indiferent cât de interesant ar fi fost subiectul. După 
doar câteva minute de stat pe balcon mă simțeam deja ca un 
leu în cușcă, lucru care a făcut ca dorinţa mea de a scăpa să fie 
și mai puternică. M-am bucurat că încăperea de alături era 
liberă, pentru că tentaţia de a striga din balcon după ajutor ar fi 
fost prea copleșitoare pentru a-i rezista. 

Săptămâna următoare a fost un chin. 

Uneori Jack mă lua dimineaţa jos la micul dejun, alteori nu, și, 
după felul în care se purta managerul cu el, era evident că era 


VP - 93 


un client obișnuit al hotelului. Dacă totuși coboram la micul 
dejun, Jack mă ducea direct înapoi în cameră și mă încuia în 
balcon unde stăteam până se întorcea și-mi dădea drumul în 
cameră ca să mă duc la toaletă și să mănânc ce-mi adusese ca 
masă de prânz. După o oră și ceva, mă ducea cu forța înapoi în 
balcon și dispărea până seara. 

Erau totuși câteva lucruri pentru care eram recunoscătoare: 
într-o parte a balconului era umbră și, fiindcă am insistat, Jack 
mi-a dat câteva sticle cu apă. Însă trebuia să am grijă cât beau. 
Niciodată nu m-a lăsat singură mai mult de patru ore la rând, 
dar timpul trecea îngrozitor de încet. Când nu mai puteam să 
suport singurătatea, plictiseala, frica și disperarea, închideam 
ochii și mă gândeam la Millie. 

Deși doream cu înfocare să scap din balcon, când Jack se 
hotăra să mă scoată, nu fiindcă-i era milă de mine, ci pentru că 
voia să facă fotografii, acele ieșiri erau atât de stresante încât 
deseori mă bucuram când ajungeam înapoi în camera de hotel. 
Într-o seară, m-a dus la cină la un restaurant minunat, unde m-a 
fotografiat în diferite faze ale mesei. Intr-o după-amiază, a 
rezervat un taxi și am vizitat în patru ore obiective turistice de 
vizitat în patru zile, timp în care m-a fotografiat iar, drept 
dovadă că mă distram de minune. 

În altă după-amiază m-a dus la unul dintre cele mai bune 
hoteluri din Bangkok, unde avea în mod miraculos acces la plaja 
privată și, în timp ce schimbam un costum de baie după altul ca 
să pară că fotografiile pe care le făcea erau făcute în zile 
diferite, mă întrebam dacă acolo își petrecea Jack zilele în timp 
ce eu eram blocată în balcon. Speram că personalul hotelului în 
care stăteam să se-ntrebe de ce mă vedeau rar, dar, când Jack 
m-a dus într-o dimineață la micul dejun și un angajat m-a 
întrebat cu solicitudine dacă mă simţeam mai bine, am înţeles 
că le spusese că stăteam în cameră din cauza unei 
gastroenterite virale. 

Cel mai rău lucru la aceste mici incursiuni în normalitate era 
speranţa pe care mi-o dădeau, pentru că în public Jack 
redevenea bărbatul de care mă îndrăgostisem. Uneori - în 
timpul unei mese, de exemplu - în timp ce făcea pe soţul atent 
și iubitor, uitam cine era. Poate că dacă n-ar fi fost o companie 
atât de bună mi-ar fi fost mai ușor să ţin minte, dar, chiar și 
atunci când îmi aduceam aminte, îmi era atât de greu să pun 

semnul egal între bărbatul care se uita cu adoraţie la mine din 
cealaltă parte a mesei și bărbatul care mă ţinea captivă, încât 
aproape credeam că-mi imaginasem totul. 

Întoarcerea la realitate era de două ori mai dură, căci, odată 
cu dezamăgirea, venea și rușinea că cedasem farmecului lui și 
mă uitam înnebunită în jur, căutând o cale de ieșire, undeva 
unde să fug, pe cineva căruia să-i spun. Văzând asta, el se uita 
amuzat la mine și îmi spunea să-i dau bătaie. 

— Fugi, spune el. Hai, du-te și spune-i persoanei de acolo, sau 
poate celui de acolo, că te ţin captivă, că sunt un monstru, un 
criminal. Dar mai întâi uită-te în jur. Uită-te la acest restaurant 
frumos în care te-am adus și gândește-te la mâncarea delicioasă 
pe care o mănânci și la vinul minunat din paharul tău. Arăţi tu a 
prizonieră? Arăt eu a monstru, a criminal? Cred că nu. Dar dacă 
vrei să-ncerci, nu te opresc. Am chef să mă amuz. 

lar eu îmi înghiţțeam lacrimile și-mi reaminteam că, odată 
întorși în Anglia, totul avea să fie mai ușor. 

La începutul celei de a doua săptămâni în Thailanda eram atât 
de deprimată, încât îmi era greu să rezist tentaţiei de a încerca 
să scap. Mă deprima nu doar gândul de a petrece cele șase zile 
rămase blocată în balcon, ci și faptul că începusem să-mi dau 
seama că situaţia mea era fără speranţă. Nu mai eram sigură 
că, odată întorși în Anglia, avea să fie atât de ușor cum credeam 
să scap de Jack, mai ales că era foarte probabil ca reputaţia lui 
de avocat de succes să fie în favoarea lui. Când m-am gândit să 
alertez pe cineva cu privire la cine era el în realitate, am început 
să simt că Ambasada Britanică din Thailanda ar fi putut fi o 
variantă mai sigură decât poliţia locală de acasă. 

Și mai era ceva. În ultimele trei zile, după ce a descuiat 
balconul și m-a lăsat în cameră seara, a plecat iar, spunându-mi 
că se întoarce repede, avertizându-mă c-o să afle imediat dacă 
încerc să fug. Gândul că puteam să deschid ușa și să plec era 
chinuitor și mi-a trebuit multă voință să ignor impulsul de a fugi. 
Am făcut bine. În prima seară s-a întors după douăzeci de 
minute, a doua seară, după o oră. Insă în seara a treia nu s-a 
întors până la unsprezece și mi-am dat seama că mărea treptat 
timpul în care mă lăsa singură. Gândul că poate stătea în oraș 
destul de mult ca să-mi dea timp să ajung la Ambasada 
Britanică m-a făcut să mă-ntreb dacă nu cumva ar fi trebuit să 
încerc. 

Știam că nu puteam conta pe conducerea hotelului să mă 
ajute, și fără ajutor n-aș fi ajuns prea departe. Dar camera de 
alături fusese ocupată între timp și m-am întrebat dacă le 
puteam cere sprijinul vecinilor mei. Nu știam de ce naţionalitate 
erau, pentru că glasurile care răzbăteau prin perete erau 
înăbușite, dar, după muzica pe care o ascultau, bănuiam că erau 
un cuplu tânăr. Deși ziua nu prea stăteau în hotel - nimeni nu 
venea în Thailanda ca să stea în hotel, decât dacă era prizonier, 
ca mine - când se aflau în camera lor, unul sau altul dintre ei 
ieșea câteodată în balcon să fumeze o țigară. Bănuiam că 
bărbatul, după silueta pe care o deslușeam vag prin 
despărțitură, și uneori îl auzeam strigându-i ceva femeii într-o 
limbă care părea spaniolă sau portugheză. De asemenea, 
păreau să-și petreacă majoritatea serilor în cameră, așa că am 
bănuit că erau proaspăt căsătoriţi, aflaţi în luna de miere. În 
acele seri, ascultând muzica aceea ce răzbătea slab prin perete, 
ochii mi se umpleau de lacrimi deoarece, din nou, îmi amintea 
de ce ar fi putut să fie. 

Când, în a patra seară, Jack nu s-a întors până la miezul 
nopţii, mi-am dat seama că am avut dreptate când am presupus 
că mărea treptat timpul în care mă lăsa singură, contând pe 
faptul că nu voi încerca să fug. N-aveam idee unde se ducea în 
aceste seri, dar, întrucât era întotdeauna bine dispus când se 
întorcea, bănuiam că se ducea la un bordel. În lungile ore 
petrecute în balcon, în care aveam drept companie doar 
gândurile, am ajuns la concluzia că e homosexual și că a venit în 
Thailanda ca să-și îngăduie ceea ce acasă nu îndrăznea de 
teamă că o să fie șantajat. Teoria mea se baza pe ceea ce 
spusese despre oroarea de a face dragoste cu mine. Știam că 
din teoria mea lipsea ceva, pentru că nu era sfârșitul lumii dacă 
se afla că era gay, dar încă nu știam ce anume. 

In a cincea noapte, când nu s-a întors până la două, am 
început să-mi analizez în mod serios opţiunile. Mai aveam cinci 
zile până ce urma să ne întoarcem în Anglia și, pe lângă faptul 
că așteptarea mi se părea interminabilă, mai era și teama că nu 
aveam să plecăm la data planificată. În acea dimineaţă, tot mai 
neliniștită că încă n-o sunasem pe Millie, îl întrebasem pe Jack 
dacă puteam să mergem la ea imediat ce ne întorceam. Auzind 
răspunsul - că-i plăcea atât de mult luna noastră de miere încât 
se gândea s-o prelungească - ochii mi s-au umplut de lacrimi de 

durere. Mi-am spus că era un alt joc de-al lui, că încerca să mă 
scoată din fire, dar mă simţeam atât de neajutorată încât am 
plâns aproape toată ziua. 

Spre seară, eram hotărâtă să scap de el. Poate dacă n-aș fi 
fost sigură că cei de alături erau spanioli și nu portughezi aș fi 
rămas locului. Dar, pentru că în călătoriile mele în Argentina 
eram destul de convinsă că învățasem limba suficient ca să 
transmit că aveam mare nevoie de ajutor. M-am bazat și pe 
faptul că erau un cuplu - cu femeia aveam să vorbesc. Oricum, 
eram sigură că știau deja că mă aflam în bucluc pentru că, 
după-amiază, când bărbatul ieșea în balcon să fumeze, i-a 
strigat îngrijorat femeii că auzea pe cineva plângând. Speriată 
că, din locul în care stătea de veghe, Jack ar fi putut să-i vadă 
încercând să se uite în balcon, mi-am înăbușit hohotele și m-am 
ferit să fac vreun zgomot, astfel încât ei să creadă că intrasem 
din nou în cameră. Dar speram că faptul că el mă auzise 
plângând era un avantaj pentru mine. 

Înainte să-mi pun planul în practică, am aşteptat trei ore de la 
plecarea lui Jack. Trecuse de unsprezece, dar știam că vecinii 
mei nu se culcaseră încă pentru că-i auzeam plimbându-se prin 
cameră. Ținând minte ce se-ntâmplase data trecută, mi-am 
verificat geanta, geamantanul și camera ca să mă asigur că 
pașaportul și poșeta mea nu erau acolo. Când nu le-am găsit, m- 
am dus la ușă și am deschis-o încet, rugându-mă ca Jack să nu 
se-ntoarcă tocmai atunci. Nu era pe coridor, dar gândul c-ar fi 
putut să apară brusc m-a făcut să bat în ușa cuplului spaniol mai 
tare decât intenționam. L-am auzit pe bărbat bombănind ceva, 
poate supărat că era deranjat atât de târziu. 

— Quien es? a strigat el din cameră. 

— Sunt vecina voastră, m-aţi putea ajuta, vă rog? 

— Que pasa? 

— Puteţi să deschideţi ușa, vă rog? 

Zgomotul inconfundabil al liftului care se oprea mai încolo pe 
coridor m-a făcut să bat iar în ușă. 

— Grăbiţi-vă! am strigat, cu inima la gură. Grăbiţi-vă, vă rog! 

Când a tras zăvorul, zgomotul ușilor liftului care se 
deschideau m-a propulsat la loc în cameră. 

— Mulţumesc, mulțumesc! am bolborosit eu. Eu... 

Cuvintele mi-au murit pe buze și m-am pomenit holbându-mă 
cu groază la Jack. 

— De fapt, te aşteptam mai devreme, a spus el, râzând de 
șocul de pe faţa mea. Incepeam să cred că te-am judecat greșit, 
mai că-ncepusem să cred că, totuși, ai ţinut cont de avertizarea 
mea și n-o să încerci să fugi. Sigur, ar fi fost mai bine pentru tine 
dac-o făceai, dar mult mai puţin distractiv pentru mine. Trebuie 
să recunosc c-aș fi fost dezamăgit dacă toată munca mea s-ar fi 
irosit. 

Corpul mi s-a făcut moale și, când m-am lăsat pe podea, el s-a 
așezat pe vine lângă mine. 

— Lasă-mă să ghicesc, a spus încetișor. Ai crezut că-n camera 
asta s-a cazat un cuplu spaniol, nu-i așa? Totuși, iată-mă doar 
pe mine. Dacă stai să te gândești bine, n-ai auzit-o niciodată pe 
femeie răspunzând, fiindcă vocea venea de la un radio. Nici n-ai 
văzut-o vreodată în balcon, însă tot ai crezut că există. Sigur, nu 
știai că fumez - nu mi-am făcut un obicei din asta - și nu știai 
nici că vorbesc spaniola. 

S-a oprit o clipă. 

— Ti-am spus c-ar fi o mare prostie să încerci iar să scapi 
înainte de a pleca din Thailanda, a continuat el în șoaptă. Acum 
ce crezi c-am să fac? 

— Fă ce-ţi place, am hohotit eu. Nu-mi mai pasă. 

— Curajoase vorbe, dar sunt sigur că nu vorbești serios. De 
exemplu, sunt sigur că ai fi înnebunită dacă aș hotări să te ucid, 
pentru că asta ar însemna să n-o mai vezi niciodată pe Millie. 

— N-ai să mă ucizi, am spus, cu mai multă siguranţă decât 
simţeam. 

— Ai dreptate, nu te ucid, cel puţin nu încă. În primul și în 
primul rând, am nevoie de tine ca să faci pentru Millie ce nu 
poate face ea singură. 

S-a ridicat și s-a uitat la mine. 

— Din păcate, nu pot să te pedepsesc aici, pentru că aici nu e 
nimic de care să te pot priva cu adevărat. Dar fiindcă deja ai 
încercat să scapi de două ori, n-o să mergem la Millie nici în 
primul weekend, nici în al doilea weekend după ce ne întoarcem 
în Anglia. 

— Nu poţi să faci asta! am strigat. 

— Ba sigur că pot și te-am avertizat că am s-o fac. 

A întins mâna și m-a ridicat în picioare. 

— Hai să mergem! 

A deschis ușa și m-a împins pe coridor. 

— A meritat să plătesc încă o cameră, a spus, închizând ușa 
după el. Domnul Ho - managerul - a înţeles foarte bine de ce 
am nevoie de o cameră separată, dată fiind starea ta psihică. 
Cum e să știi că te-am urmărit tot timpul? 

— Nu așa de bine cum o să fie în ziua în care te voi vedea la 
închisoare, am spus cu dispreţ. 

— Asta n-o să se întâmple niciodată, Grace, a spus el, 
îmbrâncindu-mă în camera noastră. Și știi de ce? Fiindcă sunt 
enervant de curat. 

A fost cel mai demoralizant moment din cele două săptămâni 
petrecute în Thailanda. Nu atât că nu reușisem să scap, ci că, 
încă o dată, căzusem în capcana pe care Jack mi-o întinsese cu 
atâta grijă. Am căutat să înțeleg de ce mersese atât de departe 
când altfel n-aș fi încercat să scap. Poate pentru că, pur și 
simplu, docilitatea mea îl plictisea, sau poate era vorba de ceva 
mai sinistru - refuzându-și plăcerea de a mă frânge fizic, voia 
plăcerea de a mă distruge psihic. Gândul că intenţiona să-mi 
transforme detenţia într-un fel de joc psihologic mi-a înghețat 
sângele în vine. Chiar dacă ar mai fi apărut un prilej să evadez, 
întotdeauna ar fi existat teama că el a regizat toată treaba și mi- 
am dat seama că, dacă nu scăpăm de el imediat ce ajungeam în 
Anglia, înainte chiar de a părăsi aeroportul, odată instalaţi într-o 
casă, avea să fie mult, mult mai greu. 

Luptându-mă cu disperarea, m-am forțat să mă gândesc la ce 
puteam să fac, atât în avion, cât și când ajungeam la Heathrow. 
Dacă, odată ce decolam, îi spuneam unei stewardese că Jack mă 
ținea prizonieră, puteam să rămân calmă când el îi spunea că 
deliram? Și, dacă rămâneam calmă și spuneam că el intenţiona 
să ne facă mult rău mie și surorii mele, puteam să-i conving să-l 
verifice cât ne aflam încă în aer? Și, dacă-l verificau, aveau să 
afle că e un impostor sau că Jack Angel este un avocat de 
succes care apără femei bătute? Nu știam, dar eram hotărâtă să 
mă fac auzită și la fel de hotărâtă ca, în cazul în care nimeni nu 
mă asculta, să fac un așa scandal odată ajunși la Heathrow încât 
să fiu dusă la spital sau la o secţie de poliţie. 

Nu m-am gândit mult la asta când mi s-a făcut somn, la scurt 
timp după decolarea avionului. Dar, dimineața următoare când 
am aterizat, eram atât de ameţită încât a trebuit să fie adus un 
scaun cu rotile ca să pot cobori din avion și abia puteam să 
vorbesc. Cu toate că n-am auzit ce îi spunea Jack doctorului care 

venise să vadă ce era cu mine, am văzut că avea în mână un 
flacon de pastile. Conștientă că șansele de a scăpa de el îmi 
alunecau printre degete, am făcut un efort curajos să strig după 
ajutor în timp ce treceam pe la controlul pașapoartelor, dar nu 
mi-au ieșit din gură decât niște sunete neinteligibile. 

În mașină, Jack mi-a pus centura de siguranţă și m-am 
prăbușit oprindu-mă în portieră, neputând să lupt cu 
somnolența. Când m-am trezit iar, Jack îmi dădea cu forța 
cafeaua tare pe care o cumpărase de la un aparat dintr-o staţie 
service. Cafeaua mi-a limpezit puţin capul, dar eram tot confuză 
și dezorientată. 

— Unde suntem? am bâiguit, făcând un efort să stau în capul 
oaselor. 

A urcat înapoi în mașină și, pe drum, am încercat să-mi dau 
seama unde eram, dar n-am recunoscut numele niciunui sat pe 
lângă care am trecut. După vreo jumătate de oră, a cotit într-o 
uliţă. 

— Ei bine, iat-o, scumpa mea soţie, a spus el, încetinind. Sper 
c-o să-ţi placă. 

Ne-am oprit în fața unei perechi de porți negre, uriașe. Puțin 
mai încolo era o poartă neagră mai mică, cu o sonerie în zidul de 
lângă ea. Jack a scos din buzunar o telecomandă, a apăsat pe un 
buton și porțile duble s-au deschis. 

— Casa pe care ţi-am promis-o ca dar de nuntă. Ei, ce părere 
ai? 

La început m-am gândit că din cauza drogului pe care mi-l 
administrase aveam halucinaţii. Dar apoi mi-am dat seama că 
aveam în faţa ochilor casa pe care o desenasem împreună pe o 
bucată de hârtie în barul de la Connaugh Hotel, casa pe care 
promisese să o găsească pentru mine, completă până la mica 
lucarnă rotundă din acoperiș. 

— Văd că ai rămas fără cuvinte, a râs el, în timp ce intra pe 
poartă. 

După ce a oprit aproape de ușa din faţă, a coborât din mașină 
și a venit să-mi deschidă portiera. Când nu m-am mișcat, și-a 
vârât mâinile pe sub brațele mele, m-a tras fără menajamente și 
m-a târât pe verandă. A descuiat ușa din față și m-a împins în 
hol, trântind ușa după el. 

— Bun venit acasă, a spus batțjocoritor. Sper că vei fi foarte 
fericită aici. 

Holul era frumos, cu tavan înalt și o scară splendidă. Ușile din 
dreapta erau închise, la fel și uriașele uși duble din stânga. 

— Sunt sigur că ai vrea să-ţi arăt ceva, a continuat el. Dar, 
mai întâi, n-ai vrea s-o vezi pe Molly? 

M-am uitat lung la el. 

— Molly? 

— Da, Molly. Da, să nu-mi spui că ai uitat de tot de ea. 

— Unde e? am întrebat grăbită, șocată că nu mă gândisem o 
dată la ea cât am fost în Thailanda. Unde e Molly? 

— In debara. 

A deschis o ușă din dreapta scării și a aprins o lumină. 

— Pe aici. 

In timp ce-l urmăream la subsol, am recunoscut plăcile de 
gresie din fotografia cu Molly în coș, pe care mi-o arătase. S-a 
oprit în faţa unei uși. 

— E acolo. Dar înainte să intri s-o vezi, ar fi bine să iei unul din 
ăștia. 

A luat de pe un raft un sul de saci de gunoi, a rupt unul și mi l- 
a întins. 

— Mă gândesc că s-ar putea să ai nevoie de el. 

PREZENT 


Chiar dacă pentru mine zilele trec încet, mereu mă uimește 
cât de repede vin duminicile. Însă astăzi nu pot să nu fiu 
deprimată fiindcă nu există nicio vizită la Millie pe care s-o 
aștept cu nerăbdare. Nu știu sigur asta, dar este puţin probabil 
ca Jack să mă ducă s-o văd, pentru că am fost în ultimele două 
duminici. Totuși, s-ar putea să mă ia prin surprindere, așa că, 
pentru orice eventualitate, am făcut duș și m-am șters și pe 
corp și părul cu prosopul mic pe care mi-l permisese. Prosoapele 
de baie și uscătoarele de păr sunt articole de lux dintr-un trecut 
de mult apus, ca și vizitele la coafor. Deși iarna e un chin să-mi 
usuc părul, nu e chiar atât de rău. Părul meu, lipsit de foehn și 
foarfece, este lung și lucios și, cu puţină ingeniozitate, reușesc 
să-l prind astfel încât să nu mă deranjeze. 

N-a fost întotdeauna așa de rău. Când am sosit prima dată în 
casă, aveam un dormitor mult mai drăguţ, cu tot felul de lucruri 
care să-mi ţină de urât, de care Jack m-a privat pe rând la 
fiecare încercare de a evada. Mai întâi s-a dus ceainicul, apoi 
aparatul de radio, apoi cărţile. Neavând nimic care să-mi 
distragă atenţia, am încercat să alung plictiseala zilelor jucându- 
mă cu hainele din șifonier, amestecând și asortând ţinute 
diferite, doar așa, să mă aflu în treabă. După înc-o tentativă de 
evadare eșuată, Jack m-a scos din camera aceea și m-a instalat 
în debaraua de alături, în care lăsase doar patul. Ba chiar a 
făcut efortul să pună gratii la fereastră. Lipsindu-mă de șifonier, 
trebuia să mă bazez pe el să-mi aducă haine în fiecare 
dimineaţă. Curând mi s-a luat și dreptul acesta, iar acum, dacă 
nu ieșim undeva, sunt nevoită să stau în pijama zi și noapte. 
Deși de trei ori pe săptămână îmi aduce unele curate, mă apasă 
monotonia de a purta întruna același lucru, mai ales că fiecare 
pereche este exact la fel ca ultima. Au același stil și aceeași 
culoare - negru - și n-ai cum să le deosebești. Odată, nu cu mult 
timp în urmă, când l-am întrebat dacă poate să-mi aducă o 
rochie pe care s-o port ziua pentru variaţie, mi-a adus o draperie 
pe care o avusesem în apartamentul meu și mi-a spus să-mi fac 
singură una. S-a crezut amuzant, fiindcă știa că nu am foarfece, 

nici ac și aţă, dar când a doua zi m-a găsit purtând-o, înfășurată 
în jurul meu ca un sarong, o bine-venită schimbare faţă de 
pijamale, mi-a luat-o înapoi, supărat de ingeniozitatea mea. De 
aceea le-a spus în glumă lui Esther și celorlalți că mă pricep la 
cusut și-mi fac singură hainele. 

li plăcea să mă pună în dificultate, să vadă cum mă descurc 
cu ceva aruncat cu nonşalanţă de el în conversaţie, sperând că 
am să mă încurc ca să mă poată pedepsi. Dar cu trecerea 
timpului mă descurc tot mai bine. Personal, sper ca Esther și 
ceilalți să mă mai întrebe despre înfiinţarea unui cerc de cusut, 
pentru că atunci Jack va fi cel care trebuie să mă scoată din 
asta. Poate va începe prin a-mi rupe un braţ sau a-mi strivi 
degetele în ușă. Până acum nu mi-a făcut niciun rău fizic, deși 
sunt ocazii când cred că i-ar plăcea. 

Uneori, după-amiaza, aud sunând la poartă, așa că sar din pat 
şi-mi lipesc urechea de ușă. Este o emoție pe care n-am mai 
avut-o de mult timp, deoarece aici nu vine nimeni neinvitat. 
Aștept să aud dacă Jack o să dea drumul înăuntru celui care a 
sunat, sau cel puţin să întrebe ce dorește, dar când liniștea din 
casă rămâne netulburată știu că el se preface că nu suntem 
acasă - din fericire pentru el, prin porţile negre nu se poate 
vedea mașina parcată pe alee. Când persoana de la poartă sună 
iar, de data asta mai insistent, mă gândesc imediat la Esther. 

In ultima vreme mă gândesc mult la ea, mai ales datorită 
felului în care a repetat numărul ei de mobil în restaurant 
săptămâna trecută. Sunt convinsă că a înţeles că voiam să-l aud 
iar și știu că, dacă vreodată va fi nevoie să cer ajutor, la Esther 
voi apela, și nu la Diane, pe care o cunosc de mai mult timp. Mi- 
am pierdut toate prietenele, chiar și pe Kate și pe Emily, care 
credeam că vor sta mereu alături de mine. Dar e-mailurile mele 
neregulate și foarte scurte către ele - dictate de Jack -, în care 
proslăveam viaţa conjugală și spuneam că sunt prea ocupată ca 
să mă văd cu ele, le-au făcut să nu mai dea semne de viaţă. 
Anul acesta n-am primit măcar o felicitare de ziua mea de la ele. 

Acum că scăpase de prietenele mele, Jack mă lăsa să răspund 
la alte e-mailuri adresate mie anume - de la părinţii mei, sau de 
la Diane, de exemplu - în loc să răspundă el la ele, dar numai 
pentru a le da o notă mai autentică, deși nu știu cât de autentic 
reușesc să le fac să sune când îi simt răsuflarea în ceafă în timp 
ce scriu. În astfel de ocazii, mă aduce în biroul lui și mă bucur de 

aceste momente în care, cu un calculator și un telefon la 
îndemână, potenţialul de a alerta pe cineva e mai mare decât 
oriunde în altă parte. 

Inima începe mereu să-mi bată mai repede când Jack îmi 
spune să stau jos, cu calculatorul și telefonul la doar câţiva 
centimetri de mine, pentru că întotdeauna sper că el va fi 
neatent suficient de mult timp ca eu să pot să apuc telefonul, să 
formez repede 999 și să chem disperată poliţia. Sau să tastez 
repede o cerere de ajutor către persoana căreia îi scriu și s-o 
trimit înainte ca el să mă oprească. Tentaţia de a o face este 
mare, dar Jack este întotdeauna vigilent. Stă aplecat asupra 
mea în timp ce scriu și verifică fiecare mesaj înainte de a mă 
lăsa să-l trimit. 

Odată am crezut că momentul propice venise când cineva a 
sunat la poartă și eu scriam, dar în loc să se ducă la interfon să 
vadă cine era, Jack a ignorat pur și simplu soneria, cum ignoră și 
telefonul când sună în timp ce sunt la calculator. Totuși, alături 
de frustrarea pe care o simt când mă duce înapoi în camera 
mea, că s-a mai dus o șansă, am și un sentiment de mulțumire, 
aproape, mai ales după ce le scriu părinţilor mei. Este aproape 
ca și cum aș crede minciunile pe care le-am spus despre 
weekendurile în care am fost plecată cu Jack, sau vizitele în 
grădini frumoase sau la case de la ţară, sau locuri în care n-am 
fost și nu voi merge niciodată, și pe care totuși pot să le descriu 
amănunţit. Dar, la fel ca după orice urcuș, coborârea e grea și, 
după ce euforia se topește, sunt mai deprimată decât oricând. 

Soneria de la poartă nu sună și a treia oară, așa că mă întorc 
în pat și mă-ntind. Sunt atât de neliniștită încât mă hotărăsc să 
meditez puţin ca să mă relaxez. Am învăţat să meditez la scurt 
timp după ce Jack m-a mutat în camera asta, de teamă că, 
neavând ce să fac toată ziua, am să înnebunesc. Am devenit 
atât de pricepută încât uneori reușesc să mă rup de realitate 
câteva ore, am eu impresia, dar probabil este mult mai puţin. 
De obicei încep prin a ne imagina pe mine și pe Millie stând într- 
o grădină frumoasă, cu un cățeluș la picioarele noastre, însă nu 
Molly - ca să mă detașez, trebuie să am gânduri frumoase. 
Astăzi, totuși, nu pot să mă relaxez fiindcă singura imagine pe 
care o am în minte este cea a lui Esther plecând cu mașina de 
lângă casă. In izolarea mea am devenit superstiţioasă și 

interpretez asta ca pe un semn că am înțeles greșit totul, că nu 
Esther o să fie cea care o să mă ajute. 

Când îl aud pe Jack urcând scările după vreo oră de la soneria 
de la poartă, încerc să ghicesc dacă vine să joace vreun joc cu 
mine sau doar îmi aduce un prânz întârziat. Descuie ușa; n-are 
nicio tavă în mână, așa că mă pregătesc pentru unul dintre 
jocurile lui sadice, mai ales când văd că are o carte. Dorinţa dea 
mă repezi să o smulg din mâna lui e mai puternică, dar rămân 
impasibilă și îmi dau silința să nu mă uit la ea, întrebându-mă ce 
tortură a mai născocit de data asta. Știe că doresc cu înfocare 
ceva de citit - nici nu mai știu de câte ori m-am rugat de el să- 
mi dea un ziar doar o dată pe săptămână, ca să fiu la zi cu ce se 
întâmplă în lume și ca să nu par tâmpită de tot când ieșim la 
cină. Așa că mă aștept să-mi ofere cartea, ca apoi să-și retragă 
mâna când vreau să o iau. 

— Am ceva pentru tine, începe el. 

— Ce? întreb eu, cât pot de lipsită de entuziasm. 

— O carte. Ai vrea-o? 

Venind de la Jack, este întrebarea pe care o urăsc cel mai 
mult pe lume deoarece, fie că spun da, fie că spun nu, sunt 
condamnată. 

— Depinde, spun, detestând că-mi prelungesc agonia 
încercând să-l ţin acolo cât mai mult pentru că măcar am cu 
cine vorbi. 

— De ce? 

— De titlul ei. Dacă se cheamă Viața mea cu un psihopat, nu 
mă interesează. 

El zâmbește. 

— De fapt, e cea pe care ţi-a recomandat-o Esther. 

— Și te-ai hotărât să mi-o cumperi? 

— Nu, a trecut pe aici și a lăsat-o. 

Face o pauză. 

— În condiţii normale, aș fi aruncat-o direct la gunoi, însă a 
venit însoțită de o invitaţie fermecătoare la cină, de sâmbătă 
într-o săptămână, cu un mic post scriptum în care spune că abia 
așteaptă să audă ce părere ai despre carte. Așa că-ţi sugerez să 
ai grijă s-o citești până atunci. 

— Nu știu dacă o să am timp, dar îmi voi da toată silința, îi 
spun eu. 

— Nu face pe deșteapta, mă avertizează el. Ai învăţat atât de 
bine să eviţi pedeapsa încât am nevoie doar de cel mai mic 
pretext. 

Pleacă, și, nemaiputând aștepta, deschid cartea și citesc 
prima pagină ca să-mi fac o idee despre ce e vorba. Imi dau 
seama imediat c-o să-mi placă și urăsc gândul că doar peste o zi 
sau două o să mi-o ia. Mă-ntreb dacă să mai aştept până s-o 
încep așa cum trebuie și să mă limitez la un capitol pe zi, dar 
pentru că întotdeauna există posibilitatea ca Jack să mi-o ia 
înapoi înainte de a o termina, mă așez pe pat, pregătită să 
petrec cele mai frumoase ore din ultima vreme. Citesc de 
aproape o oră când observ că unul dintre cuvintele pe care 
tocmai le-am citit, cuvântul bine, se detașează de celelalte și, 
când mă uit mai atent, văd că a fost îngroșat cu creionul. 

Când îmi vibrează în memorie și, dând înapoi câteva pagini, 
găsesc evidenţiat cuvântul „toate”, însă așa de subtil încât nu 
sunt convinsă că l-aș fi observat dacă nu l-aș fi căutat. Intrigată, 
continui să dau paginile înapoi și în cele din urmă găsesc un 
„Ssunt” mititel, aproape de începutul cărții. 

Le citesc împreună „Sunt toate bune”. 

Inima începe să-mi bată mai repede când mă gândesc că 
Esther mi-a trimis un mesaj. Dacă da, trebuie să mai fie și altele. 
Tot mai emoţionată, scanez restul cărții în căutarea altor cuvinte 
îngroșate și găsesc „tu”, „nevoie” și, pe penultima pagină a 
cărţii, „ajutor”. 

Entuziasmul meu că ea și-a dat seama de situaţia mea și vrea 
să mă ajute e de scurtă durată, deoarece cum pot să-i răspund 
lui Esther când n-am nici măcar un creion? Un simplu „da” n-ar 
fi de ajuns, un „da, anunţă poliţia” ar fi fost zadarnic pentru că, 
după cum știu pe pielea mea, Jack are poliţia la degetul lui cel 
mic. La fel ca personalul de la hotelul din Thailanda, polițiștii de 
aici mă știu drept maniaco-depresivă, dat fiind faptul că l-am 
acuzat pe devotatul și genialul meu soț avocat că mă ţine 
prizonieră. Chiar dacă ar sosi aici fără să anunţe, Jack n-ar avea 
nicio problemă să le explice camera asta, sau orice altă cameră 
din casă. Oricum, nu m-ar lăsa să-i înapoiez lui Esther cartea 
fără s-o verifice mai întâi, așa cum întotdeauna îmi verifică 
geanta înainte să ieșim, ca să se asigure că e goală. 

Deodată îmi trece prin cap că nu mi-ar fi dat cartea dacă n-ar 
fi răsfoit-o mai întâi cu atenție, ceea ce însemna că aproape 

sigur a văzut îngroșările. Gândul mă îngrozește, mai ales că 
Esther ar putea fi în pericol. Asta înseamnă și că trebuie să fiu 
atentă ce-i spun data viitoare când ne întâlnim deoarece, știind 
că nu pot să-i trimit la fel un mesaj, Jack va fi atent la fiecare 
cuvânt pe care-l spun. Probabil se va aștepta să spun ceva de 
genul „Consider că mesajul pe care încearcă să-l transmită 
autorul e foarte pertinent”. Dar o să fie dezamăgit. Oi fi fost eu 
proastă odinioară, dar nu mai sunt. O fi greu să-i trimit lui Esther 
un mesaj, dar refuz să fiu descurajată. Sunt foarte 
recunoscătoare că ea a înțeles atât de repede ce n-au înțeles 
nici părinţii mei, nici Diane sau Janice sau poliţia - că Jack 
controlează tot ce fac. 

Mă pomenesc încruntându-mă, pentru că, dacă ea bănuiește 
că el mă controlează, oare n-a ghicit și că el controlează tot ce 
intră în contact cu mine? Dacă și-a dat seama că Jack nu e un 
om cu care să glumești, de ce ar risca să fie descoperită când 
nu are nimic concret care să-i susţină suspiciunile? 

Mă întorc la citit, sperând să găsesc ceva care să-mi spună 
cum pot să comunic cu Esther fără ca Jack să afle, pentru că nu 
pot s-o dezamăgesc când mi-a întins o mână de ajutor într-un fel 
atât de uimitor. 

Seara, când tot mai încerc să găsesc o cale de a-i trimite un 
mesaj, îl aud pe Jack urcând scările, așa că-nchid repede cartea 
și o pun pe pat, puţin mai departe de mine. 

— Ai terminat deja? întreabă el, arătând cu capul spre carte. 

— De fapt, mi-e greu s-o înţeleg, mint eu. Nu e genul de carte 
pe care aș citi-o în mod normal. 

— Unde ai ajuns? 

— Nu prea departe. 

— Păi, ai grijă s-o termini până ne vedem cu ea săptămâna 
viitoare. 

Pleacă, și mă încrunt iar. Este a doua oară când insistă s-o 
citesc până mergem la cină la Esther, ceea ce-mi spune că știe 
despre cuvintele îngroșate și speră să-mi sap singură 
mormântul. La urma urmelor, aproape că a recunoscut când mi- 
a spus mai devreme că prea fac pe deşteaptă, că-i e dor să mă 
pedepsească, așa că-mi închipui ce fericit trebuie să fi fost când 
a văzut mesajul lui Esther - și cum trebuie să fi râs de 
încercarea ei de a mă ajuta. Pe de altă parte, cu cât mă gândesc 
mai mult la asta, cu atât mai mult simt că mi-a scăpat ceva. 

Abia când îmi amintesc cât timp a trecut între clipa când am 
auzit soneria și cea în care Jack mi-a adus cartea îmi dau seama 
că nu Esther a îngroșat cuvintele din carte, ci Jack. 

TRECUT 


Molly era moartă doar de câteva zile, pentru că nu începuse 
să se descompună. In privinţa asta Jack fusese foarte isteţ; îi 
lăsase puţină apă, dar nu destul ca să-i ajungă două săptămâni 
până am ajuns noi acasă. Șocul de a o găsi moartă a fost 
cumplit. Expresia de anticipare răutăcioasă de pe fața lui Jack 
când a deschis ușa debaralei mă pregătise pentru ceva - C-O 
lăsase legată două săptămâni, sau că nu era acolo - dar nu c-o 
lăsase să moară. 

La început, în timp ce mă uitam la trupușorul ei care zăcea pe 
podea, m-am gândit că drogurile pe care mi le dăduse îmi jucau 
feste, pentru că încă mă simţeam capie. Dar când am 
îngenuncheat lângă ea și i-am simţit corpul rece și rigid, m-am 
gândit la moartea cumplită pe care trebuie s-o fi îndurat. Atunci 
am jurat nu doar c-o să-l omor pe Jack, ci o să-l și fac să sufere, 
cum făcuse el cu Molly. 

S-a prefăcut surprins de durerea mea, amintindu-mi că în 
Thailanda îmi spusese că nu exista nicio menajeră, și am fost 
recunoscătoare că atunci nu acordasem nicio atenţie vorbelor 
lui. Dacă aș fi înţeles la ce făcea aluzie, nu știu cum aș fi rezistat 
acele două săptămâni. 

— Mă bucur tare mult să văd că ai iubit-o, a spus el, când am 
îngenuncheat lângă Molly și am plâns. Speram s-o iubești. Vezi 
tu, este important că-ţi dai seama că ar fi mult mai greu dacă în 
locul lui Molly acolo ar fi zăcut Millie. lar dacă Millie ar fi moartă, 
tu ar trebui să-i iei locul. Dacă stai să te gândești, nimeni nu ți- 
ar simţi cu adevărat lipsa. Dacă ar întreba cineva unde ești, aș 
spune că după moartea iubitei tale surori te-ai dus la părinţii tăi, 
în Noua Zeelandă. 

— De ce nu pot s-o înlocuiesc oricum pe Millie? am întrebat 
plângând. De ce ai nevoie de ea? _ 

— Pentru că pe ea o voi îngrozi mult mai ușor decât pe tine. In 
plus, dacă o am pe Millie, voi avea aici tot ce-mi trebuie și nu va 
mai trebui să mă duc în Thailanda. 

— Nu înțeleg. 

Mi-am șters lacrimile de pe obraz cu dosul palmei. 

— Nu te duci în Thailanda să faci sex cu bărbaţi? 

— Sex cu bărbaţi? 

Ideea părea să-l amuze. 

— AȘ putea să fac asta aici, dacă aș vrea. Nu că aș vrea. Vezi 
tu, pe mine nu sexul mă interesează. Motivul pentru care mă 
duc în Thailanda este că acolo îmi pot satisface cea mai mare 
pasiune - nu că m-aș murdări cu adevărat pe mâini, înţelegi tu. 
Nu, rolul meu e mai mult de observator și ascultător. 

M-am uitat la el, neînțelegând, și el și-a aplecat capul spre 
mine. 

— Frica, a șoptit. Nimic nu e ca frica. Îmi place cum arată, îmi 
place cum se simte, îmi place cum miroase. Și, mai ales, ador 
sunetul ei. 

l-am simţit limba pe obrazul meu. 

— Îmi place chiar și gustul ei. 

— Mă scârbești, am șuierat. Trebuie să fii unul dintre cei mai 
răi oameni care au trăit vreodată. Și am să-ţi vin de hac, Jack, 
promit. Până la urmă am să-ţi vin de hac. 

— Nu dacă mai întâi îi vin eu de hac lui Millie, ceea ce am de 
gând să fac. 

— Așadar, ai s-o omori, am spus și glasul mi s-a frânt. 

— S-o omor? La ce mi-ar folosi dacă ar fi moartă? N-am s-o 
omor pe Millie, Grace, doar am s-o sperii puţin. Și-acum, 
îngroapă câinele ăla sau îl arunc în tomberon. 

N-a mișcat un deget să mă ajute, ci a stat și s-a uitat cum am 
înfășurat corpul lui Molly în sacul de gunoi și, plângând, am 
urcat scările cu ea, am trecut prin bucătărie și am ieșit pe terasa 
pe care-i spusesem că mi-o doresc. M-am uitat prin grădina 
imensă, tremurând de frig și de șoc, întrebându-mă unde s-o 
îngrop. 

Urmându-mă afară, el mi-a arătat un tufiș în capătul grădinii 
și mi-a spus s-o îngrop în spatele lui. L-am ocolit și am văzut în 
pământ o cazma pregătită. Mi-am dat seama că, înainte de ao 
lăsa pe Molly să moară, îmi pregătise o cazma cu care s-o îngrop 
și am izbucnit iar în hohote. Cât fusesem noi în Thailanda 
plouase, așa că pământul era moale. Am suportat să-i sap 
mormântul doar imaginându-mi că-l săpam pe al lui. Când am 
terminat, am scos corpul lui Molly din sacul de gunoi și am ținut- 
o o clipă lipită de mine, gândindu-mă la Millie, întrebându-mă 
cum aveam să-i spun că Molly a murit. 

— Nu o să revină la viaţă oricât ai ţine-o în braţe, a spus el 
tărăgănat. Termină odată! 

De teamă c-o să mi-o ia și o s-o arunce în groapă fără niciun 
strop de ceremonie, am pus-o cu blândeţe în mormânt și am 
așezat peste ea pământ cu lopata. Abia atunci mi-am dat seama 
pe deplin de grozăvia care tocmai se-ntâmplase și, aruncând 
lopata, m-am repezit după copac și am vomitat cu violenţă. 

— O să trebuiască să-nveţi să ai un stomac mai tare, a spus el 
în timp ce mă ștergeam la gură cu dosul palmei. 

Auzindu-l, m-a cuprins panica. Alergând spre locul în care 
aruncasem lopata, am apucat-o și m-am repezit la el cu ea 
ridicată deasupra capului, gata să-l fac chisăliţă cu ea. Dar nu 
mă puteam pune cu el; ridicând brațul, a prins lopata și mi-a 
smuls-o, făcându-mă să mă împiedic. Mi-am revenit și am rupt-o 
la fugă ţipând cât mă ţinea gura după ajutor. Când am văzut că 
ferestrele celei mai apropiate proprietăţi abia se întrezăreau 
printre copaci, am alergat înspre ea, sperând c-o să-mi audă 
cineva ţipetele și, în timp ce fugeam, m-am uitat după o cale de 
ieșire din grădină. Mi-am dat seama că zidurile care o 
împrejmuiau erau prea înalte ca să le escaladez și am tras aer în 
piept, gata să ţip iar din răsputeri, știind că asta putea fi singura 
mea șansă. Am simţit o lovitură în spate și, când am căzut, 
mâna lui Jack mi-a acoperit gura, reducându-mă de tot la tăcere. 
M-a ridicat cu o smucitură și, cu cealaltă mână, mi-a răsucit 
braţul la spate, imobilizându-mă. 

— Inţeleg că nu te grăbești s-o revezi pe Millie, a suflat el, în 
timp ce mă împingea spre casă. Din cauza tentativelor tale de 
evadare din Thailanda, ţi-ai pierdut deja dreptul de a o vedea în 
următoarele două weekenduri; acum n-ai s-o vezi al treilea 
weekend la rând. Și, dacă mai încerci ceva, n-ai s-o vezi o lună 
întreagă. 

M-am luptat cu el, răsucindu-mi capul ca să-mi eliberez gura, 
dar el m-a strâns mai tare. 

— Biata Millie, a oftat el fals îndurerat, în timp ce mă-mpingea 
pe terasă și de acolo în bucătărie, o să creadă că ai abandonat- 
O, că acum, când ești măritată, nu ai timp de ea. 

Mi-a dat drumul și m-a împins de lângă el. 

— Ascultă-mă bine, Grace. Dacă nu faci vreo prostie, sunt 
pregătit să mă port frumos cu tine - în definitiv, n-am niciun 
interes să fac altfel. Cu toate astea, n-am să ezit să-ţi retrag 

privilegiile pe care am ales să ţi le acord, dacă mă superi. Ai 
înțeles? 

Rezemată moale de perete, tremurând de oboseală și de la 
efectele ulterioare ale drogurilor sau de la șoc, am dat doar din 
cap. 

— Bun. Acum, înainte să-ţi arăt restul casei, sunt sigur că ai 
vrea să faci un duș. 

Ochii mi s-au umplut de lacrimi jalnice de recunoștință. El a 
observat și a spus, încruntându-se: 

— Nu sunt un monstru. Mă rog, cel puţin nu în sensul ăla. Hai 
să-ți arăt unde e baia ta și, după ce te mai înviorezi, am să-ţi fac 
un tur al casei. 

L-am urmat în hol și sus pe scări, abia observând ce era în 
jurul meu. A deschis o ușă și m-a condus într-un dormitor 
luminos și aerisit, decorat în verde-deschis și crem. Pe patul 
dublu am recunoscut unele dintre cuverturile și pernutele pe 
care le alesesem în ziua în care fuseserăm la cumpărături 
împreună să cumpărăm mobilă pentru casa pe care promisese 
să mi-o găsească. In lumea ostilă în care mă aflam, parcă erau 
niște prieteni vechi și mi-a crescut puţin moralul. 

— Îți place? a întrebat el. 

— Da, am spus cu reținere. 

— Bun. 

Părea mulțumit. 

— Baia e acolo și, în șifonier, ai să-ţi găsești hainele. 

S-a uitat la ceas. 

— Iti dau cincisprezece minute. 

Ușa s-a închis în urma lui. Curioasă, m-am dus la șifonierul 
uriaș care ocupa tot peretele din stânga. Am deschis ușile 
glisante și am găsit hainele pe care le trimisesem înainte, cele 
de care nu avusesem nevoie în Thailanda. Tricourile și bluzele 
mele erau împăturite frumos pe rafturi și lenjeria mea intimă 
fusese pusă în sertare special făcute. În altă parte a șifonierului, 
numeroasele mele perechi de pantofi fuseseră puse în cutii de 
plastic transparente. Totul părea atât de normal încât am avut 
din nou senzaţia că sunt ruptă de realitate. Imi era cu neputinţă 
să asociez camera frumoasă pe care mi-o pregătise Jack și 
promisiunea unui duș cu ce se întâmplase mai înainte și n-am 
putut scăpa de sentimentul că, dacă mă întindeam pe pat și 

dormeam un timp, aveam să constat că totul a fost un coșmar 
îngrozitor. 

M-am dus la fereastră și m-am uitat afară. Fereastra era pe 
partea laterală a casei și dădea spre o grădină de trandafiri. 
Tocmai când admiram frumuseţea florilor și apreciam liniștea 
după-amiezii, o pală de vânt a adus din spatele casei un sac 
negru de gunoi, care s-a prins într-o tufă de trandafiri. 
Recunoscându-l ca fiind sacul în care o dusesem pe Molly în 
grădină, am scos un strigăt de durere și m-am dus în grabă la 
ușă, dându-mi seama că irosisem minute preţioase în care ar fi 
trebuit să-ncerc să evadez. Am deschis-o și eram pe cale să mă 
năpustesc în hol când braţul lui Jack a zvâcnit din senin, 
blocându-mi calea. 

— Pleci undeva? a întrebat el voios. 

M-am uitat lung la el, și inima îmi bubuia dureros în piept. 

— Doar nu te gândeai să-ncerci să pleci, nu-i așa? 

M-am gândit la Millie, la cât de supărată ar fi fost dacă nu 
apăream în următoarele trei săptămâni și mi-am dat seama că 
nu puteam să risc încă o pedeapsă. 

— Prosoapele, am îngânat eu. Mă întrebam unde sunt 
prosoapele. 

— Dacă te-ai fi uitat în baie, le-ai fi găsit. Grăbește-te, ţi-au 
mai rămas zece minute. 

Când a închis ușa după mine, întemniţându-mă iar, m-am dus 
la baie. Acolo erau o cabină de duș și o cadă separată, o 
chiuvetă și o toaletă. Pe un dulap jos se afla un teanc de 
prosoape flaușate și, deschizând dulapul, am văzut că era 
aprovizionat generos cu sticle cu șampon, balsam și gel de duș. 
Îmi doream cu disperare să-ndepărtez murdăria care parcă îmi 
pătrunsese în corp prin toți porii, așa că m-am dezbrăcat, am 
dat drumul la duș și înarmându-mă cu tot ce-mi trebuia, am 
intrat sub jetul de apă. Am potrivit temperatura să fie cât de 
fierbinte puteam suporta, mi-am șamponat părul și mi-am frecat 
bine corpul, întrebându-mă dacă aveam să mă mai simt 
vreodată curată. Aș fi stat mai mult sub apă, dar nu aveam 
încredere că Jack n-o să intre să mă tragă din duș de îndată ce 
expirau cele zece minute. Așa că am închis robinetul și m-am 
șters repede. 

În dulapul de sub chiuvetă am găsit un pachet de periuţe și 
niște pastă și am folosit două minute preţioase din timpul care- 


VP-113 


mi rămăsese spălându-mă pe dinţi până mi-au sângerat gingiile. 
M-am dus în grabă în dormitor, am deschis șifonierul, am tras o 
rochie de pe umeraș, am luat dintr-un sertar un sutien și o 
pereche de chiloţi și m-am îmbrăcat repede. Ușa dormitorului s- 
a deschis când îmi trăgeam fermoarul rochiei. 

— Bun, a spus Jack. Nu ţineam neapărat să vin să te scot 
târâș din duș, dar aș fi făcut-o. 

A dat din cap spre șifonier. 

— Pune-ţi ceva în picioare. 

După o ezitare, am ales o pereche de pantofi cu toc mic în loc 
de tenișii după care tânjeau picioarele mele, sperând că ei 
aveau să mă facă să mă simt mai stăpână pe mine. 

— Acum, turul casei. Sper c-o să-ţi placă. 

L-am urmat la parter, întrebându-mă de ce i-ar fi păsat dacă- 
mi plăcea sau nu. Deși eram hotărâtă să nu mă las 
impresionată, raţiunea îmi spunea c-ar fi putut să fie în interesul 
meu să reacţionez pozitiv, cum era evident că dorea el. 

— Mi-a luat doi ani să fac casa exact cum mi-am dorit-o, a 
spus el când am ajuns în hol, mai ales că a trebuit să fac niște 
schimbări de ultim moment. De exemplu, iniţial bucătăria nu 
dădea pe terasă, dar am pus să se construiască una fiindcă mi 
s-a părut o idee excelentă. Din fericire, am reușit să-ți 
direcţionez restul dorințelor tale spre ce era deja aici, a 
continuat el, confirmând ceea ce înțelesesem deja, și anume că- 
n ziua în care îmi ceruse să-i descriu ce gen de casă mi-ar 
plăcea, mă manipulase cu isteţime să i-o descriu pe cea pe care 
o cumpărase deja. 

— Dacă îţi amintești, ai spus că vrei o toaletă la parter, pentru 
musafiri, dar când am propus o întreagă garderobă, ai fost 
imediat de acord. 

A deschis o ușă din dreapta, dând la iveală o garderobă în 
care erau un șifonier, o oglindă mare și o toaletă separată. 

— Foarte inteligent, am spus, referindu-mă la cum mă 
manipulase. 

A înaintat pe hol, deschizând următoarea ușă. 

— Biroul meu și biblioteca. 

Am zărit în fugă o cameră cu pereţii acoperiţi din podea până 
în tavan cu rafturi cu cărți și, în dreapta, într-o nișă, un birou de 
mahon. 

— Nu e o cameră în care va trebui să intri prea des. 

Trecând pe partea cealaltă a holului, a deschis uriașele uși 
duble pe care le observasem mai devreme. 

— Camera de zi și sufrageria. 

Mi-a ţinut ușile deschise, invitându-mă să intru, și am pășit în 
una dintre cele mai frumoase camere pe care le văzusem în 
viaţa mea. Dar aproape că nici n-am observat cele patru 
glasvanduri care dădeau în grădina de trandafiri de pe latura 
casei, sau tavanele înalte, sau arcada elegantă care ducea în 
sufragerie, fiindcă ochii mi-au fost imediat atrași de căminul 
deasupra căruia atârna tabloul pe care i-l făcusem cadou lui 
Jack, Licurici. 

— Arată perfect acolo, nu crezi? a spus el. 

Mi-am adus aminte câtă iubire și efort pusesem în el și de 
faptul că era alcătuit din sute de săruturi și mi s-a făcut rău de 
la stomac. Răsucindu-mă brusc pe călcâie, m-am întors în hol. 

— Sper că asta nu-nseamnă că nu-ți place camera, a spus el, 
urmându-mă încruntat. 

— De ce ţi-ar păsa dacă-mi place sau nu? am mormăit. 

— N-am nimic personal cu tine, Grace, a spus el răbdător, 
înaintând pe hol. Cum ţi-am explicat în Thailanda, tu ești 
mijlocul de a-mi atinge scopul la care am visat mereu. Așa că e 
normal să simt faţă de tine un fel de recunoștință. De aceea, aș 
vrea ca experienţa ta aici să fie cât mai plăcută cu putinţă, cel 
puţin până vine Millie. După aceea, mă tem că va fi extrem de 
neplăcut pentru tine. Și pentru ea, bineînţeles. Și-acum, ieri n-ai 
apucat să vezi bucătăria așa cum trebuie, nu-i așa? 

A deschis ușa bucătăriei și am văzut barul pentru micul dejun 
pe care stabiliserăm să-l avem și patru scaune înalte și lucioase. 

— Oh, cât or să-i placă lui Millie scaunele astea! am exclamat, 
închipuindu-mi-o, învârtindu-se în ele. 

In tăcerea care a urmat, tot ce se-ntâmplase m-a ajuns din 
urmă și camera a-nceput să se învârtească cu mine. Conștientă 
că Jack întindea braţele să mă prindă, am încercat fără vlagă să- 
| resping înainte de a leșina. 

Când am deschis ochii, eram atât de odihnită, încât primul 
meu gând a fost că mă aflam undeva în vacanţă. Uitându-mă în 
jur, încă somnoroasă, am văzut pe o masă de lângă pat toate 
ustensilele necesare pentru ceai și cafea și am tras concluzia că 
mă aflam într-un hotel, dar nu știam unde. În timp ce mă uitam 
la pereții de un verde-deschis, care-mi păreau și cunoscuți, și 

necunoscuţi în același timp, mi-am amintit dintr-odată unde 
eram. Am sărit din pat, m-am repezit la ușă și am încercat s-o 
deschid. Când am constatat că era încuiată, am început să bat 
cu pumnii în ea, strigând la Jack să-mi dea drumul să ies. 

Cheia s-a răsucit în broască și ușa s-a deschis. 

— Pentru Dumnezeu, Grace! a spus el clar supărat. Trebuia 
doar să mă strigi. 

— Cum ai îndrăznit să mă încui? am strigat, cu glasul 
tremurând de furie. 

— Te-am încuiat spre binele tău. Dacă n-aș fi făcut-o, poate ai 
fi fost destul de proastă să încerci iar să fugi și ar fi trebuit să te 
lipsesc de încă o vizită la Millie. 

S-a întors și, de pe o măsuţă din fața ușii mele, a luato tavă. 

— Acum, dacă te dai puţin înapoi, am să-ţi dau ceva de 
mâncare. 

Gândul la mâncare era ispititor; nu mai ţineam minte de când 
nu mai mâncasem, dar trebuie să fi fost cu mult înainte de a 
pleca din Thailanda. Însă mai tentantă era ușa deschisă. M-am 
dat la o parte, dar nu înapoi cum îmi ceruse el, am așteptat 
până a intrat în cameră, apoi m-am repezit la el, dărâmând tava 
din mâinile lui. În zgomotul de veselă spartă și mugetul lui de 
furie, am luat-o la fugă spre scări și le-am coborât două câte 
două, dându-mi seama prea târziu că holul de jos era cufundat 
în întuneric. Ajungând la baza scărilor, am căutat un comutator 
și, negăsindu-l, am mers pe pipăite de-a lungul peretelui până 
am ajuns la ușa bucătăriei. Am deschis-o și am constatat că și 
bucătăria era cufundată în întuneric. Mi-am adus aminte de cele 
patru glasvanduri pe care le văzusem în camera de zi, așa că 
am traversat holul și am mers pe bâjbâite lipită de perete până 
am dat de ușile duble. Întunericul complet din cameră și liniștea 
desăvârșită - casa fiind sinistru de tăcută - au devenit deodată 
înfricoșătoare. La gândul că Jack putea fi oriunde, că putea să se 
fi furișat pe scări în urma mea și că era la câţiva pași distanţă de 
mine, inima a început să-mi bată foarte repede de frică. 

Intrând în cameră, m-am lăsat pe podeaua din spatele uneia 
dintre uși, mi-am tras genunchii la piept și m-am ghemuit, 
așteptând ca mâinile lui să mă înhaţe în orice clipă. Suspansul 
era cumplit și gândul că poate el a hotărât să nu mă găsească 
până i se părea convenabil m-a făcut să regret că am părăsit 
siguranţa relativă a dormitorului. 

— Unde ești, Grace? 

Glasul venea de undeva din hol, și tonul lui moale, tărăgănat, 
mi-a sporit groaza. În liniștea din jur, l-am auzit adulmecând 
aerul. 

— Hmm, ador mirosul fricii! a suflat el. 

l-am auzit pașii înaintând tiptil pe hol și, când s-au apropiat, 
m-am lipit de perete. S-au oprit și, în timp ce-mi încordam auzul 
ca să-mi dau seama unde era, i-am simţit răsuflarea pe obrajii 
mei. 

— Baul a șoptit el. 

Când am izbucnit în lacrimi de ușurare că chinul meu a luat 
sfârșit, el a început să râdă în hohote. Un zbârnâit a vestit zorile 
care se strecurau în cameră și, ridicând capul, l-am văzut pe 
Jack, cu o telecomandă în mână. 

— Jaluzele de oţel, a spus el. Fiecare fereastră de la parter e 
prevăzută cu jaluzele. Chiar dacă întâmplător, printr-o minune, 
găsești o cale de ieșire din camera ta în timp ce eu sunt la 
muncă, fii sigură că nu vei putea ieși din casă. 

— Dă-mi drumul, Jack, l-am implorat. Te rog, lasă-mă să plec. 

— De ce aș face asta? De fapt, cred că-ncepe să-mi facă 
plăcere să te am aici, mai ales dacă vei încerca în continuare să 
scapi. Cel puţin voi avea o distracţie până când vine Millie. 

A făcut o pauză. 

— Chiar crezi că am s-o las pe Millie să se apropie de casa 
asta? am strigat. Sau pe tine de ea? 

— Parcă am mai avut conversaţia asta în Thailanda, a spus el, 
plictisit. Cu cât accepti mai repede că roţile s-au pus deja în 
mișcare și că nu poți să faci nimic să le oprești, cu atât mai bine 
va fi pentru tine. Nu există scăpare - ești a mea acum. 

— Nu-mi vine să cred că tu crezi că vei scăpa basma curată. 
Nu mă poţi ţine ascunsă în veci, să știi. Cum rămâne cu prietenii 
mei, cu prietenii noștri? Nu trebuie să luăm cina cu Moira și Giles 
când le înapoiem mașina? 

— Am să le spun exact ce intenţionez să spun la școala lui 
Millie - apropo, acum n-ai s-o mai vezi patru săptămâni - că ai 
luat în Thailanda un microb urât și că ești bolnavă. Și, când, în 
cele din urmă, am să te las să o revezi pe Millie, îţi voi urmări 
fiecare mișcare și-ţi voi asculta fiecare cuvânt. Dacă încerci să 
informezi pe cineva despre ceea ce se petrece, veţi plăti și tu, și 
Millie. Cât despre prietenele tale, n-ai să ai timp de ele acum că 

ești măritată și fericită și, când nu vei mai răspunde la e- 
mailurile lor, vor uita de tine de tot. Va fi ceva treptat, desigur. 
Te voi lăsa să păstrezi legătura cu ele o vreme, dar îţi voi 
verifica e-mailurile înainte de a le trimite ca nu cumva să-ncerci 
să alertezi pe cineva de situația ta. 

A făcut o pauză. 

— Dar nu-mi închipui că ești atât de proastă. 

Până în acel moment nu mă îndoisem că puteam să scap de 
el, sau cel puţin să-i spun cuiva că mă ţinea prizonieră, dar felul 
lipsit de emoție cu care vorbea avea ceva care te îngheţa. 
Siguranța lui absolută că totul avea să iasă exact cum plănuise 
m-a făcut să mă îndoiesc pentru prima dată de capacitatea mea 
de a-l păcăli. Când m-a escortat înapoi în dormitorul meu, 
spunându-mi că nu aveam să primesc nimic de mâncare până a 
doua zi, nu m-am gândit decât la ce-i făcuse lui Molly și la ce 
avea să-mi facă mie dacă mai încercam să scap de el. Nu-mi 
permiteam să risc să n-o văd pe Millie încă o săptămână și 
gândul la dezamăgirea ei când nu apăream în următoarele 
duminici m-a făcut și mai nefericită decât eram. 

e 

Foamea cumplită pe care-o simţeam mi-a dat ideea să mă 
prefac că am apendicită, astfel încât Jack să nu aibă de ales și 
să mă ducă la spital, unde simțeam că puteam convinge pe 
cineva să mă asculte. Când, în cele din urmă, mi-a adus a doua 
zi de mâncare, așa cum promisese, seara era deja pe sfârșite, 
așa că nu mâncasem nimic de mai mult de patruzeci și opt de 
ore. Mi-a fost greu să nu mănânc aproape tot ce-mi adusese și, 
în timp ce mă ţineam cu mâinile de stomac și gemeam că mă 
durea, am fost recunoscătoare pentru crampele care-mi făceau 
durerea să pară mai autentică. 

Din nefericire, Jack a rămas impasibil, dar când dimineaţa 
următoare m-a găsit încovoiată, a fost de acord să-mi aducă 
aspirina pe care am cerut-o, deși m-a pus s-o înghit în fața lui. 
Seara m-a găsit zvârcolindu-mă în pat și în timpul nopţii am 
bătut cu pumnul în ușă, până când a venit să vadă ce era cu 
zgomotul ăla. l-am spus că aveam dureri cumplite și l-am rugat 
să cheme o ambulanţă. A refuzat, spunând că, dacă și a doua zi 
aveam dureri, avea să cheme un doctor. Nu era rezultatul pe 
care-l voisem, dar era mai bun decât nimic și am plănuit cu grijă 

ce să-i spun doctorului când venea, știind - după experienţa 
mea din Thailanda - că nu-mi puteam permite să par isterică. 

Nu prevăzusem că Jack o să stea cu mine în timp ce mă 
consulta doctorul și, în timp ce mă prefăceam că mă doare de 
fiecare dată când el mă apăsa pe stomac, mă gândeam 
înnebunită că toată prefăcătoria mea și lipsirea de hrană aveau 
să fie zadarnice dacă lăsam să-mi scape momentul. Când l-am 
întrebat pe doctor dacă pot să discut cu el între patru ochi, 
insinuând că durerea putea fi cauzată de o problemă 
ginecologică, m-am simţit victorioasă când el l-a întrebat pe Jack 
dacă vrea să fie amabil și să iasă din cameră. 

După aceea, m-am întrebat de ce nu mi-a dat prin cap că 
amabilitatea lui Jack de a părăsi camera însemna că nu era 
îngrijorat de rezultatul discuţiei mele private cu doctorul. Nici 
zâmbetul compătimitor al doctorului când i-am spus cu sufletul 
la gură că sunt ţinută prizonieră nu mi-a dat de bănuit. Abia 
când a început să mă-ntrebe despre tentativa de sinucidere și o 
presupusă depresie de care sufeream de mult am înţeles că Jack 
se îngrijise minuţios de toate aspectele înainte chiar ca doctorul 
să fi pus piciorul în dormitorul meu. Îngrozită, l-am implorat să 
mă creadă că Jack nu era cine spunea că este, că-și omorâse în 
bătaie mama când era doar un copil și dăduse vina pe tatăl lui. 
Dar, chiar în timp ce vorbeam, îmi dădeam seama că povestea 
mea suna incredibil și, când mi-a scris o rețetă pentru Prozac, 
am devenit atât de isterică încât ceea ce-i spusese Jack, că 
eram o maniaco-depresivă în căutare de atenţie, a căpătat 
greutate. Avea chiar și documente să dovedească asta - o copie 
a fișelor mele medicale din vremea supradozei mele și o 
scrisoare de la managerul hotelului din Thailanda, în care 
descria amănunţit comportamentul meu din noaptea sosirii 
noastre. 

Distrusă de neputinţa mea de a-l convinge pe doctor că 
spuneam adevărul, enormitatea sarcinii pe care mi-o stabilisem 
mi s-a părut, iarăși, insuportabilă. Dacă nu reușisem să conving 
un profesionist să ia în seamă ce-i spusesem, cum aveam să 
izbutesc să fac pe altcineva să-nțeleagă ce se petrecea? Și, mai 
ales, cum puteam vorbi vreodată liber cu cineva când Jack îmi 
interzicea orice comunicare cu lumea din afară, dacă nu era 
controlată de el? 

A început să-mi monitorizeze e-mailurile pe care le primeam 
și, dacă nu-mi dicta răspunsul cuvânt cu cuvânt, stătea aplecat 
asupra mea și citea fiecare vorbă pe care-o scriam. Cum 
stăteam încuiată în camera mea zi și noapte, oamenii erau 
nevoiţi să lase un mesaj pe robot, dacă Jack nu era prin preajmă 
să răspundă la telefon. Dacă cereau să vorbească personal cu 
mine, le spunea că sunt la duș sau la cumpărături și că am să-i 
sun eu. Și, dacă mă lăsa să-i sun, asculta ce spuneam. Dar nu 
îndrăzneam să obiectez, deoarece conversaţia cu doctorul mă 
costase încă o săptămână fără s-o văd pe Millie, precum și 
dreptul de a primi ceai și cafea în camera mea. Știam că dacă 
voiam s-o revăd pe Millie în viitorul apropiat trebuia să mă 
comport exact cum voia Jack, cel puţin o perioadă. Așa că, fără 
să mă plâng, m-am supus restricţiilor pe care mi le-a impus. 
Când venea să-mi aducă mâncarea - pe atunci mi-o aducea 
dimineaţa și seara - aveam grijă să mă găsească stând impasibil 
pe pat, servilă, docilă. 

Părinţii mei, a căror mutare în Noua Zeelandă era iminentă, 
erau neîncrezători în privinţa misterioasei bacterii pe care 
aparent o luasem în Thailanda și care mă-mpiedica s-o vizitez 
pe Millie. Pentru a-i descuraja să vină în vizită, Jack le spusese 
că eram potenţial contagioasă, dar din telefoanele lor mi-am dat 
seama că erau îngrijoraţi că interesul meu față de Millie 
dispăruse, acum că eram femeie măritată. 

l-am văzut doar o dată înainte să plece, când au venit să-și ia 
rămas-bun în grabă, și abia atunci, în timpul unui tur rapid al 
casei, am văzut și restul camerelor de la primul etaj. A trebuit să 
mă-nclin în faţa lui Jack; nu doar că-mi strânsese toate lucrurile 
ca să prezinte camera mea drept una dintre camerele de 
oaspeți, dar îmi și presărase hainele prin dormitorul lui, ca să 
pară că și eu dormeam acolo. Mă ardeau buzele să le spun 
părinţilor mei adevărul, să-i implor să mă ajute, dar cu brațul lui 
Jack greu pe umărul meu, n-am avut curajul să spun ceva. 

Poate totuși aș fi spus dacă n-ar fi fost camera lui Millie. Când 
părinţii mei s-au entuziasmat de pereţii de nuanţă galben- 
deschis, de mobilierul frumos și de patul cu baldachin cu stive 
de pernute, n-am putut să cred că Jack s-ar fi deranjat atât dacă 
chiar avea intenţii rele în privința ei. Asta mi-a dat speranță, 
speranţa că, undeva, în adâncul inimii lui, a mai rămas un dram 
de decenţă. 

În săptămâna de după plecarea părinţilor mei, Jack m-a dus în 
sfârșit la Millie. Cum trecuseră cinci săptămâni de la întoarcerea 
noastră din Thailanda, piciorul lui Millie se vindecase și am putut 
s-o scoatem în oraș la masa de prânz. Dar Millie pe care am 
găsit-o așteptându-mă era mult diferită de fata fericită pe care o 
lăsasem în urmă. 

Părinţii mei spuseseră că Millie fusese dificilă cât fuseserăm 
noi plecaţi și am pus asta pe seama dezamăgirii ei de a nu fi 
fost domnişoară de onoare la nunta noastră. Ştiam și că era 
supărată că nu mă dusesem s-o văd de îndată ce ne 
întorseserăm din luna de miere, pentru că, în timpul 
convorbirilor telefonice cu ea, când Jack îmi sufla în ceafă, 
fusese practic monosilabică. Deși am reușit s-o câștig repede de 
partea mea cu suvenirele pe care m-a lăsat Jack să i le cumpăr 
din aeroport și o nouă carte audio de Agatha Christie, pe Jack 
aproape l-a ignorat și mi-am dat seama că el era furios, mai ales 
că era și Janice de față. Am pretins că Millie era supărată că n-o 
adusesem și pe Molly cu noi, dar cum ea nu făcuse tărăboi când 
îi spusesem că lăsasem cățelul în grădină dezgropând bulbi 
înseamnă că nu sunase convingător. Când, într-un efort de a 
salva situaţia, Jack ca zis că ne ducea să luăm prânzul la un 
hotel nou, ea a răspuns că nu voia să meargă nicăieri cu el și că 
nu voia nici ca el să locuiască cu noi. Incercând să dezamorseze 
situaţia, Janice a dus-o pe Millie să-și ia paltonul, iar Jack s-a 
grăbit să-mi spună că, dacă Millie nu își schimbă atitudinea, 
avea să aibă el grijă să n-o mai văd niciodată. 

Căutam ceva care să scuze iar comportamentul lui Millie. l-am 
spus că ea zisese că nu voia ca el să locuiască cu noi, pentru că 
ea nu-și dăduse seama că, din moment ce eram căsătoriţi, el 
era tot timpul cu mine și nu - i plăcea deloc că trebuia să mă- 
mpartă cu el. N-am crezut o clipă ce spuneam - Millie înţelegea 
foarte bine că cei căsătoriţi locuiesc împreună - și știam că 
trebuia să aflu cauza atitudinii lui Millie înainte ca el să-și piardă 
răbdarea și s-o ducă la azil, cum amenințase. Dar cum el era 
mereu în coasta mea, urmărindu-mi fiecare gest și mișcare, nu 
vedeam cum pot vorbi cu ea în particular. 

Şansa mea a venit la hotelul la care ne-a dus Jack să luăm 
prânzul. La sfârșitul mesei, Millie mi-a cerut să merg cu ea la 
toaletă. Mi-am dat seama că aveam ocazia să vorbesc cu ea și 
m-am ridicat în picioare, doar că Jack i-a spus lui Millie că putea 

foarte bine să se ducă și singură. Însă ea a insistat, ridicând tot 
mai mult glasul, forțându-l pe Jack să cedeze. Așa c-a mers și el 
cu noi. Când a văzut că toaleta doamnelor era pe un coridor 
scurt unde nu putea să ne însoţească fără să pară suspect, m-a 
tras înapoi. Vorbind în șoaptă într-un fel în care m-a înfiorat, mi- 
a spus că nu trebuia să-i spun nimic lui Millie - sau altcuiva. A 
adăugat că ne va aștepta în capătul coridorului și ne-a avertizat 
să nu stăm mult. 

— Grace, Grace! a strigat Millie, de-ndată ce am rămas 
singure, Jack om rău, foarte rău om. M-a împins, m-a împins pe 
scări. 

l-am pus degetul la buze, atenţionând-o să tacă, și m-am uitat 
cu teamă în jur. Am avut mare noroc că am găsit cabinele 
libere. 

— Nu, Millie, am șoptit, îngrozită că Jack ne urmase totuși pe 
coridor și asculta la ușă. Jack n-ar face asta. 

— M-a împins, Jack. La casa căsătoriilor, Jack m-a împins tare, 
așa! 

M-a împins cu umărul. 

— Jack rănit pe mine, rupt picior. 

— Nu, Millie, nu! am spus în șoaptă. Jack e un om bun. 

— Nu, nu bun, a insistat cu încăpățânare Millie. Jack om rău, 
foarte rău om. 

— Nu trebuie să spui asta, Millie! N-ai spus nimănui, nu-i așa, 
Millie? N-ai spus nimănui ce mi-ai spus mie acum? 

A clătinat din cap cu putere. 

— Tu spui mereu spun Grace lucruri întâi. Dar acum eu spun 
Janice că Jack om rău. 

— Nu, Millie, nu trebuie să spui nimănui! 

— De ce? Grace nu crede pe mine. 

M-am gândit înnebunită ce puteam să-i spun. Ştiam deja de 
ce era Jack în stare și, dintr-odată, vorbele lui Millie au căpătat 
sens, mai ales când mi-am amintit că el nu voise ca ea să fie 
domnișoară de onoare. 

— Ascultă, Millie. 

l-am luat mâinile, știind că Jack avea să intre la bănuieli dacă 
stăteam prea mult. 

— Jucăm un joc? Un joc secret pe care să-l știm doar tu și cu 
mine? O ţii minte pe Rosie? am întrebat, referindu-mă la 

prietena imaginară pe care o inventase când era mai mică, 
pentru a da vina pe ea pentru boroboaţele ei. 

A dat cu putere din cap. 

— Rosie faci lucruri rele, nu Millie. 

— Da, știu, am spus eu cu seriozitate. Era foarte obraznică. 

Millie arăta atât de vinovată încât nu m-am putut abţine să 
zâmbesc. 

— Eu nu ca Rosie, Rosie rea, ca Jack. 

— Dar nu Jack te-a împins pe scări. 

— Ba da, a spus ea cu încăpățânare. 

— Ba nu. A fost altcineva. 

S-a uitat cu neîncredere la mine. 

— Cine? 

Am căutat cu disperare un nume. 

— George Clooney. 

Millie s-a uitat lung la mine. 

— Jorj Koony? 

— Da, nu-ţi place George Clooney, nu-i așa? 

— Nu, nu place Jorj Koony, a aprobat ea. 

— El e cel care te-a împins pe scări, nu Jack. 

Fruntea i s-a încrețit. 

— Nu Jack? 

— Nu, nu Jack. Tie îţi place de Jack, Millie, îţi place foarte mult 
de Jack. 

Am scuturat-o ușor. 

— E foarte important să-ţi placă de Jack. Nu el te-a împins pe 
scări, George Clooney te-a împins. Înţelegi? Trebuie să-ţi placă 
de Jack, Millie, de dragul meu. 

S-a uitat atent la mine. 

— Da, Millie, sunt speriată. Așa că, te rog, spune-mi că îţi 
place de Jack. E foarte important. 

— Eu place Jack, a spus ea ascultătoare. 

— Bine, Millie. 

— Dar nu place Jorj Koony. 

— Nu, nu-ţi place de George Clooney. 

— El rău, el împins pe mine pe scări. 

— Da. Dar nu trebuie să spui nimănui asta. Nu trebuie să spui 
nimănui că George Clooney te-a împins pe scări. Asta-i un 
secret, ca Rosie. Dar trebuie să-i spui lui Jack că-ţi place de el. Ai 
înţeles? 

— Eu înţeles. 

A dat din cap. 

— Trebuie spui Jack place el. 

— Da. 

— Eu spui lui eu nu place Jorj Koony? 

— Da, poţi să-i spui și asta. 

S-a aplecat spre mine. 

— Dar Jack Jorj Koony, Jorj Koony Jack, a șoptit ea. 

— Da, Millie, Jack este George Clooney, dar numai noi știm 
asta, i-am șoptit eu. Înţelegi ce vreau să spun? Acesta e un 
secret, secretul nostru, ca Rosie. 

— Jack om rău, Grace. 

— Da, Jack om rău. Dar și acesta e secretul nostru. Să nu spui 
nimănui. 

— Eu nu locuiește cu el. Eu speriată. 

— Știu. 

— Și ce faci? 

— Nu știu încă, dar voi găsi o soluție. 

— Promiţi? 

— Promit. 

S-a uitat cu atenţie la mine. 

— Grace tristă. 

— Da, Grace tristă. 

— Nu supărată, Millie aici. Millie ajută Grace. 

— Mulţumesc, am spus, îmbrățișând-o. Ține minte, Millie, îţi 
place de Jack. 

— Eu nu uit. 

— Și nu trebuie să spui că nu vrei să locuiești cu el. 

— Nu spui. 

— Bine, Millie. 

Jack ne aștepta nerăbdător. 

— De ce aţi stat așa de mult? a întrebat el, privindu-mă lung. 

— Eu am ciclu, a spus cu importanţă Millie. La ciclu nevoie 
timp mult. 

— Facem o plimbare înainte de a ne întoarce? 

— Da, eu place plimbare. 

— Poate găsim pe drum îngheţată. 

Ținând minte ce-i spusesem, Millie i-a zâmbit larg. 

— Mulţumesc, Jack. 

— În fine, se pare că și-a recăpătat puţin buna dispoziţie, a 
spus Jack, în timp ce Millie ţopăia în faţa noastră. 

— Când eram la toaletă, i-am explicat că acum suntem 
căsătoriți și e normal să fii mereu cu mine și a înţeles că trebuie 
să mă-mpartă cu tine. 

— Atâta vreme cât asta a fost tot ce ai spus. 

— Bineînţeles. 

După o oră, când am lăsat-o pe Millie la școală, Janice ne 
aștepta. 

— Se pare că te-ai distrat bine, Millie, a spus ea zâmbind. 

— Da, a aprobat Millie. 

S-a întors spre Jack. 

— Eu place ţine, Jack, tu drăguţ. 

— Mă bucur că tu crezi asta, a spus el, uitându-se la Janice. 

— Dar nu place Jorj Koony. 

— Mie îmi convine, i-a spus el. Nici mie nu-mi place. 

Și Millie s-a umflat de râs. 

PREZENT 


Diseară mergem la Esther și Rufus, iar mâine la Millie. Știu 
sigur că mergem fiindcă Janice și-a luat ieri libertatea de a suna 
ca să-l întrebe pe Jack dacă ne ducem. Are un prânz în familie și 
nu poate lipsi și nu are cine să aibă grijă de Millie dacă nu ne 
ducem, dar, cum n-am fost de trei săptămâni, nu pot să nu mă 
gândesc că acesta e doar un pretext. Cred că-n sinea ei e cam 
supărată pe noi că n-am apărut s-o luăm pe Millie și mă miră că 
Jack nu este mai atent în privinţa asta. Pentru a mă pedepsi, își 
asumă riscul ca Janice să pună la îndoială atașamentul nostru 
faţă de Millie. Dar, cum asta nu poate fi decât în avantajul meu, 
n-am deloc de gând să-i atrag atenţia. 

Poate pentru că știu că mâine am s-o văd pe Millie, sunt mai 
puţin stresată decât de obicei la gândul că diseară ieșim. Pentru 
mine, cinele la prieteni echivalează cu mersul pe un teren 
minat, pentru că întotdeauna mă tem că am să fac sau am să 
spun ceva pe care Jack îl va folosi împotriva mea. Sunt 
mulțumită că n-am căzut în capcana întinsă de Jack când a 
îngroșat cuvintele din cartea lui Esther, însă va trebui să fiu 
atentă să nu-i spun acesteia niciun lucru pe care el l-ar putea 
răstălmăci. 

Azi-dimineaţă, când mi-a adus micul dejun, a luat cartea cu el 
și am râs la gândul c-o să cerceteze degeaba paginile căutând 
ceva nedorit, un cuvânt sau două pe care le-am însemnat cu 
unghia, poate. Este evident că faptul că n-a găsit nimic l-a 
supărat, fiindcă și-a petrecut cea mai mare parte a zilei la 
subsol, întotdeauna un semn rău. Și foarte plictisitor pentru 
mine. Prefer să-l aud mișcându-se prin casă, deoarece mă 
amuză să-i urmăresc mișcările când trece dintr-o cameră în 
următoarea și, după sunetele care răzbat de jos, să încerc să-mi 
dau seama ce face. 

Știu că în clipa asta e în bucătărie și tocmai și-a făcut un ceai, 
pentru că acum câteva minute l-am auzit umplând cu apă 
ceainicul și apoi oprindu-l cu un clic. Îl invidiez. Unul dintre 
multele lucruri pe care le urăsc la captivitatea mea este că nu 
pot să-mi fac când vreau o ceașcă de ceai, și mi-e dor de 

ceainicul meu și de stocul permanent de pliculeţe de ceai și 
lapte. Când mă gândesc acum la asta, îmi dau seama că Jack a 
fost la început un temnicer destul de generos. 

După cum începe să coboare soarele, bănuiesc că e în jur de 
șase și pe la șapte trebuie să mă lase să intru în dormitorul de 
alături, cel care a fost înainte al meu, ca să mă pregătesc. Nu 
trece mult și îi aud pașii pe scări. Apoi, cheia se răsucește în 
broască și ușa se deschide. 

Când îl văd în prag, mă cuprinde ca întotdeauna exasperarea 
de cât de normal arată, pentru că sigur ar trebui să existe ceva 
- urechi ascuţite sau două coarne - care să avertizeze lumea de 
răutatea lui. Se dă la o parte să mă lase să trec și intru repede 
în camera de alături, bucuroasă că am ocazia să mă îmbrac 
elegant, să port și altceva în afară de pijamale negre și papucii. 
Deschid ușa șifonierului și aștept ca Jack să-mi spună cu ce să 
mă îmbrac. Când el nu spune nimic, știu că vrea să-mi dea falsa 
speranţă că pot să mă îmbrac cu ce vreau, ca apoi, imediat ce 
mă îmbrac, să-mi spună să mă dezbrac. Poate pentru că am 
reușit să-i ghicesc viclenia cu cartea, mă hotărăsc să joc la 
noroc și aleg o rochie pe care nu vreau deloc s-o port pentru că 
e neagră. Îmi scot pijamaua. Deși este neplăcut să mă îmbrac și 
să mă dezbrac sub privirile lui Jack, nu pot să fac nimic în 
privinţa asta, deoarece mi-am pierdut de multă vreme dreptul la 
intimitate. 

— Începi să arăţi cam costelivă, spune el în timp ce îmi pun 
lenjeria intimă. 

— Poate c-ar trebui să-mi aduci puţin mai des de mâncare, 
sugerez eu. 

— Poate, aprobă el. 

După ce-mi pun rochia și trag fermoarul, încep să cred că am 
înțeles greșit. 

— Scoate-o, spune el, în timp ce mi-o aranjez. Pune-o pe cea 
roșie. 

Simulez dezamăgirea și-mi scot rochia neagră, mulțumită că 
am reușit să-l păcălesc, pentru că rochia roșie este cea pe care 
aș fi ales-o. Mi-o pun și, poate datorită culorii, mă simt mai 
sigură pe mine. Mă duc la masa de toaletă, mă așez în fața 
oglinzii și, pentru prima oară după trei săptămâni, mă privesc. 
Primul lucru pe care-l observ este că ar trebui să mă pensez. 
Oricât nu mi-ar plăcea să execut astfel de ritualuri în faţa lui 

Jack, iau din sertar penseta și încep să-mi aranjez sprâncenele. 
A trebuit să negociez dreptul de a mă epila, subliniind că nu 
puteam arăta perfect cu păr pe picioare. Din fericire, a acceptat 
să adauge un pachet de benzi de epilat la stocul minimal de 
articole de toaletă pe care mi le aducea în fiecare lună. 

După ce termin cu sprâncenele, mă fardez și, în cinstea 
rochiei, aleg un ruj mai aprins decât de obicei. Mă ridic, mă duc 
la șifonier și mă uit prin cutiile cu pantofi, căutându-mi pantofii 
roșu cu negru, cu toc înalt. Mi-i pun în picioare, iau de pe raft 
poșeta asortată și i-o întind lui Jack. El o deschide și se uită 
înăuntru ca să se convingă că, între timp, n-am făcut o 
scamatorie și am reușit să pun acolo un pix şi hârtie. Înapoindu- 
mi-o, mă măsoară din cap până în picioare și dă din cap 
aprobator, lucru care, în mod ironic, știu că e mai mult decât 
primesc unele femei de la soții lor. 

Coborâm la parter și, în hol, el ia din dulap paltonul meu și mi- 
| ţine să-l îmbrac. Pe alee, îmi deschide portiera mașinii și 
așteaptă până urc. Când o închide după mine, nu pot să nu mă 
gândesc că e păcat că e un nemernic sadic, căci are niște 
maniere minunate. 

Ajungem acasă la Esther și Rufus și, împreună cu un uriaș 
buchet de flori și o sticlă de șampanie, Jack îi înapoiază lui 
Esther cartea care, presupun, acum e în starea iniţială. Ea mă 
întreabă ce părere mi-a făcut și-i spun ce i-am spus lui Jack. Că 
mi-a luat un timp să o parcurg fiindcă nu e genul de carte pe 
care aș citi-o în mod normal. Pare extrem de dezamăgită, ceea 
ce mă face să mă-ntreb dacă, totuși, ea e cea care a reliefat 
cuvintele și, ascunzându-mi panica, mă uit neliniștită la ea. Dar 
nu văd pe faţa ei nimic care să sugereze că poate am ratat un 
prilej favorabil și-mi vine inima la loc. 

Ne ducem la Diane și Adam, care ne așteaptă. Jack mă ţine cu 
brațul pe după mijloc. Nu știu dacă datorită micilor lui gesturi de 
curtoazie sau pentru că am reușit să mă îmbrac cu rochia pe 
care o voiam, dar după ce ne terminăm băuturile și ne 
îndreptăm spre masă, mă simt ca o femeie normală într-o seară 
normală, nu ca o prizonieră ieșită în oraș cu temnicerul ei. Sau 
doar pentru că am băut prea multă șampanie. În timp ce 
savurăm cina delicioasă pe care ne-a pregătit-o Esther, îmi dau 
seama că Jack se uită la mine peste masă cum mănânc prea 
mult și vorbesc mult mai mult decât de obicei. 

— Pari îngândurat, Jack, spune Esther. 

— Mă gândesc că aștept cu nerăbdare ca Millie să vină să 
locuiască la noi, spune el și recunosc în vorbele lui o chemare la 
ordine. 

— Nu mai e mult, spune ea. 

— Șaptezeci și cinci de zile. 

Jack oftează fericit. 

— Ştiai asta, Grace? Doar șaptezeci și cinci zile până se mută 
Millie în adorabila ei cameră roșie și devine un membru al 
familiei. 

Fusesem pe cale să iau o gură de vin, dar inima mi se strânge 
brusc și rămân cu paharul în aer, vărsând câţiva stropi. 

— Nu, nu știam, spun, întrebându-mă cum pot să stau acolo 
atât de mulțumită când timpul se scurge, întrebându-mă cum 
am putut să uit, chiar și un minut, situaţia disperată în care 
sunt. 

Șaptezeci și cinci de zile - cum de-a rămas atât de puţin timp? 
Mai important, cum am să găsesc o cale de a scăpa de Jack 
când n-am fost în stare s-o fac în cele trei sute șaptezeci și cinci 
de zile care au trecut de când ne-am întors din luna de miere? 
Pe atunci, chiar și după groaza prin care am trecut - și chinurile 
cu care m-am confruntat când am ajuns acasă - nu mă îndoisem 
niciodată că am să reușesc să cap de Jack înainte să vină Millie 
să locuiască la noi. Chiar și atunci când încercările mele au 
eșuat, exista întotdeauna o dată viitoare. Dar trecuseră mai 
mult de șase luni de când nu mai încercasem nimic. 

— Haide, Grace, spune Jack, arătând cu capul spre paharul 
meu cu vin și zâmbindu-mi. 

Mă uit amorţită la el și ridic paharul. 

— Să bem în cinstea venirii lui Millie la noi. 

Se uită în jurul mesei. 

— De fapt, ce-ar fi să bem toţi pentru Millie? 

— Bună idee, spune Adam, ridicând paharul. Pentru Millie! 

— Pentru Millie! 

Închină toţi în timp ce eu încerc să înving teama ce urcă în 
mine. 

Dându-mi seama că Esther se uită curioasă la mine, ridic 
repede paharul, sperând să nu observe că-mi tremură mâna. 

— Fiindcă tot suntem într-o dispoziţie sărbătorească, spune 
Adam, eu zic să mai ridicaţi paharul o dată. 

Toţi se uită cu interes la el. 

— Diane așteaptă un copil! Un frăţior sau o surioară pentru 
Emily și Jasper! 

— Ce veste minunată! spune Esther, în timp ce felicitările fac 
ocolul mesei. Nu crezi, Grace? 

Spre groaza mea, izbucnesc în lacrimi. 

In liniștea care se lasă, gândul la pedeapsa pe care o să mi-o 
aplice Jack pentru lipsa mea de autocontrol mă face să plâng și 
mai tare. Incerc înnebunită să opresc lacrimile, dar mi-e cu 
neputinţă și, groaznic de stânjenită, mă ridic în picioare, 
conștientă că, lângă mine, Diane încearcă să mă liniștească. 
Insă Jack este cel care mă ia în braţe - ce altceva poate să facă? 
- și mă ţine strâns, rezemându-mi capul de umărul lui, 
murmurând cuvinte  liniștitoare, iar eu plâng și mai tare, 
gândindu-mă la cum ar fi putut să fie, la cum crezusem c-o să 
fie. Pentru prima dată voiam să cedez, să mor, pentru că dintr- 
odată nu mai puteam suporta și nici nu întrezăream o soluţie. 

— Nu pot s-o mai duc așa, îi spun plângând lui Jack, fără să-mi 
pese că mă aud toți. 

— Știu, îmi spune el liniștitor. 

Parcă ar recunoaște că a mers prea departe și, o fracțiune de 
secundă, chiar îl cred că totul o să fie bine. 

— Cred că ar trebui să le zicem, nu-i așa? spune Jack, ridicând 
capul. Grace a avut săptămâna trecută un avort spontan, 
anunţă el. Și, din păcate, nu a fost primul. 

Se aude un icnet general și urmează câteva secunde de 
liniște, apoi toți încep să vorbească în același timp, 
compătimindu-ne. Cu toate că știu că vorbele lor amabile de 
compătimire și înțelegere se referă la avortul meu inventat, 
reușesc să mă adun. 

— Imi pare rău, îi îngân lui Jack, sperând să atenueze 
supărarea pe care știu că va trebui s-o înfrunt mai târziu. 

— Nu fi prostuţă, spune Diane, bătându-mă pe umăr. Dar aș fi 
vrut să ne fi spus. Mă simt îngrozitor că Adam a anunţat așa că 
sunt însărcinată. 

— Nu mai pot să continui, am spus, vorbind tot cu Jack. 

— Ti-ar fi mult mai ușor dacă ai accepta totul, spune el. 

— Putem să n-o băgăm pe Millie în asta? întreb cu disperare. 

— Din păcate, nu, spune el solemn. 

— Millie nu trebuie să știe, nu-i așa? întreabă Esther, 
nedumerită. 

— Nu are rost s-o neliniștească, spune Diane, încruntându-se. 

Jack se întoarce spre ele. 

— Aveţi dreptate, desigur. Ar fi o prostie să-i spunem lui Millie 
despre avortul lui Grace. Acum, cred că ar trebui s-o duc pe 
Grace acasă. Sper să mă ieri că ţi-am stricat petrecerea, 
Esther. 

— N-am nimic, am spus repede, nevoind să părăsesc 
siguranţa casei lui Esther și a lui Rufus, pentru că știu ce mă 
așteaptă odată ajunsă acasă. 

Mă desprind din îmbrăţișarea lui Jack, îngrozită că am putut să 
găsesc alinare în ea atâta timp. 

— Zău, acum sunt bine și aș vrea să mai stau. 

— Bine, mă bucur. Te rog, Grace, așază-te la loc. 

Rușinea din ochii lui Esther îmi spune că remarca ei, cea care 
mă făcuse să plâng, fusese usturătoare și că se simţea vinovată 
că insistase asupra faptului că Diane era însărcinată. Conștientă 
că trebuie să-mi răscumpăr greșeala dacă vreau s-o văd mâine 
pe Millie, mă uit drăgăstoasă la Jack și le explic tuturor cei de la 
masă că am cedat nervos din cauză că, deocamdată, se pare că 
nu pot să-i dau lui Jack ce-și dorește cel mai mult pe lume, un 
copil. Când în sfârșit ne ridicăm să plecăm, știu că toți îmi 
admiră revenirea rapidă și fermecătoare și am senzaţia că 
Esther mă place mult mai mult decât înainte, ceea ce nu poate 
să fie decât un lucru bun, chiar dacă e numai din cauza uterului 
meu imperfect. 

In mașină, în drum spre casă, mă trezesc brusc la realitate. 
Tăcerea sumbră a lui Jack îmi spune că, oricât de mult teren am 
recuperat în relaţia cu ceilalţi, el tot o să mă pună să plătesc 
pentru prostia mea. Gândul că n-am să o văd pe Millie e mai 
mult decât pot să suport și în timp ce-mi dau lacrimile, sunt 
șocată de cât de fragilă am ajuns. 

Ajungem acasă. Jack descuie ușa din față și intrăm în hol. 

— Ştii, niciodată n-am pus sub semnul întrebării cine sunt, 
spune gânditor Jack, în timp ce mă ajută să-mi scot paltonul. Dar 
în seara asta, când te ţineam în braţe, când toţi ne 
compătimeau pentru avortul tău, am simţit o fracțiune de 
secundă cum e să fii normal. 

— Ai putea să fii! îi spun. Ai putea să fii, dacă ai vrea cu 
adevărat! Te-aș putea ajuta, Jack, sunt sigură! 

Izbucnirea mea îl face să zâmbească. 

— Necazul e că nu vreau ajutor. Imi place cine sunt, ba chiar 
foarte mult. Și peste șaptezeci și cinci de zile o să-mi placă și 
mai mult. Păcat că n-o să mergem mâine la Millie - mai că încep 
să-i duc dorul. 

— Te rog, Jack, mă milogesc eu. 

— Ei bine, nici vorbă să te las să scapi după ce-n seara asta n- 
ai fost în stare să te abţii, așa că, dacă vrei s-o vezi mâine pe 
Millie, știi ce trebuie să faci. 

— N-ai putut suporta că n-am căzut în capcana ta jalnică, nu-i 
așa? spun, dându-mi seama că era chitit să mă supere în timpul 
cinei amintind că Millie vine să locuiască la noi. 

— Capcană jalnică? 

— Da, așa e, jalnică. N-ai găsit ceva mai bun decât să îngroși 
cuvinte într-o carte? 

— Chiar devii prea deșteaptă pentru binele tău, se răstește el. 
Oricum aș privi-o, trebuie să fii pedepsită. 

Dau din cap cu compătimire. 

— Ba nu! M-am săturat! Vorbesc serios, Jack, m-am săturat! 

— Însă eu nu, spune el. Nu m-am săturat nici pe departe. De 
fapt, pentru mine nici n-a început. Vezi tu, ăsta-i necazul. Cu cât 
sunt mai aproape să am ce aștept de atâta vreme, cu atât mai 
mult râvnesc la asta. Am ajuns în punctul în care am obosit să 
aștept. Am obosit să aștept ca Millie să se mute la noi. 

— Ce-ar fi să ne întoarcem în Thailanda? spun disperată, 
îngrozită că va propune ca Millie să se mute la noi mai repede 
decât era plănuit. O să-ţi facă bine - n-am mai fost din ianuarie. 

— Nu pot - trebuie să înceapă cazul Tomasin. 

— Dar nu vei mai putea să mergi după ce Millie vine să 
locuiască la noi, subliniez eu, dornică să-mi consolidez poziţia și 
voind s-o știu cât mai mult pe Millie la școală, în siguranţă. 

El îmi aruncă o privire amuzată. 

— Crede-mă, odată ce Millie vine la noi, nici n-am să vreau. 
Acum, mișcă-te! 

Încep să tremur atât de tare încât abia pot să merg. Mă 
îndrept spre scări și pun piciorul pe prima treaptă. 

— Ai luat-o greșit, spune el. Doar dacă nu vrei s-o vezi pe 
Millie mâine, desigur. 

Face o pauză, ca și cum mi-ar da de ales. 
— Deci, ce să fie, Grace? 

Glasul lui e piţigăiat de emoție. 

— O Millie dezamăgită - sau subsolul? 

TRECUT 


După ce Millie mi-a spus că Jack a împins-o pe scări, 
presiunea de a scăpa de el a sporit. Deși o pusesem să-mi 
promită că nu va spune nimănui, nu puteam fi sigură că n-o va 
lua gura pe dinainte și-i va povesti lui Janice sau chiar c-o să-l 
acuze pe Jack în faţă. Nu cred că lui îi trecuse prin cap că ea și-a 
dat seama că n-a căzut accidental. Era ușor s-o subestimezi pe 
Millie și să presupui că felul în care vorbea reflecta felul în care-i 
lucra mintea, însă ea era mult mai deșteaptă decât credea 
lumea. Nu știam ce avea să facă Jack dacă descoperea că ea 
știa foarte bine ce se-ntâmplase în ziua aceea. Presupuneam că 
avea să nege acuzaţiile ei la fel de repede cum le negase pe ale 
mele și să insinueze că ea era geloasă că eu și cu el eram acum 
împreună și încerca să ne despartă făcând acuzaţii false 
împotriva lui. 

Singurul lucru care m-a ajutat să trec prin acea perioadă 
sumbră a fost Millie. Ea părea atât de în largul ei în prezenţa lui 
Jack, încât m-am gândit că uitase că el o împinsese pe scări sau, 
cel puţin, că se împăcase cu asta. Insă ori de câte ori îmi 
spuneam că era mai bine așa, ea începea cu noua ei mantra, 
„Eu place Jack, dar nu place Jorj Koony”, de parcă ar fi știut ce 
gândeam eu și voia să-mi dea de știre că respecta înţelegerea. 
Ca atare, presiunea de a o respecta la rândul meu a crescut și 
am început să-mi plănuiesc următoarea mișcare. 

După ce se-ntâmplase când încercasem să-l conving pe 
doctor să mă ajute, m-am hotărât că, data viitoare, cu cât erau 
mai mulţi oameni în preajmă, cu atât avea să fie mai bine. Așa 
că, atunci când m-am simţit pregătită să-ncerc din nou, m-am 
rugat de Jack să mă ia cu el la cumpărături, sperând să am 
ocazia să primesc ajutor de la vreo vânzătoare sau de la vreun 
cumpărător. Când am coborât din mașină și am văzut un poliţist 
la doar câţiva metri de mine, m-am gândit că rugăciunile mi-au 
fost ascultate. Chiar și felul în care Jack m-a ţinut strâns când 
am încercat să scap a dat credibilitate faptului că eram 
prizonieră. Și, când polițistul a venit în grabă ca răspuns la 
strigătele mele de ajutor, am crezut sincer că tortura mea s-a 

sfârșit, până când vorbele lui îngrijorate - „E totul în regulă, 
domnule Angel?” - mi-au demonstrat contrariul. 

Din acel moment, comportamentul meu a confirmat ce se 
gândise Jack să spună, cu ceva timp în urmă, poliţiei locale, și 
anume că soţia lui avea probleme psihice și era predispusă spre 
a crea tulburări în locuri publice, deseori acuzându-l c-o ţinea 
prizonieră. In timp ce-mi ţinea braţele ca într-o menghină, în 
auzul mulţimii adunate, Jack i-a sugerat poliţistului să vină să 
vadă casa pe care eu o numeam închisoare. În timp ce lumea 
căsca gura, șușotind despre bolile psihice și aruncându-i lui Jack 
priviri pline de solidaritate, a sosit o mașină de poliţie și, în timp 
ce stăteam în spate cu o polițistă care încerca să-mi oprească 
lacrimile cu cuvinte liniștitoare, polițistul l-a întrebat pe Jack 
despre munca sa în folosul femeilor maltratate. 

După aceea, odată ce totul s-a terminat și m-am întors în 
camera pe care crezusem că n-am s-o mai văd niciodată, faptul 
că el acceptase imediat să-l însoțesc la cumpărături a confirmat 
ce înțelesesem deja în Thailanda. Îi făcea o mare plăcere să mă 
lase să cred că învinsesem, ca apoi să-mi smulgă victoria. Îi 
plăcea să pregătească terenul pentru prăbușirea mea și rolul de 
soț iubitor, dar chinuit, îl încânta dezamăgirea mea copleșitoare 
și, când totul se termina, îi făcea plăcere să mă pedepsească. În 
afară de asta, abilitatea lui de a prezice ce urma să fac însemna 
că orice încercare a mea era sortită eșecului de la bun început. 

Au mai trecut trei săptămâni până am revăzut-o pe Millie și 
explicaţia lui Jack - că fusesem prea ocupată cu vizitele la 
prieteni - a rănit-o și a derutat-o, mai ales că n-am putut să-i 
spun că nu era adevărat deoarece Jack a fost permanent alături 
de noi. Hotărâtă să n-o dezamăgesc din nou, am început să fiu 
ascultătoare astfel încât, s-o pot vedea în mod regulat. Însă, în 
loc să-l mulțumească, supunerea mea a părut să-l supere pe 
Jack. Totuși, când mi-a spus că, datorită faptului că mă purtam 
frumos, avea să mă lase să pictez din nou, m-am gândit că-l 
înţelesesem greșit. Neîncrezătoare în bunele lui intenții, mi-am 
ascuns încântarea și, cu jumătate de inimă, i-am dat o listă cu 
ce-mi trebuia, neîndrăznind să cred c-o să-mi aducă ce ceream. 
Totuși, a doua zi, a venit cu pasteluri și uleiuri de diverse culori, 
precum și cu șevaletul meu și o pânză nouă. 

— Cu o singură condiţie, a spus el, în timp ce eu mă bucuram 
de ele ca de niște prietene vechi. Eu trebuie să aleg subiectul. 

— Ce vrei să spui? m-am încruntat eu. 

— Pictezi ce vreau eu să pictezi, nimic mai mult, nimic mai 
puţin. 

M-am uitat circumspectă la el, întrebându-mă dacă era încă 
un joc de-al lui. 

— Depinde ce vrei să pictez, am spus. 

— Un portret. 

— Un portret? 

— Da. Ai mai pictat, nu-i așa? 

— Câteva. 

— Bun. Așadar, aș vrea să pictezi un portret. 

— Al tău? 

— Da sau nu, Grace? 

Toate instinctele îmi spuneau să refuz. Dar voiam cu 
disperare să pictez din nou și să am ceva cu care să-mi umplu 
zilele, în afară de citit. Cu toate că gândul de a-l picta pe Jack m- 
a revoltat, mi-am zis că n-o să aibă răbdare să-mi pozeze ore în 
șir. Cel puţin asta speram eu. 

— Măcar de aș putea lucra după o fotografie, am spus, 
ușurată că am găsit o soluţie. 

— S-a făcut. 

A băgat mâna în buzunar. 

— Ai vrea să începi acum? 

— De ce nu? 

A scos o fotografie și mi-a arătat-o. 

— Ea e una dintre clientele mele. Nu crezi că e frumoasă? 

Am scos un strigăt și am făcut un pas înapoi, însă el m-a 
urmat neîndurător, rânjind prostește. 

— Hai, Grace, nu te sfii, uită-te bine. La urma urmelor, ai s-o 
vezi din belșug peste două săptămâni. 

— Niciodată! m-am răstit eu. N-am s-o pictez niciodată! 

— Ba ai s-o pictezi. Ai fost de acord, ţii minte? Și știi ce se- 
ntâmplă dacă nu te ţii de cuvânt? 

M-am uitat lung la el. 

— Așa e - Millie. Vrei s-o vezi, nu-i așa? 

— Nu cu prețul acesta, am spus gâtuită. 

— Scuză-mă - trebuia să spun „Vrei s-o revezi pe Millie, nu-i 
așa?” Sunt sigur că nu vrei ca Millie să putrezească în vreun azil, 
nu-i așa? 

— Ai face bine să nu te-atingi de ea! am strigat. 

— Atunci ai face bine să te apuci să pictezi. Dacă distrugi 
fotografia asta sau o deteriorezi în vreun fel, Millie va plăti. Voi 
verifica zilnic cum progresezi și, dacă mi se va părea că lucrezi 
prea încet, Millie va plăti. Și, după ce termini, ai să mai pictezi 
unul, și încă unul, și încă unul până hotărăsc eu că am destule. 

— Destule pentru ce? întreb hohotind, știind că sunt învinsă. 

— Într-o bună zi îţi voi arăta, Grace. Promit că, într-o bună zi, 
am să-ţi arăt. 

Am plâns ore în șir din cauza acelei prime picturi. Să 
trebuiască să te uiţi ore în șir, zi după zi, la o față învineţită și 
însângerată, să examinezi un nas spart, o buză tăiată, un ochi 
înnegrit și să le reproduci pe pânză era mai mult decât putea să 
suporte stomacul meu și deseori vomitam violent. Știam că, 
pentru a-mi păstra sănătatea mintală, trebuia să găsesc o cale 
de a scăpa de trauma de a picta ceva atât de grotesc. Am 
constatat că, dându-le nume femeilor din picturile ulterioare și 
privind dincolo de răul care le fusese făcut, imaginându-mi cum 
arătau înainte, am reușit să fac faţă. M-a ajutat și faptul că Jack 
nu pierduse niciodată un proces, deoarece asta însemna că 
femeile din fotografii - toate foste cliente ale lui - reușiseră să 
scape de partenerii care le abuzau și asta m-a făcut să fiu și mai 
hotărâtă să scap de el. Dacă ele au reușit, puteam și eu. 

Trebuie să fi fost cam în a patra lună de căsnicie când Jack a 
hotărât că stătuserăm prea mult izolaţi și, pentru ca lumea să 
nu intre la bănuieli, trebuia să-ncepem să socializăm ca înainte. 
Printre primele cine la care ne-am dus a fost cea de la Moira și 
Giles, dar cum ei erau în primul rând prietenii lui Jack, m-am 
comportat exact cum mi-a spus el și am făcut pe soţia iubitoare. 
Am făcut-o în silă, dar mi-am dat seama că, dacă nu-i câștigam 
încrederea, aveam să rămân la infinit în camera mea și șansele 
de a scăpa aveau să se reducă drastic. 

Am știut că făcusem ce trebuia când, nu mult după aceea, mi- 
a spus că aveam să luăm cina cu colegii lui. Valul de adrenalină 
pe care l-am simţit auzind că erau colegi, și nu prieteni, a fost 
de ajuns să mă convingă că acea cină avea să fie prilejul perfect 
pentru a scăpa de el. Era mai probabil ca ei să-mi creadă 
povestea, decât prietenii pe care Jack îi îmbrobodise deja. Și, cu 
puţin noroc, succesul lui Jack la firmă ar fi putut însemna că 
exista cineva care abia aștepta prilejul să-l înjunghie pe la 
spate. Ştiam că trebuia să fiu ingenioasă; Jack îmi vârâse deja în 

cap cum trebuie să mă port când erau alţi oameni de față - să 
nu plec singură, nici măcar la toaletă, să nu urmez pe nimeni în 
altă cameră, chiar și numai pentru a duce farfuriile, să nu discut 
cu nimeni între patru ochi, să par fericită și mulțumită. 

Mi-a luat un timp să-mi fac un plan. În loc să cer ajutor în faţa 
lui Jack, care era expert la a-mi nega acuzaţiile, am hotărât că 
era mai bine să-ncerc să pasez o scrisoare cuiva pentru că, dacă 
povesteam totul în scris, probabilitatea de a fi considerată 
nebună și isterică și, ca atare, neluată în seamă era mai mică. 
Într-adevăr, ţinând seama de amenințările lui Jack, părea calea 
cea mai sigură de urmat. Însă mi-a fost imposibil să pun mâna 
pe o bucăţică de hârtie. N-am putut să-i cer lui Jack direct, 
pentru c-ar fi intrat imediat la bănuieli și nu doar că m-ar fi 
refuzat, ci m-ar fi și urmarit ca un șoim. 

Ideea de a decupa din cărţile pe care mi le dăduse el cuvinte 
relevante mi-a venit în toiul nopţii. Cu forfecuţa de unghii din 
truse de toaletă, am decupat „rog”, „ajutor”, „sunt”, „ţinută”, 
„captivă”, „anunţă”, „poliţia”. Am căutat o cale de a le pune 
într-un fel de ordine. În cele din urmă, le-am pus unul peste 
celălalt, începând cu „rog” și terminând cu „poliţia”. Le-am prins 
cu o agrafă din trusa de machiaj, gândindu-mă că oricine găsea 
o clamă de păr cu bucățele de hârtie în ea va fi destul de curios 
ca să se uite la ele. 

După ce m-am gândit mult, m-am hotărât să las strigătul meu 
de ajutor undeva pe masă după terminarea cinei, astfel încât să 
fie găsit după plecarea noastră. Nu știam unde urma să luăm 
cina, dar m-am rugat să fie la cineva acasă și nu la un 
restaurant, unde pericolul ca agrafa să fie luată odată cu faţa de 
masă și cu alte resturi era mai mare. 

În orice caz, de planul meu întocmit cu grijă s-a ales praful. 
Foarte preocupată unde să las preţioasa agrafă, am uitat că ea 
trebuia să treacă mai întâi de Jack. Nu am fost deosebit de 
îngrijorată până a venit să mă ia și, după ce s-a uitat la mine o 
clipă în timp ce-mi puneam pantofii și-mi luam poșeta, m-a 
întrebat de ce eram atât de agitată. Deși am pretins că eram 
emoţionată fiindcă urma să-i cunosc colegii, nu m-a crezut, mai 
ales că pe cei mai mulţi dintre ei îi cunoscusem deja la nunta 
noastră. Mi-a cercetat hainele, punându-mă să-mi întorc 
buzunarele pe dos, și apoi a cerut să-i dau poșeta. Furia lui când 
a găsit agrafa a fost previzibilă, iar pedeapsa lui a fost exact 

cum promisese. M-a mutat în debara și a început să mă 
înfometeze. 

PREZENT 


Trezită la subsol, mintea mea își dorește imediat cu înfocare 
lumina soarelui pentru a-mi fixa ceasul intern. Sau ceva care să 
mă facă să simt că totuși nu mi-am pierdut minţile. Nu-l aud pe 
Jack, dar simt că e aproape și ascultă. Deodată, ușa se deschide. 

— Va trebui să te mişti mai repede dacă vrei să ajungem la 
timp s-o luăm pe Millie la masă, spune el, în timp ce mă ridic 
încet în picioare. 

Știu c-ar trebui să fiu mulţumită că mergem, dar, cu fiecare 
vizită la ea, mi-e tot mai greu s-o văd pe Millie. De când mi-a 
spus că Jack a împins-o pe scări, ea așteaptă să fac ceva în 
privinţa asta. Mi-e groază de ziua în care va reuși să-l convingă 
pe Jack să ne ducă la hotel, pentru că nu vreau să-i spun că încă 
n-am găsit nicio soluţie. Pe atunci, nici nu-mi trecea prin cap că 
peste un an am să fiu tot prizonieră. Știusem c-o să fie greu să 
scap de el, dar nu c-o să fie imposibil. lar acum a mai rămas atât 
de puţin timp. Șaptezeci și cinci de zile. Gândul că, la fel ca un 
copil care așteaptă cu nerăbdare Crăciunul, Jack numără zilele 
până când Millie vine să locuiască la noi, îmi face rău. 

e 

Ca de obicei, Janice și Millie ne așteaptă pe bancă. Stăm de 
vorbă un timp - Janice ne întreabă dacă ne-a plăcut nunta din 
weekendul precedent și vizita la prieteni din weekendul de 
dinainte de asta. Jack mă lasă pe mine să inventez că nunta a 
fost în Devon, foarte frumoasă, și că ne-a plăcut foarte mult 
Peak District, unde locuiesc prietenii noștri. Veșnic fermecător, 
Jack îi spune lui Janice că e o comoară că ne lasă să profităm de 
scurtul timp care ne-a rămas înainte ca Millie să vină să 
locuiască la noi. Janice răspunde că n-o deranjează deloc, că o 
adoră pe Millie și e fericită să ne ajute ori de câte ori e nevoie. 
Adaugă c-o să-i fie dor de Millie când pleacă și promite din nou 
c-o să vină des în vizită la noi, ceea ce Jack va avea grijă să nu 
se-ntâmple. Vorbim despre cum s-a mai simţit Millie și Janice ne 
spune că, mulțumită somniferelor prescrise de doctor, doarme 
bine noaptea, ceea ce-nseamnă că în timpul zilei este iar cum 
era înainte. 

— Îmi pare rău, se scuză ea, uitându-se la ceas. Din păcate, 
trebuie să vă părăsesc. Mama mă va ucide dacă întârzii la masă. 

— Și noi trebuie să-i dăm zor, spune Jack. 

— Putem azi să mergem la hotel, te rog? întreabă Millie 
nerăbdătoare. 

Jack deschide gura, dar până să ne spună că ne duce în altă 
parte, intervine Janice. 

— Millie mi-a povestit tot despre hotel și despre cât de mult îi 
place acolo și a promis să ne povestească despre asta luni, la 
ore, nu-i așa, Millie? 

Millie dă din cap entuziasmată. 

— Ne-a povestit deja despre restaurantul de lângă lac și 
despre cel în care se servesc clătite, așa că așteptăm cu 
nerăbdare să auzim și despre acesta. lar doamna Goodrich se 
gândește ca la masa de sfârșit de an să ducă personalul la 
hotel, așa că a rugat-o pe Millie să scrie o prezentare despre el. 

— Trebuie mergi la hotel pentru doamna Goodrich, confirmă 
Millie. 

— Atunci, hotelul să fie, spune Jack, ascunzându-și supărarea 
și zâmbindu-i cu indulgență. 

La masă, Millie sporovoiește de zor fericită și, când terminăm, 
spune că trebuie să meargă la toaletă. 

— Du-te, atunci, spune Jack. 

Ea se ridică. 

— Grace vine cu mine. 

— Nu e nevoie ca Grace să meargă cu tine, îi spune ferm Jack. 
Poţi foarte bine să te duci singură. 

— Am ciclu, anunţă tare Millie. Nevoie Grace. 

— Foarte bine, spune Jack, ascunzându-și dezgustul. 

Își împinge scaunul în spate. 

— Vin și eu. 

— Jack nu voie în toaleta doamnelor, spune bătăioasă Millie. 

— Voiam să spun că vin cu voi până la toaletă. 

Ne lasă în capătul coridorului, atenţionându-ne să nu stăm 
mult. La chiuvete sunt două doamne care sporovăiesc vesele în 
timp ce se spală pe mâini și Millie sare de pe un picior pe 
celălalt, nerăbdătoare ca ele să plece. Imi storc creierii după ce 
să-i spun, ceva care s-o facă să creadă că am găsit o soluție, și 
mă minunez de felul în care a reușit să-l convingă pe Jack să ne 

aducă aici, introducându-le în ecuaţie pe Janice și pe doamna 
Goodrich. 

— Ai fost foarte isteaţă, Millie, îi spun de-ndată ce ușa se 
închide după cele două femei. 

— Trebuie vorbesc, șoptește ea. 

— Ce este? 

— Millie are ceva pentru Grace. 

Strecoară mâna în buzunar și scoate un șervețel. 

— Secret, spune ea, întinzându-mi-l. 

Nedumerită, desfac șervețelul, așteptându-mă să găsesc o 
mărgică sau o floare și mă pomenesc uitându-mă la un pumn de 
pastiluțe albe. 

— Ce sunt astea? întreb, încruntată. 

— Pentru somn, eu nu iau ele. 

— De ce? 

— Nu nevoie de ele, spune ea, uitându-se urât. 

— Dar te ajută să dormi mai bine, îi explic răbdătoare. 

— Eu dorm bine. ` 

— Da, acum dormi, datorită pastilelor, insist eu. Inainte nu 
dormeai, mai ţii minte? 

Clatină din cap. 

— Eu prefac. 

— Te prefaci? 

— Da. Eu prefac nu pot dorm. 

Mă uit perplexă la ea. 

— De ce? 

Îmi închide pumnul peste pastile. 

— Pentru tine, Grace. 

— Eşti foarte drăguță, Millie, dar eu n-am nevoie de ele. 

— Ba da, Grace are nevoie ele. Pentru Jorj Koony. 

— George Clooney? 

— Da. Jorj Koony om rău, Jorj Koony împins mine pe scări, Jorj 
Koony face Grace tristă. El om rău, foarte rău om. 

Acum e rândul meu să clatin din cap. 

— Mă tem că nu-nțeleg. 

— Ba da, tu înţelege. E simplu, Grace. Noi omorâm Jorj Koony. 

TRECUT 


Luna următoare ne-am întors în Thailanda, însă n-am 
îndrăznit să-ncerc iar să scap. Ştiam că, dacă o făceam, Jack era 
în stare să aranjeze să mor în timp ce eram acolo. Ne-am dus la 
același hotel și am luat aceeași cameră, fiind întâmpinați de 
același manager. Numai Kiko lipsea. Mi-am petrecut zilele ca și 
înainte, încuiată pe balcon sau în cameră, lăsată să ies doar 
pentru fotografii. Faptul că știam că, atunci când nu era cu 
mine, Jack își lua energia din frica altcuiva a făcut ca a doua 
mea experienţă să fie și mai rea. Nu știam cum își satisfăcea el 
pofta inimii, dar presupuneam că făcea ceea ce în Anglia nu 
putea să facă. Mi-am amintit de povestea pe care mi-o spusese 
despre mama lui și m-am întrebat dacă a venit în Thailanda să 
bată femei. Părea de neconceput să scape basma curată, însă 
mi-a spus odată că, în Thailanda, dacă aveai bani, puteai să 
cumperi orice - chiar și frica. 

Poate de asta, după ce ne-am întors, l-am pocnit cu o sticlă de 
vin în cap, în bucătărie, cu o jumătate de oră înainte ca Diane și 
Adam să vină la cină, sperând să-l amețesc suficient de mult ca 
să fug. Însă nu l-am lovit destul de tare și, roșu de furie, s-a 
controlat suficient de mult ca să-i sune pe musafirii noștri și să 
contramandeze vizita, invocând că m-a lovit brusc o migrenă. 
Când a pus telefonul jos și s-a întors spre mine, m-am temut 
numai pentru Millie, pentru că mie nu mai avea ce să-mi ia. Nici 
când mi-a spus c-o să-mi arate camera lui Millie nu m-am temut 
pentru mine, pentru că am presupus că și din ea îndepărtase 
mobila frumoasă, cum făcuse cu a mea. Când m-a împins în hol 
cu braţele răsucite dureros la spate, mi-a părut îngrozitor de rău 
pentru Millie, pentru că era camera la care visase mereu. Însă în 
loc să mă ducă la primul etaj, a deschis ușa care ducea la 
subsol. 

M-am împotrivit ca o nebună să cobor scările, dar nu m-am 
putut pune cu Jack, a cărui forță era deja sporită de furie. Nici 
chiar atunci nu știam ce mă aștepta. Abia când m-a târât pe 
lângă debaraua în care o ţinuse pe Molly, printr-o cămară, și s-a 

oprit în faţa unei uși de fier ascunse inteligent în spatele unei 
stive de rafturi mi s-a făcut cu adevărat frică. 

Nu era un fel de cameră de tortură, cum mă temusem la 
început, pentru că nu existau instrumente de tortură. Lipsită de 
mobilă, întreaga cameră, inclusiv podeaua și tavanul, era 
zugrăvită într-un roșu de culoarea sângelui. Era cumplită, 
înspăimântătoare, însă asta n-a fost singurul lucru care m-a 
făcut să plâng de durere. 

— Uită-te bine, a mârâit el. Sper că Millie o va aprecia la fel de 
mult cum o apreciez eu, pentru că-n camera asta o să stea, nu 
în dormitorul galben și drăguţ de la etaj. 

M-a scuturat tare. 

— Uită-te la ea și spune-mi cât de speriată o să fie. 

Mi-am simţit ochii rostogolindu-se în cap în timp ce-ncercam 
să mă uit oriunde în afară de pereţi, unde atârnau portretele pe 
care mă silise să le pictez. 

— Crezi că lui Millie or să-i placă tablourile pe care le-ai făcut 
special pentru ea? Care crezi că o să fie preferatul ei? Asta? 

M-a prins cu mâna de ceafă și m-a împins tare cu fața într- 
unul dintre portrete. 

— Sau ăsta? 

M-a târât la unul de pe alt perete. 

— Ce lucrare meșteșugită, nu crezi? 

Am gemut și am închis ochii strâns. 

— Nu aveam încă de gând să-ţi arăt camera asta, continuă el, 
dar acum poţi să verifici dacă e potrivită. Chiar nu trebuia să mă 
lovești cu sticla aia. 

După ce mi-a dat un ultim brânci, a ieșit din cameră, lăsând 
ușa să se trântească în urma lui. M-am ridicat în picioare și am 
fugit la ușă. Când am văzut că nu avea clanţă, am început să 
bat în ea cu pumnul, ţipând la el să-mi dea drumul. 

— Țipă cât vrei. Nici nu știi cât mă excită. 

Nu eram în stare să-mi controlez teama că n-o să-mi mai dea 
drumul niciodată, că o să mă lase să mor acolo, și m-a apucat 
isteria. N-am mai putut să respir și, din cauza durerii din piept, 
am căzut în genunchi. Mi-am dat seama că aveam un atac de 
panică și m-am luptat să-mi recapăt suflul, dar râsul excitat al 
lui Jack de cealaltă parte a ușii mi-a făcut și mai rău. Cu lacrimile 
șiroind pe faţă și neputând să-mi recapăt răsuflarea, am crezut 
sincer că am să mor. Gândul c-o lăsam pe Millie la mila lui Jack 

era cu adevărat îngrozitor și, când în minte mi-a venit o imagine 
a ei purtând pălăria și fularul galben, m-am agăţat de ea, ca 
acesta să fie ultimul lucru pe care mi-l aminteam. 

După un timp am observat că durerea din piept mă lăsase și 
puteam să inspir mai profund. N-am îndrăznit să mă mișc, de 
teamă să nu mă apuce iar, am rămas unde eram, cu capul pe 
genunchi, și m-am concentrat asupra respirației. Ușurarea că 
încă eram în viaţă, că încă puteam s-o salvez pe Millie mi-a dat 
puterea să ridic capul și să caut altă cale de ieșire din cameră. 
Dar nu era nici măcar o ferestruică. Am început să cercetez 
pereţii, trecându-mi mâinile peste ei și dând la o parte 
tablourile, sperând să găsesc un comutator care să deschidă 
ușa. 

— Îţi pierzi timpul, a spus tărăgănat Jack, făcându-mă să 
tresar. Nu se deschide din interior. 

Doar gândul că e de cealaltă parte a ușii m-a făcut să tremur. 

— Cum îţi place camera? a continuat el. Sper că-ţi place acolo 
tot atât cât îmi place mie să te ascult de aici. Abia aștept să aud 
ce părere are Millie despre ea - să sperăm că ea va fi și mai 
vocală decât tine. 

Brusc epuizată, m-am întins pe podea și m-am ghemuit, 
astupându-mi urechile cu degetele ca să nu mai fiu nevoită să-l 
ascult. M-am rugat să mă cuprindă somnul, dar a fost imposibil 
din cauza luminii puternice din cameră. 

În timp ce zăceam acolo, am încercat să nu mă gândesc că 
era posibil ca el să nu-mi dea drumul niciodată din iadul pe care- 
| crease pentru Millie și, când mi-am amintit că, încurajată de 
dormitorul galben și frumos, crezusem sincer că, undeva în 
adâncul fiinţei lui, exista o fărâmă de decenţă, am plâns din 
cauza prostiei mele. 

PREZENT 


Cu pastilele în mână, mă uit lung la Millie, întrebându-mă 
dacă am auzit bine. 

— Nu putem, Millie. 

— Ba da, putem. Trebuie. 

Dă din cap cu hotărâre. 

— Jorj Koony om rău. 

Speriată de cursul conversaţiei și conștientă că Jack ne 
așteaptă, învelesc la loc pastilele în șerveţel. 

— Cred că trebuie să le aruncăm în closet și să tragem apa, 
Millie. 

— Nu! 

— Nu putem să facem ceva rău, Millie. 

— Jorj Koony faci lucru rău, spune ea ursuză. Jorj Koony om 
rău, om foarte rău. 

— Da, știu. 

Fruntea i se încreţește. 

— Dar eu vin locuiesc cu Grace curând. 

— Da, așa e, o să vii curând să locuiești cu mine. 

— Dar eu nu locuiește cu om rău, eu speriată. Așa că noi 
omoară om rău, noi omoară Jorj Koony. 

— Îmi pare rău, Millie, nu putem să omorâm pe nimeni. 

— Aghata Christie omoară oameni! spune ea cu indignare. În 
Zece negri mititei moare mulţime de oameni, și doamna Rogers, 
ea moare de la doctorie dormit. 

— Poate că moare, spun cu fermitate. Dar astea sunt doar 
povești, Millie, știi asta. 

Totuși, chiar în timp ce-i spun că nu se poate, mintea mea 
gonește înainte și mă întreb dacă sunt destule pastile ca să-l 
adoarmă pe Jack măcar cât să pot evada. Simţul realităţii îmi 
spune că, chiar dacă sunt destule, șansele de a i le administra 
sunt infime. Dar în ciuda a ceea ce tocmai i-am spus lui Millie, 
știu că n-am să pot niciodată să le arunc în closet pentru că ele 
reprezintă prima mea rază de speranţă după mult timp. Dar mai 
știu și că, indiferent ce hotărăsc să fac, Millie nu poate să fie 
implicată. 

— Am să arunc pastilele, îi spun, intrând într-o cabină. 

In timp ce trag de lanţul rezervorului de apă, îndes repede 
șerveţelul pe mânecă, dar imediat mă apucă panica fiindcă-mi 
dau seama că Jack o să vadă umflătura și o să-ntrebe ce e 
acolo. Il scot și mă-ntreb unde pot să-l ascund. Nu pot să-l pun 
în poșetă, fiindcă Jack o verifică întotdeauna înainte s-o pun în 
șifonier, iar să-l ascund în sutien sau în chiloţi este exclus, 
pentru că el mă supraveghează întotdeauna în timp ce mă 
dezbrac. Mă aplec și strecor în pantof șervețelul mototolit, 
îndesându-l până în vârf. Mi-e greu să-mi pun la loc pantoful și 
știu c-o să fie și mai incomod la mers, dar cu pastilele ascunse 
acolo, nu pe corp, mă simt mai în siguranță. Nu știu cum le voi 
scoate din pantof în momentul când voi simţi că pot să le 
folosesc, dar gândul că sunt acolo îmi face bine. 

— Grace proastă! spune furioasă Millie când ies. Acum nu poţi 
omori Jorj Koony. 

— Așa e, Millie, nu putem. 

— Dar el om rău! 

— Da, dar nu putem să omorâm oameni răi. Legea ne 
interzice. 

— Atunci spui poliţie Jorj Koony om rău! 

— Asta-i o idee bună, Millie, spun, voind să o liniștesc. Îi voi 
spune poliţiei. 

— Acum! 

— Nu, nu acum, dar curând. 

— Înainte eu vin locuiesc cu tine? 

— Da, înainte să vii să locuiești cu mine. 

— Tu spui poliţie? 

Îi iau mâna. 

— Ai încredere în mine, Millie? 

Dă din cap cu reţinere. 

— Atunci îţi promit că voi găsi o soluţie înainte să vii să 
locuiești cu mine. 

— Promiţi? 

— Da, promit, îi spun, stăpânindu-mi lacrimile. Și acum tu 
trebuie să-mi promiţi ceva. Trebuie să-mi promiţi că vei păstra 
în continuare secretul nostru. 

— Eu place Jack, dar nu place Jorj Koony, recită ea, încă 
supărată pe mine. 

— Da, așa e, Millie. Acum, hai să ne întoarcem la Jack. Poate o 
să ne cumpere înghețată. 

Dar nici chiar gândul la îngheţată, unul dintre lucrurile 
preferate ale lui Millie, nu reușește s-o bine dispună. Când mă 
gândesc ce mândră și emoţionată fusese când îmi dăduse 
pastilele înfășurate cu grijă, ce deşteaptă fusese găsind o soluție 
la situaţia disperată în care suntem, urăsc că nu pot să-i spun 
cât e de uimitoare. Dar în ciuda valului de speranţă pe care l-am 
simţit când am băgat pastilele în vârful pantofului, nu văd cum 
le voi putea folosi. 

Plimbarea în parcul din apropiere, unde este parcată dubiţa 
cu îngheţată, este atât de incomodă din cauza degetelor mele 
înghesuite încât sunt sigură că n-am să pot să mă plimb încă trei 
ore. Millie e atât de deprimată încât mă tem că Jack va ghici că 
între noi s-a petrecut ceva la toaletă și va-ncepe să pună 
întrebări la care ea nu va ști să răspundă. Intr-un efort de a-i 
distrage atenţia de la gândurile ei, o întreb ce aromă de 
înghețată o să-și aleagă și, când ea ridică din umeri fără 
entuziasm, după felul în care Jack se uită la ea îmi dau seama că 
schimbarea ei de dispoziţie i-a captat acum atenţia, chiar dacă 
înainte n-o observase. Căutând o cale de a-i abate atenţia și de 
a o înveseli pe Millie, propun să mergem la cinematograf, lucru 
care le va face bine și picioarelor mele. 

— Ai vrea asta? întreabă Jack, întorcându-se spre Millie. 

— Da, spune ea fără entuziasm. 

— Atunci mergem. Dar mai întâi, Millie, vreau să știu ce s-a 
întâmplat la toaletă. 

— Ce vrei spui? 

Luată pe nepregătite, Millie e defensivă. 

— Doar că erai veselă când ai intrat în toaletă și amărâtă 
când ai ieșit. 

— Am ciclu. 

— Ştiai asta înainte să intri. Hai, Millie, spune-mi ce s-a 
întâmplat de te-ai supărat. 

Glasul lui este încurajator, convingător și, simțind că Millie 
ezită, simt un ghimpe de frică. Nu că ea s-ar apuca dintr-odată 
să-i spună lui Jack despre pastile. Dar el se pricepe atât de bine 
să manipuleze oamenii încât aș fi proastă să nu-mi fie frică și, cu 
starea de spirit pe care o are Millie acum, este mai probabil să 
lase garda jos. În plus, e supărată pe mine. Întorc capul spre ea, 

sperând s-o avertizez din ochi să fie atentă, însă ea refuză să se 
uite la mine. 

— Nu pot, spune Millie, clătinând din cap. 

— De ce? 

— E secret. 

— Din păcate, n-ai voie să ai secrete, spune cu regret Jack. 
Deci ce-ar fi să-mi spui? A spus Grace ceva care te-a supărat? 
Mie poți să-mi spui, Millie. De fapt, trebuie să-mi spui. 

— Ea spune nu, zice Millie, ridicând din umeri 

— Nu? 

— Da. 

— Înţeleg. Și la ce a spus Grace nu? 

— Eu spun ei omori Jorj Koony și ea spune nu, spune Millie 
posacă. 

— Foarte amuzant, Millie. 

— E adevărat. 

— Treaba e, Millie, că, chiar dacă e, nu cred că de asta ești 
prost dispusă. Știu că nu-ţi place George Clooney, dar nu ești 
proastă, știi foarte bine că Grace nu poate să-l omoare. Așa că 
te mai întreb o dată. Ce a spus Grace de te-a supărat? 

Caut repede ceva care să pară adevărat. 

— Dacă vrei să știi, Jack, m-a întrebat dacă poate să vină să 
vadă casa și eu am spus nu, zic eu exasperată. 

El se întoarce spre mine, înțelegând exact de ce vreau s-o ţin 
pe Millie departe de casă. 

— Așa e? întreabă el. 

— Vreau să văd camera mea, confirmă Millie, uitându-se la 
mine ca să-mi arate că a înțeles ce vreau să-i spun. 

— Atunci, așa o să fie, spune Jack bombastic, de parcă i-ar 
împlini o dorinţă. Ai dreptate, Millie, trebuie să-ţi vezi camera. 
De fapt, probabil îţi va plăcea atât de mult încât s-ar putea să 
ceri să te muţi imediat la noi, în loc să te întorci la școală. Nu 
crezi că s-ar putea să fie așa, Grace? 

— E galbenă? întrebă Millie. 

— Bineînţeles, spune Jack zâmbind. Hai să mergem la 
cinematograf - trebuie să mă gândesc bine. 

La cinematograf e întuneric și mă bucur că nu-mi vede nimeni 
lacrimile care-mi izvorăsc din ochi când îmi dau seama cât de 
nesăbuită am fost. l-am spus lui Jack că Millie ceruse să-și vadă 
camera și, astfel, negăsind altceva, făcusem ca pericolul care o 

aștepta să fie și mai aproape. După ce ea mi-a spus la toaletă că 
nu vrea să locuiască împreună cu Jack, mă îndoiesc că ar cere 
să se mute la noi mai curând, cum sugerase Jack c-ar putea 
face. Dar dacă sugestia îi aparține lui Jack? După ce aseară a 
spus că a obosit să aștepte, îl cred în stare. Și ce motiv aș avea 
să mă opun? Ce pretext aș putea inventa ca Millie să rămână în 
siguranță la școală? Chiar dacă aș găsi unul, Jack nu m-ar 
susține niciodată. li arunc pe furiș o privire, sperând să-l văd 
absorbit de film sau dormind, dar mutra lui satisfăcută îmi spune 
că deja și-a dat seama că invitarea lui Millie acasă la noi ar 
putea fi în favoarea lui. 

Gândul că am pus în mișcare ceva potenţial periculos pentru 
Millie mă îngrozește, deoarece știu că n-am cum să-l opresc. În 
timp ce situaţia disperată în care mă aflu ameninţă să mă 
copleșească, Millie, care stă de cealaltă parte a lui Jack, 
izbucnește în râs la o scenă de pe ecran și știu că trebuie s-o 
salvez cu orice preţ de grozăvia pe care i-a pregătit-o Jack. 

După ce filmul s-a terminat, ne întoarcem la școală s-o lăsăm 
pe Millie. Janice este deja acolo și, când ne luăm la revedere, ne 
întreabă dacă duminica viitoare mai venim. 

— De fapt, ne-am gândit s-o luăm pe Millie acasă la noi, spune 
Jack, degajat. Ar cam fi timpul să vadă unde o să locuiască, nu 
crezi, iubito? 

— Am crezut că vrei mai întâi să fie toată casa gata, spun eu 
cât pot de calmă, îngrozită că Jack și-a pus planul în aplicare 
atât de repede. 

— Până în weekend va fi gata. 

— Tu spus camera mea nu terminată, spune acuzator Millie. 

— Glumeam, îi explică răbdător Jack. Voiam ca vizita ta la noi 
weekendul următor să fie o surpriză. Deci, ce zici să te luăm la 
unsprezece și să te ducem la noi? Ti-ar plăcea. 

Millie șovăie, neștiind ce să spună. 

— Da, eu place, spune ea încet. Place să văd casa. 

— Și camera ta, îi reamintește Jack. 

— E galbenă, spune Millie, întorcându-se spre Janice. Eu am 
cameră galbenă. 

— Poate ai să-mi povestești despre ea când te întorci, îi spune 
Janice. 

Teama că s-ar putea ca Millie să nu se-ntoarcă, că Jack va 
minţi că s-a stricat mașina ca s-o ţină cu noi sau că le va spune 

pur și simplu lui Janice și doamnei Goodrich că Millie a cerut să 
rămână la noi mă-mpiedică să gândesc corect. Conștientă de 
cât de puţin timp am să acţionez, caut înnebunită o cale de a 
abate bulgărele de zăpadă din calea ei, căci pentru a-l opri din 
rostogolire e prea târziu. 

— Ce-ar fi să vii și tu? mă aud spunându-i lui Janice. Ai putea 
să vezi cu ochii tăi camera lui Millie. 

Jack se încruntă. 

— Sunt sigur că Janice are lucruri mai bune de făcut în 
weekend. 

Janice clatină din cap. 

— Ba nu, e în regulă, chiar mi-ar plăcea să văd unde o să 
locuiască Millie. 

— Atunci aș putea să te rog s-o aduci tu? întreb eu repede 
înainte ca Jack să apuce să inventeze un motiv ca Janice să nu 
vină. 

— Sigur! Ar fi o prostie ca tu și domnul Angel să faceţi atâta 
drum doar ca să vă întoarceți iar. Măcar atât pot să fac și eu. 
Dacă îmi daţi adresa voastră... 

— i-o notez eu, spune Jack. Ai un pix? 

— Nu la mine, din păcate. 

Janice se uită la poșeta mea. 

— Ai tu? 

Nici măcar nu mă prefac că mă uit. 

— Îmi pare rău, mă scuz eu. 

— Nicio problemă. Dau fuga să iau unul. 

Pleacă. Sub privirile sfredelitoare ale lui Jack, nu sunt în stare 
să răspund la întrebările cu care mă bombardează Millie despre 
vizita pe care urmează să ne-o facă. Furia lui că am invitat-o și 
pe Janice este tangibilă și știu că trebuie să găsesc un motiv 
excelent și credibil pentru care am făcut-o. Dar dacă Janice o 
aduce pe Millie, se presupune că va pleca înapoi cu ea și, prin 
urmare, posibilitatea ca Jack să manipuleze lucrurile astfel încât 
ea să rămână la noi e mai mică. 

Janice se întoarce cu pix și hârtie și Jack notează adresa 
noastră și i-o dă. Ea împăturește hârtia și o bagă în buzunar și, 
poate pentru că e obișnuită ca noi să contramandăm lucruri în 
ultimul minut, confirmă că invitaţia este pentru duminica 
viitoare, 2 mai. Când aud data îmi trece minte prin cap un lucru 
și mă agăț de el. 

— Mi-a venit o idee - ce-ar fi să rămână pe duminica cealaltă? 

Lui Millie îi cade faţa și mă întorc repede spre ea. 

— Atunci vom putea sărbători și ziua ta - împlinești 
optsprezece ani. E pe zece, îi amintesc eu. Ti-ar plăcea, Millie? 
Ti-ar plăcea o petrecere în noua ta casă? 

— Cu tort? întreabă ea. Și baloane? 

— Cu tort, lumânări, baloane, totul, spun eu, îmbrăţișând-o. 

— Ce idee minunată! exclamă Janice, în timp ce Millie chițăie 
de bucurie. 

— Așa vom avea timp să terminăm și casa de tot, adaug 
emoţionată că am reușit să mai trag de timp. Tu ce zici, Jack? 

— Cred că e o idee excelentă, spune el. Ai fost foarte 
deșteaptă că te-ai gândit la asta. Mergem? Se face târziu și 
diseară avem ceva de făcut, nu-i așa, iubito? 

Groaza ia locul bucuriei pe care am simţit-o cu doar câteva 
minute înainte fiindcă l-am păcălit, întrucât el nu se poate referi 
decât la un singur lucru. Ca să nu vadă că vorbele lui m-au 
afectat, mă-ntorc și o sărut pe Millie de plecare. 

— Ne vedem duminica viitoare, îi spun, deși știu că, după ce 
am invitat-o pe Janice, Jack nu mă va lăsa să vin. Intre timp, eu 
am să încep să-ţi pregătesc petrecerea. Îți dorești ceva anume? 

— Tort mare, spune ea râzând. Foarte mare tort. 

— O să am grijă ca Grace să-ţi facă cel mai frumos tort din 
lume, îi promite Jack. 

— Eu plac tu, Jack, spune ea zâmbind luminos. 

— Dar nu-ţi place George Clooney, termină el și se întoarce 
spre Janice. De fapt, îi este atât de nesuferit încât i-a cerut lui 
Grace să-l omoare. 

— Nu-i amuzant, Millie, spune Janice încruntându-se. 

— Glumea cu tine, Jack, spun calmă, știind că el înţelege că 
lui Millie nu-i place deloc să fie dojenită. 

— Totuși, n-ar trebui să glumească cu lucrurile astea, spune 
cu fermitate Janice. N-aș vrea să trebuiască să-i spun doamnei 
Goodrich. 

— Eu pare rău, spune Millie abătută. 

— Cred că ai ascultat prea mult povești de Agatha Christie, 
continuă cu severitate Janice. O săptămână nu mai asculti, din 
păcate. 

— Nu trebuia să zic nimic, spune Jack cu regret, în timp ce 
ochii lui Millie se umplu de lacrimi. Nu voiam s-o bag în bucluc. 

Îmi înghit replica de supărare, mirată că am îndrăznit să-l 
contrazic. Nu mai fac de mult asta, mai ales în public. 

— Noi chiar trebuie s-o luăm din loc, îi spun lui Janice și o 
îmbrăţișez pentru ultima dată pe Millie. Poţi să te gândești cu ce 
rochie ai vrea să te îmbraci la petrecere și săptămâna viitoare, 
când ne vedem, îmi spui. 

— La ce oră aţi vrea să ajungem la voi, pe nouă mai? 

— Pe la unu? spun, uitându-mă la Jack pentru confirmare. 

El clatină din cap. 

— Cu cât mai devreme, cu atât mai bine, cred. În plus, abia 
aştept să-i arăt lui Millie camera ei. Ce-ar fi să veniţi la 
douăsprezece și jumătate? 

— Minunat, spune zâmbind Janice. 

In drum spre casă îmi fac curaj pentru ce urmează. Un timp, 
Jack nu spune nimic, poate pentru că știe că anticiparea mâniei 
lui este uneori, dar nu întotdeauna, mai rea decât faptele. Îmi 
spun că nu pot să-mi permit să las frica să-mi tulbure gândirea 
și mă concentrez să găsesc o cale de a-i abate furia. Mă alină 
gândul că letargia pentru care mă învinuiam de câteva luni a 
luat sfârșit. 

— Sper că-ţi dai seama că ţi-ai înrăutățit situaţia invitând-o pe 
Janice la noi, spune Jack când consideră că m-a lăsat destul să 
transpir. 

— Am invitat-o pe Janice ca să-i poată raporta doamnei 
Goodrich că frumoasa noastră casă este perfectă pentru Millie, 
spun plictisită. Tu chiar crezi că școala unde a trăit șapte ani 
Millie o să-i facă la plecare cu mâna fără să verifice unde se 
duce? 

— Un gest foarte nobil din partea ta. Dar acum trebuie să mă 
întreb de ce ai ales să fii generoasă, dată fiind situaţia. 

— Poate pentru că am acceptat că nu pot să fac nimic să 
împiedic inevitabilul, spun încet. De fapt, cred că mi-am dat 
seama de mult de asta. O vreme am crezut sincer că am să pot 
găsi o cale de ieșire. Și am încercat; mi-am dat toată osteneala. 
Dar tu ai fost întotdeauna cu un pas înaintea mea. 

— Mă bucur că ţi-ai dat seama de asta, spune el. Deși trebuie 
să recunosc că mi-a fost dor de încercările tale zadarnice de a 
scăpa de mine. Măcar erau distractive. 

Mica mea satisfacție de a-l păcăli pe Jack este foarte 
prețioasă. Ea îmi dă certitudinea că pot s-o fac din nou, că pot 

să-ntorc o situaţie proastă și să transform ceva negativ în ceva 
pozitiv. Nu știu deloc ce e pozitiv în faptul că Millie vine la prânz 
la noi, dar, cel puţin, e vorba numai de un prânz. Inevitabila ei 
încântare când va vedea casa va fi destul de greu de suportat în 
cele câteva ore pe care le va petrece cu noi. Mi-e imposibil să- 
mi imaginez cum aș putea să îndur asta mai ales când știu ce i-a 
pregătit Jack și când nu știu dacă am să găsesc soluţia pe care i- 
am promis-o ei. 

Degetele de la picioare mă dor și îmi vine să-mi scot pantoful, 
dar nu îndrăznesc, de teamă că nu-l voi putea încălţa la loc când 
ajungem acasă. Având în vedere iminenta vizită a lui Millie, 
pastilele pe care mi le-a dat capătă o nouă importanţă. Aveam 
de gând să le las în siguranţă în vârful pantofului până venea 
momentul când le puteam folosi, dar nu mai am timp pentru 
astfel de extravagante. Dacă e să le folosesc vreodată, trebuie 
să le aduc în camera mea, unde le voi avea la îndemână. Dar 
cum Jack îmi urmărește fiecare mișcare, o să fie aproape 
imposibil. 

Restul drumului mă gândesc ce să fac. Singura cale ca 
pastilele să-mi fie de folos este să reușesc să-i administrez lui 
Jack destule ca să rămână inconștient. Dar dacă să le aduc în 
camera mea pare imposibil, să i le administrez pare și mai 
imposibil. Imi spun că nu-mi pot permite să privesc atât de 
departe, că tot ce pot să fac este să iau lucrurile pe rând și să 
mă concentrez asupra prezentului. 

Ajungem acasă și, în timp ce ne scoatem paltoanele, începe 
să sune telefonul. Răspunde Jack, iar eu aștept ascultătoare, ca 
întotdeauna. N-ar avea niciun rost să urc la etaj ca să încerc să 
scot pastilele din pantof pentru că Jack ar veni imediat după 
mine. 

— Azi e bine, mulțumesc, Esther, îl aud spunând și, după o 
clipă de nedumerire, îmi amintesc ce s-a întâmplat cu o seară în 
urmă și-mi dau seama că Esther a sunat ca să vadă cum mă 
simt. Da, tocmai am intrat pe ușă, continuă Jack după o scurtă 
pauză. Am scos-o pe Millie la masa de prânz. 

Altă pauză. 

— Am să-i spun lui Grace că ai sunat. Oh, desigur, ţi-o dau 
imediat. 

Nu mă arăt surprinsă când Jack îmi întinde receptorul, însă 
realitatea este că sunt, deoarece în mod normal el spune tuturor 

că sunt indisponibilă. Dar presupun că întrucât i-a spus lui 
Esther că tocmai am intrat pe ușă, nu prea putea să spună că 
sunt la duș sau că dorm. 

— Bună, Esther, spun cu prudenţă. 

— Știu că tocmai ai venit, așa că nu te ţin mult, dar voiam să 
văd cum te simţi, după seara trecută, știi tu. 

— Sunt bine, mulţumesc. Mult mai bine. 

— Inainte de primul copil, sora mea a avut un avort spontan, 
așa că știu ce impact emoţional poate să aibă, continuă ea. 

— Chiar și așa, aș vrea să nu vă fi indispus pe toţi cu 
dezamăgirea mea, spun, conștientă de faptul că Jack ascultă ce 
zic. Doar că mi-a fost greu să aud despre sarcina lui Diane. 

— Sigur că trebuie să-ţi fi fost greu, se înduioșează Esther. Și 
sper că știi că dacă vei simţi vreodată nevoia să stai de vorbă cu 
cineva, sunt aici. 

— Mulţumesc, spun. Ești foarte amabilă. 

— Și ce face Millie? întreabă ea, vizibil dornică să mai 
cimenteze un pic prietenia noastră. 

Veșnic atentă în faţa firii ei iscoditoare, sunt pe cale să închei 
conversaţia cu „Era bine, mulţumesc că ai sunat, din păcate 
trebuie să închid, Jack așteaptă să-i pun cina”, când mă hotărăsc 
să continui discuţia, așa cum aș face dacă aș duce o viață 
normală. 

— E foarte emoţionată, spun zâmbind. Janice, îngrijitoarea ei, 
o aduce la prânz de azi în două săptămâni, așa că în sfârșit o să 
vadă casa. Asta va fi duminică, iar luni va împlini optsprezece 
ani, așa că-i vom pregăti o mică aniversare. 

— Ce frumos! se entuziasmează Esther. Sper să mă lăsaţi să-i 
aduc o felicitare. 

Sunt pe cale să-i spun că am prefera ca de data asta să fim 
doar noi patru și că va fi bine venită să o cunoască pe Millie 
după ce se mută la noi, dar atunci îmi trece prin minte că ea nu 
va ajunge niciodată să o cunoască pe Millie. Dacă totul merge 
cum vrea Jack, ea nu va putea fi văzută, căci cum ar lăsa Jack pe 
cineva s-o vadă, dacă intenţionează s-o ţină prizonieră? lar când 
el nu va mai putea să-i amăgească pe cei care întreabă unde e 
Millie spunându-le că e bolnavă, va spune că nu a mers, că era 
prea dependentă de regimul special ca să se poată adapta la 
viaţa cu noi și, drept urmare, s-a mutat la un azil nou, minunat, 
în celălalt capăt al țării. Lumea va trebui s-o uite repede pe 

Millie - cu cât vor fi mai mulţi cei care fac cunoștință cu Millie, 
cu atât va fi mai greu să fie ţinută ascunsă. Dar trebuie să am 
grijă. 

— Ești foarte amabilă, spun, prefăcându-mă că ezit. Și ai 
dreptate, Millie chiar ar trebui să aibă o petrecere cum se cuvine 
la o zi atât de importantă. Știu că i-ar plăcea tare mult să-i 
cunoască pe copiii tăi. 

— Doamne, n-am vrut nicicum să sugerez că ar trebui să dai o 
petrecere pentru Millie sau că ar trebui să-i inviţi și pe Sebastian 
și Aisling! exclamă Esther, părând stânjenită. Voiam doar să 
spun că aș trece și eu în fugă cu o felicitare. 

— De ce nu? Diane și Adam și-au dorit mereu s-o cunoască pe 
Millie. 

— Sincer, Grace, nu cred că vreunul dintre noi ar vrea să 
deranjeze. 

Esther pare mai derutată ca niciodată. 

— Ba deloc. E o idee foarte bună. La trei, să zicem? Asta ne 
va permite lui Jack și mie să luăm mai întâi prânzul cu Millie și 
Janice. 

— Păi, dacă ești sigură, spune cu îndoială Esther. 

— Da, pentru Millie va fi minunat, spun, dând din cap. 

— Atunci, ne vedem pe nouă. 

— Aştept cu nerăbdare. La revedere, Esther, îţi mulțumesc de 
telefon. 

Pun receptorul în furcă, oțelindu-mă. 

— Ce dracu' a fost asta? explodează Jack. Chiar ai invitat-o pe 
Esther la un fel de petrecere de ziua lui Millie? 

— Nu, Jack, Esther a hotărât că trebuie să dăm o petrecere 
așa cum trebuie pentru Millie și apoi s-a invitat împreună cu 
copiii. Știi cum e ea - aproape că mi-a ordonat să-i invit și pe 
Diane cu Adam. 

— De ce n-ai refuzat? 

— Pentru că nu-mi este ușor să joc acel gen de rol. M-am 
obișnuit prea tare să fiu perfectă, să spun ceea ce trebuie, așa 
cum ţi-ai dorit tu să fac. Dar, dacă vrei să nu mai vină, te rog să 
le spui. Poate că și prietenii noștri s-au obișnuit cu gândul că n- 
au s-o cunoască niciodată pe Millie. Nu spuneau Moira și Giles că 
abia așteaptă să o vadă? Ce scuză ai să le oferi, Jack? 

— M-am gândit să le spun că părinţii ei și-au dat seama că le 
este tare dor de frumoasa lor fiică și că Millie a plecat să 
locuiască la ei, în Noua Zeelandă, spune el. 

Îngrozită tocmai de această intenţie a lui, sunt hotărâtă să 
merg înainte cu petrecerea pentru Millie. 

— Și dacă părinţii mei se hotărăsc să vină de Crăciun? întreb. 
Ce ai să faci dacă te pomenești cu ei aici, așteptându-se să o 
vadă pe Millie? 

— Mă îndoiesc foarte tare că vor veni și, oricum, poate că 
până atunci ea va ceda și va muri. Totuși, sper să nu fie așa - 
după tot efortul pe care l-am depus, ar fi extrem de supărător să 
reziste doar câteva luni. 

Mă întorc brusc într-o parte ca să nu vadă că m-am albit la 
față. Inima îmi este plină de o furie criminală și doar asta mă 
ține în picioare. Strâng pumnii și, observând, el râde. 

— Ți-ar plăcea tare mult să mă omori, nu-i așa? 

— În cele din urmă, da. Dar mai întâi aș vrea să suferi, îi spun, 
neputându-mă abţine. 

— Din păcate, nu prea ai ocazia, spune el, părând amuzant. 

Știu că trebuie să rămân concentrată, să nu uit că șansele ca 
Millie să devină pentru prietenii noștri o persoană în carne și 
oase și nu doar cineva cunoscut din auzite se scurg repede. Știu 
și că, dacă Jack bănuiește că vreau cu tot dinadinsul ca 
petrecerea să aibă loc, o va suna pe Esther și-i va spune că 
preferăm să sărbătorim în familie. 

— Contramandează petrecerea și gata, Jack, spun, gata să 
plâng. N-aș putea să rezist până la capăt și să mă prefac că 
totul e bine. 

— Atunci asta-i pedeapsa perfectă că ai invitat-o pe Janice. 

— Te rog, Jack, nu, insist eu. 

— Îmi place tare mult când te milogești, mai ales că asta are 
efectul contrar. Acum, sus în camera ta - eu am o petrecere de 
pregătit. Poate că, în definitiv, nu-i o idee așa de rea - cel puţin, 
după ce oamenii o vor cunoaște pe Millie, vor fi și mai 
impresionați de generozitatea mea. 

Cu umerii încovoiaţi și tâărându-mi picioarele, urc scările în 
fața lui, sperând că ofer imaginea perfectă a deprimării. In 
dressing, îmi scot încet hainele, în timp ce caut o cale de a-i 
abate atenţia ca să pot scoate pastilele din pantof și să le 
ascund apoi asupra mea. 

— Așadar, le-ai spus vecinilor că pe lângă o soţie maniaco- 
depresivă ai și o cumnată cu retard mintal? întreb eu, scoțându- 
mi pantofii și începând să mă dezbrac. 

— De ce să le fi spus? Ei n-o vor cunoaște niciodată pe Millie. 

Îmi agăţ rochia la loc în șifonier și îmi iau de pe raft pijamaua. 

— Dar o vor vedea în grădină, la petrecere. 

— De la ei din casă nu se vede în grădina noastră, îmi atrage 
el atenția. 

lau cutia de pantofi. 

— Ba se vede dacă se uită pe fereastra de la primul etaj. 

— Care fereastră? 

— Cea care dă în grădină, spun, arătând cu capul fereastra. 
Cea de acolo. 

Când el întoarce capul, mă aplec, pun cutia de pantofi pe 
podea și iau pantofii. 

EI își lungește gâtul. 

— N-au cum să vadă, spune el, în timp ce scot cu greu 
șerveţelul din pantof. E prea departe. 

Ascund șerveţelul în betelia pantalonilor de pijama, pun 
pantofii în cutie și mă ridic. 

— Atunci n-ai de ce să-ţi faci griji, spun, așezând cutia la loc în 
șifonier. 

Mă îndrept spre ușă, rugându-mă să nu-mi alunece șerveţelul 
din ascunzătoare și pastilele să nu se răspândească pe toată 
podeaua. Jack mă urmează și eu deschid ușa camerei mele și 
intru, așteptându-mă să mă tragă înapoi și să mă întrebe ce am 
îndesat la brâu. Când el închide ușa după mine, nu îndrăznesc 
să cred că am reușit. Când aud cheia răsucindu-se în broască, 
mă simt atât de ușurată încât mi se înmoaie picioarele și mă 
așez pe podea, tremurând din tot corpul. Dar pentru că 
întotdeauna există posibilitatea ca Jack doar să mă lase să cred 
că am scăpat, mă ridic în picioare și strecor șervețelul sub 
saltea. Apoi mă așez pe pat și încerc să asimilez faptul că în 
ultimele cincisprezece minute am realizat mai multe decât în 
ultimele cincisprezece luni, recunoscând că asta i se datora lui 
Millie. Nu sunt șocată că ea se aștepta să-l omor pe Jack, pentru 
că în romanele polițiste pe care le ascultă omorul e un lucru 
obișnuit și ea nu are idee ce înseamnă să ucizi în realitate pe 
cineva. În mintea ei, unde linia dintre realitate și ficțiune se 
confundă, omorul este doar soluţia unei probleme. 

TRECUT 


Prima dată mi-a fost rușine cum m-am agăţat de Jack, când în 
cele din urmă mi-a dat drumul de la subsol. Fusese o noapte 
lungă, cumplită, iar gândul că și eu am contribuit la acest 
coșmar o făcuse și mai îngrozitoare. Până atunci, nu știusem cu 
adevărat ce intenţii avea cu Millie. Știam că planul lui implica 
frica, dar fusesem încrezătoare c-o voi putea apăra de ce era 
mai rău, că ea va putea alerga la mine, că voi fi tot timpul cu ea. 
Cu toate că Jack îmi spusese că voia pe cineva pe care să-l 
poată ascunde, nu-mi trecuse niciodată prin cap că avea de 
gând să o ţină pe Millie încuiată într-o cameră îngrozitoare de la 
subsol ca să-i poată alimenta frica oricând voia. Pe lângă faptul 
că știam cât era de rău, teama c-o să mă lase să mor acolo de 
deshidratare, cum o lăsase pe Molly, că s-ar putea să nu ies la 
timp ca s-o salvez pe Millie, m-a dărâmat - de asta atunci când, 
în cele din urmă, în dimineața următoare, a descuiat ușa, am 
fost aproape incoerentă de recunoștință, promițând că am să 
fac orice, numai să nu mă mai ducă jos. 

El m-a crezut pe cuvânt și a transformat asta într-un joc. A 
început să-mi dea sarcini pe care știa că n-am să le pot 
îndeplini, astfel încât să aibă un pretext pentru a mă închide la 
subsol. Înainte să-l lovesc cu sticla, Jack mă lăsa să aleg meniul 
pentru cinele la care aveam invitaţi, iar eu alegeam feluri de 
mâncare pe care le mai gătisem de multe ori. De atunci înainte, 
el îmi impunea meniul și avea grijă să aleagă feluri cât mai 
complicate. Dacă masa nu era perfectă - carnea cam prea tare 
sau peștele gătit puţin mai mult - după ce plecau invitaţii, mă 
ducea în cameră și mă încuia acolo peste noapte. Eram o 
bucătăreasă bunicică, dar sub o astfel de presiune făceam 
greșeli prostești, în așa măsură încât cina la care fuseseră 
invitaţi Esther și Rufus a fost prima dată după cinci luni când 
totul a mers ca pe roate. 

Chiar și atunci când ne duceam la cină la prieteni, dacă 
spuneam sau făceam ceva ce-l nemulțumea pe Jack - odată n- 
am putut să termin desertul - eram dusă la subsol de-ndată ce 
ajungeam acasă. Conștientă că frica mea avea un efect 

îmbătător asupra lui, încercam să rămân calmă, dar, dacă 
reușeam, el stătea de cealaltă parte a ușii și, cu glasul răgușit 
de excitare, îmi spunea să mi-o închipui pe Millie acolo înăuntru, 
până când îl imploram să înceteze. 

PREZENT 


Este ziua petrecerii lui Millie. Tocmai când încep să cred că 
Jack n-o să mai vină să-mi dea drumul în camera de alături ca să 
mă pot pregăti, îl aud urcând scările. 

— Se apropie petrecerea! spune el, deschizând larg ușa. 

E atât de entuziasmat încât mă-ntreb ce as are în mânecă. 
Dar nu-mi permit să-mi fac griji pentru asta. Deși sunt 
mulțumită de progresul pe care l-am făcut în ultimele două 
săptămâni, e important ca astăzi, mai ales astăzi, să-mi păstrez 
calmul. 

Intru în fostul meu dormitor și deschid șifonierul, sperând că, 
în cinstea zilei lui Millie, Jack îmi va alege o ţinută drăguță. 
Rochia pe care mi-o alege îmi era deja cam mare, așa că, atunci 
când mi-o pun, scoate în evidenţă ce slabă sunt acum. Il văd pe 
Jack încruntându-se, dar, cum nu-mi spune s-o schimb, bănuiesc 
că-l îngrijorează aspectul meu general. Când mă uit în oglindă, 
văd că sunt trasă la față, ceea ce-mi face ochii să pară enormi. 

Mă fardez puţin și, când sunt gata, îl urmez pe Jack la parter. 
El a pregătit prânzul pe care urmează să-l luăm cu Millie și 
Janice, iar mâncarea pentru petrecerea de după-amiază a 
comandat-o unei firme de catering, în loc să mă lase pe mine s- 
o pregătesc, cum voiam eu. Totul arăta perfect. Se uită la ceas 
și intrăm în hol. Tastează un cod pe aparatul de pe perete și 
porţile din faţă se deschid. După câteva minute auzim o mașină 
apropiindu-se. Jack se duce la ușa din faţă și o deschide exact 
când Janice oprește mașina. ) 

Janice și Millie coboară din mașină. Imbrăcată cu o rochie roz 
drăguță și având în păr o panglică asortată, Millie aleargă spre 
mine, în timp ce Janice vine mai agale, uitându-se atentă în jur. 

— Arăţi minunat, Millie! îi spun, îmbrăţișând-o. 

— lubește casă, Grace! strigă ea, cu ochii scânteietori. E 
frumoasă! 

— Categoric, spune Janice cu admiraţie, venind în spatele lui 
Millie. 

Dă mâna cu Jack, apoi cu mine. 

Millie se întoarce spre Jack. 

— Casă frumoasă. 

El se înclină grațios. 

— Mă bucur tare mult că-ţi place. Haide să intrăm să ţi-o arăt. 
Dar poate că mai întâi vreţi să beți ceva. M-am gândit să bem 
pe terasă, dacă nu cumva consideraţi că e prea frig. 

— Va fi minunat pe terasă, spune Janice. Ar trebui să profităm 
cât mai mult de această vreme superbă, mai ales că n-o să ţină 
mult. 

Trecem prin hol, intrăm în bucătărie și de acolo ieșim pe 
terasă, unde ne așteaptă doze cu băuturi și suc de fructe la 
gheață. Paharele sunt deja pe masă; s-a exclus posibilitatea ca 
Jack să se întoarcă înăuntru să le ia, lăsându-mă singură cu 
Janice și Millie. 

Ne bem băuturile și conversăm politicos. Millie nu poate să 
stea locului multă vreme; e mult prea emoţionată și pleacă să 
exploreze grădina. O ajungem din urmă în timp ce îi arătăm lui 
Janice proprietatea. 

— Ai vrea să-ţi vezi camera, Millie? întreabă Jack. 

Ea clatină din cap entuziasmată. 

— Da, te rog, Jack. 

— Sper c-o să-ţi placă. 

— Eu place galben, spune ea fericită. 

Urcăm toţi patru la etaj și Jack deschide ușa dormitorului 
mare unde doarme el și unde, de data asta, lucruri pe care nu 
le-am văzut, dar care lasă de înţeles că-mi aparţin mie - o 
cămașă de noapte din mătase, flacoane cu parfum și câteva 
reviste - dau impresia că și eu dorm acolo. Când Millie clatină 
din cap și-i spune că acesta nu e dormitorul ei, el îi arată una 
dintre camerele de oaspeți, care este decorată în albastru și alb. 

— Ce părere ai? întreabă el. 

Ea ezită. 

— Drăguţă, dar nu galbenă. 

El trece mai departe, la fosta mea cameră. 

— Dar asta? 

Millie clatină din cap. 

— Nu place verde. 

Jack zâmbește. 

— Atunci, bine că nu e camera ta. 

Intră și Janice în joc. 

— Poate e cea de acolo, spune ea, arătând ușa următoare. 

Millie aleargă și o deschide, dând de o baie. 

— Ce-ar fi să încerci ușa aia? sugerează Jack, arătând ușa 
debaralei în care locuiesc eu. 

Ea o deschide, în timp ce Jack spune: 

— E oribilă. 

Millie se încruntă, uitându-se înăuntru. 

— Nu place. 

— E oribilă, nu-i așa? spun și eu. 

— Nu te speria, Millie, doar te necăjesc, spunând Jack, râzând. 
Mai e o ușă pe care n-ai încercat-o, vizavi de dormitorul mare. 
Ce-ar fi să arunci o privire și acolo? 

Ea o ia la fugă înapoi pe palier, deschide ușa și scoate un 
chiţăit de încântare. Când o prindem din urmă, o găsim sărind 
pe pat, cu rochia roz umflată în jurul ei, și e atât de fericită încât 
îmi dau lacrimile. Le înghit, amintindu-mi de toate câte sunt în 
joc. 

— Cred că-i place, spune Jack întorcându-se spre Janice. 

— Cum să nu-i placă? E superbă! 

El reușește s-o convingă pe Millie să iasă din cameră doar cu 
promisiunea prânzului. Coborâm la parter și, în drum spre 
sufragerie, unde urmează să mâncăm, Jack le arată lui Janice și 
Millie restul casei. 

— Ce e aici? întreabă Millie, încercând ușa de la subsol. De ce 
încuiată? 

— Duce la subsol, îi spune Jack. 

— Ce subsolul? 

— Unde-mi place să ţin lucruri, spune el. 

— Pot să văd? 

— Nu acum... Dar când ai să vii să locuiești la noi, am să-ți 
arăt cu cea mai mare plăcere. 

Mi-e greu să merg înainte, dar cum Jack ţine ferm mâna pe 
spatele meu, nu prea am de ales. Prânzul constă din carne rece 
și salate și, în timp ce bem cafeaua, Millie întreabă dacă poate 
să exploreze iar grădina, așa că ne ducem ceștile pe terasă. 

— Cred că ești de acord cu căminul pe care noi i l-am asigurat 
lui Millie, spune Jack, invitându-ne să ne așezăm pe scaunele 
trase de el. A 

— Categoric, spune Janice, dând din cap. Inţeleg de ce aţi 
dorit ca totul să fie gata până să vadă Millie casa. Este cu 
adevărat minunată. Trebuie să fi fost dificil. 

— Mă rog, n-a fost tocmai ușor să trăim tot timpul cu 
constructorii în casă, dar a meritat, nu-i așa, iubito? 

— Da, îl aprob eu. Unde ţinem petrecerea lui Millie, afară sau 
în casă? 

— Mă gândisem s-o ţinem în sufragerie, dar, cu o așa vreme 
frumoasă, am putea s-o ţinem aici pe terasă. Așa Millie și ceilalţi 
copii se pot juca în grădină. 

— Nu știam că aţi mai invitat pe cineva! exclamă Janice. 

— Am vrut ca pentru Millie să fie o sărbătoare adevărată și 
ne-am gândit că e important să-i cunoască pe prietenii noștri, 
explică Jack. Și cu toate că ceilalţi copii sunt mai mici decât ea, 
sper s-o trateze ca pe o soră mai mare. 

Se uită la ceas. 

— l-am invitat la trei, așa că vrei să stai cu ochii pe Millie, cât 
pregătim noi totul? 

Janice dă din cap. 

— Mă duc s-o pun să se aranjeze puţin. 

— Înainte să pleci, am ceva pentru ea. 

Jack o cheamă pe Millie din fundul grădinii. 

— Millie, dacă te duci în camera de zi, ai să găsești după un 
scaun o cutie mare. Crezi c-ai putea să mi-o aduci? 

Ea dispare în casă și încerc să nu-mi fac griji privitor la cadou, 
spunându-mi că n-ar face o prostie în faţa lui Janice. Totuși, 
răsuflu ușurată când Millie deschide cutia și scoate o rochie 
galbenă, din satin, lungă și cu un cordon lat. 

— E minunată, Jack! spun, urându-mi recunoștinţa din glas, și, 
când Millie îl ia cu braţele pe după gât, simt aceeași undă de 
regret care mă străbate ori de câte ori mă gândesc cum ar fi 
putut să fie. 

— Mă bucur că-ți place. 

Janice se uită mirată la mine. 

— Nu tu l-ai ajutat să o aleagă? 

— Nu, Jack s-a ocupat în exclusivitate de petrecerea lui Millie. 
Dar, după cum vezi, s-a descurcat perfect singur. 

— Ce-ar fi s-o duci pe Millie în camera ei ca să-și pună rochia 
cea nouă? propune Jack. Hai, Millie, du-te cu Janice. 

Când ele pleacă, el se întoarce spre mine. 

— Ar face bine să se bucure de asta cât mai poate - oricum, 
nu cred că o să-i placă prea mult adevărata ei cameră, nu-i așa? 
Gata, e timpul să pregătim masa. 

Întinde la maximum masa de lemn extensibilă, ca să aibă loc 
toată lumea - nouă adulţi și cinci copii. In timp ce ne mișcăm 
între bucătărie și terasă, aducând farfurii și pahare, încerc ca 
lucrurile spuse de Jack despre camera lui Millie să nu-mi abată 
atenţia de la ce am de făcut în după-amiaza asta. 

— Ce părere ai? întreabă Jack, uitându-se la masa încărcată 
cu mâncare. 

— E minunat, spun, admirând bannerul și baloanele înșirate 
de el pe terasă. Lui Millie îi va plăcea la nebunie. 

Ca la un semn, Millie apare alături de Janice, radioasă în 
rochia ei cea nouă și c-o panglică în păr. 

— Ce domnişoară frumoasă! exclamă Jack, făcând-o pe Millie 
să roșească de plăcere. 

Mă uit neliniștită la ea, sperând să nu se lase înșelată de Jack. 

— Mulţumesc, Jack. 

Se uită în jur cu uimire. 

— Asta frumos! șoptește ea. 

— Arăţi minunat, Millie, spun, ducându-mă la ea. 

Ea mă cuprinde cu brațele de gât. 

— Eu nu uit că om rău, îmi șoptește ea la ureche. 

— Ai dreptate, Millie, Jack e un om foarte cumsecade, spun eu 
râzând, știind că Jack a văzut șoapta. 

Ea dă din cap, aprobând. 

— Jack drăguţ. 

Se aude soneria. 

— Începe petrecere! spune ea încântată. 

Jack mă ia de mână într-un gest care numai afectuos nu e și 
mergem să deschidem ușa, lăsându-le pe Millie și Janice pe 
terasă. Îi conducem pe Esther, Rufus și cei doi copii ai lor prin 
bucătărie și facem prezentările de rigoare. Tocmai îi spun lui 
Millie că arată foarte bine când sosesc și Moira cu Giles, urmaţi 
la scurt timp de Diane, Adam și copiii lor. 

— Am auzit că sunteţi aici, așa că n-am mai sunat la ușă, 
explică Diane, sărutându-mă. 

Jack are atâţia oameni de întâmpinat și atâtea prezentări de 
făcut încât n-are încotro, trebuie să-și ia ochii de la mine și-mi 
trece prin minte că am destul timp să-i șoptesc lui Diane la 
ureche „Ajută-mă, Jack e maniac”. Dar chiar și cu tonul meu 
imperativ, ea tot ar crede că glumesc, sau că mă refer la 
cheltuiala evidentă pe care a făcut-o Jack pentru a-i oferi lui 

Millie o petrecere perfectă. Mă ia cu el în bucătărie să aducem 
șampanie pentru adulți și băuturi colorate pentru copii și, când 
mă așez la masă, mă strânge de mână pentru a mă avertiza că 
ascultă tot ce spun. 

Millie începe să-și deschidă cadourile. N-am idee ce i-am 
cumpărat noi lui Millie, deoarece n-am îndrăznit să întreb, ca nu 
cumva să tulbur calmul relativ pe care am reușit să-l dobândesc 
în ultimele două săptămâni. Ca de obicei, Jack s-a întrecut pe 
sine, cumpărându-i un medalion frumos de argint, pe care este 
gravat un „M”. 

— Drăguţ! spune Millie zâmbind radios și arătându-l tuturor. 

— De fapt, e de la mine, pentru că Grace are cadoul ei special 
pentru tine, spune Jack. 

Millie se uită întrebătoare la mine și-i zâmbesc, sperând că a 
ales ceva frumos. 

— Ţi-a făcut niște tablouri minunate pentru noua ta cameră, 
nu-i așa, iubito? 

Simt că mă albesc la faţă și mă ţin strâns de marginea mesei. 

Millie bate din palme emoţionată. 

— Pot să văd? 

— Nu încă, spune Jack, scuzându-se. Dar, până când te muţi, 
le vom atârna în camera ta, promit. 

— Ce fel de tablouri sunt? întreabă Rufus. 

— Portrete, îi spune Jack. Și încă foarte realiste - Grace se 
pricepe de minune la detalii. 

— Te simţi bine, Grace? mă întreabă Esther, uitându-se 
îngrijorată la mine. 

— Căldura, reușesc eu să spun. Nu sunt obișnuită cu ea. 

Jack îmi întinde un pahar cu apă. 

— la o gură, iubito, spune el cu solicitudine. O să te simţi mai 
bine. 

Conștientă că Millie se uită neliniștită la mine, mă conformez. 

— Acum e mai bine, îi spun. Deschide-ţi și celelalte cadouri și 
pe urmă poţi să te joci. 

Moira și Giles i-au adus o brățară de argint, iar Diane și Adam 
o casetă din argint pentru bijuterii, dar abia dacă le văd, pentru 
că mi-e foarte greu să-mi păstrez calmul. Simt că Esther se uită 
curioasă la mine, dar, pentru prima dată, nu-mi pasă c-a văzut 
că sunt tulburată. 

— Nu-i dai lui Millie cadoul nostru, Esther? întreabă Rufus. 

— Ba cum să nu, spune Esther și-i întinde lui Millie un cadou 
ambalat frumos. 

Millie îl deschide și găsește o cutie mare din catifea roșie, al 
cărei capac este decorat frumos cu paiete și mărgele de sticlă. 
Este exact genul de lucru pe care-l adoră Millie și, în timp ce ea 
icnește de încântare, reușesc să-mi domin emoţiile și-i zâmbesc 
recunoscătoare lui Esther. 

— E ca să păstrezi lucruri în ea, îi spune Esther. Am cumpărat- 
o să fie în ton cu noua ta cameră. 

Millie îi zâmbește luminos. 

— E galbenă, spune ea cu mândrie. Camera mea e galbenă. 

Esther pare nedumerită. 

— E roșie, nu-i așa? 

Millie clatină din cap. 

— Galbenă. Ea culoarea mea preferată. 

— Culoarea ta preferată e roșu, parcă. 

— Galben. 

Esther se întoarce spre Jack. 

— N-ai spus că-i decorezi camera lui Millie în roșu pentru că e 
culoarea ei preferată? 

— Nu, nu cred. 

— Ba da, Jack, așa ai spus, confirmă Diane. Sau, cel puţin, 
asta ne-ai spus atunci când am luat prânzul în oraș și tu ai venit 
neinvitat. 

— În fine, îmi pare foarte rău, dacă așa am spus. Probabil că 
mă gândeam la altceva. 

— Dar n-ai spus-o numai atunci, insistă Esther. Când aţi venit 
la noi la cină, ai spus că abia aștepți ca Millie să-și vadă camera 
ei roșie. 

Esther se uită la mine. 

— N-a spus așa, Grace? 

— Din păcate, nu mai ţin minte, îngân eu. 

— Chiar contează? spune Jack și arată cu capul spre Millie 
care e ocupată să-și pună în cutie celelalte cadouri. Uite ce mult 
îi place. 

— Dar e ciudat că ai făcut aceeași greșeală de două ori, 
spune Esther, sincer nedumerită. 

— Nu mi-am dat seama. 

— Mă rog, aș putea s-o iau înapoi și s-o schimb cu una 
galbenă, spune ea cu îndoială. 

— Te rog să n-o faci, îi spun eu. Jack are dreptate, Millie o 
adoră. 

In următoarele zece minute o văd urmărindu-l pe Jack și mă 
bucur că, în eforturile lui de a mă face să-mi pierd controlul, și-a 
supraapreciat forţele - nu că altcineva în afară de Esther ar fi 
observat. La un moment dat, ea își ia ochii de la Jack și se uită 
încruntată la cutia roșie. Brusc, își îndreaptă atenția spre mine. 

— Sper că nu te superi că întreb, Grace, dar sigur te simţi 
bine? Ești foarte palidă. 

— N-am nimic, o asigur eu. 

— Și eu am observat, spune Diane. Și ai slăbit - ai ţinut cură 
de slăbire, nu-i așa? 

— Nu, doar că nu prea am poftă de mâncare. 

— Poate ar trebui să te duci la medicul tău. 

— Mă voi duce, promit eu. 

— lar tu chiar trebuie să ai multă grijă de ea, Jack, spune 
Esther, cântărindu-l din ochi. 

— Așa o să fac. 

Cu un zâmbet, Jack își strecoară mâna în buzunarul interior de 
la sacou și scoate un plic. 

— Nu văd de ce numai Millie trebuie să primească un cadou 
azi. 

— Adam, te rog să iei notă, mârâie Diane. 

— Poftim, iubito, spune Jack și-mi întinde plicul. Deschide-l. 

Mă conformez și mă pomenesc uitându-mă la două bilete de 
avion. 

— Haide, Grace, nu ne ţine în suspans, mă imploră Diane. 
Unde te duce Jack? 

— Thailanda, spun încet, oribil de conștientă că, dacă plecăm, 
tot ce am reușit să construiesc de când mi-a dat Millie pastilele 
a fost în zadar. 

— Ce fată norocoasă! spune Moira, zâmbindu-mi. 

— Cred că vrei să spui ceva, Grace, mă îndeamnă Esther. 

Ridic repede capul. 

— E un mare șoc. Adică, e un gest minunat, Jack, dar chiar 
avem timp să plecăm? 

— Ai spus că vrei o ultimă vacanţă în Thailanda înainte de a 
veni Millie să locuiască la noi, îmi amintește el, dând de înţeles 
c-aș considera-o pe Millie un fel de povară. 

— Dar ai spus că nu putem pleca - n-ai spus tu că a apărut 
cazul Tomasin? 

— Da, dar mă străduiesc să se termine totul până atunci. 

— Când plecaţi? întreabă Giles. 

— Am rezervat bilete pentru cinci iunie. 

Adam se uită mirat la el. 

— Se va termina cazul Tomasin atât de repede? 

— Sper - săptămâna viitoare se judecă. 

— Chiar și așa. Adică, de data asta nu e foarte clar, nu-i așa? 
Din ce spun ziarele, soțul ei e curat ca lacrima. 

Jack ridică din sprâncene. 

— Să nu-mi spui că tu crezi ce citești în ziare. 

— Nu, dar teoria că este o înscenare și că ea își acuză soţul pe 
nedrept fiindcă are un amant este interesantă. 

— Este o născocire. 

— Așadar, ești sigur de victorie? 

— Absolut - n-am pierdut niciodată un caz și n-am de gând să 
încep acum. 

Adam se întoarce spre mine. 

— Tu ce părere ai, Grace? Trebuie să fi citit ziarele. 

— Eu? Eu cred că soţul este al naibii de vinovat, spun, 
întrebându-mă ce ar spune ei dacă ar ști că habar nu am despre 
ce discută. 

— Scuze, dar nu mi-l imaginez bătându-și nevasta, spune 
Diane. Nu pare genul. 

— Jack mi-a spus că tocmai ăștia sunt cei mai răi. 

Esther se uită la mine. 

— Trebuie să fie interesant să ai un soț care se ocupă de 
cazuri atât de cunoscute, spune ea, susținându-mi privirea. 

— De fapt, Jack vorbește rareori despre munca lui când vine 
acasă și, mai ales, despre detaliile cazurilor lui, din motive de 
confidenţialitate - sunt sigură că și la tine e la fel, Diane. 

Mă întorc spre Jack, prefăcându-mă neliniștită. 

— Dar să revenim la vacanţa noastră - n-ar fi mai bine să o 
amânăm până vine Millie să locuiască la noi? 

— De ce? 

— Păi, există riscul să nu se termine la timp cazul tău. 

— Se va termina. 

— Dar dacă nu se termină? 

— Atunci ai să te duci tu înainte și am să vin și eu după 
aceea. 

ÎI privesc lung. 

— Nu contramandăm vacanţa, Grace. Așa cum a subliniat 
toată lumea, ai nevoie de odihnă. 

— Chiar m-ai lăsa să plec înainte fără tine? spun, știind că el 
n-ar permite niciodată așa ceva. 

— Desigur. 

Ester se uită la el aprobator. 

— Eşti foarte generos, Jack. 

— Deloc. Adică, de ce aș priva-o pe frumoasa mea soţie deo 
vacanţă doar pentru că eu nu pot să merg? 

— Aș fi mai mult decât fericită să-i ţin companie până sosești 
tu, se oferă Diane. 

— Îmi pare rău că te dezamăgesc, dar am să fac tot posibilul 
să merg, îi spune Jack, ridicându-se în picioare. Grace, am 
nevoie de ajutorul tău la bucătărie, iubito. 

Îl urmez, uluită de cât de rău pare să meargă totul. 

— Nu pari foarte dornică să mergi în Thailanda, spune el, 
întinzându-mi lumânărele ca să le înfig în tort. Totuși, tu ai fost 
cea care a propus asta. 

— Doar că nu pare o idee prea bună acum când urmează să 
se judece cazul tău. 

— Deci crezi c-ar fi mai bine s-o contramandez? 

— Categoric, spun, simţindu-mă ușurată. 

— Atunci crezi că Millie va putea să se mute mai devreme la 
noi, săptămâna viitoare, de exemplu? De fapt, ar putea să 
rămână chiar de azi, iar în timpul săptămânii, în timp ce ea se 
instalează în minunata ei cameră roșie, eu o să mă duc să-i 
strâng lucrurile. Ce zici, Grace? Să mă duc să propun asta? Sau 
luna viitoare plecăm în Thailanda? 

— Plecăm în Thailanda luna viitoare, spun eu. 

— Mă gândeam eu c-ai să spui asta. Acum, unde sunt 
chibriturile? 

Mi-e greu să nu cedez în faţa disperării pe care o simt în timp 
ce cânt „La mulți ani” împreună cu ceilalți și aplaud când Millie 
suflă în lumânări. Mă uit în jur și-i văd pe toţi râzând și glumind 
și nu înțeleg cum viața mea a devenit un infern pe care niciunul 
dintre cei prezenţi nici nu și-l poate imagina. Chiar dacă le-aș 
cere deodată să fie atenţi și le-aș spune că Millie e în mare 

pericol din cauza lui Jack, că el intenţionează s-o ţină încuiată 
într-o cameră îngrozitoare până înnebunește de frică și că în 
realitate el e un criminal care de un an și trei luni mă ţine 
prizonieră, nimeni nu ar crede asta. Și ce le-ar spune Jack, la 
rândul lui? Că și-a dat seama că sunt bolnavă psihic numai după 
ce ne-am căsătorit, că lucrul acesta a devenit evident abia în 
luna de miere când, în faţa unui hol plin de oameni, l-am acuzat 
că mă ţine prizonieră, mai ales c-a trebuit să mă însoţească 
peste tot de teamă de ce voi spune în public. Chiar dacă Millie 
mi-ar sări în apărare și l-ar acuza c-a împins-o pe scări, el s-ar 
arăta stupefiat și ar spune că eu i-am băgat în cap ideea asta. 
De ce oamenii adunaţi aici azi ar crede versiunea mea, și nu pe 
a lui Jack, când ce spune el pare mult mai plauzibil? 

Mâncăm tortul și mai bem șampanie. Millie și copiii își reiau 
jocurile, iar noi ceilalți stăm la taclale. Mi-e greu să mă 
concentrez, dar când o aud pe Esther spunând că se va bucura 
când o va vedea pe Millie instalată în frumoasa noastră casă, 
profit de ocazie ca să transform asta în realitate. 

— Ce-ar fi să fixăm acum o dată? spun și mă întorc spre 
ceilalți. Și poate i-am putea duce pe Millie și pe copii la festivalul 
de muzică și să mănânce acolo la iarbă verde - par să se- 
nțeleagă bine. Nu e la începutul lui iulie? 

— Ce idee bună! exclamă Diane. Și interesează pe cineva o 
excursie la grădina zoologică? Eu le-am promis alor mei că-i duc 
imediat ce se termină școala. 

— Lui Millie i-ar plăcea mult, spun, dornică să-i umplu agenda. 

Jack intervine. 

— Înainte să te lași dusă de val, Grace, mai am o surpriză 
pentru tine. Mă rog, pentru tine și Millie, de fapt. 

Simt că încremenesc. 

— Altă surpriză? 

— Nu fi atât de îngrijorată, glumește Moira. Cunoscându-l pe 
Jack, sunt sigură că va fi ceva frumos. 

— De fapt, nu voiam încă să-ţi spun, dar cum faci toate 
aranjamentele astea pentru vacanţa de vară, cred c-ar trebui să 
știi că vă duc pe tine și pe Millie în Noua Zeelandă, să vă vedeţi 
părinţii. 

— Noua Zeelandă! exclamă Diane. Doamne, mereu am vrut 
să merg în Noua Zeelandă. 

— Când? mă bâlbâi eu. 

— Păi, mă gândeam să-i lăsăm lui Millie câteva zile să se 
instaleze și să plecăm pe la mijlocul lui iulie, spune el. 

— Dar în august Millie trebuie să înceapă să lucreze la centrul 
horticol, spun, întrebându-mă ce plan are. 

— Sunt sigur că nu se vor supăra dacă începe cu o săptămână 
sau două mai târziu, mai ales dacă le explicăm de ce. 

— Nu crezi că va fi prea mult pentru Millie să meargă în Noua 
Zeelandă atât de curând după ce se mută la noi? Oare n-ar fi 
mai bine să așteptăm până la Crăciun? 

— Eu cred că va fi entuziasmată, intervine Janice. Visează să 
meargă de când am avut la ore o temă despre Noua Zeelandă, 
chiar după ce părinţii voștri s-au mutat acolo. 

— Dacă m-aș duce în Noua Zeelandă, nu sunt sigură c-aș vrea 
să mă mai întorc, spune Diane. Trebuie să fie foarte frumos. 

— Ăsta e unul dintre pericole, desigur, aprobă Jack. Lui Millie 
ar putea să-i placă atât de mult încât să ceară să rămână acolo 
permanent, cu părinţii ei. 

Începe să-mi cadă fisa și-mi dau seama că pregătește ieșirea 
lui Millie din societate. _ 

— N-ar face niciodată asta, spun cu vehemenţă. In primul 
rând, nu m-ar părăsi niciodată. 

— Dar dacă te hotărăști să rămâi și tu? întreabă Jack. 

Tonul lui e glumeț, dar înţeleg foarte bine că pregătește 
terenul și pentru ieșirea mea. 

— N-aș face-o, spun. N-aș putea niciodată să te părăsesc, 
Jack, știi asta, nu? 

Dar aș putea să te omor, adaug în gând. De fapt, va trebui s-o 
fac. 

TRECUT 


Pastilele de sub saltea au dat un nou rost vieţii mele. Pentru 
prima dată după șase luni, să scap de Jack a devenit o 
posibilitate reală și-i eram recunoscătoare lui Millie că a 
intervenit și m-a obligat să preiau controlul. După cât s-a 
străduit să-mi facă rost de pastile, eram hotărâtă să n-o 
dezamăgesc. Dar trebuia să plănuiesc totul cu grijă. Una dintre 
problemele mele, nu cea mai mică, era faptul că pastilele erau 
într-o cantitate necunoscută. Chiar dacă reușeam să i le 
administrez lui Jack, habar n-aveam cât avea să treacă până vor 
începe să-și facă efectul sau care va fi acesta. Și de câte pastile 
era nevoie pentru a-l scoate din joc? Erau atâtea variabile, 
atâţia dacă și dar. 

Am început să caut o cale de a le pune în băutura lui Jack. 
Singura dată când beam un pahar împreună era la cină, cu alţi 
oameni în preajmă, și dacă voiam ca planul meu să funcţioneze 
trebuia să-l fac să ia pastilele aici, în casa asta, în timp ce eram 
singuri. M-am gândit toată noaptea la fiecare posibilitate în 
parte, iar dimineaţa următoare, când mi-a adus mâncarea, 
aveam deja o idee despre cum puteam să procedez. Dar trebuia 
să mă apuc imediat de treabă. 

Am avut grijă să mă găsească stând abătută pe pat, cu 
spatele la ușă. Când nu m-am întors să iau tava, cum făceam de 
obicei, a pus-o lângă mine pe pat și a ieșit fără o vorbă. Mi-a fost 
greu să știu că mâncarea era acolo, mai ales că nu mai 
mâncasem din ziua precedentă, când luasem prânzul cu Millie, 
dar eram hotărâtă să nu mănânc. A doua zi nu mi-a mai adus 
deloc de mâncare, dar cum tava era tot acolo, iar eu eram și 
mai flămândă, a fost greu să nu mă las ispitită. Insă ori de câte 
ori mă gândeam să cedez și să mănânc doar puţin ca să-mi 
amăgesc foamea, îmi imaginam camera de la subsol și o 
vedeam pe Millie în ea. Atunci îmi era mai ușor. 

In a treia zi, poate conștient că neglijase să-mi dea de 
mâncare în ziua precedentă, Jack mi-a adus micul dejun. Când a 
văzut că tava pe care mi-o adusese cu două zile în urmă era 
neatinsă, s-a uitat curios la mine. 

— Nu ţi-e foame? 

Am clătinat din cap. 

— Nu. 

— În cazul acesta, am să-ţi duc micul dejun înapoi în 
bucătărie. 

A plecat, luând cu el ambele tăvi și fără mâncare în preajmă 
mi-a fost mai ușor. Ca să uit de foame, am meditat. Dar pentru 
că până în weekend tot nu mâncasem, Jack a intrat la bănuieli. 

— Nu ești în vreun fel de grevă a foamei, nu-i așa? a spus el în 
timp ce lua încă o tavă cu mâncare neatinsă și o înlocuia cu alta 
proaspăt adusă. 

Am clătinat din cap apatică. 

— Doar că nu mi-e foame, asta-i tot. 

— De ce? 

Mi-a luat o vreme să răspund. 

— Presupun că n-am crezut niciodată cu adevărat că se va 
ajunge la asta, am recunoscut eu, ciugulind nervoasă cuvertura 
cu degetele. Am crezut mereu că, în cele din urmă, am să 
găsesc o cale de a o salva pe Millie de tine. 

— Lasă-mă să ghicesc - ai crezut că binele va învinge răul sau 
că va veni un cavaler în armură strălucitoare și vă va scăpa pe 
tine și pe Millie de soarta voastră. 

— Cam așa ceva, am spus, gâtuită. Dar asta n-o să se- 
ntâmple, nu-i așa? Millie o să se mute la noi și nu pot să fac 
nimic în privinţa asta. 

— Dacă te consolează cu ceva, niciodată n-ai putut să faci 
ceva în privința asta. Însă mă bucur că ai început să accepţi 
inevitabilul. Pe termen lung, asta va face ca totul să fie mai ușor 
pentru tine. 

Am arătat cu capul spre paharul de vin de pe tava pe care 
tocmai mi-o adusese, încercând să ignor puiul și cartofii care 
arătau delicios. 

— Ai putea să-mi dai un pahar de whisky în loc de vin? 

— Whisky? 

— Da. 

— Nu știam că bei whisky. 

— Nici eu nu știam că ești psihopat. Adu-mi un whisky, Jack, 
am continuat, frecându-mă obosită la ochi. Dacă vrei să știi, 
beam cu tata. 

L-am simţit uitându-se la mine, dar am rămas cu capul plecat, 
sperând că întruchipam imaginea nefericirii. A ieșit din cameră, 
încuind ușa în urma lui. Nu aveam cum să știu dacă-mi va aduce 
whisky-ul pe care îl cerusem, iar mirosul puiului era atât de 
ispititor, încât am început să număr încet, promiţându-mi că 
dacă nu se întorcea până ajungeam la o sută aveam să mănânc 
tot. Nu eram nici la cincizeci când i-am auzit pașii pe scări. La 
șaizeci, cheia s-a răsucit în broască și am închis ochii, știind că, 
dacă nu-mi aducea un whisky, probabil aveam să izbucnesc în 
lacrimi, pentru că atunci efortul meu de a fi renunţat la mâncare 
aproape o săptămână era zadarnic. 

— Poftim. 

Am deschis ochii și m-am uitat la paharul de plastic pe care 
mi-l întindea. 

— Ce e? am întrebat bănuitoare. 

— Whisky. 

Am dat să-l iau, dar el și-a retras mâna. 

— Mai întâi, mănâncă. N-ai să-mi fii de niciun folos dacă ești 
prea lipsită de vlagă ca să ai grijă de Millie. 

Deși vorbele lui m-au îngheţat, ele mi-au spus și că eram pe 
drumul cel bun, pentru că până atunci nu cedase niciodată în 
faţa vreuneia dintre cererile mele, nici chiar atunci când 
cerusem un prosop mai mare. Dar am presupus că, având în 
vedere țelul final, nu-și permitea să lase să mi se-ntâmple ceva, 
ceea ce însemna că probabilitatea să cedeze în faţa cererilor 
mele, atâta timp cât erau rezonabile, era mai mare. Era o 
victorie importantă. Deși avusesem de gând să mai rezist puţin 
înainte de a mânca, mi-am zis că, dacă voiam ca Jack să-mi mai 
aducă whisky, trebuia să-i fac și eu concesii. Dar voiam să mi-l 
aducă de îndată ce venea de la muncă, voiam să-l deprind să-mi 
toarne whisky-ul în același timp când și-l turna pe al lui. 

— Am cerut whisky pentru că speram c-o să-mi facă poftă de 
mâncare, am spus, tot cu braţul întins. Așa că mi-l dai, te rog? 

Mă aşteptam ca el să refuze, însă, după o scurtă ezitare, mi l- 
a dat. Am dus paharul la buze cu o poftă simulată. Mirosul mi-a 
întors stomacul pe dos, dar măcar am știut că eram pe cale să 
beau whisky și nu altceva. Conștientă că avea privirea aţintită 
asupra mea, am luat o gură. Nu mai băusem în viața mea 
whisky și gustul amar a fost un șoc. 

— Nu-i pe placul tău? a întrebat el batjocoritor și mi-am dat 
seama că n-a crezut că-mi place whisky și mi-l dăduse doar ca 
să afle care era adevăratul motiv pentru care-l cerusem. 

— Ai băut vreodată whisky dintr-un pahar de plastic? am 
întrebat, luând încă o gură. Crede-mă, nu are deloc același gust. 
Poate data viitoare mi-l aduci într-un pahar de sticlă. 

Am dus iar paharul la gură și am dat pe gât tot conținutul. 

— Acum mănâncă, a spus el, împingând tava spre mine. 

Cu capul învârtindu-mi-se de la whisky, am pus tava pe 
genunchi. Mâncarea arăta atât de bine încât aș fi fost în stare să 
golesc farfuria în cincisprezece secunde. Mi-a fost greu să nu 
înfulec, dar m-am forţat să mănânc încet, ca și cum nu-mi 
plăcea deloc ce mâncam. Am mâncat doar jumătate și, când am 
pus jos cuțitul și furculita, nu știu cine a fost mai dezamăgit, eu 
sau Jack. 

— Nu poți să mai mănânci puţin? a întrebat el încruntat. 

— Nu, îmi pare rău, am spus fără entuziasm. Poate mâine. 

A plecat, luând tava cu el și, cu toate că tot îmi era foame, 
gustul victoriei a fost mai dulce decât orice mâncare. 

Jack nu era prost. A doua zi, când iar n-am mâncat nimic, s-a 
hotărât să mă lovească unde știa c-o să mă doară cel mai tare. 

— Contramandez vizita noastră de mâine la Millie, a spus el 
când a luat tava neatinsă. N-are niciun rost să o scoatem la 
masă dacă tu n-ai de gând să mănânci. 

Știusem că exista riscul să nu mă ducă s-o văd pe Millie, dar 
era un sacrificiu pe care eram dispusă să-l fac. 

— In regulă, am spus, dând din umeri. 

După privirea mirată pe care mi-a aruncat-o, mi-am dat 
seama că se așteptase ca eu să insist, să spun că mă simțeam 
destul de bine ca să merg, și m-am bucurat că-l prinsesem pe 
picior greșit. 

— Millie o să fie dezamăgită, a oftat el. 

— N-ar fi prima dată. 

S-a gândit o clipă. 

— Asta nu e un mic șiretlic să mă faci să anulez petrecerea de 
ziua lui Millie, nu-i așa? 

Era o concluzie la care nu mă așteptasem să ajungă și era 
departe de adevăr, dar m-am întrebat dacă puteam s-o folosesc 
în favoarea mea. 

— De ce aș vrea să faci asta? am întrebat, trăgând de timp. 

— Tu să-mi spui. 

— Poate ar trebui să-ncerci să te pui măcar o dată în locul 
meu. Dacă Millie vine aici, o să se îndrăgostească de casa asta. 
Cum crezi c-am să mă simt eu știind ce i-ai pregătit și că eu nu 
pot să fac nimic ca să împiedic asta? 

— Lasă-mă să ghicesc? 

S-a prefăcut că se gândește o clipă. 

— Nu bine? 

— Da, așa e, Jack, nu bine. De fapt, atât de rău încât aș 
prefera să mor. 

— Așadar, asta este un fel de grevă a foamei. 

— Nu, Jack, bineînțeles că nu e. Știu că Millie o să aibă nevoie 
de mine, știu că trebuie să-mi păstrez forțele. Dar nu e vina mea 
că n-am poftă de mâncare. Sunt sigură că, în situaţia dată, cei 
mai mulți oameni n-ar putea să mănânce. 

Am ridicat glasul cu o octavă. 

— Ai idee cum e pentru mine ca zi de zi să nu pot să aleg ce 
vreau să mănânc și când vreau să mănânc? Ai idee cum e să mă 
bazez pe tine pentru absolut orice, să trebuiască să aștept două 
sau trei zile mâncare pentru că ai hotărât că trebuie să fiu 
pedepsită sau că nu poţi fi deranjat să-mi aduci ceva? Nu ești 
chiar cel mai generos dintre temniceri, Jack! 

— Poate nu trebuia să-ncerci de atâtea ori să scapi, s-a răstit 
el. Dacă n-ai fi încercat, n-aș fi fost nevoit să te încui în camera 
asta și ai fi putut să duci o viaţă foarte decentă cu mine. 

— Decentă! Când îmi controlezi fiecare mișcare? Nici nu știi 
ce înseamnă cuvântul ăsta! Dă-i înainte, Jack, pedepsește-mă. 
Lipsește-mă de mâncare, să vezi dacă-mi pasă. Dacă nu 
mănânc iar o săptămână, măcar o să fiu prea slăbită ca 
duminica viitoare să particip la petrecerea de ziua lui Millie. 

— Ai face bine să te apuci iar să mănânci, m-a ameninţat el, 
dându-și seama de adevărul vorbelor mele. 

— Altfel ce, Jack? Ştii că nu mă poţi forța să mănânc. Dar, cum 
nu e nici în interesul lui Millie, nici în al tău ca eu să mor, ce-ar fi 
să ne faci amândurora un serviciu și, seara, când îţi torni tu un 
whisky, să-mi torni și mie unul ca să-mi revină puţin pofta de 
mâncare? 

— Aici eu hotărăsc, nu uita, mi-a amintit el. 

Totuși, când a fost vorba de mâncare, situaţia s-a schimbat. 
Dându-și seama că avea nevoie ca eu să fiu sănătoasă, a 

început să facă ce-i cerusem. Aveam grijă să nu mănânc 
niciodată mult, pentru că era important ca el să creadă că-mi 
pierdusem cu adevărat pofta de mâncare. La fel de important 
era să mănânc destul ca să merit puţinul whisky pe care mi-l 
aducea când venea de la muncă. Când a venit petrecerea lui 
Millie, eram încrezătoare că puteam să-mi ating scopul înainte 
ca Millie să vină să locuiască la noi, peste două luni - atâta timp 
cât nu se întâmpla nimic care să întrerupă rutina conform căreia 
Jack îmi aducea whisky în fiecare seară. 

PREZENT 


Stau în faţa casei, cu geamantanul la picioare. Porţile duble 
sunt închise, dar poarta mică - cea pe care am ieșit - este 
întredeschisă. Aud mașina lui Esther apropiindu-se și, 
întorcându-mă cu faţa spre casă, fac un mic semn de rămas-bun 
cu mâna. Ea oprește lângă mine, coboară și deschide 
portbagajul. 

— Puteam să vin până la ușă, să știi, îmi reproșează ea, 
ajutându-mă să bag geamantanul în mașină. 

— M-am gândit să economisim timp. Îţi mulţumesc că ai venit 
să mă iei într-un timp atât de scurt. 

— Nicio problemă, spune ea zâmbind. Dar trebuie să ne 
grăbim dacă vrei să prinzi avionul. 

În timp ce ea închide portbagajul, îmi flutur iar mâna spre 
casă, îi trimit un sărut și închid poarta după mine. 

— Aș fi dorit să vină cu mine, spun, neliniștita. Nu-mi place 
deloc să-l părăsesc când e atât de deprimat. 

— E primul caz pe care l-a pierdut, nu-i așa? 

— Da - cred că de asta e atât de supărat. Insă el chiar credea 
că soţul e vinovat, astfel n-ar fi luat cazul. Din păcate, Dena 
Anderson n-a fost sinceră cu Jack și i-a ascuns anumite lucruri, 
inclusiv faptul că avea un amant. 

— Se pare că el era adevăratul vinovat. 

— Nu cunosc toate amănuntele, dar aştept să-mi spună când 
va veni după mine. E ciudat - înainte călătoream singură în 
toată lumea, iar acum gândul c-am să stau singură câteva zile în 
Thailanda mă tulbură. Sunt obișnuită ca Jack să fie mereu cu 
mine. Nu prea știu ce se așteaptă el să fac în următoarele patru 
zile. 

— Să te odihnești bine, presupun. 

— AȘ fi preferat să-l aştept, dar el a fost foarte insistent. ȘI 
știu foarte bine că nu trebuie să-l contrazic când își pune în cap 
ceva. 

Mă uit la ea. 

— Vezi tu, poate fi puţin imperfect uneori. 

— Că a insistat ca tu să pleci înainte în vacanţă nu înseamnă 
că este imperfect, îmi amintește ea. 

— Nu, presupun că nu. După ce mi-a explicat că nu i-ar prii 
vacanţa dacă la întoarcere ar trebui să pună toate hârtiile la 
punct, am înţeles mai bine. Chiar are nevoie să se relaxeze în 
această vacanţă, mai ales că probabil e ultima pe care o vom 
petrece singuri. E normal să prefere să rămână și să îndosarieze 
totul pentru arhivă - deși eu înclin să cred că, dacă ar fi câștigat 
cazul, nu l-ar fi deranjat atât de mult să-și amintească de el la 
întoarcere, adaug cu tristețe. 

— Probabil vrea să-și lingă rănile în secret. Știi cum sunt 
bărbaţii. 

— Treaba e că sperăm să concepem un copil în Thailanda, 
acesta fiind încă un motiv pentru care vrea să fie complet 
relaxat. Ar cam fi timpul, recunosc, roșind puţin. 

Ea își ia mâna de pe volan și o strânge pe a mea. 

— Sper să vă iasă socotelile. 

— Păi, dacă ne ies, vei fi prima care va afla, promit eu. Abia 
aștept să am un copil cu Jack. A fost foarte dezamăgit la ultimul 
meu avort spontan. A încercat să fie tare de dragul meu, dar în 
realitate l-a afectat, mai ales că, imediat după aceea, n-am mai 
rămas însărcinată. l-am spus că lucrurile astea au nevoie de 
timp, că mai întâi corpul meu trebuie să se refacă, dar ela 
început să se-ntrebe dacă vina era a lui și a muncii solicitante, 
știi tu, stresul și toate celelalte. 

— Crezi că va veni în weekend? 

— Ca să fiu sinceră, cred c-ar prefera să rămână și să-și pună 
la punct hârtiile. Insă poţi să-l întrebi, deși nu știu dac-ai să poți 
să dai de el, deoarece în următoarele zile n-are de gând să 
răspundă la telefon. A trebuit deja să discute cu presa în după- 
amiaza asta, când a ieșit de la tribunal, și știe că-l vor vâna în 
următoarele zile. Dar poţi să-i lași un mesaj în căsuţa vocală - 
mie așa mi-a spus să fac dacă nu reușesc să dau de el, mai ales 
din cauza diferenţei de fus orar. 

— Și marţi vine și el în Thailanda? 

— Da - mă rog, miercuri dis-de-dimineaţă. la avionul de marii 
seară - deși a spus că s-ar putea să întârzie o zi sau două. Dar 
eu cred că glumea - cel puţin așa sper. 

— Așadar, ai să fii numai patru zile singură. Doamne, ce n-aș 
da pentru patru zile de pace! Are nevoie să fie dus marţi la 
aeroport? L-ar putea duce Rufus. 

— Nu, e în regulă. S-a oferit și Adam, însă Jack o să ia mașina 
și o s-o lase la aeroport. Vom avea nevoie de ea la întoarcere - 
avionul aterizează în jur de șase dimineaţa și nu e o oră la care 
să rogi pe cineva să vină să te ia. 

Sunt surprinsă de ușurința cu care discutam în drum spre 
aeroport. Mă așteptam la un drum mult mai stânjenitor, însă ea 
pare mulțumită să vorbească despre cele mai obișnuite lucruri. 
Mă întreabă dacă în weekend se poate duce cu copiii la Millie, s- 
o scoată, poate, la un ceai și, aducându-mi aminte ce bine s-au 
înțeles Millie și Aisling la petrecere, accept recunoscătoare, 
bucuroasă că Millie avea niște vizitatori în lipsa mea. Mă roagă 
s-o anunţ pe Janice că duminică vor trece pe acolo, și îi promit c- 
o voi anunţa. 

Sosim la aeroport cu cincisprezece minute mai devreme. Mă 
lasă la Plecări și, înainte să dispară, îmi face veselă cu mâna. 
Intru în clădirea terminalului, găsesc ghișeul Airways, predau 
geamantanul și mă-ndrept spre sala de plecare. Apoi mă așez 
într-un colț și aştept ca avionul meu să fie anunţat. 

TRECUT 


Până în ziua petrecerii lui Millie, n-am crezut cu adevărat c-o 
să-l omor pe Jack. Visam destul de des la asta, dar la lumina 
rece a zilei dădeam înapoi la gândul de a omori o fiinţă umană. 
De asta, probabil, încercarea mea de a-l ameţi cu sticla a eșuat 
- fusesem prea speriată că-l omoram dacă-l loveam mai tare. 
Mai era și faptul că, dacă-l omoram, aproape sigur aveam să 
ajung la închisoare și să aștept în arest procesul, ceea ce pentru 
Millie ar fi fost cumplit. Așa că tot ce voiam era să-l las în stare 
de inconștienţă destul de mult timp ca să reușesc să scap de el. 
Dar în clipa în care a spus că ne duce pe Millie și pe mine în 
Noua Zeelandă, mi-am dat seama că, indiferent de consecinţe, 
trebuia să-l omor, pentru că nu avea să fie suficient să plec de la 
el. 

— Deci asta ai de gând să faci, am spus cu amărăciune. Ai să 
închizi casă, pretinzând că am plecat toți în Noua Zeelandă, apoi 
o să reapari brusc singur și ai să le spui tuturor că eu și cu Millie 
ne-am hotărât să rămânem acolo, când, în realitate, vom sta 
ascunse la subsol. 

— Mai mult sau mai puţin, a confirmat el. Doar că va fi prea 
mare deranjul să închid casa și să mă prefac că nu sunt aici, așa 
că voi găsi un pretext să vă trimit pe voi înainte în Noua 
Zeelandă. Apoi voi întârzia atât de mult plecarea încât nu va 
mai merita să vin și eu pentru că voi veţi fi, practic, în drum spre 
casă. Și apoi, tocmai când sunt pe cale să plec la aeroport să vă 
iau, voi primi un telefon de la tine. Înlăcrimată, ai să-mi spui că 
Millie a refuzat să urce în avion și că, împărțită între soțul iubitor 
și sora nebună, nici tu n-ai mai urcat în avion. Și, cum sunt un 
soț iubitor, le voi spune tuturor că, știind ce greu îţi va fi s-o lași 
pe Millie acolo, ţi-am dat permisiunea să mai rămâi puţin timp - 
doar că acest puţin timp va deveni mai mult până când, într-o zi 
tristă, îmi vei spune că nu te mai întorci niciodată. Și pentru că 
sunt distrus, oamenii nu vor îndrăzni să rostească numele tău în 
faţa mea și, în cele din urmă, vor uita că tu și Millie ați existat 
vreodată. 

— Și părinţii mei? Cum le vei explica dispariţia noastră? 

— Probabil o să-i ucid. Acum, du-te sus în camera ta. 

M-am întors într-o parte ca să nu vadă cât m-au șocat vorbele 
lui. Niciodată nu mi se păruse mai presantă găsirea unei căi de 
ieșire - uciderea lui Jack - și știam că, dacă mă întorceam în 
camera mea, pierdeam încă un prilej. Era vremea să pun în 
aplicare următoarea parte a planului meu. 

— Pot să mai stau puţin aici? am întrebat. 

— Nu. 

— De ce? 

— Ştii foarte bine de ce. 

— Când am încercat ultima dată să scap? Uită-te la mine, 
Jack! Chiar crezi că ești în pericol cu mine? M-am comportat 
altcumva decât perfect în ultimele șase luni? Crezi sincer că 
vreau să risc să ajung la subsol? 

— E drept că excursiile tale acolo par să fi avut efectul dorit. 
Cu toate astea, ai să te duci în camera ta. 

— Atunci, aș putea să mă mut în altă cameră? 

— De ce? 

— De ce crezi? Pentru că am nevoie de o schimbare de decor, 
de asta! M-am săturat să mă uit la aceiași patru pereţi zi de zi. 

— Bine. 

M-am uitat mirată la el. 

— Serios? 

— Da. Hai, am să te duc la subsol și poţi să te uiţi la cei patru 
pereţi de acolo. Sau crezi că, la urma urmelor, camera ta nu e 
atât de rea? 

— Cred că, la urma urmelor, camera mea nu e atât de rea, am 
spus, apatică. 

— Păcat. Vezi tu, după părerea mea, camera de la subsol stă 
goală de mult timp. Să-ţi împărtășesc un secret? 

S-a aplecat și mi-a șoptit: 

— Mi-a fost greu, foarte greu s-o las pe Millie să plece puţin 
mai înainte, mult mai greu decât credeam c-o să-mi fie. De fapt, 
mi-a fost atât de greu încât am de gând să propun să se mute la 
noi imediat ce ne întoarcem din Thailanda. Ce părere ai, Grace? 
Nu va fi minunat să fim o familie unită și fericită? 

Știam că nu doar că trebuie să-l omor pe Jack, ci trebuie să-l 
omor înainte să plecăm în Thailanda. Deși-mi dădeam seama cu 
groază că mai aveam puţin timp la dispoziţie, faptul că aveam 

un termen-limită m-a ajutat să mă concentrez. În timp ce urcam 
scările în faţa lui, îmi plănuiam deja următoarea mișcare. 

— Când îmi aduci whisky-ul, vrei să rămâi să bei unul cu 
mine? am întrebat în timp ce mă dezbrăcam. 

— De ce aș vrea să fac asta? 

— Pentru că m-am săturat să stau închisă douăzeci și patru 
de ore pe zi fără să am cu cine să vorbesc, am spus cu 
indiferență. Ai idee cum e? Uneori simt că înnebunesc. De fapt, 
aș vrea să înnebunesc. 

Am ridicat glasul. 

— Ce-ai face atunci, Jack? Ce ai să faci dacă înnebunesc? 

— Ba n-ai să înnebunești deloc, a răspuns el, împingându-mă 
în cameră și închizând ușa. 

— AȘ putea! am strigat după el. Aș putea! Și vreau whisky-ul 
într-un pahar de sticlă. 

Nu știu dacă a făcut-o pentru că-mi refuzase orice altceva îi 
cerusem sau pentru că era îngrijorat că voi înnebuni. Dar, 
indiferent de motiv, după zece minute s-a întors cu două 
pahare. 

— Mulţumesc, am spus, luând o gură. Pot să te-ntreb ceva? 

— Spune. 

— E vorba de cazul Tomasin. El s-a însurat cu o actriţă, nu-i 
așa? Dena nu mai știu cum. Parcă am citit ceva despre asta pe 
vremea când aveam voie să citesc ziarele. 

— Dena Anderson. 

— Deci ea îl acuză c-o bate? 

— N-am voie să discut despre cazurile mele. 

— Mă rog, azi toată lumea de aici pare să știe despre asta, 
așa că fie n-ai fost foarte discret, fie e de notorietate publică, 
am spus. Nu-și dă mare parte din avere unor cauze caritabile? 

— Asta nu înseamnă că nu-și bate soţia. 

— Ce a vrut Adam să spună cu faptul că ea are un amant? 

— Adam juca la provocare. 

— Deci nu e adevărat cea spus el. 

— Deloc. Un tabloid a inventat toată povestea ca s-o 
discrediteze. 

— De ce ar face asta? 

— Pentru că Antony Tomasin este unul dintre acționari. Acum, 
bea tot - nu plec de aici fără pahar. 

După plecarea lui, am scos șervetțelul de sub saltea și l-am 
desfăcut. Am numărat pastilele; erau douăzeci în total. Nu știam 
dacă asta era de ajuns ca să-l omoare pe Jack, mai ales că 
trebuia să iau eu mai întâi câteva ca să aflu cât de puternice 
erau. |n al doilea rând, trebuia să văd dacă, după ce le 
zdrobeam, se dizolvau în lichid. Am intrat în baie, am rupt două 
bucăți de hârtie igienică din sul și, cu prudenţă, am pus între ele 
patru pastile, sperând să fie de ajuns ca să mă facă să-mi pierd 
cunoștința fără să-mi facă rău. Am pus hârtia pe podea și le-am 
zdrobit cât am putut de bine cu piciorul. Nu aveam în ce să pun 
granulele rezultate, așa că am scos capacul de la flaconul cu 
șampon și am adăugat apă. S-au dizolvat puţin, dar nu suficient 
și, când le-am băut, m-am gândit că trebuia să găsesc o cale de 
a măcina restul pastilelor pentru a obţine o pulbere mai fină. 

La vreo cincisprezece minute după aceea mi s-a făcut somn și 
am adormit aproape imediat. Am dormit dusă paisprezece ore 
și, când m-am trezit, eram cam ameţită și-mi era incredibil de 
sete. Cum Jack avea aproape de două ori greutatea mea, m-am 
gândit că opt pastile ar fi avut cam același efect asupra lui, dar 
că șaisprezece n-ar fi fost de ajuns ca să-l omoare pe loc. A fost 
o lovitură grea, deoarece însemna că, odată ce el era 
inconștient, trebuia să găsesc o cale să termin eu totul. Dar deși 
îl voiam mort, nu știam dacă atunci când chiar ajungeam la 
asta, aveam să fiu în stare să mă duc în bucătărie, să iau din 
sertar un cuţit și să i-l înfig în inimă. 

M-am hotărât să nu mă gândesc atât de departe și m-am 
concentrat pe a-l convinge pe Jack să mai stea puţin cu mine 
când îmi aducea whisky-ul, repetând ce-i spusesem înainte, că 
simțeam că înnebunesc neavând cu cine să vorbesc toată ziua. 
Speram că, în cele din urmă, se va simţi destul de confortabil ca 
să-nceapă să aducă și pentru el un whisky, ca în ziua petrecerii 
lui Millie, pentru că, dacă n-o făcea, nu aveam cum să-l droghez. 

Norocul meu s-a arătat când cazul Tomasin nu s-a dovedit 
atât de simplu pe cât se aștepta el. La o săptămână de la 
începerea procesului, în timp ce stăteam pe pat sorbind din 
whisky-ul pe care mi-l adusese și-l ascultam plângându-se de 
numărul de martori pe care îi adusese Antony Tomasin, i-am 
spus că nu i-ar strica să bea și el un whisky și s-a dus jos să-și ia 
unul. De atunci înainte, în fiecare seară aducea două pahare și, 
când a început să zăbovească mai mult decât înainte, am 

înţeles că simţea nevoia să vorbească despre ce se-ntâmplase 
la tribunal în acea zi. Niciodată n-a discutat în amănunt cazul cu 
mine, dar, din ce-mi spunea, era evident că Antony Tomasin 
prezenta o apărare solidă, cu un șir de oameni influenţi care 
confirmau sub jurământ caracterul lui bun. Cazul trena și, cum 
Jack n-a mai vorbit despre călătoria noastră în Thailanda, am 
presupus că o contramandase sau cel puţin o amânase. 

În seara de dinaintea celei în care ar fi trebuit să plecăm, Jack 
a venit în camera mea ducând, ca de obicei, două pahare cu 
whisky. 

— Bea, a spus el, întinzându-mi un pahar. Trebuie să faci 
bagajele. 

— Bagajele? 

— Da - mâine plecăm în Thailanda. 

M-am uitat îngrozită la el. 

— Dar cum putem pleca dacă procesul încă nu s-a terminat? 
m-am bâlbâit eu. 

— Se va termina mâine, a spus el posac, învârtind whisky-ul 
din paharul lui. 

— Nu mi-am dat seama că juraţii s-au retras să delibereze. 

— Au deliberat două zile. Au promis să dea verdictul mâine 
înainte de prânz. 

Uitându-mă bine la el, am observat că era foarte tras la faţă. 

— Ai să câștigi, nu-i așa? 

A dat pe gât cea mai mare parte din whisky-ul lui. 

— Javra aia proastă m-a minţit. 

— Ce vrei să spui? 

— A avut un amant. 

— Deci, el a fost? 

— Nu, a fost soţul ei, a spus el împietrit, fiindcă nu putea să 
spună mai multe, nici chiar mie. 

— Atunci n-ai de ce să-ţi faci griji, nu-i așa? 

Și-a terminat paharul. 

— Nici nu știi cât mă bucur că plecăm în Thailanda. Dacă n- 
am reușit să-i conving pe juraţi, ăsta va fi primul caz pe care l- 
am pierdut vreodată și presa va avea o zi plină de evenimente. 
Parcă văd titlurile - „Ingerul căzut” sau ceva la fel de răsuflat. 
Gata, ai terminat? E timpul să faci bagajele. 

În timp ce scoteam hainele din șifonierul din camera de 
alături și Jack mă supraveghea, am sperat să nu observe cât de 

agitată eram. Le-am aruncat în geamantan fără să mă gândesc 
la ce făceam, preocupată de gândul că, a doua zi, când el se 
întorcea de la tribunal, eu trebuia să-l omor, cu mult înainte 
decât plănuisem pentru că mă bazasem prostește pe faptul că 
vacanţa noastră fusese contramandată. Dar și el părea cufundat 
în gânduri și, dându-mi seama ce mult însemna pentru el 
câștigarea unui proces, m-am întrebat neliniștită în ce stare de 
spirit se va întoarce acasă a doua zi. Era posibil ca, dacă 
pierdea, să insiste să plecăm direct la aeroport ca să scape de 
presă, chiar dacă avionul nostru pleca seara - ceea ce-nsemna 
că nu voi avea timp să-l droghez. l-am amintit lui Dumnezeu de 
tot răul pe care Jack îl făcuse deja și de cel pe care avea să-l 
facă. M-am gândit la Molly, la cum o încuiase și o lăsase să 
moară de deshidratare. M-am gândit la Millie și la soarta pe care 
el i-o pregătise. M-am gândit la camera de la subsol. Și, 
deodată, am avut răspunsul la problema mea. Am știut cum 
puteam să mă asigur că el o să moară. Ideea era perfectă, atât 
de desăvârșită încât, dacă funcţiona, aveam să scap basma 
curată. 

PREZENT 


Abia când avionul decolează încep să mă relaxez puţin. Dar 
știu că, chiar și când voi ajunge în Bangkok, mă voi uita tot 
timpul peste umăr. Mă îndoiesc că senzaţia de ameninţare mă 
va părăsi vreodată; nici chiar faptul că Millie este în siguranţă la 
școală nu reușește să-mi domolească temerile că Jack va ajunge 
cumva la noi. Mă gândisem s-o iau cu mine, voisem să-i spun lui 
Janice că Jack îi cedase lui Millie locul lui în avion și s-o rog să o 
aducă la aeroport. Dar e mai bine ca ea să nu fie implicată în 
ceea ce va urma. O să-mi fie destul de greu să-mi păstrez 
sângele rece, iar ca să am grijă de Millie în același timp s-ar 
putea dovedi peste puterile mele. După toate întâmplările prin 
care trecusem în ultimele ore, cel mai neînsemnat lucru ar 
putea să mă facă să-mi pierd controlul pe care mă străduiesc 
din răsputeri să-l păstrez. Dar îmi spun că, odată ajunsă în 
Thailanda, voi avea destul timp să las masca să-mi cadă puţin în 
spatele ușilor închise. 

In Bangkok, trecerea de controlul pașapoartelor este un 
coșmar, teama de mâna lui Jack pe umărul meu este și mai 
mare, deși i-ar fi fost imposibil să ajungă aici înaintea mea. Chiar 
și așa, mă pomenesc studiind fața taximetristului înainte de a 
urca în mașina lui ca să fiu sigură că la volan nu e Jack. 

La hotel, mă întâmpină cu căldură domnul Ho, managerul 
care a scris scrisoarea despre mine și care se arată mirat că 
sunt singură. Mă arăt la fel de mirată că n-a primit e-mailul 
domnului Angel, în care-l ruga să aibă grijă de mine până 
sosește el. Domnul Ho îmi spune că va fi încântat s-o facă și își 
exprimă regretul când îi spun că obligaţiile de la muncă l-au 
împiedicat pe soțul meu să mă însoţească și va veni abia 
miercuri. 

Simt că managerul șovăie - e posibil, întreabă el, ca soţul 
meu, domnul Jack Angel, să fie acel domn Angel menţionat de 
curând în unele ziare englezești în legătură cu cazul Tomasin? 
Recunosc, strict confidenţial, că, într-adevăr, el și soţul meu 
sunt una și aceeași persoană, și că sperăm că putem conta pe 
discreţia lui, deoarece am prefera să nu știe nimeni unde stăm. 

Îmi spune c-a auzit ieri la știri că domnul Tomasin a fost achitat 
și, când confirm că a auzit bine, îmi spune că domnul Angel 
trebuie să fi fost dezamăgit. lar eu îi spun că da, domnul Angel e 
foarte dezamăgit, mai ales că a fost prima dată când a pierdut 
un proces. În timp ce domnul Ho mă trece în registru, mă 
întreabă cum m-am mai simţit și dacă am avut un zbor plăcut. 
Când îi spun că am avut probleme cu somnul, îmi spune că 
pentru un client atât de bun ca domnul Angel poate să ne pună 
la dispoziţie unul dintre apartamentele lor. Mă simt atât de 
ușurată că nu trebuie să mă întorc în camera în care mi-am dat 
seama că m-am măritat cu un monstru încât îmi vine să-l sărut. 

Domnul Ho ţine să mă însoțească personal până la noua mea 
cameră. Îmi trece prin minte că poate se-ntreabă de ce stăm 
mereu în una dintre camerele mai mici când Jack e un avocat 
atât de cunoscut, așa că am grijă să menţionez că soțului meu îi 
place să rămână anonim când suntem în vacanţă, nu să atragă 
atenţia asupra sa aruncând cu banii. Nu mă exprim chiar așa, 
dar el înţelege esența. 

După plecarea domnului Ho, dau drumul televizorului și caut 
Sky News. Chiar și în Asia, verdictul în cazul Tomasin e o știre 
importantă și, în timp ce Antony Tomasin este arătat adresându- 
se reporterilor când a ieșit din tribunal în ziua precedentă, Jack 
apare în fundal, asaltat de jurnaliști. Nu pot să mă mai uit și 
sting repede televizorul. Doresc cu disperare să fac un duș, însă 
trebuie să dau două telefoane - unul lui Janice și celălalt lui Jack, 
ca să le spun că am sosit cu bine. Din fericire, știu ambele 
numere pe de rost - pe al lui Jack de când l-am cunoscut, iar pe 
al lui Janice pentru că e cel mai important număr din lume. Mă 
uit la ceas; ora locală este trei după-amiază, ceea ce înseamnă 
că în Anglia este nouă dimineaţa. Ca soție a lui Jack Angel, am 
grijă să-mi calculez bine priorităţile și-l sun pe el mai întâi. Am o 
clipă de panică gândindu-mă că și-ar fi putut schimba numărul, 
așa că atunci când intră căsuţa lui vocală răsuflu ușurată. Inspir 
adânc pentru a mă calma și las genul de mesaj pe care l-ar lăsa 
o soţie iubitoare. 

„Bună, iubitule, eu sunt. Știu că mi-ai spus că s-ar putea să nu 
răspunzi, însă am sperat s-o faci - după cum îţi dai seama, deja 
mi-e dor de tine. Dar poate ești încă în pat? Oricum, am ajuns cu 
bine și ghici ce? Domnului Ho i-a părut atât de rău că sunt 
singură încât ne-a dat o cameră mai bună! Chiar și așa, știu că 

am să urăsc faptul că sunt aici fără tine. Oricum, sper că presa 
nu te vânează prea mult și că reușești să-ți pui la punct hârtiile. 
să nu lucrezi prea mult și, dacă ai un minut liber, te rog să mă 
suni, sunt în camera 107, altfel te voi suna eu din nou, mai 
târziu. Te iubesc, pa, deocamdată”. 

Închid și formez numărul de mobil al lui Janice. Sâmbăta 
dimineaţă, la ora asta, ea și Millie trebuie să fi terminat micul 
dejun și să fie în drum spre grajduri pentru lecţia de călărie a lui 
Millie. Când Janice nu răspunde imediat, inima îmi bubuie de 
teamă ca nu cumva Jack să fi ajuns totuși la Millie. Dar în cele 
din urmă Janice răspunde și, în timp ce vorbesc cu ea, îmi aduc 
aminte să-i spun că, a doua zi, Esther și copiii ei vor trece pe la 
Millie. Apoi vorbesc cu Millie și doar faptul c-o știu în siguranţă, 
cel puţin deocamdată, mă face să mă simt mai bine. 

Intru în baie. Dușul este în colț, ascuns în spatele unor uși 
opace, ceea ce-nseamnă că nu-l pot folosi deoarece există 
posibilitatea, oricât de mică, să ies și să dau de Jack de cealaltă 
parte a lor. Mă uit la cadă și mă gândesc că dacă las deschise și 
ușa de la baie și pe cea de la dormitor voi putea să văd până în 
camera de zi și, astfel, ușa principală. Liniștită, umplu cada, îmi 
scot hainele și intru în apa fierbinte. Când apa îmi urcă până la 
umeri, tensiunea care m-a înghiţit în clipa în care l-am auzit pe 
Jack intrând în casă în după-amiaza precedentă, la trei, se 
topește și încep să plâng în hohote. 

Până reușesc să mă adun, apa e atât de rece încât tremur. les 
din cadă, mă înfășor într-un halat alb de baie al hotelului și intru 
în dormitor. Mi-e cumplit de foame, așa că iau meniul pentru 
room-service. Știu că la un moment dat va trebui să părăsesc 
camera, ca să mă prefac mai departe că totul e în ordine, însă 
nu pot încă. Comand un sandviș club, dar, când sosește, sunt 
prea speriată să deschid ușa, chiar și cu lanţul pus, ca nu cumva 
să-l găsesc pe Jack stând în prag. In schimb, strig să mi se lase 
tava în faţa camerei, ceea ce nu e mult mai bine fiindcă tot 
există posibilitatea ca el să stea la pândă pe coridor, așteptând 
să tabere asupra mea și să mă-mpingă înapoi în cameră de cum 
deschid ușa. Faptul că am găsit curajul de a deschide ușa destul 
cât să trag tava în cameră este o victorie importantă și-mi 
doresc să fi comandat și o sticlă de vin odată cu sandvișul ca să 
pot sărbători. Dar îmi spun că voi avea timp berechet de 
sărbătorit mai târziu, când totul se va termina, peste cinci zile, 

dacă socotelile mele sunt corecte. Dacă sunt sau nu, nu am de 
unde să știu. Cel puţin, nu încă. 

Când termin de mâncat, îmi scot lucrurile din geamantan și 
mă uit la ceas. Este abia cinci și jumătate și, pentru că nimeni 
nu s-ar aștepta să cobor singură la cină în prima mea seară în 
hotel, mă simt îndreptăţită să rămân în cameră tot restul zilei. 
Simţindu-mă brusc epuizată, mă-ntind pe pat, nu chiar cu 
gândul să mă ia somnul. Dar adorm și, când deschid ochii din 
nou și văd că în cameră e întuneric, sar din pat, cu inima 
bubuind în piept, și alerg prin cameră aprinzând toate luminile. 
Știu că n-am să mai pot adormi de frică să deschid ochii și să-l 
găsesc pe Jack aplecat asupra mea, așa că mă resemnez să 
petrec o noapte albă, având drept companie doar gândurile. 

Când se face dimineaţă, mă-mbrac, iau telefonul și formez 
numărul lui Jack. 

„Bună, iubitule. De fapt, nu mă așteptam să răspunzi, fiindcă 
în Anglia e două dimineaţa și probabil dormi dus, dar m-am 
gândit să-ți las un mesaj pe care să-l asculţi când te trezești. 
Voiam să te sun aseară înainte de a mă duce la culcare, dar m- 
am întins pe pat aseară la șase și m-am trezit abia acum zece 
minute, așa eram de obosită! Într-un minut am să cobor la micul 
dejun, dar n-am idee cum am să-mi petrec restul zilei - poate 
fac o plimbare, dar probabil am să pierd timpul la piscină. Vrei 
să mă suni când te trezești? Dacă nu sunt în cameră, poţi să-mi 
lași un mesaj la recepţie. Mă simt îngrozitor de departe de tine - 
chiar sunt, firește. Oricum, te iubesc și mi-e dor de tine, nu uita 
să mă suni”. 

Cobor la micul dejun, domnul Ho este la datorie. Mă întreabă 
dacă am dormit bine și-i spun că da. Îmi sugerează să mănânc 
pe terasă și traversez holul, amintindu-mi de toate ocaziile când 
Jack m-a condus prin el în drum spre sufragerie, ţinându-mă 
strâns de braț în timp ce-mi șoptea la ureche cuvinte de 
amenințare. 

Pe terasă, mă servesc cu fructe și clătite și găsesc o masă în 
colţ, întrebându-mă dacă mai fusese cineva pe lume prostită de 
un bărbat cum am fost eu. Mi se pare ciudat că nu voi putea 
povesti nimănui prin ce am trecut, niciodată nu voi putea să 
povestesc cuiva despre monstrul cu care m-am măritat, nici 
chiar dacă totul se termină cum sper că se va termina. 

Mănânc încet, ca să treacă timpul, și, în timp ce mănânc, îmi 
dau seama că, dacă întind gâtul, văd balconul camerei de la 
etajul al șaselea, unde am petrecut atâtea ore în singurătate. 
Stau acolo mai mult de o oră, dorindu-mi să fi adus cu mine o 
carte. Ar putea părea suspect că sunt singură și n-am cu ce să- 
mi omor timpul, deoarece nu cred să existe mulţi oameni care 
pleacă în vacanţă fără să-și ia cu ei o carte, în afară de cei care 
pleacă în grabă. Parcă îmi amintesc că, atunci când mergeam să 
facem fotografii care să arate că ne distram de minune în 
Bangkok, am trecut cu Jack pe lângă un anticariat, așa că 
părăsesc hotelul și plec în căutarea lui. II găsesc ușor; este 
genul de loc pe care-l ador, dar consider că sunt prea 
ostentativă, deci cumpăr două cărți și mă întorc la hotel, 
minunându-mă că mă pot simţi relativ în siguranţă într-un loc 
care, odată, îmi inspira groază. 

În camera mea, îmi pun costumul de baie și cobor la piscină, 
înarmându-mă cu o carte și un prosop. Când ies din piscină 
după o repriză de înot, observ doi bărbați uitându-se în direcţia 
mea și mă pregătesc să le spun, în caz că vin să stea de vorbă 
cu mine, că soțul meu sosește peste două zile. Trag de timp 
până la trei citind și înotând, apoi plec de pe terasă și urc în 
camera mea unde las un mesaj pe mobilul lui Jack. 

„Jack, eu sunt. Speram să mă suni până acum, dar probabil 
dormi încă, ceea ce nu poate fi decât un lucru bun, deoarece 
eram îngrijorată că te epuizezi muncind douăzeci și patru de ore 
pe zi. Toată dimineaţa am fost la piscină așa că acum plec să 
fac o plimbare. Te sun când mă întorc. Te iubesc”. 

Aștept în camera mea în jur de o oră, apoi cobor în hol și, 
făcându-i scurt cu mâna domnului Ho, care pare să lucreze zi- 
lumină, ies pe ușile principale. Hoinăresc o vreme, ajung într-o 
piață și petrec ceva timp cumpărând eșarfe de mătase pentru 
Janice și Millie. Cumpăr câteva ilustrate, caut un bar, comand un 
cocktail fără alcool, scriu ilustratele și mă întreb cum am să-mi 
umplu timpul în următoarele două zile. 

Mă întorc la hotel și domnul Ho mă abordează imediat, voind 
să știe dacă mă distrez. Îi mărturisesc că sunt cam pierdută fără 
Jack și-l întreb dacă m-aș putea înscrie la o excursie pentru a 
doua zi. Îmi spune că niște oaspeţi ai hotelului pleacă într-o 
excursie de două zile la templele antice și mă întreabă dacă m- 
ar interesa să merg cu ei. Este soluția perfectă, dar este 

important să nu mă arăt prea dornică, așa că șovăi și întreb 
când ne întoarcem exact, subliniind că Jack trebuie să sosească 
miercuri dimineaţă. Îmi promite că vom fi înapoi la hotel marţi 
seară și, după ce mai șovăi puţin, mă las convinsă. Adaug că, 
întrucât dimineaţa următoare trebuie să mă scol mai devreme, 
voi lua cina în camera mea, iar el admite că e o idee bună. Urc 
în camera mea și-l sun iar pe Jack. 

„Bună, iubitule, tot niciun mesaj de la tine, așa că nu pot să 
nu mă-ntreb dacă ai fost la prânz la Esther - spunea c-o să te 
invite la un moment dat. l-am spus că vei fi probabil prea 
ocupat, dar poate ai nevoie de o pauză. Oricum, voiam doar să 
te anunţ că m-am hotărât să plec într-o excursie de două zile la 
niște temple, plecarea fiind mâine dis-de-dimineaţă - domnul Ho 
mi-a propus-o și măcar mai trece timpul până ajungi tu aici. 
Urăsc gândul că nu voi putea vorbi cu tine până marți seară - 
sunt hotărâtă să-mi cumpăr un mobil când ne întoarcem în 
Anglia. Dar am să te sun de cum ajung înapoi la hotel și sper să 
te prind înainte să pleci la aeroport. M-am gândit să te întâmpin 
la sosire, știu că ai spus să n-o fac, că vei veni singur aici. Dar 
poate că, după ce ai fost departe de mine patru zile, te vei 
răzgândi. În fine, ar fi bine să mă duc să-mi adun câteva lucruri. 
Nu uita că te iubesc foarte mult. Vorbim marți. Nu lucra prea 
mult!” 

Dimineaţa următoare plec în excursie și mă atașez de un 
cuplu minunat, între două vârste, care, când le explic că sunt 
singură pentru că-mi aştept soţul să vină, mă iau sub aripa lor. 
Le povestesc cu atâta convingere despre Jack și despre 
minunata muncă pe care o face în folosul soțiilor maltratate 
încât aproape cred și eu ce spun. In cele din urmă ei pun 
lucrurile cap la cap - pentru că au citit ziarele, iar eu recunosc 
că, într-adevăr, Jack Angel este soţul meu. Din fericire, sunt 
destul de discreţi ca să nu pomenească de cazul Tomasin, deși- 
mi dau seama că-i mănâncă limba. În schimb, le povestesc 
despre Millie, despre faptul că așteptăm cu nerăbdare să se 
mute la noi și că sunt recunoscătoare că am un soț atât de 
înţelegător. Le povestesc despre casa noastră, despre camera 
galbenă a lui Millie și despre petrecerea pe care am dat-o de 
ziua ei, doar cu câteva săptămâni în urmă. Marţi seară, când ne 
întoarcem la hotel mai târziu decât era programat, suntem deja 
prieteni buni. Când plecăm spre camerele noastre, accept 

amabila lor invitaţie ca eu și Jack să luăm cina cu ei, când va 
sosi și el. 

În camera mea, mă uit la ceas. Este aproape unsprezece, deci 
în Anglia este cinci după-amiază. Era posibil ca Jack să fi plecat 
deja la aeroport, așa că-l sun pe mobil și intră căsuţa vocală. De 
data asta am grijă să par speriată. 

„Jack, eu sunt. Tocmai m-am întors din excursia la temple, 
mai târziu decât era programat, și nu-mi vine să cred că tot nu 
răspunzi la telefon. Sper că asta nu-nseamnă că încă mai 
lucrezi, pentru că în scurtă vreme trebuie să pleci la aeroport, 
asta dacă nu cumva ești deja pe drum. Ai putea să mă suni 
imediat ce primești acest mesaj ca să știu că totul se desfășoară 
conform programului și pleci în seara asta? Știu că mi-ai spus că 
ai să fii «inaccesibil», dar speram să pot vorbi cu tine măcar o 
dată înainte să pleci! Şi speram să găsesc un mesaj de la tine pe 
telefonul de aici. Nu vreau să te bat la cap, dar începe să mă 
cam îngrijoreze tăcerea ta - sper că asta nu-nseamnă că nu vrei 
să-mi spui că nu vii până joi. Oricum, te rog să mă suni imediat 
ce primești acest mesaj. Nu te gândi că dorm - n-am să dorm!” 

Aștept cam o jumătate de oră, apoi îl sun iar și, când intră 
căsuța vocală, las un mesaj „tot eu sunt, te rog să mă suni”. La 
jumătate de oră după aceea, scot doar un oftat de frustrare 
înainte de a închide. Mă duc la geantă și scot cartea de vizită a 
lui Jack și sun la cabinetul lui. Răspunde o recepţioneră și, fără 
să mă prezint, îi cer să-mi facă legătura cu Adam. 

— Bună, Adam, sunt Grace. 

— Grace! Ce faci? Cum e în Thailanda? 

— Sunt bine și Thailanda e minunată, ca întotdeauna. Mă 
gândeam că s-ar putea să mai fi la cabinet - nu te deranjez, nu? 

— Nu, eram într-o discuție cu un client, dar tocmai a plecat, 
slavă Domnului. E un caz pe care nu ţin neapărat să-l iau, dar 
soția lui e hotărâtă să-l lase lefter și mi-e milă de el - nu că aș 
lăsa emoțiile să-mi stea în cale, desigur, adaugă el râzând. 

— Asta sigur n-ar fi bine pentru afacere. Oricum, nu vreau să 
te ţin mult, mă întrebam doar dacă l-ai văzut în weekend pe 
Jack, sau măcar ai vorbit cu el, pentru că nu pot să dau de el și 
încep să mă-ngrijorez. Știu că mi-a spus că nu va răspunde la 
telefon din cauza presei, dar am crezut că poate mie o să-mi 
răspundă. Ție ţi-a răspuns? 

Urmează o scurtă tăcere. 

— Vrei să spui că Jack e tot în Anglia? 

— Da, până diseară, oricum. la avionul de seară - mă rog, cel 
puţin așa sper. A spus că s-ar putea să nu poată ajunge aici 
până joi, dar nu cred că a vorbit serios. Necazul e că nu pot să 
dau de el. 

— Grace, habar n-aveam că Jack e aici, credeam că e în 
Thailanda cu tine. Credeam că a plecat vineri seară, după 
proces. 

— Nu, m-a convins să plec înainte. A spus că mai întâi voia să 
pună la punct toate hârtiile, ca să nu trebuiască să se ocupe de 
ele la întoarcere. 

— Mă rog, asta pot să înţeleg. Nimic nu e mai rău decât să te 
întorci din vacanţă și să găsești un maldăr de acte nerezolvate, 
mai ales că au legătură cu un caz pe care l-ai pierdut. Trebuie să 
fi fost destul de deprimat, presupun. 

— Ai dreptate, recunosc eu. De fapt, nu l-am văzut niciodată 
atât de dărâmat, de asta și voiam să vorbesc cu el. Dar a spus 
că preferă să fie singur și că dacă eram și eu acolo i-ar fi luat 
mai mult timp să termine tot și am fi ratat amândoi vacanța. 
Așa că iată-mă aici. 

— Între noi fie vorba, n-am înţeles niciodată de ce a luat cazul 
acela. 

— Poate că a lăsat emoţiile să-i stea în cale, sugerez eu. Dar, 
Adam, treaba e că tu ar fi trebuit să știi că Jack rămânea în ţară, 
pentru că te-ai oferit să-l duci tu la aeroport în seara asta. 

— Când? 

— Păi, vineri, presupun, când ţi-a spus că rămâne acasă. 

— Îmi pare rău, Grace, din păcate n-am mai vorbit cu Jack de 
vineri dimineaţă, înainte să plece la tribunal, deși i-am lăsat un 
mesaj în căsuţa vocală, compătimindu-l că a pierdut. Spui că n- 
ai nicio veste de la el când ai plecat? 

— Da. La început, n-am fost prea îngrijorată fiindcă m-a 
avertizat că nu va răspunde la telefon și, oricum, în ultimele 
două zile am fost plecată într-o excursie. Dar mă așteptam să- 
mi lase măcar un mesaj pe telefonul de aici de la hotel și să-mi 
spună că pleacă în seara asta. Poate că deja a plecat la aeroport 
- știi cum e traficul în ora de vârf - dar îmi tot intră căsuţa lui 
vocală. Știu că nu răspunde dacă e la volan, dar e foarte 
frustrant. 

— Poate a uitat să-l deschidă la loc dacă l-a închis vineri. 

— Poate. Ascultă, Adam, nu vreau să te mai rețin, sunt sigură 
că totul e bine. 

— Vrei să sun câţiva oameni ca să văd dacă au vorbit cu el în 
weekend? Te-ar liniști asta? 

Ușurarea îmi inundă glasul. 

— Da, categoric. Ai putea să încerci la Esther - când m-a dus 
la aeroport, a spus c-o să-l invite pe Jack cândva în weekend. 

— Bine. 

— Mulţumesc, Adam. Apropo, ce fac Diane și copiii? ` 

— Toți sunt bine. Stai să dau telefoanele alea și te sun eu. Imi 
dai numărul tău de acolo? 

l-I citesc din carnețelul hotelului, care se află pe noptieră, și 
mă așez pe pat să aștept. Incerc să citesc, dar mi-e greu să mă 
concentrez. După vreo jumătate de oră, Adam sună să-mi spună 
că n-a găsit pe nimeni care să fi vorbit cu Jack în weekend, deși 
câţiva l-au văzut la cabinet înainte să plece la tribunal. 

— L-am sunat și pe el de mai multe ori, dar de fiecare dată a 
intrat căsuţa vocală, cum a păţit și Esther când a-ncercat să dea 
de el. Dar asta nu-nseamnă nimic - cum spuneam, poate doar a 
uitat să-l deschidă la loc. 

— Nu cred c-a uitat, mai ales că trebuie să fi știut că vreau să 
vorbesc cu el. Și m-am mai gândit la ceva - de ce mi-a spus că 
te-ai oferit să-l duci la aeroport când nu te-ai oferit. 

— Poate că avea de gând să mă roage să-l duc, apoi s-a 
răzgândit. Ascultă, nu-ţi face griji, sunt sigur că totul e bine. 
Sunt sigur că diseară va fi în avion. 

— Crezi că dacă peste două ore am să sun la British Airways, 
îmi vor spune dacă s-a înregistrat sau nu? 

— Nu, nu-ţi vor spune, decât dacă e o urgenţă. Clauza de 
confidenţialitate și așa mai departe. 

— Atunci bănuiesc că va trebui să aștept până mâine 
dimineaţă, oftez eu. 

— Ei bine, când îl vezi, ai grijă să-i tragi o săpuneală că te-a 
făcut să te-ngrijorezi. Și spune-i să-mi trimită un mesaj ca să știu 
c-a ajuns. 

— Atunci poţi să-mi dai numărul tău de mobil? 

Mi-l dictează și eu îl notez. 

— Mulţumesc, Adam. 

Am din nou probleme cu somnul. Dimineaţa următoare, 
frumos îmbrăcată și machiată, cobor în hol. Domnul Ho este iar 

la recepţie. Ghicește că am coborât să-l aștept pe Jack și-mi 
spune că s-ar putea să am mult de așteptat, deoarece la 
Controlul Paşapoartelor sunt cozi și mai e și drumul cu taxiul de 
la aeroport. Imi propune să iau micul dejun, dar îi spun că prefer 
să-l aștept pe Jack, care, fără îndoială, va fi flămând când 
sosește. 

Găsesc un loc nu departe de ușa principală și mă pun pe 
așteptat. Timpul se scurge și mă uit neliniștită la ceas și, când 
este clar că ceva nu e-n regulă, mă duc la domnul Ho și-l întreb 
dacă poate să afle dacă zborul din Londra a sosit la timp. El 
verifică pe calculator și, când îmi spune că zborul are întârziere 
și că trebuie să aterizeze în orice clipă, nu-mi vine să cred ce 
noroc am, fiindcă nu va trebui să mă prefac panicată încă două 
ore. Domnul Ho zâmbește văzând expresia de ușurare de pe 
fața mea și recunosc că începusem să-mi fac griji că Jack nu 
apărea. Mă-ntorc la locul de așteptare și domnul Ho îmi aduce o 
cană cu ceai ca să mai treacă timpul. 

Când, după aproape două ore, Jack tot n-a sosit, e timpul să- 
ncep să fiu neliniștită. Cer permisiunea să dau un telefon de la 
recepţie și, în timp ce formez numărul lui Jack, îi spun domnului 
Ho că, deși Jack m-a avertizat că era posibil să plece abia 
miercuri seara, eram îngrijorată pentru că m-ar fi sunat să mă 
anunţe. Când intră căsuţa lui vocală, glasul îmi tremură de 
lacrimi de dezamăgire și frustrare. 

„Jack, unde ești? Știu că avionul a avut întârziere, dar trebuia 

să fii aici până acum. Sper că asta nu înseamnă că vii abia 
mâine - dacă e așa, măcar puteai să mă anunţi. Ai idee cum e 
să n-am nicio veste de la tine de patru zile? Chiar dacă nu voiai 
să răspunzi la telefon, puteai să mă suni tu, trebuie să fi primit 
toate mesajele mele. Te rog să mă suni, Jack, e îngrozitor să fii 
înțepenit aici fără să știi ce se întâmplă - nu că n-aș fi în 
siguranţă”, adaug repede, conștientă că domnul Ho ascultă, 
„pentru că sunt, doar că te vreau aici. Te rog să mă suni ca să- 
mi spui ce se-ntâmplă - acum sunt în hol, dar am să urc în 
camera mea, sau poţi lăsa un mesaj la recepţie, la domnul Ho. 
Te iubesc”. 
E Închid și-l văd pe domnul Ho uitându-se compătimitor la mine. 
Imi propune să mă duc la micul dejun și, când îi spun că nu mi-e 
foame, îmi promite că mă cheamă dacă sună Jack, așa că mă las 
convinsă să mănânc ceva. 

În timp ce mă îndrept spre terasă, mă lovesc de Richard și 
Margaret, cuplul pe care l-am cunoscut cu o zi în urmă în 
excursia la temple, și ochii mi se umplu de lacrimi de 
dezamăgire când le spun că Jack n-a apărut. Ei îmi spun să nu- 
mi fac griji, subliniind că el mă avertizase că s-ar putea să 
întârzie, și insistă să-mi petrec ziua cu ei. Le spun că în 
următoarele ore aș prefera să rămân în hotel în caz că Jack sună 
sau apare pe neașteptate, dar dacă nu, voi veni cu ei după- 
amiază. 

Urc în camera mea și-l sun pe Adam. Răsuflu ușurată când el 
nu răspunde deoarece îmi convine mai mult să-i las un mesaj ca 
să-l anunţ că Jack nu a fost în avion. Mai târziu, cobor la 
Margaret și Richard, vizibil marcată de faptul că n-am primit 
nicio veste de la Jack. Le spun că l-am mai sunat de câteva ori 
pe mobil, dar fără succes. Ei sunt bunătatea întruchipată și mă 
bucur că prezenţa lor mă face să nu mă gândesc la ale mele. 
Cât stau cu ei, mai încerc de câteva ori zadarnic să dau de Jack 
pe mobil, îndemnându-l să mă sune. 

Seara, prietenii mei nu mă lasă să stau singură și să clocesc 
gânduri negre, așa că luăm cina împreună și ei îmi spun veseli 
că abia așteaptă să-l cunoască pe Jack în dimineaţa următoare. 
În cele din urmă, mă-ntorc în camera mea pe la miezul nopţii și 
găsesc un mesaj de la Adam, care-mi spune că-i pare rău că a 
ratat telefonul meu și mă întreabă dacă aș vrea să se ducă 
acasă la noi ca să vadă dacă Jack e tot acolo. Il sun și îi spun că 
da, dar apoi ne dăm seama că, dacă e ca Jack să prindă avionul 
din acea seară, el a plecat deja la aeroport. Așa că-i spun să nu 
se deranjeze și că am să-l sun eu când sosește Jack și glumim 
iar despre săpuneala pe care o s-o primească el pentru că ne-a 
pus pe toți pe jar. 

Dimineaţa următoare, Margaret și Richard îmi ţin companie în 
timp ce-l aştept pe Jack să sosească de la aeroport, așa că ei 
sunt martori la nefericirea mea când el nu apare. La sugestia lui 
Margaret, încerc să aflu de la British Airways dacă a fost în 
avion, însă ei nu pot să mă ajute, așa că sun la Ambasada 
Britanică. Le explic totul și, poate fiindcă numele lui Jack este 
cunoscut, îmi spun că vor vedea ce pot să facă. Când mă sună și 
confirmă că Jack n-a fost în avion, izbucnesc în lacrimi. Reușesc 
să mă adun suficient ca să le spun că se pare că nici acasă nu e, 
dar, deși sunt înţelegători, îmi spun că nu pot face mare lucru în 

faza asta. Îmi sugerează să sun la prietenii și cunoștințele din 
Anglia, să văd dacă ei știu unde e, iar eu le închid. 

Cu Margaret alături, îl sun pe Adam și, cu glasul tremurând de 
neliniște, îi spun ce s-a întâmplat. El se oferă imediat să se ducă 
imediat la noi acasă și, după vreo jumătate de oră, mă sună și- 
mi spune că a stat la poartă, dar că totul e închis și n-a răspuns 
nimeni când a sunat. Așa că mă îngrijorez că Jack a avut un 
accident în drum spre aeroport și, ca să mă liniștească, îmi 
spune că va face câteva cercetări. Îi spun că Ambasada 
Britanică mi-a sugerat să-ncerc să aflu dacă a vorbit cineva cu el 
de când am plecat și el se oferă să dea telefoane în locul meu. 

În timp ce aștept telefonul lui Adam, mă sună Diane ca să mă 
liniștească şi-mi spune că Adam face tot ce poate să dea de 
Jack. Vorbim un timp și, după ce închid, Margaret începe să-mi 
pună întrebări elegante și-mi dau seama că ea și Richard se- 
ntreabă dacă în viața lui Jack ar putea fi altcineva, cineva cu 
care s-ar fi putut să fugă. Îngrozită, îi spun că nu mi-a trecut 
niciodată prin cap asta, pentru că în comportamentul lui n-a 
existat niciodată ceva care să dea de înțeles lucrul acesta, dar e 
o posibilitate pe care va trebui s-o iau în considerare. 

Sună iar telefonul. 

— Grace? 

— Bună, Adam. 

Vorbesc șovăitor, ca și cum mi-ar fi groază de ce urmează să- 
mi spună. 

— Ai reușit să afli ceva? 

— Doar că Jack n-a fost internat la niciunul dintre spitalele la 
care am sunat, ceea ce este o veste bună. 

— Este, aprob eu, scoțând un oftat de ușurare. 

— Pe de altă parte, am sunat la toţi care mi-au venit în minte, 
dar se pare că nimeni n-a vorbit cu el, cel puţin în ultimele zile. 
Așa că, din păcate, ne-ntoarcem de unde am plecat. 

Mă uit la Margaret, care dă din cap încurajator. 

— Trebuie să te întreb ceva, Adam, spun eu. 

— Spune. 

— E posibil ca Jack să aibă o aventură, poate cu cineva de la 
birou? 

— O aventură? Jack? 

Adam pare șocat. 

— Nu, bineînțeles că nu, adaugă el. N-ar face niciodată așa 
ceva. El abia dacă se uita la altă femeie înainte să te cunoască 
și de atunci cu siguranţă nu. Tu trebuie să știi asta, Grace. 

Margaret, care înţelege ideea, mă strânge de mână. 

— Știu, spun, liniștită. Dar că nu mi-a venit în minte alt motiv 
din care să fi dispărut brusc, fără urmă. 

— Are alţi prieteni, oameni pe care poate eu nu-i cunosc? 

— Nu prea, spun. Stai puţin, ar fi Moira și Giles, știi tu, cei 
care au fost la petrecerea lui Millie. Poate ai putea să iei 
legătura cu ei. Însă n-am numărul lor. 

— Mă descurc eu. Care e numele lor de familie? 

— Kilburn-Hawes, parcă. 

— Le dau un telefon și te sun după aceea. 

Mă sună după jumătate de oră și, când îmi spune că nici ei n- 
au nicio veste de la Jack, înnebunesc de durere. Se pare că 
nimeni nu știe ce este de făcut. Margaret, Richard, Adam și 
Diane sunt de părere că e prea devreme ca să se deschidă o 
anchetă pentru persoană dispărută, așa că-mi spun că ar fi cel 
mai bine să-ncerc să dorm și să văd dacă Jack apare dimineața 
următoare. 

Nu apare. Ziua trece în ceaţă și domnul Ho, Margaret, Richard 
și Adam preiau comanda. Le spun că vreau să plec acasă, darei 
mă conving să mai rămân o zi, în caz că apare Jack, așa că 
rămân. După-amiază - opt dimineaţă în Anglia - mă sună Adam 
şi-mi spune că a vorbit cu poliţia locală și, cu permisiunea mea, 
vor intra cu forța în casă pentru a vedea dacă pot găsi ceva care 
să indice unde ar fi putut pleca Jack. 

Poliția mă sună mai întâi pe mine și mă roagă să-mi amintesc 
când l-am văzut ultima dată pe Jack. Le spun că a fost atunci 
când Esther a venit să mă ducă la aeroport, iar el mi-a făcut cu 
mâna de la fereastra biroului. Le explic că nu putuse să mă ducă 
el la aeroport pentru că băuse un whisky mare când venise de la 
muncă. Adaug că nu ţinusem neapărat să plec singură în 
Thailanda, deși, atunci când cazul Tomasin a început să dea 
semne că se va lungi, Jack mă avertizase că era posibil să fiu 
nevoită să plec. Ei îmi spun că mă vor suna cât de repede pot. 
Stau în camera mea și aștept să mă sune, iar Margaret este 
lângă mine, ţinându-mă de mână. Știu că vestea pe care o 
aștept mai are mult până să vină, așa că, după un timp, îi spun 
lui Margaret că aș vrea să-ncerc să dorm și mă-ntind pe pat. 

Reușesc să dorm până când momentul pe care-l aștept de 
când am ajuns în Thailanda sosește în sfârșit. Incepe cu o bătaie 
în ușă și, fiindcă nu mă mișc, se duce Margaret să deschidă. Aud 
un glas de bărbat și apoi Margaret vine lângă pat și mă scutură 
puţin de umăr, spunându-mi că vrea cineva să stea de vorbă cu 
mine. Inima îmi bate atât de repede și respir atât de precipitat, 
încât nu îndrăznesc să mă uit la el până reușesc să mă calmez. 
Cu ochii în pământ, primul lucru pe care-l văd sunt pantofii lui. 
Sunt confecționaţi din piele bună și bine lustruiţi, exact cum m- 
aș fi așteptat să fie. Îmi rostește numele și, în timp ce privirea 
îmi urcă, văd că, deși costumul lui este de culoare închisă, în ton 
cu împrejurarea, e făcut dintr-o țesătură ușoară, datorită climei. 
Ochii mei ajung la faţa lui; e plăcută, dar gravă, exact cum 
trebuie să fie. 

— Doamna Angel? repetă el. 

— Da, spun, cu o urmă de neliniște în glas. 

— Mă numesc Alastair Strachan. Sunt de la Ambasada 
Britanică. 

Se întoarce și văd în spatele lui o femeie tânără. 

— lar aceasta este Vivienne Dashmoor. Putem sta de vorbă? 

Sar în picioare. 

— Are legătură cu Jack, aţi reușit să-l găsiți? 

— Da... sau, mai precis, poliţia din Anglia l-a găsit. 

Ușurarea îmi inundă fața. 

— Slavă Domnului! Unde e? De ce n-a răspuns la telefon? 
Vine încoace? 

— Am putea să luăm loc? propune tânăra. 

— Desigur, spun, conducându-i în camera de zi. 

Mă așez pe canapea, iar ei pe fotolii. 

— Deci unde e? întreb. Adică, vine aici? 

Domnul Strachan își drege glasul. 

— Îmi pare foarte rău că trebuie să vă spun asta, doamnă 
Angel, dar, din nefericire, domnul Angel a fost găsit mort. 

Îi privesc fix, cu ochii măriţi de groază. 

— Nu înţeleg, îngân, derutată. 

El se foiește stingherit. 

— Din nefericire, soţul dumneavoastră a fost găsit mort, 
doamnă Angel. 

Clatin din cap cu putere. 

— Nu, nu se poate, vine încoace, vine la mine, a spus c-o să 
vină. Unde e? 

Glasul îmi tremură de emoție. 

— De ce nu e aici? 

— Doamnă Angel, știu că vă este foarte greu, dar trebuie să 
vă punem câteva întrebări, spune tânăra. Aţi vrea să aducem pe 
cineva, o prietenă, poate? 

— Da, da. Puteţi s-o aduceți pe Margaret, vă rog? 

Domnul Strachan se duce la ușă. Aud murmur de glasuri și 
intră Margaret. Văd șocul de pe faţa ei și încep să tremur. 

— Ei spun că Jack a murit, zic. Dar nu se poate, nu-i așa? 

— E-n regulă, spune ea în șoaptă, așezându-se lângă mine și 
luându-mă în brațe. 

— Să vă aducem un ceai? întreabă tânăra, ridicându-se. 

Se duce la telefon și vorbește cu cineva de la recepţie. 

— A fost un accident de mașină? o întreb uluită pe Margaret. 
Asta s-a întâmplat? Jack a avut un accident de mașină în drum 
spre aeroport? De asta nu e aici? 

— Nu știu, spune ea încet. 

— Trebuie să fie așa, spun, dând din cap cu convingere. 
Probabil se grăbea să prindă avionul, a plecat de acasă târziu și 
conducea prea repede și a avut un accident. Asta s-a întâmplat, 
nu-i așa? 

Margaret se uită la domnul Strachan. 

— Din păcate, eu nu știu. 

Încep să-mi clănţăne dinţii. 

— Mi-e frig. 

Ea sare în picioare, bucuroasă să facă ceva. 

— Vrei un pulover? Ai în șifonier? 

— Da, așa cred, dar nu un pulover, un cardigan, poate. 
Halatul de baie, îmi dai halatul de baie? 

— Da, sigur. 

Se duce în baie, ia halatul, se întoarce și mi-l pune pe umeri. 

— Mulţumesc, îngân recunoscătoare. 

— Acum e mai bine? întreabă ea. 

— Da. Dar nu se poate ca Jack să fie mort, trebuie să fie o 
greșeală, sigur. 

O bătaie în ușă o scutește să spună ceva. Tânăra deschide și 
intră domnul Ho, urmat de o fată care împinge o masă pe rotile, 
încărcată cu ceai. 

— Dacă vă mai pot ajuta cu ceva, vă rog să mă anunțați, 
spune încet domnul Ho. 

ÎI simt că se uită la mine când iese din cameră, dar ţin capul 
plecat. 

Tânăra își face de lucru cu ceaiul și mă-ntreabă dacă vreau 
zahăr. 

— Nu, mulțumesc. 

Pune în fața mea o farfurioară și o ceașcă, și iau ceașca, însă 
tremur atât de tare, încât vărs puţin ceai pe mâna mea. 
Speriată, pun repede ceașca înapoi pe farfurioară. 

— Scuze, spun. 

Ochii mi se umplu de lacrimi. 

— Îmi pare rău. 

— Nu-i nimic, spune repede Margaret, luând un șervet și 
ștergându-mi mâna. 

Fac un efort să mă adun. 

— Scuzaţi-mă, n-am reţinut cum vă numiţi, îi spun domnului 
Strachan. 

— Alastair Strachan. 

— Domnul Strachan, spuneți că soțul meu... 

Mă uit la el pentru confirmare. 

— Da, din nefericire. 

— Atunci îmi puteți spune, vă rog, cum a murit? Adică, s-a 
întâmplat repede, a mai fost cineva rănit în accident, unde a 
avut loc? Trebuie să știu, trebuie să știu cum s-a întâmplat. 

— N-a fost un accident de mașină, doamnă Angel. 

— Nu? 

Șovăi. 

— Atunci cum a murit? 

Domul Strachan nu e deloc în largul lui. 

— Din păcate, nu există un mod ușor de a spune asta, 
doamnă Angel, dar se pare că soţul dumneavoastră și-a luat 
viaţa. 

Izbucnesc în lacrimi. 

TRECUT 


După ce mi-am dat seama că pot scăpa basma curată, mi-am 
petrecut restul nopții elaborând detaliile, gândindu-mă cum să-l 
aduc pe Jack unde voiam eu când venea vremea. Pentru că 
planul meu depindea de pierderea cazului Tomasin, am luat o 
foaie din agenda lui și am făcut un plan pentru orice 
eventualitate. M-am gândit bine la ce aveam să fac dacă el 
câștiga procesul și, în cele din urmă, am hotărât că și în acest 
caz o să-l droghez și, în timp ce era în stare de inconștienţă, o 
să sun la poliţie. Dacă le arătam polițiștilor camera de la subsol 
și camera în care mă ţinea pe mine, poate aveau să creadă ce le 
spuneam. In eventualitatea în care nu reușeam să-l droghez 
înainte să plecăm la aeroport, aveam să-i administrez cumva 
pastilele în avion și să cer ajutor odată ajunși în Thailanda. Nicio 
soluţie nu era genială, dar nu aveam alte opțiuni. Doar dacă 
pierdea procesul. Și nici măcar atunci nu exista nicio garanţie că 
va veni sus cu un pahar de whisky ca să se consoleze. 

A doua zi, ziua verdictului, mi-am petrecut dimineaţa zdrobind 
fin pastilele rămase și am ascuns praful rezultat într-un cornet 
de hârtie igienică, pe care l-am băgat pe mânecă. Când, în cele 
din urmă, pe la mijlocul amiezii, am auzit zbârnâitul porţilor 
negre care se deschideau și scârțăâitul pietrișului sub roţile 
mașinii care înainta spre ușa din faţă, inima a început să-mi 
bată atât de tare încât îmi era teamă c-o să-mi iasă din piept. 
Venise în sfârșit vremea. Indiferent dacă pierduse sau câștigase, 
trebuia să acţionez. 

A intrat în hol, a închis ușa și a tras jaluzelele. L-am auzit 
deschizând ușa vestiarului, traversând holul spre bucătărie și 
apoi sunetele familiare ale ușii congelatorului deschizându-se și 
închizându-se, cuburile de gheaţă căzând din tăviță, ușa 
dulapului deschizându-se și închizându-se, clinchetul cuburilor 
de gheață aruncate într-un pahar - mi-am ţinut răsuflarea - în 
două pahare. Când a urcat scările, pașii lui erau grei și mi-am 
repetat tot ce aveam nevoie să știu. Am început să mă frec la 
ochiul stâng cu furie, ca atunci când el avea să descuie ușa, 
ochiul să fie roșu și inflamat. 

— Ei bine? l-am întrebat. Cum a mers? 

Mi-a întins un pahar. 

— Am pierdut. 

— Aţi pierdut? l-am întrebat, luând paharul. 

Fără să se deranjeze să răspundă, a dus paharul la buze. 
Speriată c-o să dea pe gât tot whisky-ul înainte să apuc să-l 
droghez, am sărit din pat. 

— Am avut ceva în ochi toată dimineața, explic eu, clipind 
repede. Vrei să te uiţi? 

— Poftim? 

— Vrei să te uiţi o clipă la ochiul meu? Cred că am în el o 
muscă sau ceva. 

În timp ce el s-a uitat în ochiul meu, pe care îl ţineam pe 
jumătate închis, am reușit să-mping cornetul de hârtie în care 
era praful din mânecă în palmă. 

— Și ce s-a întâmplat? l-am întrebat, desfăcând cornetul cu 
degetele. 

— Dena Anderson m-a tras în piept rău de tot, a spus el cu 
amărăciune. Vrei să mai deschizi puţin ochiul? 

Evitând să fac mișcări largi, am mutat sub hârtie paharul pe 
care-l ţineam în mâna cealaltă și am scuturat praful în el. 

— Nu pot, mă doare prea tare, i-am spus, agitând conţinutul 
cu degetul. Poţi s-o faci? Iți ţin eu paharul. 

Oftând supărat, mi-a dat paharul lui și mi-a deschis ochiul cu 
ambele mâini. 

— Nu văd nimic. 

— Dacă aveam o oglindă, mă uitam singură, am bombănit eu. 
Nu contează, probabil o să iasă singur. 

A întins mâna după pahar și i l-am dat pe al meu. 

— Pentru ce bem? 

— Pentru răzbunare, a spus el pe un ton sinistru. 

Am ridicat paharul. 

— Pentru răzbunare, atunci. 

Am dat pe gât jumătate din whisky și am fost mulţumită să-l 
văd făcând la fel. 

— Nimeni nu mă prostește pe mine. Și Antony Tomasin o să 
plătească pentru asta. 

— Dar e nevinovat, am protestat, întrebându-mă cum să-l ţin 
de vorbă până își făceau pastilele efectul. 

— Și ce importanţă are asta? 

Când a ridicat paharul să mai ia o gură, m-am speriat când 
am văzut niște pete micuţe, albe plutind în whisky. 

— Ştii care e partea cea mai bună a meseriei mele? 

— Nu, care? l-am întrebat repede. 

— Să stau față în faţă cu femeile alea bătute măr și să-mi 
imaginez că eu le-am bătut. 

A dat pe gât restul băuturii din pahar. 

— Și fotografiile - fotografiile alea încântătoare cu rănile lor - 
presupun că ăsta ar fi numai unul dintre avantajele meseriei. 

Înfuriată, am ridicat paharul și, înainte să mă pot opri, i-am 
aruncat în faţă restul de whisky din paharul meu. Mugetul lui de 
furie, plus faptul că știam că mă pripisem acţionând acum, 
aproape că m-a paralizat. Dar când s-a repezit la mine, cu ochii 
strânși, am profitat de orbirea lui de moment și l-am împins cât 
de tare am putut. Când s-a împiedicat rău de pat, cele câteva 
secunde de dinainte de a se ridica au fost tot ce-mi trebuia. Am 
trântit ușa după mine și am alergat pe scări până în holul de jos, 
uitându-mă după un loc în care să mă ascund, pentru că nu-l 
puteam lăsa să mă prindă, nu încă. La etaj, ușa s-a izbit de 
perete și, când el a coborât scările tropăind, am intrat în vestiar 
și m-am ascuns în șifonier, sperând să câștig minute preţioase. 

De data asta, când m-a strigat, glasul lui nu era unul jucăuș. 
Urlând, m-a ameninţat atât de rău încât am început să tremur în 
ascunzătoarea mea, după paltoane. Au trecut câteva minute și 
mi l-am imaginat în camera de zi, uitându-se după fiecare piesă 
de mobilier. Așteptarea era insuportabilă, dar știam că șansele 
ca pastilele să-și facă efectul creșteau, cu fiecare minut care 
trecea. 

În cele din urmă, am auzit zgomotul inconfundabil al pașilor 
lui venind pe hol. Mi s-au înmuiat picioarele și, când ușa 
vestiarului s-a deschis, m-am pomenit alunecând la podea. 
Liniștea care a urmat a fost îngrozitoare; știam că e acolo, în 
fața șifonierului și că știa că sunt înăuntru. Dar părea mulţumit 
să mă lase să transpir, savurând fără doar și poate teama ce 
emana din toţi porii corpului meu. 

Nu știu când mi-a trecut prin minte că era posibil ca șifonierul 
să aibă cheie, dar gândul că-n orice clipă el putea s-o 
răsucească în broască și să mă închidă acolo m-a făcut să nu 
mai pot respira. Dacă nu puteam să pun în practică partea 
următoare a planului meu, Millie nu avea să fie salvată. 

Panicată, m-am repezit în uși. Ele s-au deschis și am căzut la 
picioarele lui. 

Furios, m-a ridicat trăgându-mă de păr și, speriată c-ar fi 
putut să-mi facă rău fizic, i-am cerut ţipând îndurerare, 
spunându-i că-mi părea rău și implorându-l să nu mă ducă la 
subsol, bolborosind incoerent că am să fac orice, numai să nu 
mă ducă la subsol. _ 

Cuvântul „subso!l” a avut efectul dorit. In timp ce mă târa pe 
hol, m-am zbătut atât de tare încât n-a avut de ales decât să mă 
ia pe sus și m-am lăsat moale, ca el să creadă că cedasem. Cât 
timp i-a luat lui să mă ducă în camera pe care o pregătise cu 
atâta grijă pentru Millie, eu m-am concentrat pe ce trebuia să 
fac. Așa că, atunci când el a încercat să mă arunce jos, m-am 
ținut de el cât de tare am putut. Infuriat, a încercat să scape de 
mine și, în timp ce mă înjura, glasul lui împotmolit a fost tot ce 
îmi trebuia. Tot ţinându-mă de el, m-am lăsat să alunec pe 
corpul lui spre podea și, când am ajuns la genunchii lui, i-am 
tras spre mine cât de tare am putut. Picioarele i s-au îndoit 
imediat și, în timp ce se legăna deasupra mea, l-am trântit la 
podea. Uluit de cădere, cu corpul greu de la pastile, a rămas 
nemișcat câteva secunde preţioase și, înainte să apuce să-și 
revină, am fugit în cameră, trântind ușa după mine. 

În timp ce alergam spre scări, l-am auzit bătând cu pumnii în 
ușă, urlând să-i dau drumul. La auzul furiei din glasul lui, am 
început să plâng de spaimă. Ajungând în hol, am dat cu piciorul 
în ușa care dădea la subsol, închizând-o. Am urcat scările două 
câte două și am dat fuga în camera mea, luând paharele de 
unde le aruncaserăm și ducându-le la bucătărie. Am încercat să 
ignor tentativele disperate ale lui Jack de a ieși din camera de 
jos, concentrându-mă asupra ceea ce trebuia să fac. Cu mâini 
tremurânde, am spălat paharele, le-am șters cu grijă și le-am 
pus la loc în dulap. 

M-am întors în grabă la etaj, m-am dus în camera mea, am 
netezit patul, am luat șamponul, săpunul minuscul și prosopul și 
le-am dus în baia lui Jack. Mi-am scos pijamalele și le-am pus în 
coșul de rufe murdare. Am intrat în camera unde erau hainele 
mele și m-am îmbrăcat repede. Am deschis șifonierul și am luat 
din cutii două perechi de pantofi, niște lenjerie intimă și o 
rochie, m-am întors în dormitorul mare și le-am plasat prin 
cameră. M-am întors în dressing, am luat geamantanul pe care 

Jack mă pusese să-l fac în seara precedentă și am coborât la 
parter. 

Nu-mi făceam griji cum o să ies din casă - nu aveam nevoie 
de cheie ca să deschid ușa din faţă - dar mă întrebam cum o să 
ajung la aeroport fără bani. Bănuiam că Jack atârnase haina pe 
care o purtase în acea dimineaţă în vestiar, dar nu voiam să 
scotocesc prin hainele lui după bani. Speram să dau de niște 
bani în timp ce-mi căutam pașaportul și biletele. Am deschis ușa 
biroului său și am aprins lumina. Când am văzut pe biroul lui 
ambele pașapoarte și biletele, era să plâng de ușurare. Alături 
era un plic și, deschizându-l, am găsit niște bani thailandezi. Mi- 
am tras peste degete mâneca de la cardigan și am deschis un 
sertar, dar n-am găsit bani și n-am îndrăznit să scotocesc prin 
celelalte sertare. Mi-am luat biletul, pașaportul și banii 
thailandezi, m-am întors în hol și, pentru că nu puteam să ajung 
la aeroport fără bani, m-am dus în vestiar, am găsit haina lui, 
am deschis cu multă grijă portofelul și am scos patru bancnote 
de cincizeci de lire. Eram pe cale să închid portofelul când 
privirea mi-a fost atrasă de cărţile lui de vizită și, amintindu-mi 
că, la un moment dat, va trebui să sun la el la cabinet, am luat 
una. 

Dându-mi seama că habar n-aveam cât era ora, m-am întors 
în bucătărie și m-am uitat la ceasul cuptorului cu microunde. Am 
intrat în panică văzând că era deja patru și jumătate, ora la care 
ar cam fi trebuit să fiu la aeroport pentru avionul care pleca la 
șapte, vineri seara. Ocupată cu planurile, nu mă gândisem cum 
aveam să ajung la aeroport - cred că-mi trecuse oarecum prin 
cap să iau un taxi - așa că mi-am dat seama cu amărăciune că 
nu știam la ce numar să sun ca să comand unul. Transportul 
public ieșea din discuţie - cea mai apropiată staţie de metrou 
era la cincisprezece minute de mers pe jos și nu voiam să atrag 
atenţia asupra mea târând după mine un geamantan greu. Și, 
oricum, mă îndoiam că aș fi ajuns la timp. Conștientă că iroseam 
un timp preţios, m-am întors în hol, am luat telefonul, 
întrebându-mă dacă mai existau centraliste. În timp ce stăteam 
și mă întrebam ce număr să formez, mi-a venit în minte numărul 
lui Esther și, abia îndrăznind să cred că-l ţinusem minte bine, am 
sunat-o, rugându-mă ca ea să răspundă. 

— Alo? 

Am tras adânc aer în piept. 

— Esther, sunt Grace. Te deranjez? 

— Nu, deloc. Tocmai ascultam știrile de la radio - se pare că 
Antony Tomasin a fost achitat. 

A făcut o scurtă pauză, de parcă n-ar fi știut ce să spună. 

Mintea mea gonea. 

— Da, din păcate, e achitat. 

— Te simţi bine, Grace? Pari cam supărată. 

— E vorba de Jack, am recunoscut. Spune că nu poate să 
meargă în Thailanda diseară pentru că are foarte mult de lucru. 
Când a rezervat biletele, a crezut că procesul nu va mai dura 
mult, dar din cauza unor dovezi noi, legate de faptul că Dena 
Anderson avea un amant, s-a prelungit. 

— Trebuie să fii tare dezamăgită! Dar puteţi pleca mai târziu, 
nu-i așa? 

— Tocmai asta e. Jack vrea să plec diseară, după cum era 
stabilit, și spune c-o să vină și el marţi, după ce pune totul la 
punct. l-am spus c-aș prefera să-l aştept, însă el spune că eo 
prostie să pierdem ambele bilete. Vezi tu, va trebui să-și 
cumpere alt bilet pentru marți. 

— Înţeleg că nu vrei să pleci fără el. 

— Nu, sigur că nu vreau. Dar în dispoziţia în care este, poate 
ar fi mai bine. Am de gând să chem un taxi ca să mă duc la 
aeroport - el nu poate, fiindcă a băut un whisky zdravăn când a 
venit acasă. Necazul e că nu știu la ce număr să sun după un 
taxi și pe Jack nu îndrăznesc să-l deranjez ca să-l rog să caute 
pe calculator, așa că mă întrebam dacă știi tu o firmă locală. 

— Vrei să te duc eu? Copiii au venit deja de la școală, iar 
Rufus a lucrat de acasă astăzi, așa că n-ar fi nicio problemă. 

Era ultimul lucru pe care-l voiam. 

— Eşti foarte amabilă, dar nu pot să-ţi cer să conduci până la 
aeroport într-o seară de vineri, am spus repede. 

— Nu cred că va fi atât de ușor să găsești un taxi imediat. La 
ce oră trebuie să pleci? 

— Păi, cât mai curând, am recunoscut cu reţinere. 

— Atunci ar fi bine să mă lași să te duc eu. 

— Aș prefera să iau un taxi. Poţi să-mi dai un număr? 

— Uite ce e, am să te duc eu - chiar nu e nicio problemă. 
Oricum, aș scăpa de îngrozitoarea oră de baie a copiilor. 

— Nu, mulțumesc. 

— De ce nu vrei să mă lași să te ajut, Grace? 

Felul în care a spus-o avea ceva care m-a pus în gardă. 

— Mi se pare îngrozitor să te oblig. 

— Dar nu mă obligi. 

Glasul ei era ferm. 

— Ţi-ai pregătit tot? 

— Da, am făcut bagajele de ieri. 

— Atunci mă duc să-i spun lui Rufus că te duc la aeroport și 
vin direct la tine - în cincisprezece minute, să zicem? 

— Grozav! Mulţumesc, Esther, am să-i spun lui Jack. 

Pun telefonul jos, îngrozită de ceea ce tocmai acceptasem. 
Nici măcar nu puteam să-mi imaginez cum aveam să pot să mă 
prefac că totul e bine în faţa unei persoane ca Esther. 

PREZENT 


Stewardesa se apleacă spre mine. 

— In aproximativ patruzeci de minute vom ajunge la 
Heathrow, spune ea încet. 

— Mulţumesc. 

Simt dintr-odată un val de panică și mă forțez să respir rar ca 

să mă calmez, pentru că nu-mi permit să clachez în această 
etapă a jocului. Dar realitatea e că, deși nu m-am gândit la 
altceva de aproape douăsprezece ore de când m-am despărțit 
de Margaret pe aeroportul din Bangkok, tot nu știu cum am să-l 
joc când, în cele din urmă, vom ateriza. Diane și Adam mă vor 
întâmpina acolo ca să mă ia acasă la ei, așa că trebuie să mă 
gândesc foarte bine la ce urmează să le spun despre ultimele 
ore petrecute cu Jack, pentru că orice le voi spune va trebui să 
repet și la poliţie. 
_ Apare semnul de punere a centurilor și începem să coborâm. 
Inchid ochii și mă rog să le spun ce trebuie lui Diane și Adam, 
mai ales că Adam a cooperat cu poliţia de când a fost găsit 
cadavrul lui Jack. Sper să n-am vreo surpriză urâtă. Sper ca 
Adam să nu-mi spună că poliţia consideră suspectă moartea lui 
Jack. Dacă va fi așa, nu știu ce voi spune. Tot ce pot să fac este 
să găsesc o soluţie pe moment. 

Euforia care m-a cuprins când domnul Strachan mi-a spus că 
Jack s-a sinucis - pentru că asta însemna că planul meu 
funcţionase și scăpasem basma curată - a fost repede 
temperată de faptul că el folosise cuvintele „se pare”. Nu știam 
dacă era precaut din proprie iniţiativă sau dacă poliţia din Anglia 
lăsase să se înțeleagă că era loc de îndoială. Dacă începuseră 
deja să interogheze lumea - colegi de muncă, prieteni - poate 
ajunseseră la concluzia că era puţin probabil ca Jack să fi avut 
tendinţe sinucigașe. Sigur poliția avea să mă întrebe dacă știu 
de ce s-a sinucis Jack și trebuia să-i conving că pierderea 
primului proces era un motiv suficient. Poate aveau să mă 
întrebe dacă avuseserăm probleme în căsnicie, dar, dacă 
recunoșteam că da, dându-le chiar toate detaliile, sigur aveau 
să considere că a fost crimă, și nu sinucidere. lar asta nu 

puteam risca. Domnul Strachan mi-a spus că Jack murise din 
cauza unei supradoze, dar nu mi-a dat alt detaliu, așa că nu știu 
unde a fost găsit cadavrul lui și nici n-am considerat potrivit să 
întreb. Dar dacă Jack avea o cale de a ieși din camera de la 
subsol, dacă avea un comutator ascuns undeva, dacă înainte de 
a muri reușise să ajungă la scări și, de acolo, în hol? Poate chiar 
avusese timp să scrie un bilet în care mă incrimina. 

Faptul că nu știu amănunte înseamnă că nu sunt pregătită 
pentru ce va veni. Chiar dacă toate au mers conform planului și 
Jack a fost găsit la subsol, sigur poliția o să mă întrebe de ce 
există camera, care e scopul ei și nu-mi dau seama dacă va fi în 
interesul meu să recunosc că am știut tot timpul de ea sau să 
neg. Dacă recunosc că știam de ea, va trebui să inventez că era 
locul în care se ducea Jack înainte de a pleca la tribunal pentru 
a-și aminti de munca valoroasă pe care o presta ca apărător al 
femeilor maltratate. Aș prefera să neg că știam de ea și să mă 
arăt șocată de faptul că o astfel de cameră a putut să existe în 
frumoasa noastră casă - la urma urmelor, întrucât e ascunsă în 
fundul subsolului, e plauzibil să nu fi știut de ea. Pe de altă 
parte, mă confrunt cu o dilemă - dacă poliţia a luat amprente 
din cameră, e posibil să fi găsit urme ale prezenţei mele acolo. 
Așa că poate ar fi mai bine să spun adevărul - însă nu tot 
adevărul, fiindcă, dacă-l descriu pe Jack altfel decât ca pe un soţ 
iubitor, dacă le dezvălui adevăratul scop al camerei, s-ar putea 
ca polițiștii să se întrebe dacă nu cumva l-am omorât ca s-o 
protejez pe Millie. Și poate instanţa va fi înţelegătoare - sau 
poate va considera că sunt o avidă de avere și că mi-am omorât 
proaspătul soț pentru bani. 

Durează ceva să trec de controlul pașapoartelor. În timp ce 
intru pe ușile duble, cercetez fețele oamenilor care așteaptă, 
căutându-le pe cele ale lui Diane și Adam. Sunt atât de 
încordată încât știu că probabil voi izbucni în lacrimi de ușurare 
când îi voi vedea, ceea ce va fi în ton cu rolul meu de soție 
îndurerată. Dar când o văd pe Esther făcându-mi cu mâna, și nu 
pe Diane, mă cuprinde groaza. 

— Sper că nu te superi, spune ea, îmbrăţișându-mă. N-am 
avut nimic de făcut azi, așa că m-am oferit să te iau eu și să te 
duc la Diane. Imi pare rău pentru Jack. 

— Tot nu-mi vine să cred, spun, clătinând din cap, fiindcă 
șocul de a o vedea pe ea așteptându-mă mi-a secat lacrimile pe 
care speram să le vărs. Tot nu-mi vine să cred că Jack a murit. 

— Cred că a fost un mare șoc pentru tine, spune ea, luându- 
mi geamantanul. Hai să căutăm o cafenea - m-am gândit să 
mergem la o cafea înainte să pornim spre casă. 

Inima mi se strânge și mai tare, fiindcă o să-mi fie mult mai 
greu s-o fac pe soţia îndurerată în faţa ei decât a lui Diane. 

— N-ar fi mai bine să mergem direct la Diane? Aș vrea să 
vorbesc cu Adam și trebuie să mă duc la secţia de poliţie. Adam 
spune că ofiţerul care se ocupă de caz vrea să stea de vorbă cu 
mine. 

— La ora asta traficul e foarte aglomerat, așa că e mai bine să 
bem o cafea, spune ea, îndreptându-se spre zona 
restaurantelor. 

Găsim o cafenea, și ea se îndreaptă spre o masă din mijlocul 
încăperii, unde suntem înconjurate de școlari zgomotoși. 

— la loc, spune ea. Mă duc să aduc cafelele, mă-ntorc 
imediat. 

instinctul îmi spune să fug, dar știu că nu pot. Dacă Esther a 
venit să mă ia de la aeroport, dacă a propus să mergem la 
cafea, înseamnă că vrea să vorbească cu mine. Încerc să nu 
intru-n panică, dar e greu. Şi dacă ea a ghicit că eu l-am omorât 
pe Jack, dacă în comportamentul meu din ziua în care m-a dus 
la aeroport a existat ceva ce i-a stârnit bănuielile? Oare o să-mi 
spună că știe ce am făcut, o să mă amenințe că va spune 
poliţiei, o să mă șantajeze? O văd plătind pentru cafele și, când 
se îndreaptă spre masa noastră, mi se face rău de nervi. 

Se așază vizavi de mine și pune cafeaua în fața mea. 

— Mulţumesc, spun, zâmbindu-i slab. 

— Cât de multe știi despre moartea lui Jack, Grace? întreabă 
ea, desfăcând pliculețul cu zahăr și vărsându-l în ceașca ei. 

— Ce vrei să spui? mă bâlbâi. 

— Presupun că știi cum a murit. 

— Da, a luat o supradoză. 

— Așa e, confirmă ea. Dar nu din cauza asta a murit. 

— Nu înțeleg. 

— Se pare că a calculat greșit numărul pastilelor care-i 
trebuiau și n-a luat destule. Așa că a murit... în cele din urmă, 
dar nu de la supradoză. 

Clatin din cap. 

— Nu pricep. 

— Fiindcă n-a luat destule pastile, și-a recăpătat cunoștința. 

— Și atunci cum a murit? 

— De deshidratare. 

Mă arăt șocată. 

— De deshidratare? 

— Da, la vreo patru zile după ce a luat pastilele. 

— Dar dacă n-a murit, dacă încă trăia, de ce nu s-a dus să bea 
un pahar de apă dacă simţea nevoia? 

— Fiindcă n-a putut. Cadavrul lui n-a fost găsit în partea 
principală a casei. A fost găsit într-o cameră de la subsol. 

— O cameră de la subsol? 

— Da. Partea cea mai rea e că nu se putea deschide din 
interior, ceea ce-nseamnă că el n-a putut să iasă. 

la lingurița și amestecă în cafea. 

— Bietul Jack! spun încet. Bietul, bietul Jack! Nu suport să mă 
gândesc la cât trebuie să fi suferit. 

— N-ai avut nicio bănuială c-o să facă așa ceva? 

— Nu, nici cea mai mică bănuială. Altfel nu l-aș fi lăsat singur. 
N-aș fi plecat în Thailanda dacă m-aș fi gândit c-o să se sinucidă. 

— Cum a fost când s-a întors de la tribunal? 

— Era dezamăgit că a pierdut procesul, desigur. 

— Doar că pare absolut contrar firii lui să se fi sinucis - cel 
puţin, asta ar putea gândi oamenii. Așa că probabil a fost mai 
mult decât dezamăgit, nu crezi? Adică, n-a fost primul caz pe 
care l-a pierdut. 

— Ba da, a fost. 

— Atunci trebuie să fi fost distrus. Poate chiar ţi-a spus că i s- 
a terminat cariera. Dar tu te-ai gândit că a spus asta la supărare 
și nu l-ai băgat în seamă. 

Mă uit lung la ea. 

— Nu asta a spus, Grace? N-a spus că el considera că i-a luat 
sfârșit cariera? 

— Ba da. 

Dau din cap încet. 

— Asta a spus. 

— Deci de asta trebuie să se fi sinucis - pentru că n-a putut 
suporta eșecul. 

— Asta trebuie să fi fost, aprob eu. 

— Asta explică și de ce era atât de dornic să pleci. Voia să nu 
fii acolo ca să poată lua pastilele - se pare că le-a înghiţit la 
scurt timp după plecarea ta. Știi de unde a făcut rost de ele? 
Adică, lua somnifere? 

— Uneori, improvizez eu. Nu erau prescrise de un doctor, le-a 
cumpărat pur și simplu fără rețetă. Și Millie ia pastile din acelea 
- ţin minte că el a întrebat-o pe doamna Goodrich cum se 
numesc. 

— Faptul că el a știut că ușa camerei de la subsol nu se poate 
deschide din interior arată că și-a dat seama că s-ar putea să nu 
aibă destule pastile, dar era hotărât să se sinucidă. 

la o gură de cafea. 

— Aproape sigur poliția te va întreba despre cameră. Ştiai 
despre ea, nu-i așa, pentru că ţi-a arătat-o Jack? 

— Da. 

— Vor mai dori să știe și pentru ce era camera, spune ea, 
jucându-se cu lingurița. 

Pentru prima dată, pare nesigură de ea. 

— Se pare că era zugrăvită în roșu, chiar și podeaua și 
tavanul, și că pe pereţi atârnau tablouri cu femei care fuseseră 
bătute cu brutalitate. 

Aud neîncrederea din glasul ei și aștept să-mi zică ce trebuie 
să spun la poliţie. Dar ea nu-mi spune, pentru că n-are nicio 
explicaţie să-mi ofere, și între noi se așterne tăcerea. Așa că-i 
spun ce mi-a venit în minte în avion. 

— Jack folosea camera ca un fel de anexă. Mi-a arătat-o la 
scurt timp după ce ne-am mutat în casă. A spus c-o găsea utilă 
să-și petreacă timpul acolo înainte de a pleca la tribunal, să 
răsfoiască dosarele și să se uite la dovezile fotografice. Spunea 
că-i era foarte greu să se pregătească psihic în casă, de aceea 
amenajase un birou separat la subsol. 

Ea dă din cap aprobator. 

— Și tablourile. 

Simt un val de panică - uitasem de tot de portretele pe care 
mă silise Jack să i le pictez. Esther mă privește drept, forțându- 
mă să mă concentrez. 

— Eu n-am văzut niciun tablou. Trebuie să le fi atârnat Jack 
mai târziu. 

— Presupun că nu ţi le-a arătat fiindcă erau foarte grăitoare și 
nu voia să te amărască. 


VP - 215 


— Probabil. Jack era foarte grijuliu în privinţa asta. 

— S-ar putea să te-ntrebe dacă știai că ușa nu se poate 
deschide din interior. 

— Nu. Am fost doar o dată acolo și n-am observat. 

Mă uit la ea peste masă, dorind confirmarea că era un 
răspuns corespunzător. 

— Nu-ţi face griji, Grace, poliţia o să se poarte cu 
menajamente cu tine. Nu uita că Jack le-a spus că ești fragilă 
psihic, așa că ei știu că trebuie să fie atenţi. 

Face o pauză. 

— Poate ar trebui să speculezi puţin asta. 

— De unde știi toate astea - cum a murit Jack, unde i-a fost 
găsit cadavrul, despre tablouri, ce o să mă întrebe poliţia? 

— Mi-a spus Adam. Povestea o să apară în toate ziarele de 
mâine, așa că s-a gândit c-ar trebui să fii pregătită. 

Face din nou o pauză. 

— Voia să-ți spună el, dar i-am zis că, întrucât tu și cu mine 
am fost ultimele persoane care l-au văzut pe Jack în viaţă, eu ar 
trebui să vin să te iau de la aeroport. 

Mă uit lung la ea. 

— Ultimele persoane care l-au văzut pe Jack în viață? 

— Da. Ştii tu, vinerea trecută când te-am luat să te duc la 
aeroport. Ne-a făcut cu mâna după ce am pus geamantanul tău 
în portbagaj. Era la fereastra biroului, nu-i așa? 

— Da, spun încet. Era. 

— Și, dacă-mi aduc aminte bine, mi-ai spus că n-a ieșit să te 
conducă până la poartă fiindcă voia să se apuce imediat de 
treabă. Dar ce nu-mi amintesc este dacă avea sau nu haina pe 
el. 

— Nu... nu o avea. Și nici cravată nu avea, și-o scosese când 
s-a întors de la tribunal. 

— Ne-a făcut cu mâna și apoi ţi-a trimis ţie o sărutare. 

— Da. 

Îmi dau seama brusc ce face ea, ce se oferă să facă și încep 
să tremur. 

— Mulţumesc, șoptesc. 

Simt că mă umflă plânsul. 

— Nu înțeleg - ţi-a spus Millie ceva? îngân, conștientă că, și 
dacă Millie îi spusese lui Esther că Jack o împinsese pe scări, tot 
nu era un motiv suficient ca ea să mintă pentru mine. 


VP - 216 


— Doar că nu-i place George Clooney, spune ea zâmbind. 
Mă uit nedumerită la ea. 

— Atunci, de ce? 

Mă privește drept. 

— Ce culoare avea camera lui Millie, Grace? 

Abia pot să rostesc cuvântul. 

— Roșie, spun, cu glasul frânt. Camera lui Millie era roșie. 
— Așa m-am gândit și eu, spune ea încetișor. 

